
ΕΙΣΑΓΩΓΗ

Το πλαίσιο

Το ερευνητικό έργο με θέμα «Η γυναίκα στην οικογένεια και την εργασία στην Ελλάδα σήμερα Νέες συνθήκες/Νέες προκλήσεις για την ισότητα των φύλων» ανατέθηκε προς υλοποίηση στο Ινστιτούτο Πολιτικών Ερευνών του ΕΚΚΕ (συντομογραφικά ΙΠΕ/ΕΚΚΕ) δυνάμει της από 15/10/2024 Σύμβασης Ανάθεσης του Έργου από το ΚΕΘΙ στο ΕΚΚΕ.[footnoteRef:1]  [1:  Το ΙΠΕ/ΕΚΚΕ στο πλαίσιο της από 16/5/24 (Α.Π. 352) Πρόσκλησης του ΚΕΘΙ προς Υποβολή Πρότασης για την υλοποίηση ερευνητικού έργου με ενδεικτικό τίτλο «Η ΓΥΝΑΙΚΑ ΣΤΗΝ ΟΙΚΟΓΕΝΕΙΑ ΚΑΙ ΤΗΝ ΕΡΓΑΣΙΑ ΣΤΗΝ ΕΛΛΑΔΑ ΣΗΜΕΡΑ. ΝΕΕΣ ΣΥΝΘΗΚΕΣ - ΝΕΕΣ ΠΡΟΚΛΗΣΕΙΣ ΓΙΑ ΤΗΝ ΙΣΟΤΗΤΑ ΤΩΝ ΦΥΛΩΝ», είχε υποβάλει τεχνική και οικονομική προσφορά υπό την επιστημονική ευθύνη της Διευθύντριας Ερευνών, Ιωάννας Τσίγκανου. Η πρόταση εγκρίθηκε από το ΚΕΘΙ και το ως άνω ερευνητικό έργο ανατέθηκε προς υλοποίηση από το ΚΕΘΙ στο ΕΚΚΕ σύμφωνα με την υποβληθείσα σχετική πρότασή του, δυνάμει της από 15/10/2024 Σύμβασης Ανάθεσης του Έργου, η οποία τέθηκε σε εφαρμογή κατόπιν σχετικής απόφασης του ΔΣ του ΕΚΚΕ και το ως άνω ερευνητικό έργο εντάχθηκε αρμοδίως στην ερευνητική δραστηριότητα του Ινστιτούτου Πολιτικών Ερευνών του ΕΚΚΕ. Το έργο έχει λάβει έγκριση από το ΔΣ του ΕΚΚΕ και την ΕΗΔΕ (Επιτροπή Ηθικής και Δεοντολογίας του ΕΚΚΕ). 
] 

	Η σκοπιμότητα υλοποίησης του ως άνω έργου υπαγορεύτηκε από μια βασική διερώτηση, η οποία χρήζει επαναλαμβανόμενης εμπειρικής διερεύνησης: Στη σημερινή συγκυρία γενικευμένης ρευστότητας, αβεβαιοτήτων, ενδεχόμενων «κινδύνων» και διακινδυνεύσεων που σηματοδοτούν αλλαγές, όχι μόνο στην καθημερινότητα των ανθρώπων αλλά στην ίδια την κοινωνική δομή, τους κοινωνικούς θεσμούς και τις κοινωνικές σχέσεις, αποτελεί σημαντικό ζητούμενο το κατά πόσο νέες ‘κανονικότητες’ και νέες κοινωνικές ιεραρχίες έχουν επηρεάσει και σε ποιό βαθμό τις έμφυλες σχέσεις στην οικογένεια και την εργασία καθώς και την κοινωνική θέση αλλά και τη «θέαση» της γυναίκας στην οικογένεια και την εργασία στη χώρα μας σήμερα. 
Αποτελεί ομοίως ζητούμενο το κατά πόσον οι χειραφετητικές πρακτικές που ανέδειξαν τη «δυναμική γυναίκα», τις γυναίκες «διπλής σταδιοδρομίας», αλλά και ο τρόπος λειτουργίας της αγοράς εργασίας, οι εργασιακές σχέσεις, οι ευέλικτες μορφές απασχόλησης, η ανεργία, οι διαδοχικές και επάλληλες κρίσεις (οικονομική, ανθρωπιστική, υγειονομική, ενεργειακή - κλιματική) έχουν δημιουργήσει ένα νέο τοπίο ρευστότητας που ενδεχομένως να δημιουργούν αλλαγές στις έμφυλες σχέσεις και παραδοσιακές κοινωνικές και επαγγελματικές ιεραρχίες. Αποτελεί ζητούμενο συνεπώς και το πώς μπορούν να αναδιατυπωθούν και οι συναφείς πολιτικές ισότητας ανά πεδίο παρέμβασης (π.χ. έμφυλες σχέσεις, οικογένεια, εργασία).
Όπως έχει διαπιστωθεί και εμπειρικά, οι νέες κοινωνικές συνθήκες έχουν επηρεάσει στον σύγχρονο κοινωνικό σχηματισμό και μετασχηματισμό, πλην των άλλων, τη δομή και τη λειτουργία του θεσμού της οικογένειας. Νέες μορφές οικογένειας τείνουν να αναδειχθούν σημαντικές (μονογονεϊκότητα), ενώ η θεσμική κατοχύρωση δικαιωμάτων αυτοδιάθεσης και αυτοπροσδιορισμού, ως προς το φύλο, έχουν δημιουργήσει νέες προκλήσεις. Στη συνέχεια, στο πλαίσιο της πολιτισμικής παραμέτρου αναδιατυπώνεται το δίπολο παράδοση – εκσυγχρονισμός στον τρόπο που τα νέα -ιδιαίτερα- μέλη της κοινωνίας προσλαμβάνουν και τοποθετούνται απέναντι στις έμφυλες σχέσεις, την οικογένεια και την εργασία. Από την άλλη πλευρά, η έμφυλη βία και η κουλτούρα του σεξισμού αποτελούν κανονικοποιημένο φαινόμενο και βιώνονται καθημερινά από γυναίκες και θηλυκότητες. Η αυξανόμενη ένταση του φαινομένου καθιστά αναγκαία την επαναλαμβανόμενη -και με συνδυαστικά εργαλεία- έρευνα και μελέτη των διαστάσεών του αλλά και των στρατηγικών που εφαρμόζονται τα τελευταία χρόνια και στοχεύουν στην ισότητα των φύλων. Επιπρόσθετα, σήμερα, η μη εργαζόμενη μητέρα φαίνεται να είναι ένα πρότυπο που παρακμάζει, καθώς το πιο διαδεδομένο πρότυπο είναι εφεξής εκείνο της γυναίκας που ασκεί μια επαγγελματική δραστηριότητα και συνάμα αναλαμβάνει και τις οικογενειακές υποχρεώσεις. Παράλληλα παρακμάζει και το πρότυπο της αποκαλούμενης παραδοσιακής ή/και πυρηνικής οικογένειας δηλαδή του παντρεμένου ζευγαριού με παιδιά που ανατρέφονται από τη μη εργαζόμενη σύζυγο, καθώς διαπιστώνεται ένας συγχρονισμός των οικογενειακών–συντροφικών μετασχηματισμών και πολλαπλότητα μορφών οικογενειακής-συντροφικής ζωής. Παράλληλα εντοπίζεται και το «απόλυτο κοινωνικό χάος της αγάπης» και η πρόσληψη της οικογένειας ως πηγής «κινδύνου» καθώς τα συζυγικά/συντροφικά προβλήματα που εκφράζονται με καυγάδες και βιαιότητες στους κόλπους της συμβίωσης εμφανίζονται, είτε ως αποτέλεσμα της κρατούσας ακόμη πατριαρχίας, είτε ως αποτέλεσμα ενός προεξάρχοντος ηθικού ατομισμού. Δεδομένα προτείνουν ότι οι συγκρουσιακές καταστάσεις στους κόλπους των ζευγαριών δεν είναι επιφαινόμενο. Αποτελούν μέρος της γενικότερης εξέλιξης του ζευγαριού ως αποτέλεσμα προσδοκιών πιο απαιτητικών και εν μέρει πιο αντιφατικών.[footnoteRef:2]  [2:  Βλ. σχετικά και ενδεικτικά Τσίγκανου Ι. κ. ά. (επ). Οικογένεια και σύγχρονη ελληνική κοινωνία, Αθήνα, ΕΚΚΕ, 2024, και στο https://doi.org/10.17902/famrep1024.
 ] 

Η νέα αυτή κοινωνική πραγματικότητα απαιτεί μια σε βάθος εμπειρική διερεύνηση των διαπλεκομένων ζητημάτων τόσο με ποσοτικά όσο και με ποιοτικά εργαλεία. Επίσης, καλεί μια σε βάθος εμπειρική διερεύνηση μέσα από μελέτες περίπτωσης των έμφυλων σχέσεων σε συγκεκριμένες περιπτώσεις, όπου κοινωνικές και επαγγελματικές ιεραρχίες συμπίπτουν και ενδεχομένως παράγουν σωρευτικές συνέπειες για το φύλο, οι οποίες ενδέχεται να αναπαράγουν τις πατριαρχικές δομές και στερεοτυπικές προσλήψεις και να αποδυναμώνουν τις προσπάθειες επίτευξης της ισότητας με βάση το φύλο. 
Στη βάση των παραπάνω σχεδιάστηκε και υλοποιήθηκε το ερευνητικό έργο με τίτλο: «Η γυναίκα στην οικογένεια και την εργασία στην Ελλάδα σήμερα. Νέες συνθήκες/Νέες προκλήσεις για την ισότητα των φύλων». 

Το αντικείμενο του έργου

Το αντικείμενο και οι στόχοι του έργου αφορούν την ανάδειξη των στάσεων και των αντιλήψεων διαφορετικών γενεών γυναικών και ανδρών αναφορικά με τη διαμορφωμένη νέα πραγματικότητα (νέες «κανονικότητες») στα πεδία των έμφυλων σχέσεων, της οικογένειας, της εργασίας, της συμφιλίωσης προσωπικής και επαγγελματικής ζωής, της ανέλιξης των γυναικών, της ισότητας των φύλων και των διακρίσεων με βάση το φύλο. Η θεωρητική και εμπειρική πραγμάτευση του θέματος συμπεριέλαβε επίσης θέματα όπως: διεκδικήσεις γυναικείου/φεμινιστικού κινήματος, επιτεύγματα, νομική θεσμοθέτηση, αποδοχή κοινωνίας κ.λπ.
Το αντικείμενο του προτεινόμενου έργου προσδιορίζει και τα βασικά ερευνητικά ερωτήματα, ως ενδεικτικά τα παρακάτω: 
· Πώς νοηματοδοτούνται από διαφορετικές γενεές γυναικών τα ζητήματα της επιδίωξης καριέρας σε συνδυασμό με τη μητρότητα/γονεϊκότητα, την τηλεργασία ως πρόσχημα ενός νέου εγκλωβισμού της γυναίκας στον «οίκο», τη συμφιλίωση επαγγελματικής και οικογενειακής ζωής, τις επαγγελματικές επιλογές των γυναικών, τη βία κατά των γυναικών.
· Πώς νοηματοδοτούν οι άνδρες από διαφορετικές γενεές (είτε ως προς τις γυναίκες είτε και ως προς τους ίδιους) ζητήματα, όπως η καριέρα τους σε συνδυασμό με την πατρότητα/γονεϊκότητα, τη συμφιλίωση επαγγελματικής και οικογενειακής ζωής τους κ.λπ.

Στα ζητούμενα του ερευνητικού έργου συμπεριελήφθησαν επίσης και θέματα όπως:
· Τα αιτήματα των παλαιότερων γενεών (π.χ. της επαγγελματικής σταδιοδρομίας, της αυτοδιάθεσης) συνεχίζουν να είναι ζητούμενα; Αν ναι, πώς αυτό ερμηνεύεται; Αν όχι, ποιες είναι οι νέες διεκδικήσεις (π.χ. για την εργασία, την οικογένεια, τις έμφυλες σχέσεις, κ.λπ.). Οι νέες αυτές διεκδικήσεις χρειάζεται να διαμορφώσουν νέες πολιτικές προτάσεις για την ισότητα ανά πεδίο παρέμβασης;
· Τα επιτεύγματα (π.χ. είσοδος γυναικών στην εργασία, ανέλιξη γυναικών σε υψηλές θέσεις ευθύνης, κ.λπ.) έχουν επιτελέσει τον αρχικό τους στόχο, δηλαδή, την επίτευξη της ισότητας των φύλων;
· Οι νέες εργασιακές συνθήκες (μερική απασχόληση, τηλεργασία, κ.λπ.) έχουν το ίδιο νόημα και τις ίδιες επιπτώσεις στις διαφορετικές γενεές;
· Η οικονομική κρίση της τελευταίας δεκαετίας, η κατάρρευση του κοινωνικού κράτους, η πανδημία κ.λπ. έχουν το ίδιο νόημα για τις γυναίκες διαφορετικών ηλικιών;
· Ποιές είναι οι στάσεις και αντιλήψεις των γυναικών (κριτικά θεωρούμενες) διαφορετικών γενεών, τους αγώνες και τα αιτήματα προηγούμενων γενεών γυναικών (συγχρονία απέναντι στη διαχρονία), δηλαδή, π.χ. πώς κρίνει μια 20χρονη γυναίκα τον αγώνα που έδωσε μια 55χρονη γυναίκα / πώς αντιμετωπίζουν οι μεγαλύτερες γυναίκες τον τρόπο που βιώνουν οι νέες γυναίκες τα αιτήματα των παλαιότερων χρόνων;
Όλα τα ανωτέρω ζητήματα διερευνήθηκαν τόσο σε πληθυσμούς γυναικών όσο και ανδρών διαφορετικών γενεών. Η κατάτμηση των πληθυσμών της έρευνας σε γενιές υπακούει στη μεθοδολογική παραδοχή του έργου ότι το χρονικό του ανάπτυγμα εκτείνεται από το 1960 μέχρι σήμερα.

Η μεθοδολογία υλοποίησης του έργου

Ως προς τη μεθοδολογία υλοποίησης του έργου τα αποτελέσματα της βιβλιογραφικής επισκόπησης επέβαλαν τη συμπλήρωση του αρχικού σχεδιασμού των ερευνητικών δράσεων του έργου με πρόσθετες τεχνικές και την εξειδίκευση των ποιοτικών διερευνήσεων προς την κατεύθυνση της αποσαφήνισης των θεωρητικών προαπαιτουμένων των έργου. 
‘Οπως καταδείχθηκε κατά τη βιβλογραφική επισκόπηση, εμπειρικά ευρήματα προγενέστερων ερευνών προτείνουν νοηματοδοτήσεις που ξεφεύγουν από κυρίαρχα ερμηνευτικά σχήματα και στερεοτυπικές αναγνώσεις, ενώ παράλληλα εντοπίζονται και δείγματα μιας στροφής/επιστροφής σε παραδοσιακές πατριαρχικές δομές και πρακτικές που αντιστρατεύονται την ισότητα των φύλων. Παράλληλα, παραμένει ακόμη εμπειρικά ανεξερεύνητο το ερώτημα, πώς νοηματοδοτούνται από διαφορετικές γενεές γυναικών και ανδρών τα ζητήματα της επιδίωξης καριέρας των γυναικών σήμερα - και ιδιαίτερα εν μέσω κρίσεων - σε συνδυασμό με τη μητρότητα, την τηλεργασία ως πρόσχημα ενός νέου εγκλωβισμού της γυναίκας στον «οίκο», τη συμφιλίωση επαγγελματικής και οικογενειακής ζωής, την παρουσία της γυναίκας στον δημόσιο χώρο, τη βία κατά των γυναικών, την αλληλοτροφοδότηση των κοινωνικών και επαγγελματικών ιεραρχιών σε βάρος της ισότητας των φύλων, αλλά και νοηματοδοτήσεις περί φύλου όπως και συναισθήματα (ανησυχίες, αγωνίες, ανασφάλειες, ελπίδες, προσδοκίες) που στηρίζουν αντιστοιχούσες κοινωνικές πρακτικές.

Έτσι, στη βάση της βιβλιογραφικής επισκόπησης του έργου, τα βασικά ερωτήματα του έργου, όπως αυτά προεκτέθηκαν, εξειδικεύτηκαν στις ακόλουθες παραδοχές, εικασίες και υποθέσεις, οι οποίες επιχειρηματοποιήθηκαν λειτουργικά κατά την υλοποίηση τόσο των ποσοτικών όσο και των ποιοτικών διερευνήσεων του έργου :
· Υιοθετούμε την έννοια της γενιάς.
· Η βασική έννοια που επιχειρηματοποιείται είναι η ισότητα των φύλων με έμφαση στα πεδία της οικογένειας και της εργασίας.
· Επιχειρηματοποιούνται όψεις του διπόλου παράδοση – εκσυγχρονισμός αναφορικά με την ισότητα των φύλων.
· Εξετάζεται η υπόθεση περί πολιτισμικής οπισθοχώρησης σε πατριαρχικές δομές εξουσίας.
· Επιχειρηματοποιούνται συγκεκριμένες όψεις βίας στην οικογένεια και την εργασία.
· Επιχειρηματοποιείται η έννοια της διαδικαστικής δικαιοσύνης σε συσχετισμό με την οπτική του φύλου.
· Συνεξετάζονται όψεις διάκρισης με βάση το φύλο. Επίσης, ισονομίας/ισοτιμίας ευκαιριών απασχόλησης και επιδίωξης καριέρας.
· Συνεξετάζονται όψεις ισότητας/ισονομίας σε προνομιακά πεδία άσκησης επαγγελματικής δραστηριότητας σε ηγετικές θέσεις.

Στη συνέχεια, ο αρχικός σχεδιασμός της εμπειρικής διερεύνησης των θεμάτων που απαρτίζουν το αντικείμενο του έργου προέβλεπε τα εξής:
1. Διενέργεια ποσοτικής έρευνας σε πανελλαδικό επίπεδο (τηλεφωνική/ιντερνετική έρευνα – 1.000 συμπληρωμένα ερωτηματολόγια σε δείγμα ανδρών και γυναικών με στρωματοποίηση ανά γενιά, π.χ. 20-35, 36-50, 51-65, 65+) μέσω της ερευνητικής υποδομής «surveys hub» του ΕΚΚΕ. 
2. Διενέργεια ποιοτικής έρευνας με συνεντεύξεις σε βάθος και ομάδες εστιασμένης συνέντευξης σε τρεις γενιές γυναικών και ανδρών (60 συνεντεύξεις συνολικά). 

3. Διενέργεια ποιοτικής έρευνας με:
Α) ειδικές μελέτες περίπτωσης (συνεντεύξεις ή/και ομάδες εστιασμένης συνέντευξης ανά μελέτη περίπτωσης με γυναίκες και άνδρες εκπροσώπους θεσμικών φορέων (π.χ. ΓΓΙΑΔ, Επιτροπές Ισότητας Πανεπιστημίων, ΜΚΟ, κ.λπ.) αναφορικά με τα υπό εξέταση θέματα, καθώς και για τη διατύπωση προτάσεων για την ανάδειξη πολιτικών σε θεσμικό επίπεδο και
Β) ειδικές κατηγορίες γυναικών και ανδρών (π.χ. επιχειρηματίες, αυτοαπασχολούμενοι/ες, διευθυντικά στελέχη κ.λπ.) για τη διερεύνηση των θεμάτων που άπτονται στην επιδίωξη καριέρας και τη συμφιλίωση επαγγελματικής και προσωπικής/οικογενειακής ζωής. Προβλέπονται 6 μελέτες περίπτωσης (30 συνεντεύξεις συνολικά).
	Ο ανασχεδιασμός της μεθοδολογίας υλοποίησης του έργου στη βάση των θεωρητικών προαπαιτουμένων, όπως αυτά διευκρινίστηκαν κατά τη βιβλιογραφική επισκόπηση κατέτεινε στην υλοποίηση των ερευνών πεδίου ως εξής:

Α. Ποσοτικές διερευνήσεις:

· Διενέργεια ποσοτικής έρευνας σε πανελλαδικό επίπεδο (τηλεφωνική/ιντερνετική έρευνα - 1000 συμπληρωμένα ερωτηματολόγια σε δείγμα ανδρών και γυναικών με στρωματοποίηση ανά γενιά, π.χ. 20-35, 36-50, 51-65, 65+), μέσω της ερευνητικής υποδομής «surveys hub» του ΕΚΚΕ.
· Λόγω του αντικειμένου του έργου και της πολυπλοκότητας των διαπλεκομένων θεμάτων επιλέχθηκε η διενέργεια και παράλληλης ποσοτικής έρευνας δια ζώσης (face-to-face) και στόχο τη συμπλήρωση τουλάχιστον 200 ερωτηματολογίων.

Η προσέγγιση για την υλοποίηση του ποσοτικού μέρους του έργου περιέλαβε τη χρήση μεικτών μεθόδων συλλογής δεδομένων στις δειγματοληπτικές έρευνες (mixed modes) – τηλεφωνικής έρευνας με συμπληρωματικά διαδικτυακά αυτό-συμπληρούμενα ερωτηματολόγια και έρευνας πρόσωπο με πρόσωπο. Οι μεικτές μέθοδοι προσφέρουν μια ισορροπημένη λύση, καθώς συνδυάζουν διαφορετικές προσεγγίσεις με σκοπό να αντισταθμιστούν οι αδυναμίες κάθε επιμέρους μεθόδου. Έτσι, είναι δυνατόν να περιοριστούν τα σφάλματα που σχετίζονται με την κάλυψη, τη μη απόκριση και τη μέτρηση, διατηρώντας παράλληλα το κόστος σε διαχειρίσιμα επίπεδα.[footnoteRef:3] [3:  Για περισσότερα βλ. ΑΝΑΣΤΑΣΙΑ ΧΑΡΑΛΑΜΠΗ, ΙΩΑΝΝΑ ΤΣΙΓΚΑΝΟΥ (2026), Η ΓΥΝΑΙΚΑ ΣΤΗΝ ΟΙΚΟΓΕΝΕΙΑ ΚΑΙ ΤΗΝ ΕΡΓΑΣΙΑ ΣΤΗΝ ΕΛΛΑΔΑ ΣΗΜΕΡΑ ΝΕΕΣ ΣΥΝΘΗΚΕΣ - ΝΕΕΣ ΠΡΟΚΛΗΣΕΙΣ ΓΙΑ ΤΗΝ ΙΣΟΤΗΤΑ ΤΩΝ ΦΥΛΩΝ. ΠΟΣΟΤΙΚΕΣ ΔΙΕΡΕΥΝΗΣΕΙΣ. ΤΕΛΙΚΗ ΕΚΘΕΣΗ (πολυγραφημένη έκθεση στο πλαίσιο υλοποίησης του παρόντος έργου).] 

Ως προς τα εργαλεία των ποσοτικών διερευνήσεων του έργου σημειώνουμε συνοπτικά τα εξής: Για την προσαρμογή ή/και διαμόρφωση των ερωτήσεων των ερευνητικών εργαλείων, το σύνολο της ερευνητικής ομάδας μελέτησε τη σχετική διεθνή και ελληνική βιβλιογραφία, καθώς και συναφή ερωτηματολόγια προγενέστερων δειγματοληπτικών ερευνών.[footnoteRef:4]  [4:  Οι βασικότερες έρευνες και πηγές που εξετάστηκαν κατά τη διαμόρφωση των ερωτήσεων ήταν οι εξής: Eurofound (2017). Sixth European Working Conditions Survey – Overview report (2017 update). Publications Office of the European Union. Eurofound (2018). Striking a balance: Reconciling work and life in the EU. Publications Office of the European Union. European Social Survey (2023). Κύριο ερωτηματολόγιο. 11ος Γύρος στο https://stessrelpubprodwe.blob.core.windows.net/data/round11 /fieldwork/greece/ESS11_questionnaries_GR.pdf Gender Divide (2024). Αποτελέσματα έρευνας. ΕTΕRΟΝ, Ινστιτούτο για την έρευνα και την κοινωνική αλλαγή & King's College London. https://eteron.org/wp-content/uploads/2024/06/new-presentation-gender-divide-1.pdf ISSP (2022). Source questionnaire. Family and changing gender roles V. https://issp.org/wp-content/uploads/2022/02/issp_2022_final_source_questionnaire.pdf Γκερμότση, Β., Μοσχοβάκου, Ν., & Παπαγιαννοπούλου, Μ. (2016). Ισότητα των φύλων στο εργατικό δυναμικό: Η συμφιλίωση της επαγγελματικής με την οικογενειακή/ιδιωτική ζωή στις ελληνικές βιομηχανίες. Έκθεση ευρημάτων έρευνας πεδίου. Κέντρο Ερευνών για Θέματα Ισότητας. ΕΛΣΤΑΤ (2018). Έρευνα για τον συνδυασμό οικογενειακής ζωής και εργασίας (ad hoc ενότητα  ΕΕΔ., έτους 2018). https://www.statistics.gr/statistics?p_p_id=documents_WAR_publicationsportlet_INSTANCE_RptARNVUa6vm&p_p_lifecycle=2&p_p_state=normal&p_p_mode=view&p_p_cacheability=cacheLevelPage&p_p_col_id=column- 1&p_p_col_count=4&p_p_col_pos=2&_documents_WAR_publicationsportlet_INSTANCE_RptARNVUa6vm_javax.faces.resource=document&_documents_WAR_publicationsportlet_INSTANCE_RptARNVUa6vm_ln=downloadResources&_documents_WAR_publicationsportlet_INSTANCE_RptARNVUa6vm_documentID=389367&_documents_WAR_publicationsportlet_INSTANCE_RptARNVUa6vm_locale=el.
Παπαδόπουλος, Α. Γ., Καπέλλα, Α., Κονδύλη, Δ., Λιναρδής, Α., Παπαδούδης, Γ., Χατζηγιάννη, Α., & Θεοφίλη, Α. (2023). Έμφυλη βία κατά των γυναικών και άλλες μορφές διαπροσωπικής βίας στην Ελλάδα (GBV-EL): Πρώτα αποτελέσματα της έρευνας. Εθνικό Κέντρο Κοινωνικών Ερευνών. https://doi.org/10.17903/30971.1.
Τσίγκανου, Ι. (2024). Οικογένεια και σύγχρονη ελληνική κοινωνία. Έκθεση βασικών αποτελεσμάτων. ΕΚΚΕ. https://doi.org/10.17902/famrep1024.
] 

Οι δύο δειγματοληπτικές έρευνες υλοποιήθηκαν με διαφορετικό τρόπο αλλά με ένα, σχεδόν ταυτόσημο, εργαλείο – ερωτηματολόγιο. Στη δειγματοληπτική έρευνα πρόσωπο με πρόσωπο αξιοποιήθηκε το ίδιο ερωτηματολόγιο που χρησιμοποιήθηκε στη δειγματοληπτική έρευνα μέσω τηλεφώνου ή/και διαδικτυακά, εμπλουτισμένο με πρόσθετες ερωτήσεις εμβάθυνσης. Η επιλογή αυτή υπαγορεύτηκε από τη σκοπιμότητα της διενέργειας δειγματοληπτικής έρευνας πρόσωπο με πρόσωπο για τον έλεγχο και την ενίσχυση της αξιοπιστίας της τηλεφωνικής/διαδικτυακής έρευνας. Η δομή των δύο ερωτηματολογίων στην τελική τους εκδοχή διακρίνεται σε οκτώ βασικές ενότητες: 
· Δημογραφικά και κοινωνικά χαρακτηριστικά
· Σχέσεις ανάμεσα στα φύλα
· Διακρίσεις
· Οικογένεια (στάσεις - αντιλήψεις)
· Βία στην εργασία και την οικογένεια
· Συμφιλίωση επαγγελματικής και οικογενειακής - προσωπικής ζωής
· Επιδίωξη καριέρας – Οικογένεια / τεκνοποιία
· Γενικές απόψεις
Τα ερωτηματολόγια ήταν δομημένα και, όπως προαναφέρθηκε, ελέγχθηκαν πολλαπλά για την πληρότητα, τη σαφήνεια των ερωτήσεων και τη συνοχή τους, τόσο από τα μέλη της ερευνητικής ομάδας, όσο και μέσω της χορήγησής τους σε άτομα μη εμπλεκόμενα στην έρευνα, ώστε να διαπιστωθεί η αποτελεσματικότητά τους και να βελτιωθεί η διατύπωση των ερωτήσεων. Οι ερωτήσεις είναι κλειστού τύπου με ερωτήσεις πολλαπλής επιλογής, συμφωνίας/διαφωνίας (τύπου Likert), ερωτήσεις διχοτόμους και ένα μικρό αριθμό ερωτήσεων ανοιχτού τύπου. Το σώμα των ερωτηματολογίων συνοδευόταν από εισαγωγικό κείμενο με σχετικές πληροφορίες για την έρευνα και τους σκοπούς της, τονίζοντας την τήρηση της ανωνυμίας και της εμπιστευτικότητας των πληροφοριών και τη χρήση τους αποκλειστικά για τους σκοπούς της έρευνας, σύμφωνα με τις διατάξεις του Γενικού Κανονισμού Προστασίας Δεδομένων (GDPR) και του Κώδικα Ηθικής και Δεοντολογίας του ΕΚΚΕ. Στο σημείο αυτό να σημειώσουμε ότι το έργο έχει λάβει την έγκριση της Επιτροπής Ηθικής και Δεοντολογίας του ΕΚΚΕ.
Το τελικό δείγμα της τηλεφωνικής/ιντερνετικής έρευνας αποτέλεσαν 1.109 περιπτώσεις και το δείγμα της έρευνας πρόσωπο με πρόσωπο αποτέλεσαν 383 περιπτώσεις. Συνολικά οι ποσοτικές διερευνήσεις συμπεριέλαβαν 1.500 περίπου περιπτώσεις. 

Β. Ποιοτικές διερευνήσεις
Ο σχεδιασμός της ποιοτικής έρευνας του έργου που ακολουθήθηκε, καταβλήθηκε προσπάθεια, αφενός να ανταποκριθεί στον σκοπό και τους επιμέρους στόχους του έργου και αφετέρου να τελεί σε αρμονία με τα επιχειρησιακά ζητούμενα των ποσοτικών διερευνήσεων.
Στο πλαίσιο αυτό σχεδιάστηκαν και υλοποιήθηκαν οι εξής μελέτες περίπτωσης:
1) Τέσσερις μελέτες περίπτωσης τόσο σε πληθυσμούς γυναικών όσο και ανδρών διαφορετικών γενεών (20-35 ετών, 36-50 ετών, 51-65 ετών και 65+ετών).
2) Μία μελέτη περίπτωσης γυναικών και ανδρών μικρο-επιχειρηματιών που δραστηριοποιούνται στον κλάδο της ψυχαγωγίας (ιδιοκτήτες/τριες επιχειρήσεων καφενείων).
3) Μία μελέτη περίπτωσης αυτοαπασχολούμενων δικηγόρων γυναικών και ανδρών.
4) Μία μελέτη περίπτωσης με στελέχη των Επιτροπών Ισότητας σε ΑΕΙ και Ερευνητικά Κέντρα.
Οι λόγοι και τα κριτήρια επιλογής των παραπάνω μελετών περίπτωσης υπακούουν στις θεωρητικές και επιχειρησιακές δεσμεύσεις του έργου, αναλύονται στις κατ’ ιδίαν εκθέσεις των μελετών περίπτωσης και συνοπτικά συμπυκνώνονται στα εξής: 
* * *
Το έργο, στο σύνολό του, ακολουθεί τη μεθοδολογική καινοτομία της διερεύνησης των έμφυλων σχέσεων, τόσο σε πληθυσμούς γυναικών όσο και ανδρών και διαγενεακά. Με τον τρόπο αυτό, εισάγεται στη διερεύνηση και η οπτική των ανδρών για ζητήματα που άπτονται της ισότητας των φύλων, ενώ η κατάτμηση των πληθυσμών της έρευνας σε γενιές υπακούει στη μεθοδολογική παραδοχή του έργου ότι το χρονικό του ανάπτυγμα εκτείνεται τουλάχιστον από το 1960 μέχρι σήμερα.
	Επιλέχθηκε η ποιοτική έρευνα να εκπονηθεί με πληθυσμούς τόσο γυναικών όσο και ανδρών, προκειμένου να διερευνηθεί η επιστημονική αλήθεια που υποκρύπτεται εντός πλήθους παραδοχών, που κρίνονται λίγο ως πολύ ως αυτονόητες. Για παράδειγμα αρκετές μελέτες επισημαίνουν ότι οι κρίσεις επιβάρυναν την ήδη δυσμενή θέση των γυναικών, στο πλαίσιο των έμφυλων ανισοτήτων και ειδικά στο περίκλειστο πεδίο του οίκου και της εργασίας. Εξάλλου, η πανδημία και τα περιοριστικά μέτρα αντιμετώπισής της ερευνητικά δείχθηκε ότι δεν επηρέασαν με τον ίδιο τρόπο όλον τον πληθυσμό, αντίθετα οι επιπτώσεις και οι διακινδυνεύσεις φάνηκε πως διαφοροποιούνται στη βάση των κοινωνικών ταυτοτήτων. Υπό την έννοια αυτή, η γυναικεία ταυτότητα εκτίθεται στη διακινδύνευση διαφορετικά έναντι άλλων ταυτοτήτων. Ως προς αυτά, απασχολεί την παρούσα έρευνα σε ποιον βαθμό διαφοροποιούνται οι γυναικείες νοηματοδοτήσεις, εμπειρίες και πρακτικές από τις αντίστοιχες των ανδρών, ανά πληθυσμό της έρευνας.
	Στη συνέχεια ακολουθήθηκε η επιλογή της διερεύνησης με ομαδοποιήσεις του πληθυσμού ανά γενιά. Έτσι προβλέπεται η ομαδοποίηση σε τέσσερις γενιές ανδρών και γυναικών: 20-35 ετών, 36-50 ετών, 51-65 ετών και 65+ ετών. Στις τέσσερις (4) αυτές ομαδοποιήσεις αντιστοιχούν οι τέσσερις (4) μελέτες περίπτωσης με πληθυσμούς γυναικών και ανδρών του έργου. Στο σημείο αυτό να σημειώσουμε ότι αναφερόμαστε σε πληθυσμό Ελλήνων και Ελληνίδων, καθώς λοιποί πληθυσμοί με διαφοροποιημένα εθνοτικά και πολιτισμικά χαρακτηριστικά εγείρουν πολλά μεθοδολογικά ζητήματα (διαφορετικό αξιακό, πολιτισμικό πλαίσιο, ζητήματα νοηματοδοτήσεων που να είναι ερμηνευτικά κατανοήσιμα από τους/τις ερευνητές/τριες, για να μνημονεύσουμε ενδεικτικά κάποια από αυτά) και δεν είναι δυνατόν να διερευνηθούν στο πλαίσιο του παρόντος έργου. 
Τα ηλικιακά όρια τέθηκαν, λίγο ως πολύ, σε συνάρτηση με την πλησιέστερη ταύτισή τους με τα αντίστοιχα ηλικιακά όρια της ΕΛΣΤΑΤ, έτσι ώστε αφενός ενδεχόμενες συγκριτικές αναγωγές να διευκολύνονται και αφετέρου να υπηρετείται ένας από τους βασικούς στόχους της έρευνας, δηλαδή, η κατανόηση της βιωμένης εμπειρίας των συμμετεχουσών και συμμετεχόντων στην έρευνα στη βάση του ρόλου και της θέσης τους στον σύγχρονο κοινωνικό καταμερισμό της εργασίας ή/και της ανεργίας αλλά και της οικιακής και οικογενειακής ενασχόλησης και φροντίδας. Αυτή η κοινωνικοδημογραφική επιλογή/κατάτμηση των ηλικιακών γενεών (age or birth cohorts) δεν υποδηλώνει την απαξίωση οποιασδήποτε θεωρητικής πρόσληψης των γενεών ως συλλογικών δρώντων υποκειμένων αλλαγής. Αντίθετα, με την υιοθέτηση μιας διαγενεακής κατανομής της βιωμένης κοινωνικο-πολιτισμικής και ιστορικής εμπειρίας από τα υποκείμενα της έρευνάς μας, σημαίνεται η δομούσα δύναμη της κοινωνίας, τόσο ως προς την ηλικία, όσο και ως προς το φύλο, όπως αυτή καθίσταται αντιληπτή μέσα από τις αφηγήσεις των κοινωνικών υποκειμένων της έρευνας.[footnoteRef:5] Αυτή η επιλογή υποστηρίζει και την αναλυτική και ερμηνευτική προοπτική της διασταύρωσης του φύλου με λοιπές παραμέτρους της βιωμένης κοινωνικής εμπειρίας (ενδεικτικά, ταξικές και διαταξικές διευθετήσεις, καθεστώτα διακρίσεων και δομικών ανισοτήτων κ.λπ.). [5:  Βλ σχετικά, Ryder, N, 1965, The cohort as a concept in the study of social change, American Sociological Review, 30, 3, 843-61. Nilsen, A, Brannen, J, 2014, An intergenerational approach to transitions to adulthood: the importance of history and biography, Sociological Research Online, www.socresonline.org.uk/19/2/9.html. Nilsen A. (2014), Cohort and generation: concepts in studies of social change from a lifecourse perspective. Families, Relationships and Societies, vol 3, no 3, 475–79, Policy Press 2014. Επίσης, σχετικό προβληματισμό στο Mannheim, K, 1923, The problem of generations, in P. Kecskemeti (ed) (1952) Essays on the sociology of knowledge by Karl Mannheim, London: Routledge & Kegan Paul, 276-320.] 

Στη βάση των παραπάνω, στο πλαίσιο του παρόντος έργου η έννοια της γενιάς δεν ταυτίζεται με την έννοια της «γενετικής ομάδας» ή της «ομάδας γενεθλίων». Υιοθετείται, δηλαδή, η κατασκευασμένη έννοια της “generation”, όπου κάθε γενιά ορίζεται με βάση κατασκευασμένα κριτήρια πέρα από το έτος γέννησης και επιδιώκεται να γίνει κατανοητή μέσω των γενικότερων χαρακτηριστικών της, καθώς θεωρείται πως κάθε γενιά φέρνει τις δικές της αξίες, συμπεριφορές, κοινωνικές πρακτικές και τεχνολογικές προτιμήσεις. Ωστόσο, υιοθετώντας την άποψη ότι οι γενιές διαφέρουν από τις ομάδες ατόμων γεννημένων στην ίδια χρονιά, καθώς, εννοιολογικά, οι ομάδες ατόμων γεννημένων στην ίδια χρονιά είναι αντικειμενικές ομάδες βασισμένες στο ημερολόγιο, ενώ οι γενιές είναι υποκειμενικές κοινωνικές κατασκευές που αντιπροσωπεύουν ένα εύρος ετών, τα όρια του οποίου βρίσκονται υπό διαπραγμάτευση από τους/τις εκάστοτε ερευνητές/τριες, θεωρήσαμε ότι θα διευκολυνθούμε αναλυτικά σε μια περισσότερο σημαίνουσα ανάγνωση των ερευνητικών αποτελεσμάτων. Όπως έχει καταδειχθεί στη σχετική βιβλιογραφία[footnoteRef:6] υπάρχουν μεθοδολογικές διαφορές ανάμεσα στις ομάδες ατόμων γεννημένων στην ίδια χρονιά, οι οποίες αντιπροσωπεύουν ένα διακριτό έτος και τις γενιές οι οποίες αντιπροσωπεύουν ένα εύρος ομάδων, τα χαρακτηριστικά των οποίων αντιπροσωπεύουν έναν μέσο όρο ή ένα συνδυασμένο σύνολο ετών γέννησης. Αυτή η διάκριση αν και ενδέχεται να είναι λεπτή, είναι σημαντική, καθώς οι γενιές κατασκευάζονται τεχνητά από πολλαπλές ομάδες γενεθλίων. Στο πλαίσιο του παρόντος έργου, όταν αναφερόμαστε σε γενιές, εννοούμε τις εξωτερικά ορισμένες και κατασκευασμένες ομάδες ανθρώπων που γεννήθηκαν σε ένα εύρος ετών και στους οποίους αποδίδονται χαρακτηριστικά με βάση υποθέσεις σχετικά με κοινές εμπειρίες. Τέλος, ας σημειωθεί ότι η έννοια της ‘γενιάς’ στο πλαίσιο του παρόντος έργου αξιοποιείται με τρόπο που αποφεύγει έναν εμπειρικά αβάσιμο «γενεαλισμό» («generationalism»),[footnoteRef:7] δηλαδή την πίστη ή τη στερεοτυπική αντίληψη ότι κάθε μέλος μιας συγκεκριμένης γενιάς διαθέτει τα χαρακτηριστικά που είναι ειδικά για αυτή τη γενιά. [6:  Βλ. ενδεικτικά, Costanza, D. P., Badger, J. M., Brown, A. R., & Severt, J. B. (2017). A review of analytical methods used to study generational differences: Strengths and limitations. Work, Aging and Retirement, 3(2), 149–165. https://doi.org/10.1093/workar/wax002. Επίσης, Costanza, D. P., Badger, J. M., Fraser, R. L., Severt, J. B., & Gade, P. A. (2012). Generational differences in work-related variables: A meta-analysis. Journal of Business and Psychology, 27(4), 375–394. https://doi.org/10.1007/s10869-012- 9259-4, Twenge, J. M. (2010). A review of the empirical evidence on generational differences in work attitudes. Journal of Business and Psychology, 25(2), 201–210, Twenge, J. M. (2013). The evidence for generation me and against generation we. Emerging Adulthood, 1(1), 11–16, Costanza, D. P., Ravid, D. M., & Slaughter, A. (2021). A distributional approach to identifying generational differences: What do you mean they vary? Journal of Vocational Behavior. https://doi.org/10.1016/j.jvb.2021.103585, Fosse, E., & Winship, C. (2019). Bounding analyses of age-period-cohort effects. Demography, 56, 1975–2004. https://doi.org/10.1007/s13524-019-00801-6 , Rauvola, R. S., Carruth, N. P., & Rudolph, C. W. (2022). Modern ageism and age stereotyping. In M. A. Yerkes, & M. Bal (Eds.), Solidarity and social justice in contemporary societies (pp. 97–106). ]  [7:  David P. Costanza, Cort W. Rudolph, Hannes Zacher, (2023), Are generations a useful concept?, Published by Elsevier B.V. Οpen access article under the CC BY license (http://creativecommons.org/licenses/by/4.0/).

***
Τέλος, η επιλογή όλων των πληθυσμών ανδρών και γυναικών της ποιοτικής έρευνας του έργου διενεργήθηκε στη βάση δειγματοληψίας ευκολίας με την τεχνική της χιονοστοιβάδας και στη βάση δύο μόνο κριτηρίων: του φύλου και της ηλικίας.
***
Η μελέτη περίπτωσης γυναικών και ανδρών μικρο-επιχειρηματιών που δραστηριοποιούνται στον κλάδο της ψυχαγωγίας (ιδιοκτήτες/τριες επιχειρήσεων καφενείων) αποφασίστηκε να επικεντρωθεί στις μικρές επιχειρήσεις πώλησης καφέ (καφετέριες), καθώς σήμερα στην Ελλάδα ο κλάδος της εστίασης με τις υποδιαιρέσεις του, μπορούμε να πούμε ότι ακμάζει ακολουθώντας την ανοδική πορεία του τουρισμού, ειδικότερα στην Αθήνα, όπου έχουν ήδη πραγματοποιηθεί μεγάλες επενδύσεις σε τουριστικές υποδομές. Επίσης, μια τέτοια μελέτη περίπτωσης φέρει στο προσκήνιο τον κοινωνικό ρόλο των γυναικών μικροεπιχειρηματιών, οι οποίες, λειτουργώντας ως τροφοί, κατά την αρχετυπική πρόσληψη της γυναίκας-τροφού, ενσωματώνουν τη φροντίδα, την περιποίηση και την εξυπηρέτηση στο αντικείμενο εργασίας τους μετατρέποντας την πώληση καφέ σε παροχή προσωπικής υπηρεσίας. Αυτό το τελευταίο βρίσκεται σε απόλυτη συνάφεια με το αντικείμενο του έργου. Οι καφετέριες, ως δημόσιοι κοινωνικοί χώροι που υπηρετούν την κοινωνικότητα, και καλύπτουν τον χρόνο της σχόλης, προσφέρονται, ως εκ τούτου, προς διερεύνηση γενικά και ειδικότερα σε ό,τι αφορά τις έμφυλες σχέσεις, θέμα το οποίο δεν έχει μελετηθεί από αυτή την οπτική γωνία.
Η μελέτη περίπτωσης αυτοαπασχολούμενων δικηγόρων γυναικών και ανδρών επελέγη, καθώς στη βάση πορισμάτων προγενέστερων ερευνών, η δικηγορία συγκαταλέγεται στην κατηγορία των απαιτητικών επαγγελμάτων, που εμφανίζουν ορισμένες αξιοσημείωτες ιδιαιτερότητες, ιδίως στο εργασιακό καθεστώς της αυτοαπασχόλησης. Επιπρόσθετα, προγενέστερες έρευνες αναδεικνύουν τις δυσκολίες που αντιμετωπίζουν οι γυναίκες δικηγόροι ως προς τη συμφιλίωση επαγγελματικής – οικογενειακής ζωής. Παρά τις δυσχέρειες αυτές, οι νομικές σπουδές και το δικηγορικό επάγγελμα φαίνεται ότι συνεχίζουν να είναι ιδιαίτερα δημοφιλή και να εγγυώνται τη διατήρηση/ανέλιξη των συγκεκριμένων επαγγελματιών στην άτυπη κοινωνική ιεραρχία. Την ίδια στιγμή, δεν έχουν διερευνηθεί συστηματικά στον ελλαδικό χώρο η εμπειρία και οι απόψεις των δικηγόρων σχετικά με την ενδοοικογενειακή βία, τη σεξουαλική παρενόχληση στην εργασία και τις διακρίσεις λόγω φύλου ευρύτερα. Ωστόσο, η διερεύνηση του θέματος κατέχει μια αυτοτελή σημασία (συγκριτικά με τις εμπειρίες και τις απόψεις εκπροσώπων άλλων επαγγελματικών κλάδων). Και αυτό γιατί η νομική κατάρτιση των δικηγόρων επιτρέπει στους ίδιους/στις ίδιες να διαθέτουν μια ενδελεχή επιστημονική άποψη σχετικά με το θεσμικό πλαίσιο για την ισότητα των φύλων ευρύτερα (law in books). Επιπρόσθετα, δεν αποκλείεται οι ίδιοι/οι ίδιες να έχουν εμπλακεί άμεσα στη νομική συμβουλευτική και εκπροσώπηση θυμάτων που έχουν υποστεί κακοποίηση ή/και διακρίσεις λόγω φύλου. Σε κάθε περίπτωση, οι δικηγόροι διαθέτουν μια βιωματική εικόνα σχετικά με τη λειτουργία της αστυνομίας, των δικαστηρίων και των φορέων του νομικού συστήματος ευρύτερα (law in action). Η επαγγελματική τους εμπειρία επιτρέπει στους ίδιους/στις ίδιες να αξιολογούν την εφαρμογή του δικαίου στη βάση συγκεκριμένων υποθέσεων και περιστατικών (που αφορούν π.χ. διακρίσεις από τους φορείς του ποινικού συστήματος με βάση εξωνομικούς παράγοντες). Κατ’ αυτόν τον τρόπο, η επαγγελματική εμπειρία των δικηγόρων καθίσταται σημαντική για τη διερεύνηση της διαδικαστικής δικαιοσύνης (procedural justice), που αποτελεί ένα από τα βασικά ζητούμενα του έργου.
Η μελέτη περίπτωσης με στελέχη των Επιτροπών Ισότητας σε ΑΕΙ και Ερευνητικά Κέντρα επελέγη, καθώς οι Επιτροπές αυτές, ως νεοσύστατος θεσμός, δεν έχουν αρκούντως διερευνηθεί. Ως εκ τούτου, η μελέτη επικεντρώνεται αναμένεται να αναδείξει τον ρόλο των ΕΙΦΚΔ (Επιτροπή Ισότητας των Φύλων και Καταπολέμησης των Διακρίσεων) ως πεδία άσκησης θεσμικής φεμινιστικής πολιτικής και μετασχηματιστικής δράσης εντός των ιδρυμάτων, προσπαθώντας να καταγράψει τις θεσμικές αντιστάσεις, τις αβεβαιότητες, αλλά και τις θετικές πρακτικές που έχουν αναπτυχθεί αλλά και να επισημάνει διάχυτες ή δομικές ανισότητες που δεν αντιμετωπίζονται ακόμη από τις τρέχουσες πολιτικές, ενώ παράλληλα δύναται να συμβάλει στον σχεδιασμό ενιαίου πλαισίου αξιολόγησης και ενίσχυσης της λειτουργίας τους.
***
Ως προς την προσέγγιση, στις ποιοτικές διερευνήσεις αξιοποιήθηκαν κατά κανόνα οι προσωπικές συνεντεύξεις σε βάθος δια ζώσης και επικουρικά οι ομάδες εστιασμένης συνέντευξης. Κατά τη Σύμβαση Ανάθεσης του Έργου είχε προβλεφθεί η διενέργεια συνολικά 60 συνεντεύξεων για 6 διακριτές μελέτες περίπτωσης. Ωστόσο οι ανάγκες του έργου -όπως και στην περίπτωση των ποσοτικών διερευνήσεων- επέβαλαν έναν εκ νέου σχεδιασμό με τη συνεργασία της Αναθέτουσας Αρχής, ο οποίος προέβλεπε τη διενέργεια 15 – 20 συνεντεύξεων ανά μελέτη περίπτωσης ενώ οι μελέτες περίπτωσης αυξήθηκαν κατά μία έτσι ώστε να συμπεριλάβουν και τη γενιά των 65+ ατόμων. Ο ανασχεδιασμός και η υλοποίηση της έρευνας κατέληξαν στη διεξαγωγή συνολικά 145 συνεντεύξεων κατανεμημένων ανά μελέτη περίπτωσης με βάση τις ερευνητικές ανάγκες εκάστης μελέτης, ως εξής:
· Μελέτες περίπτωσης τόσο σε πληθυσμούς γυναικών όσο και ανδρών διαφορετικών γενεών: Για τη γενιά 20-35 ετών, διενεργήθηκαν συνολικά 25 συνεντεύξεις - 13 συνεντεύξεις δια ζώσης και 12 με την τεχνική των ομάδων εστιασμένης συνέντευξης για τη διασφάλιση της ισάριθμης κατά το δυνατόν συμμετοχής ανδρών και γυναικών. Για τις λοιπές γενιές (36-50 ετών, 51-65 ετών και 65+ετών) διενεργήθηκαν 16-21 συνεντεύξεις ισάριθμα κατανεμημένες ανάμεσα στον πληθυσμό των γυναικών συμμετεχουσών και των ανδρών συμμετεχόντων στην έρευνα.
· Μελέτη περίπτωσης γυναικών και ανδρών μικρο-επιχειρηματιών που δραστηριοποιούνται στον κλάδο της ψυχαγωγίας (ιδιοκτήτες/τριες επιχειρήσεων καφενείων): Συνολικός αριθμός συνεντεύξεων δια ζώσης, πρόσωπο με πρόσωπο, 20 συνεντεύξεων, ισάριθμα κατανεμημένος ανάμεσα σε γυναίκες και άνδρες.
· Μελέτη περίπτωσης αυτοαπασχολούμενων δικηγόρων γυναικών και ανδρών: συνολικός αριθμός συνεντεύξεων δια ζώσης, πρόσωπο με πρόσωπο, 23 συνεντεύξεων, 18 με γυναίκες και 5 με άνδρες. Στο σημείο αυτό να σημειώσουμε, ότι το βασικό ερευνητικό ζητούμενο ήταν η συμφιλίωση επαγγελματικής και οικογενειακής/προσωπικής ζωής των γυναικών και η πορεία ζωής των γυναικών «διπλής σταδιοδρομίας».
· Μελέτη περίπτωσης με στελέχη των Επιτροπών Ισότητας σε ΑΕΙ και Ερευνητικά Κέντρα: Συνολικός αριθμός συνεντεύξεων με την τεχνική των ομάδων εστιασμένης συνέντευξης, 17 συνεντεύξεις.
***
Ως προς τα εργαλεία, οι συνεντεύξεις διενεργήθηκαν στη βάση προ-δομημένου οδηγού συνέντευξης, ο οποίος παρέχει αρκετή ελευθερία στους/στις ερευνητές/ερευνήτριες προς περαιτέρω εξειδίκευση των ερευνητέων θεμάτων ανάλογα με τη μελέτη περίπτωσης και τα χαρακτηριστικά των ερωτώμενων ανδρών και γυναικών. Πρόκειται, για ένα προ-κατασκευασμένο εργαλείο οδηγού συνέντευξης ανοικτού τύπου. Μια τέτοια εκδοχή οδηγού συνέντευξης βοηθάει στην ομογενοποίηση της ερευνητικής διαδικασίας, όταν η ποιοτική διερεύνηση συντελείται από περισσότερους του/της ενός/μίας ερευνητές/τριες, όπως στην προκειμένη περίπτωση. Επιπρόσθετα, ο δομημένος οδηγός συνέντευξης που διαμορφώθηκε είναι δομημένος μόνο ως προς τα βασικά προς διερεύνηση θέματα και ως προς την ακολουθία τους, έτσι ώστε να διασφαλιστεί σε κάθε περίπτωση ο ίδιος βαθμός παρέμβασης - οπωσδήποτε περιορισμένης – του/της ερευνητή/τριας στην ανακλητική πορεία της μνήμης και των βιωμένων εμπειριών των υποκειμένων της έρευνάς μας. Επιπρόσθετα, ο οδηγός βασίστηκε σε κατά το μάλλον ή ήττον κοινά θεματικά πεδία με τις ποσοτικές διερευνήσεις του έργου, καθώς η ποιοτική έρευνα καλείται να αποκωδικοποιήσει σε βάθος στάσεις, αντιλήψεις και πρακτικές. Να επαναλάβουμε εδώ, ωστόσο, ότι τα πορίσματα της ερευνητικής μας εργασίας δεν υπακούουν στη ρήτρα της γενίκευσης και αφορούν τον εκάστοτε πληθυσμό της έρευνάς μας ανά μελέτη περίπτωσης.
***
Στη συνέχεια εκτίθενται συνοπτικά τα ερευνητικά αποτελέσματα ανά επί μέρους ερευνητική-μελετητική δράση -και όπου αυτό προσφέρεται- και συνδυαστικά.

ΒΙΒΛΙΟΓΡΑΦΙΚΗ ΕΠΙΣΚΟΠΗΣΗ
ΣΥΝΟΠΤΙΚΗ ΕΚΘΕΣΗ ΣΥΜΠΕΡΑΣΜΑΤΩΝ

Η πλέον πρόσφατη αποτίμηση του Δείκτη Ισότητας των Φύλων τονίζει ότι η ισότητα των φύλων στην ΕΕ εξακολουθεί να παραμένει τουλάχιστον 50 χρόνια μακριά.[footnoteRef:8] Όπως σημειώνεται, το τοπίο της ισότητας των φύλων αλλάζει και είναι πιο ρευστό. Οι γρήγορες παγκόσμιες αλλαγές, συμπεριλαμβανομένων των πράσινων και ψηφιακών μεταβάσεων, ενός μεταβαλλόμενου κόσμου εργασίας, των αυξανόμενων δημογραφικών ανισορροπιών και των νέων προκλήσεων στον τομέα της υγείας, διαμορφώνουν εκ νέου τις προκλήσεις για την ισότητα των φύλων. Τα δεδομένα δείχνουν πόσο βαθιά ριζωμένοι είναι οι κοινωνικοί κανόνες του φύλου και πώς συνεχίζουν να επηρεάζουν την καθημερινή μας ζωή, τις επιλογές και τις ευκαιρίες μας. Οι άνδρες εξακολουθούν να θεωρούνται ευρέως ως οι κύριοι πάροχοι και ηγέτες, ενώ οι γυναίκες αντιμετωπίζουν λεπτές, αλλά διαδεδομένες, προκαταλήψεις που επηρεάζουν την αυτοπεποίθηση, τη φιλοδοξία και την ασφάλειά τους. Αν και οι στάσεις αλλάζουν αργά, η διάλυση των στερεότυπων φύλου είναι θεμελιώδης για την πραγματική ισότητα. Ιδιαίτερα απαισιόδοξα εμφανίζονται τα δεδομένα ανά πεδίο του Δείκτη Ισότητας: [8:  The Gender Equality Index, INDEX 2025 Sharper data for a changing world, EIGE, 2025.] 

Στον τομέα εργασίας, ενώ περισσότερες γυναίκες έχουν ενταχθεί στην αγορά εργασίας τα τελευταία 10 χρόνια, η πρόσβασή τους σε θέσεις ευθύνης/διευθυντικές θέσεις, πληροφορικής και επικοινωνιακής τεχνολογίας και άλλες καλύτερα αμειβόμενες θέσεις παραμένει περιορισμένη. Η συνύπαρξη των γυναικών – ανδρών ως ζευγάρι με παιδιά ενισχύει τις επαγγελματικές προοπτικές των ανδρών αλλά περιορίζει εκείνες των γυναικών, αντικατοπτρίζοντας την επίδραση των στερεοτύπων φύλου στις οικονομικές ευκαιρίες. Διαχρονικά, οι άνδρες πιστεύουν σταθερά ότι κερδίζουν περισσότερα από τις γυναίκες, επειδή οι δουλειές τους είναι πιο απαιτητικές – μια αντίληψη που μοιράζονται πολύ λιγότερο οι γυναίκες, ιδιαίτερα οι νέες γυναίκες.
Στο πεδίο των χρημάτων, αν και η ισότητα των φύλων στα χρηματοοικονομικά μέσα βελτιώνεται σταθερά, οι γυναίκες στην ΕΕ κερδίζουν το 77% των ετήσιων αποδοχών των ανδρών. Στα ζευγάρια, οι γυναίκες κερδίζουν κατά μέσο όρο 30% λιγότερα από τους συντρόφους τους, ενώ οι νεαρές γυναίκες, οι μετανάστριες και οι γυναίκες με χαμηλό μορφωτικό επίπεδο κερδίζουν μόνο περίπου το μισό από τα έσοδα των συντρόφων τους. Το 2024, σχεδόν οι μισοί άνδρες και πάνω από το ένα τρίτο των γυναικών εξακολουθούσαν να πιστεύουν ότι ο πιο σημαντικός ρόλος ενός άνδρα είναι να κερδίζει χρήματα.
Στο γνωστικό πεδίο, ενώ πολύ περισσότερες νέες γυναίκες από ό,τι άνδρες ολοκληρώνουν την τριτοβάθμια εκπαίδευση, ωστόσο, επειδή κατευθύνονται σε παραδοσιακά «θηλυκοποιημένους» κλάδους, η ακαδημαϊκή τους επιτυχία δεν μεταφράζεται σε ίσες ευκαιρίες στην εργασία ή στην ηγεσία – ή σε ίσες αμοιβές και συντάξεις. Οι νεότερες γυναίκες έχουν σημειώσει τη μεγαλύτερη πρόοδο στην εκπαίδευση, αλλά η πρόσβαση στην τριτοβάθμια εκπαίδευση απέχει πολύ από το να είναι ίση. Οι πτυχιούχοι που γεννήθηκαν στο εξωτερικό και τα άτομα με αναπηρία υστερούν, αν και οι γυναίκες σε αυτές τις ομάδες εξακολουθούν να ξεπερνούν τους άνδρες. Οι νέες γυναίκες είναι πιο πιθανό από τους νέους άνδρες να αναγνωρίσουν πώς τα στερεότυπα περιορίζουν τις εκπαιδευτικές τους ευκαιρίες, με τα κενά αντίληψης να υπογραμμίζουν την αυξανόμενη επιρροή των οπισθοδρομικών αφηγήσεων φύλου μεταξύ των νέων ανδρών.
Στο πεδίο της φροντίδας και της διαχείρισης του χρόνου, οι γυναίκες συνεχίζουν να αναλαμβάνουν το μεγαλύτερο μέρος της αμειβόμενης και εντατικής φροντίδας, περιορίζοντας τη συμμετοχή τους στον ελεύθερο χρόνο και στην κοινωνική ζωή, παρόλο που αυξάνεται, ενώ η συμμετοχή των ανδρών στη φροντίδα παραμένει περιορισμένη. Οι καθημερινές οικιακές εργασίες επιβαρύνουν σε μεγάλο βαθμό τις γυναίκες, ιδιαίτερα όσες έχουν παιδιά, τις μονογονεϊκές οικογένειες και τις γυναίκες ηλικίας 25–49 ετών. Τα στερεότυπα φύλου διαμορφώνουν έντονα τους ρόλους φροντίδας: σχεδόν ένα στα δύο άτομα θεωρεί ότι οι άνδρες είναι λιγότερο ικανοί στις οικιακές εργασίες, και ένα στα πέντε θεωρεί ότι η άδεια πατρότητας υποδηλώνει χαμηλή επαγγελματική φιλοδοξία.
	Στον τομέα εξουσίας η πρόοδος είναι άνιση και αποκομίζεται κυρίως από την εφαρμογή φιλόδοξης νομοθεσίας και στόχων από τα κράτη μέλη για την ισόρροπη εκπροσώπηση των φύλων στη λήψη αποφάσεων. Οι πλέον πρόσφατες εκλογές σε ολόκληρη την ΕΕ συνέβαλαν ελάχιστα στην αύξηση της εκπροσώπησης των γυναικών στις πολιτικές υποθέσεις σε εθνικό και περιφερειακό επίπεδο, με αποτέλεσμα να υποεκπροσωπούνται στις περισσότερες εθνικές κυβερνήσεις, κοινοβούλια και περιφερειακές συνελεύσεις. Οι γυναίκες ηγέτιδες συχνά παγιδεύονται σε έναν διπλό δεσμό χωρίς νίκη: αναμένεται να έχουν soft skills που σχετίζονται με τη γυναίκα, αλλά επικρίνονται εάν δείχνουν αρρενωπά κωδικοποιημένα χαρακτηριστικά φιλοδοξίας και διεκδικητικότητας – καθιστώντας την ηγεσία πιο δύσκολη στην πρόσβαση και την πλοήγηση.
	Στον τομέα της υγείας η πρόοδος έχει σταματήσει, υποδεικνύοντας ότι η υγεία στην ΕΕ αντιμετωπίζει χρόνια ανισότητες φύλου. Τα κενά στην εκπαίδευση μεταφράζονται σε κενά στην υγεία: οι γυναίκες με χαμηλό επίπεδο εκπαίδευσης αναφέρουν χειρότερη υγεία σε σύγκριση τόσο με τους άνδρες όσο και με τις γυναίκες με υψηλή εκπαίδευση. Μία στις τέσσερις γυναίκες στην ΕΕ θεωρεί ότι οι άνδρες αντιμετωπίζονται καλύτερα από το ιατρικό προσωπικό. Αυτή η αντίληψη είναι ιδιαίτερα διαδεδομένη μεταξύ των νέων γυναικών.
	Τέλος στον τομέα της βίας τα πιο πρόσφατα δεδομένα δείχνουν ότι η βία κατά των γυναικών είναι μια διαδεδομένη, σοβαρή και υποαναφερόμενη πραγματικότητα για εκατομμύρια γυναίκες στην ΕΕ. Οι γυναίκες κάτω των 45 ετών είναι περισσότερο εκτεθειμένες σε σωματική ή/και σεξουαλική βία. Η ανεκτικότητα στη βία κατά των γυναικών όχι μόνο υπάρχει μεταξύ πολλών ανδρών, αλλά είναι ιδιαίτερα υψηλή μεταξύ των νέων ανδρών. Πρόσθετα, πρόσφατα στοιχεία του Ευρωβαρόμετρου δείχνουν ότι η σεξουαλική και σωματική βία θεωρείται γενικά απαράδεκτη από τους περισσότερους ανθρώπους στην ΕΕ. Ωστόσο, διάφορες μορφές βίας, συμπεριλαμβανομένου του οικονομικού ελέγχου, της ρητορικής μίσους και της μη συναινετικής ανταλλαγής προσωπικών εικόνων, εξακολουθούν να τυγχάνουν αποδοχής από σημαντικά τμήματα του πληθυσμού της ΕΕ.
	Το φύλο και η ηλικία αποτελούν σημαντικούς παράγοντες, καθώς οι γυναίκες έχουν συστηματικά χαμηλότερα επίπεδα αποδοχής της βίας κατά των γυναικών από τους άνδρες. Οι μύθοι σχετικά με τη βία κατά των γυναικών και τις συμπεριφορές που κατηγορούν τα θύματα εξακολουθούν να επικρατούν, ιδίως μεταξύ των ανδρών κάτω των 45 ετών. Αυτό θα μπορούσε να δείξει ότι το τεκμηριωμένο αναδυόμενο ιδεολογικό χάσμα μεταξύ γυναικών και ανδρών στις νεότερες γενιές όσον αφορά τις αξίες, τον τρόπο ζωής και τις πολιτικές θέσεις ισχύει και για το ζήτημα της βίας κατά των γυναικών. Αυτό το χάσμα τείνει να εκδηλώνεται με διαφορετικές απόψεις σχετικά με τη δράση για το κλίμα και τους βιώσιμους τρόπους ζωής, την ισότητα των φύλων και τα σεξουαλικά και αναπαραγωγικά δικαιώματα, και συχνά αποδίδεται στον αντίκτυπο των βιωμένων εμπειριών στις κοσμοθεωρίες.
	Επίσης, υπογραμμίζεται ότι η αποδοχή της βίας κατά των γυναικών είναι χαμηλότερη σε χώρες με υψηλότερα επίπεδα ισότητας των φύλων, όπως μετράται από τον Gender Equality Index του Ευρωπαϊκού Ινστιτούτου για την Ισότητα των Φύλων. Με άλλα λόγια, σε χώρες όπου η ισότητα των φύλων είναι υψηλή, οι άνθρωποι είναι λιγότερο πιθανό να συγχωρήσουν τη βία κατά των γυναικών. Αυτό, για άλλη μια φορά, δείχνει ότι η πρόοδος προς μια ΕΕ με ισότητα των φύλων είναι καίριας σημασίας για την εξάλειψη της βίας κατά των γυναικών. Παράλληλα με τις προσπάθειες για την πλήρη εφαρμογή της Σύμβασης της Κωνσταντινούπολης και της οδηγίας για την καταπολέμηση της βίας κατά των γυναικών και της ενδοοικογενειακής βίας, η προώθηση της ισότητας των φύλων στη φροντίδα, η διευκόλυνση της συμμετοχής των γυναικών στη λήψη αποφάσεων και η προώθηση πολιτικών απασχόλησης και κοινωνικής προστασίας, που λαμβάνουν υπόψη τη διάσταση του φύλου, συμβάλλουν στην οικοδόμηση κοινωνιών, στις οποίες δίνεται προτεραιότητα στην πρόληψη και την εξάλειψη της βίας κατά των γυναικών.[footnoteRef:9] [9:  European Institute for Gender Equality (2024) Luxembourg: Publications Office of the European Union. ] 

	Συνοδά με τα παραπάνω είναι και ευρήματα που αναδεικνύονται από μελέτες της διεθνούς και εγχώριας εργογραφίας[footnoteRef:10] και αφορούν το παρόν ερευνητικό έργο, σε επιμέρους πεδία διερεύνησης: [10:  Εκτενώς βλ. Τσίγκανου Ι., & Βαρουξή Χρ., Βιβλιογραφική Επισκόπηση, Τελική έκθεση (παραδοτέο πολυγραφημένο στο πλαίσιο του παρόντος έργου).] 

	Τα δημογραφικά δεδομένα της χώρας μας καταγράφουν ότι ο μέσος όρος ηλικίας κατά την οποία νέοι και νέες της παραγωγικής ηλικίας προχωρούν σε γάμο αλλά και αποφασίζουν να κάνουν οικογένεια και παιδιά, έχει σημειώσει μια αργή αλλά σταθερή άνοδο σε σχέση με ό,τι συνέβαινε κατά τις προηγούμενες δεκαετίες, ενώ η λύση του γάμου ακολουθείται συχνά ως μοναδική διέξοδος από τα συσσωρευμένα αδιέξοδα που υπαγορεύουν οι κοινωνικές και οι οικονομικές παράμετροι. Επίσης, οι γυναίκες στη χώρα μας διστάζουν να προχωρήσουν στη γέννηση περισσότερων από δύο παιδιά, ενώ τελευταία η τάση είναι να παραμένουν στο ένα παιδί. Ο καταμερισμός εργασίας ανάμεσα στα φύλα, ο αναπροσδιορισμός των ρόλων εντός της οικογένειας αλλά και η σύγχρονη οικονομική συνθήκη φαίνεται πως επηρεάζουν τις στάσεις αυτές, καθώς υπαγορεύουν διαφοροποιημένες ανάγκες ιδίως για τη μητέρα στο σύγχρονο κοινωνικο-οικονομικό γίγνεσθαι της χώρας.[footnoteRef:11] [11:  Ενδεικτικά βλ. ΔΙΑΝΕΟΣΙΣ, ΕΡΕΥΝΑ (2019), Η Ελληνική Οικογένεια και το Δημογραφικό πρόβλημα, (Επ. Διονύσης Μπαλούρδος), https://www.dianeosis.org/2029/01/elliniki - oikogeneia - kai - dimografiko – provlima. Ομοίως, βλ. Μπαλτάς Π., (2024). Τα δημογραφικά (δευτερογενή) δεδομένα για το γάμο, τη γονιμότητα και το μέγεθος της οικογένειας στην Ελλάδα του 21ου αιώνα, στο Τσίγκανου Ι. κ. ά. (επ). Οικογένεια και σύγχρονη ελληνική κοινωνία, Αθήνα, ΕΚΚΕ, 2024, σελ. 11-21. Βλ. και https://doi.org/10.17902/famrep1024.] 

Από την άλλη πλευρά οι χειραφετητικές πρακτικές που ανέδειξαν τη «δυναμική γυναίκα», τις γυναίκες «διπλής σταδιοδρομίας», αλλά και ο τρόπος λειτουργίας της αγοράς εργασίας, έχουν δημιουργήσει ένα τοπίο ρευστότητας και αλλαγών που έχουν επηρεάσει, πλην των άλλων, τη δομή και λειτουργία του θεσμού της οικογένειας στον σύγχρονο κοινωνικό σχηματισμό και μετασχηματισμό. Νέες μορφές οικογένειας τείνουν να αναδειχθούν σημαντικές (μονογονεϊκότητα), ενώ η θεσμική κατοχύρωση δικαιωμάτων αυτοδιάθεσης και αυτοπροσδιορισμού ως προς το φύλο έχουν δημιουργήσει νέες προκλήσεις για τον θεσμό της οικογένειας. Στη συνέχεια, στο πλαίσιο της πολιτισμικής παραμέτρου, αναδιατυπώνεται το δίπολο παράδοση – εκσυγχρονισμός στον τρόπο που τα νέα ιδιαίτερα μέλη της κοινωνίας προσλαμβάνουν και τοποθετούνται απέναντι στον θεσμό της οικογένειας.
Σημαντική θέση στις νεώτερες θεωρητικές αναζητήσεις και εμπειρικές διερευνήσεις κατέχουν οι έμφυλες σχέσεις, η ανισότητα κατά φύλο εντός – εκτός του θεσμού της οικογένειας, οι διακρίσεις κατά φύλο και οι πολιτικές φύλου. Βασικός στόχος των προβληματισμών αυτών είναι η θεωρητική και εμπειρική διερεύνηση τόσο των εφαρμοζόμενων πολιτικών, όσο και των εν γένει κοινωνικών, οικονομικών, πολιτικών αλλά και πολιτισμικών παραμέτρων, που συνδέονται με τις άνισες συνθήκες ζωής ανδρών και γυναικών και τους έμφυλους διαχωρισμούς και διακρίσεις. Με τον τρόπο αυτό, παλαιότερες θεωρητικές ενασχολήσεις και προβληματισμοί τίθενται εκ νέου στο ερευνητικό μικροσκόπιο και υπό το φως της οπτικής του φύλου αλλά και τα νέα κοινωνικά διακυβεύματα και αιτούμενα. Πρόσφατα εμπειρικά δεδομένα για τα ζητήματα αυτά, μάλιστα, υποδεικνύουν μια συντηρητική αναδίπλωση του κοινού προς κατευθύνσεις σύμφυρτες με παραδοσιακές προσλήψεις του θεσμού της οικογένειας.[footnoteRef:12] Ωστόσο η αστάθεια και η κόπωση που παρατηρείται γύρω από τον θεσμό του γάμου σήμερα, δεν φαίνεται να έχει επηρεάσει την επιθυμία των ανθρώπων να «παντρευτούν και να κάνουν οικογένεια», καθώς τα αρνητικά συναισθήματα αφορούν κυρίως σε οικονομικές και επαγγελματικές παραμέτρους, παρά τον ίδιο τον θεσμό της οικογένειας και του γάμου. Όλα τα παραπάνω οδηγούν σε μια εκ νέου και σε βάθος διερεύνηση των έμφυλων σχέσεων στον σύγχρονο κοινωνικό σχηματισμό και μετασχηματισμό, τόσο κατά φύλο όσο και κατά ηλικία.  [12:  Ενδεικτικά βλ. Τσίγκανου Ι. κ. ά. (επ), (2024). Οικογένεια και σύγχρονη ελληνική κοινωνία, Αθήνα, ΕΚΚΕ, https://doi.org/10.17902/famrep1024.] 

 	Από την άλλη πλευρά, ερευνητικά ευρήματα υποδεικνύουν ότι η συμφιλίωση εργασίας και οικογένειας αποτελεί για τις εργαζόμενες γυναίκες μια καθημερινή πρόκληση και έναν στόχο προς επίτευξη, καθώς προσπαθούν διαρκώς να ισορροπήσουν τη ζωή τους ανάμεσα στις επαγγελματικές και οικογενειακές τους υποχρεώσεις. Η κατάκτηση του δικαιώματος των γυναικών για ενεργό συμμετοχή τους στην αγορά εργασίας αναδιαμόρφωσε τους παραδοσιακούς κοινωνικούς ρόλους, των ανδρών ως «κουβαλητών» και των γυναικών ως «φροντιστριών/ατόμων υπεύθυνων για τη φροντίδα των παιδιών και άλλων ατόμων σε ανάγκη» με αποτέλεσμα την εμφάνιση του μοντέλου των οικογενειών «διπλής σταδιοδρομίας», δημιουργώντας νέες ισορροπίες στο πλαίσιο του ιδιωτικού βίου. Το ζήτημα της συμφιλίωσης επαγγελματικής, οικογενειακής και προσωπικής ζωής αποκτά ακόμη μεγαλύτερη σημασία στο πλαίσιο των κρίσεων που πλήττουν την ελληνική οικονομία και την κοινωνία τα τελευταία χρόνια.[footnoteRef:13] Μάλιστα, όπως επισημαίνεται, η δυσκολία συμφιλίωσης επαγγελματικής και οικογενειακής/ιδιωτικής ζωής παρουσιάζει διαφορετικό αντίκτυπο στα δύο φύλα, καθώς για τη γυναίκα-μητέρα συνδέεται άμεσα με τον τομέα της εργασίας και σημαίνει δυσκολία πλήρους συμμετοχής της στην αγορά εργασίας, ενώ για τον άνδρα-πατέρα σχετίζεται με την οικογένεια και μεταφράζεται σε δυσκολία εύρεσης χρόνου για την οικογένεια και τις οικιακές εργασίες. Αυτό έχει ως αποτέλεσμα τις έμφυλες ανισότητες που εξακολουθούν να υπάρχουν στη σύγχρονη κοινωνία στο πλαίσιο της εργασιακής και ιδιωτικής ζωής.[footnoteRef:14] [13:  Ενδεικτικά βλ., Θανοπούλου Μ., Τσίγκανου Ι., (επ. έκδ.), (2016), «Γυναίκες ανάμεσα στην εργασία και την οικογένεια εν μέσω κρίσης», Αθήνα, ΕΚΚΕ.]  [14:  Ενδεικτικά, βλ., Καραμεσίνη, Μ. (2019). Αποτίμηση της πολιτικής συμφιλίωσης: Επιπτώσεις στο μοντέλο φροντίδας και οικογένειας, στη γεννητικότητα και στην ισότητα των φύλων. Στο Καραμεσίνη, Μ. και Συμεωνάκη Μ. (επιμ.) Συμφιλίωση εργασίας και οικογένειας στην Ελλάδα. Γέννηση, εξέλιξη και Αποτίμηση της Πολιτικής, Νήσος / Εργαστήριο Σπουδών Φύλου, Πάντειο Πανεπιστήμιο, 169-202.https://www.nissos.gr/. Αλιπράντη-Μαράτου, Λ., Κατσής Α. & Παπαδημητρίου Π. (2016). (Αν) ισορροπία εργασίας και προσωπικής ζωής. Μια ποσοτική έρευνα στην Ελλάδα της κρίσης. Αθήνα: Κέντρο Μέριμνας Οικογένειας και Παιδιού (ΚΜΟΠ).
] 

Ερευνητικά ευρήματα υποδεινύουν ότι η αποδιάρθρωση του κράτους πρόνοιας λειτουργεί επιβαρυντικά για τον εργαζόμενο πληθυσμό αυξάνοντας αφενός τον όγκο των απαιτούμενων εργασιών φροντίδας της οικογένειας και του σπιτιού (μη αμειβόμενη εργασία) και αφετέρου την ανεργία κυρίως των νέων και των γυναικών, με αποτέλεσμα την επιδείνωση των έμφυλων ανισοτήτων. Παράλληλα, οι υποχρεώσεις και οι απαιτήσεις στο εργασιακό περιβάλλον πολλαπλασιάζονται εξαιτίας της οικονομικής κρίσης, ενώ συγχρόνως βάλλονται τα εργασιακά δικαιώματα αυξάνοντας την επισφάλεια στις εργασιακές σχέσεις. Το σύνολο των παραγόντων επιδρούν αρνητικά στην προσπάθεια ισορρόπησης επαγγελματικής, οικογενειακής και προσωπικής ζωής στο πλαίσιο της ελληνικής οικογένειας. Στο πεδίο της φροντίδας μάλιστα, τα ευρήματα των σχετικών ερευνών αναδεικνύουν ότι η κατανομή των οικιακών εργασιών παραμένει προσκολλημένη στο παραδοσιακό μοντέλο, σύμφωνα με το οποίο, η γυναίκα στην Ελλάδα αναλαμβάνει το κύριο βάρος των οικιακών εργασιών. Ο άνδρας παραμένει στον εκτελεστικό του ρόλο έχοντας την ευθύνη για τις εξωτερικές εργασίες και για την επικοινωνία με τις υπηρεσίες. Αναφορικά με τη συμμετοχή των ανδρών στην ανάληψη ευθυνών για τη φροντίδα του παιδιού, με ό,τι αυτό συνεπάγεται, τα αποτελέσματα των ερευνών δείχνουν ότι το κύριο βάρος της φροντίδας το επωμίζονται οι γυναίκες/μητέρες με τους άνδρες/πατέρες να δρουν επικουρικά. Πάντως, τα δεδομένα έδειξαν ότι, στο πλαίσιο της ελληνικής κοινωνίας, έχουν συντελεστεί κάποιες θετικές εξελίξεις όσον αφορά τις στάσεις και τις πρακτικές των ανδρών/πατέρων σχετικά με τη σταδιακή συμμετοχή τους στις καθημερινές οικιακές εργασίες και στη φροντίδα και ανατροφή των παιδιών, αν και απέχουμε ακόμη από την ισότιμη κατανομή ευθυνών και υποχρεώσεων στην οικογενειακή/ιδιωτική ζωή.[footnoteRef:15] [15:  Ενδεικτικά βλ. Βαρουξή, Χ., & Κάββουρα, Θ. (2025). Αποτελέσματα των δειγματοληπτικών ερευνών. Φροντίδα - Οικιακή Εργασία. ΕΚΚΕ. https://doi.org/10.17902/gic.report.02 Καμπούρη Ν. (2022). Φύλο, φροντίδα και πολιτικές συμφιλίωσης εργασίας και οικογένειας στην πανδημία. Κοινωνική Πολιτική, 16, 76–93. 
Διαθέσιμο στο https://ejournals.epublishing.ekt.gr/ index.php/eekp/article/view/30612.] 

Σε περίοδο παρατεταμένης οικονομικής κρίσης, βασικό χαρακτηριστικό της οποίας είναι η ανεργία ή/και η ετεροαπασχόληση, διαπιστώνεται μια επιδείνωση των έμφυλων ανισοτήτων στον τομέα της απασχόλησης. Παρά την παρατηρούμενη μείωση της διαφοράς στον τομέα της απασχόλησης ανάμεσα στα φύλα με την έναρξη της οικονομικής κρίσης {(2010-12) λόγω της μείωσης της ανδρικής απασχόλησης που συναρτήθηκε με την κρίση στον κατασκευαστικό τομέα}, η ισότιμη κατανομή της ευθύνης φροντίδας του σπιτιού και της οικογένειας δεν αποτελεί κεκτημένο της ελληνικής κοινωνίας, στην οποία διατηρούνται στερεοτυπικές αντιλήψεις και οι γυναίκες εξακολουθούν να επωμίζονται το μεγαλύτερο βάρος διαχείρισης των οικογενειακών ευθυνών και πραγματοποίησης των οικιακών εργασιών. Ακόμη, στην Ελλάδα οι πολιτικές για τη συμφιλίωση της επαγγελματικής, οικογενειακής και προσωπικής ζωής επικεντρώνονται σε μέτρα που διευκολύνουν τις γυναίκες εργαζόμενες να ασχοληθούν με τον διπλό τους ρόλο, παρά επιχειρούν να ισορροπήσουν τα βάρη και τις υποχρεώσεις της μη αμειβόμενης εργασίας.[footnoteRef:16] [16:  Καραμεσίνη Μ. (Επιμέλεια: Rubery J., Μετάφραση: Βογιατζής Γ., Καράμπελας Γ., Λαλιώτης Μ.) (2015), “Γυναίκες και λιτότητα: η οικονομική κρίση και το μέλλον της ισότητας των φύλων”. Αθήνα: Νήσος. Καραμεσίνη, Μ. (2021). Γυναίκες, φύλο και εργασία στην Ελλάδα. Αθήνα: Νήσος. Κολαΐτη, Δ., Ντούνης, Α., & Πετράκη, Γ. (2025). Αμειβομένη απασχόληση των γυναικών και έμφυλες διακρίσεις σε συνθήκες πολλαπλών κρίσεων. Εθνικό Κέντρο Κοινωνικών Ερευνών.
https://doi.org/10.17902/gic.report.03.

] 

Ως προς το θέμα της βίας κατά των γυναικών και ιδιαίτερα της ενδοοικογενειακής βίας κατά των γυναικών, θέμα το οποίο ενδιαφέρει ιδιαίτερα την παρούσα έρευνα, τέσσερα είναι τα ζητήματα που συχνά επισημαίνονται στις σχετικές έρευνες: Πρώτον ότι η σωματική και η σεξουαλική βία είναι συχνά εμπεδωμένες στη σχέση των γυναικών με τον τωρινό ή κάποιο πρώην σύντροφο/σύζυγο. Η εγγύτητα και η οικειότητα στις σχέσεις μεταξύ ανδρών και γυναικών μπορεί να εξασφαλίζει ένα ασφαλές και συντροφικό περιβάλλον για το ζευγάρι, ενώ σε αρκετές περιπτώσεις το ίδιο αυτό περιβάλλον αποτελεί ένα περίβλημα για κακοποιητικές συμπεριφορές κατά των γυναικών. Δεύτερον, η σωματική και η σεξουαλική βία κατά των γυναικών σε πλείστες των περιπτώσεων αφορά άνδρες δράστες που δεν είναι σύντροφοι. Σε αυτή την περίπτωση το πρόβλημα εντοπίζεται περισσότερο σε συμπεριφορές των ανδρών κατά των γυναικών, όπου οι πρώτοι ενστερνιζόμενοι κυρίαρχα «ανδρικά» πρότυπα οδηγούνται στην αναπαραγωγή βίαιων και κακοποιητικών συμπεριφορών. Τρίτον, η σεξουαλική παρενόχληση στον χώρο της εργασίας αποτελεί ένα επίσης σημαντικό πεδίο, όπου οι άνδρες, τις περισσότερες φορές ευρισκόμενοι σε υψηλότερη ιεραρχική θέση συγκριτικά με τις γυναίκες, κάνουν κατάχρηση της θέσης τους και ασκούν βία κατά των εργαζόμενων γυναικών. Είναι ευκολότερο να γίνει καταγγελία για σεξουαλική παρενόχληση όταν σημειώνονται επαναλαμβανόμενα περιστατικά, αλλά και όταν οι γυναίκες είναι εκπαιδευμένες και νεότερες σε ηλικία. Ενδεικτικά αναφέρεται ότι στις σχετικές έρευνες περισσότερες από τις μισές γυναίκες νεότερων ηλικιών αναφέρουν ότι έχουν υποστεί σεξουαλική παρενόχληση. Τέταρτον, παρατηρείται αξιόλογο ποσοστό μη εμφανούς παρακολούθησης / παρενόχλησης (stalking) των νεότερων σε ηλικία γυναικών (μια στις τρεις νέες γυναίκες υφίστανται τέτοιες συμπεριφορές) που στην πραγματικότητα βιώνουν αρνητικές συμπεριφορές που ποικίλουν από τη λήψη ανεπιθύμητων μηνυμάτων (και μέσω κοινωνικών δικτύων), τη λήψη άσεμνων, απειλητικών ή ενοχλητικών τηλεφωνημάτων, την εμπειρία στενής παρακολούθησης, την προσβολή ή/και τον εξευτελισμό τους (και μέσω κοινωνικών δικτύων), κ.λπ.[footnoteRef:17] Η παραδοχή της έμφυλης βίας αποτελεί σημαντική συνθήκη για τη λήψη μέτρων για την αντιμετώπισή της, ενώ πιθανότατα υπάρχουν αρκετές περιπτώσεις όπου η έμφυλη βία δεν καταγράφεται/ομολογείται, καθώς φαίνεται να υπερτερεί η μη-διάρρηξη του δεσμού με τον σύντροφο, η κυριαρχία του αισθήματος φόβου για τις συνέπειες στην προσωπική και οικογενειακή ζωή, η οικονομική επισφάλεια (στην περίπτωση όσων ασχολούνται με τα οικιακά), τα πολιτισμικά ή/και κοινωνικά στερεότυπα και η ψυχολογική ανασφάλεια.[footnoteRef:18] [17:  Παπαδόπουλος, Α.Γ., Καπέλλα, Α., Κονδύλη, Δ., Λιναρδής, Α., Παπαδούδης, Γ., Χατζηγιάννη, Α., Θεοφίλη, Α. (2023). Έμφυλη βία κατά των γυναικών και άλλες μορφές διαπροσωπικής βίας στην Ελλάδα (GBV-EL): Πρώτα αποτελέσματα της έρευνας. Αθήνα: Εθνικό Κέντρο Κοινωνικών Ερευνών, https://doi.org/10.17903/30971.1 Βλ. επίσης και Στρατηγάκη, Μ., Μαυρομμάτη-Λαγάνη, Α., Χαραλάμπη, Α., Παπακωνσταντίνου, Χ., & Μιχαλοπούλου, Α. (2022). Έρευνα για τη σεξουαλική παρενόχληση στον εργασιακό χώρο του δημόσιου τομέα. Αθήνα: Κοινωνικό Πολύκεντρο. https://kpolykentro.gr/wp-content/uploads/2022/05/SEXUAL-HARASSMENT- (Ανακτήθηκε στις 10 Ιουλίου 2025).]  [18:  Βλ. και Μοσχοβάκου, Ν., & Σιούλα-Γεωργουλέα, Ι. (2025). Ενδοοικογενειακή βία σε συνθήκες πολλαπλών κρίσεων. Εθνικό Κέντρο Κοινωνικών Ερευνών. https://doi.org/10.17902/gic.report.05.] 

Ως προς το ζήτημα της έμφυλης ισότητας και των διακρίσεων σε βάρος των γυναικών στην εργασία και την οικογενειακή και προσωπική ζωή διαπιστώνεται ότι η χώρα μας στον καθρέφτη της Ευρώπης εμφανίζεται με μια όψη «πολιτισμικής οπισθοδρόμησης» - “cultural backlash”. Σε αυτή τη διαδρομή, οπωσδήποτε δεν είμαστε σήμερα μόνοι. Και λοιπές χώρες της ΕΕ χαρακτηρίζονται από μια παρόμοια τάση. Πρόσφατες διεθνείς εμπειρικές διερευνήσεις[footnoteRef:19] των έμφυλων σχέσεων, ανισοτήτων και στερεοτύπων εντοπίζουν παραδείγματα μιας ανησυχητικής οπισθοδρόμησης όσον αφορά την ισότητα των φύλων[footnoteRef:20] και τις επιδόσεις των πολιτικών ισότητας σε ορισμένες ευρωπαϊκές χώρες (π.χ. Πολωνία, Ουγγαρία και Λιθουανία) τα τελευταία έτη.[footnoteRef:21] [19:  ESS, Round 11, Rotating Module: Gender in Contemporary Europe. ]  [20:  Norris, P. & Inglehart, R. (2019). Cultural backlash: Trump, Brexit and authoritarian populism. Cambridge: Cambridge University Press.]  [21:  Gender equality is a stand-alone sustainable development goal (SDG5) and one thought to underpin
all other SDGs. See The UN Women’s Report on the SDGs. https://www.unwomen.org/en/news/in-focus/women-and-the-sdgs. Τhe European Institute For Gender Equalities report Available at:
https://eige.europa.eu/sites/default/files/session_1_index_conf_15_10_2019.pdf. Η πιο πρόσφατη έκθεση των ανθρώπινων προοπτικών δείχνει επίσης ότι η πρόοδος προς την ισότητα των φύλων είναι σε επιβράδυνση σε όλο τον κόσμο.] 

Παράλληλα συντηρητικές, αυταρχικές και λαϊκιστικές φωνές σε πολλές δημοκρατίες αμφισβητούν σήμερα την ίση συμμετοχή των ανδρών και των γυναικών στην κοινωνία.[footnoteRef:22] Αυτή η αντίδραση κατά της χειραφέτησης των γυναικών έχει σημαντικές επιπτώσεις στην καταπολέμηση των διακρίσεων, στην υιοθέτηση νομοθεσίας και πολιτικών προστασίας των γυναικών από την ενδοοικογενειακή βία, στην αναπαραγωγική υγεία και στη θέσπιση ποσοστώσεων φύλου, τροφοδοτώντας ακόμη και την αύξηση της εχθρότητας προς εξέχουσες γυναικείες πολιτικές προσωπικότητες.[footnoteRef:23] Αναζητώντας τους λόγους γι’ αυτήν την πρόσφατη ανελεύθερη στροφή στην πολιτική ισότητας των φύλων τονίζεται ότι οι κρίσεις και ιδιαίτερα η υγειονομική κρίση λόγω COVID-19 με τον αποκλεισμό να έχει επηρεάσει την καθημερινότητα και τις κοινωνικές εμπειρίες γυναικών και ανδρών στο σπίτι άνισα, αυξάνοντας τις ευθύνες φροντίδας και την ενδοοικογενειακή βία που βιώνουν οι γυναίκες, είχαν καταλυτικές επιδράσεις. [22:  Graff, A. (2014). Report from the gender trenches: War against ‘genderism’ in Poland. European Journal of Women's Studies 21(4): 431-435.]  [23:  Krizsán, A. & Roggeband, C. (2018). Towards a Conceptual Framework for Struggles over Democracy in Backsliding States: Gender Equality Policy in Central Eastern Europe. Politics and Governance 6(3): 90-100. Brescoll, V.L., Okimoto, T.G., & Vial, A.C. (2018). You've come a long way…maybe: How moral emotions trigger backlash against women leaders. Journal of Social Issues, 74(1): 144–164.] 

Και ενώ οι πρόσφατες έρευνες βασίζονται στη σιωπηρή παραδοχή ότι οι στάσεις σχετικά με την ισότητα των φύλων θα αναπτύσσονταν σε γραμμική τροχιά προς όλο και πιο ισότιμες κοινωνίες μεταξύ των φύλων, χωρίς πισωγυρίσματα, ερευνητικά διαπιστώνεται μια κρίσιμη κοινωνική ανάπτυξη του σεξισμού, της πατριαρχίας και του μισογυνισμού σε συνδυασμό με άλλες μορφές μισαλλοδοξίας, με βάση το καθεστώς ιθαγένειας, την εθνικότητα, τη θρησκεία, τη σεξουαλική ταυτότητα και την ταυτότητα φύλου.[footnoteRef:24] Οι Jost et al.[footnoteRef:25] εικάζουν μια άνοδο των αντιδραστικών, αντι-φεμινιστικών συμπεριφορών σε συνθήκες πατριαρχικών δομών που απειλούνται από την αυξανόμενη παρουσία των γυναικών στην πολιτική ή την εφαρμογή πολιτικών για την αντιμετώπιση των διακρίσεων και μία συντηρητική στροφή στις στάσεις των φύλων. [24:  Ackerly, B.A., Friedman, E.J. Gopinath, M., & Zalewski, M. (2019). Resisting global antigenderism with global feminist research. International Feminist Journal of Politics 21(2): 165–67.]  [25:  Jost, J.T., Stern, C., Rule, N.O., & Sterling, J. (2017). The politics of fear: Is there an ideological asymmetry in existential motivation? Social Cognition 35: 324–353. DOI: 10.1521/soco.2017.35.4.324.] 

Από την άλλη πλευρά, θεωρήσεις συνδέουν τον οικονομικό εκσυγχρονισμό ή τον πολιτισμό[footnoteRef:26] με την ισότητα των φύλων, ενώ συνεξετάζεται και η αξία που παρέχει η κοινωνία στην ισότητα των φύλων και με τη σειρά της αυτή η εκτίμηση της ισότητας των φύλων διαδραματίζει ρόλο στη διατήρηση της κοινωνικής αλλαγής, μέσω της στήριξης των πολιτικών για την ισότητα των φύλων. Επιπρόσθετα, οι μελέτες τείνουν να επικεντρώνονται στην ισότητα των φύλων και στον ρόλο των γυναικών αλλά και στον τρόπο με τον οποίο οι γυναίκες εξισορροπούν τους διπλούς ρόλους (γυναίκες διπλής σταδιοδρομίας), ως εργαζόμενες και μητέρες ή τους δημόσιους έναντι των ιδιωτικών ρόλων τους. Ωστόσο συχνά απουσιάζουν από τις διακρατικές έρευνες οι μετρήσεις της σπουδαιότητας και των εμπειριών διακρίσεων στην καθημερινή ζωή ανδρών και γυναικών. Σύμφωνα και με τους δείκτες του Ευρωπαϊκού Ινστιτούτου για την Ισότητα των Φύλων (EIGE) ως προς την πρόοδο στον τομέα της ισότητας των φύλων, με βαθμολογία 59,3 στα 100, η Ελλάδα κατατάσσεται στην 25η θέση στον Δείκτη Ισότητας των Φύλων 2024, 11,7 μονάδες κάτω από τον μέσο όρο βαθμολογίας των Κρατών Μελών σε επίπεδο ΕΕ. [26:  Inglehart, R. & Norris, P (2003). Rising tide: Gender equality and cultural change around the world. Cambridge: Cambridge University Press.] 

Με αυτά υπόψη μας επιχειρήσαμε την εκπόνηση του ερευνητικού μας σχεδίου και τη διερεύνηση των όψεων των έμφυλων σχέσεων και της θέσης των γυναικών στην κοινωνία, την εργασία και την οικογένεια στον σύγχρονο ελληνικό σχηματισμό και μετασχηματισμό.













ΘΕΣΜΙΚΟ ΠΛΑΙΣΙΟ - ΚΑΛΕΣ ΠΡΑΚΤΙΚΕΣ - ΠΟΛΙΤΙΚΕΣ 

Οι μετασχηματισμοί που παρατηρούνται τις τελευταίες δεκαετίες στη δομή της οικογένειας, σε συνδυασμό με τις αλλαγές στα δημογραφικά οικογενειακά δεδομένα, διαμορφώνουν τη νέα κοινωνική δυναμική και αντανακλούν τη διαφοροποιημένη αντιμετώπιση του θεσμού του γάμου. Η ανάδυση νέων οικογενειακών σχημάτων καθιστά αδήριτη την ανάγκη σε κάθε κράτος να αναζητήσει τρόπους, ώστε να καλύψει με τρόπο ικανοποιητικό και ισότιμα τις ανάγκες όλων των οικογενειών και των μελών τους. Οι οικογενειακές πολιτικές καλούνται να αντιμετωπίζουν κάθε φορά συγκεκριμένα ζητήματα, για παράδειγμα τη φροντίδα των παιδιών, των ηλικιωμένων, την ενίσχυση της μητρότητας αλλά και της εργασίας των γυναικών.[footnoteRef:27] [27:  Αναλυτικά βλ. Σαρρής Ν., Θεσμικό Πλαίσιο – Καλές Πρακτικές πολυγραφημένη έκθεση στο πλαίσιο υλοποίησης του παρόντος έργου, Αθήνα, ΕΚΚΕ, 2026.] 

	Το θεσμικό πλαίσιο στην Ελλάδα μετά το 1980, λόγω και της συμμετοχής της χώρας στην Ευρωπαϊκή Ένωση, αλλά και λόγω σημαντικών αποφάσεων από το Ευρωπαϊκό Δικαστήριο Δικαιωμάτων του Ανθρώπου εκσυγχρονίστηκε, κινούμενο από τον χώρο της πυρηνικής οικογένειας, που ήταν το απότοκο της πατριαρχικής οικογένειας και της κυριαρχίας, στον χώρο των ανθρωπίνων δικαιωμάτων.
	Η καθιέρωση της ισονομίας ανδρών και γυναικών στο άρθρο 4 παρ.2 σε συνδυασμό με τις παραγράφους 1 και 2 του άρθρου 116 του Συντάγματος του 1975 αποτέλεσαν το έναυσμα για εκτεταμένες αλλαγές στην κείμενη νομοθεσία, έτσι ώστε να αντικατασταθεί ένα αναχρονιστικό καθεστώς που συντηρούσε τη νομική ανισότητα των φύλων.
	Οι σημαντικές αλλαγές έλαβαν χώρα με τον Ν. 1329/1983 που αποτέλεσε τομή για τα ζητήματα του οικογενειακού δικαίου. Πέραν του πολιτικού γάμου, που είχε καταστεί ισότιμος με τον θρησκευτικό με τον Ν. 1250/1982, η θέσπιση του Συμφώνου Συμβίωσης με τον Ν. 3719/2008, η αναβάθμισή του και η συμπερίληψη για τα ομόφυλα ζευγάρια με τον Ν. 4356/2015, δίνουν εναλλακτικούς νομικούς τρόπους συμβίωσης και δημιουργούν μια μορφή οικογένειας κατοχυρώνοντας δικαιώματα που προσφέρει ο γάμος. Με τον Ν. 3500/2006 τα ζητήματα ενδοοικογενειακής βίας, είτε με την κακοποίηση συζύγων και ιδίως γυναικών, είτε με την παιδική κακοποίηση, έρχονται να αντιμετωπιστούν.
	Σε ότι αφορά την τεκνοποιία με τους Ν. 3089/2002 και Ν. 3305/2005 έχουμε τη διαμόρφωση ενός εξαιρετικά προωθημένου πλαισίου για την ιατρική υποβοήθηση στην ανθρώπινη αναπαραγωγή. Οι όποιες νομοθετικές ρυθμίσεις δεν μπορούν να αναιρέσουν το γεγονός της εμπορευματοποίησης της αναπαραγωγικής διαδικασίας, με αποτέλεσμα γυναίκες να εκτίθενται σε μια ακραία μορφή εκμετάλλευσης.
 	Όσον αφορά στην προστασία των δικαιωμάτων του παιδιού διασφαλίζεται σε θεσμικό επίπεδο, τόσο σε εθνικό όσο και σε διεθνές και ευρωπαϊκό επίπεδο. Στην Ελλάδα, πέραν της συνταγματικής προστασίας (άρθρο 21§3), ο κοινός νομοθέτης, με μια σειρά παρεμβάσεων με πιο πρόσφατη τον Ν. 4538/2018, προσπάθησε να ρυθμίσει τα ζητήματα της παιδικής προστασίας με την ενίσχυση των θεσμών της αναδοχής και της τεκνοθεσίας, στοχεύοντας να καταστεί η αποϊδρυματοποίηση ως εθνική στρατηγική. Σημαντική καινοτομία είναι η θέσπιση Ειδικών και Εθνικών Μητρώων Υποψηφίων Αναδόχων ή Υποψηφίων Θετών Γονέων, στα οποία καταγράφονται με ενιαίο τρόπο, πανελλαδικά, οι οικογένειες ή και τα μεμονωμένα φυσικά πρόσωπα που ενδιαφέρονται να γίνουν ανάδοχοι ή θετοί γονείς.
	Ο Νόμος 4538/2018 για την Αναδοχή και την Υιοθεσία, βελτιώνει σημαντικά τους θεσμούς παιδικής προστασίας και ενισχύει τη μέριμνα και την ιδιαίτερη φροντίδα εκ μέρους του κράτους, μειώνοντας αισθητά το χρονικό όριο για την ολοκλήρωση των διαδικασιών της υιοθεσίας και αναδοχής με την επίσπευση των διαδικασιών. Απώτερος σκοπός του νέου θεσμικού πλαισίου, το οποίο έχει απόλυτα παιδοκεντρικό προσανατολισμό, είναι η επιτάχυνση των διαδικασιών αναδοχής και τεκνοθεσίας, προς όφελος των ανηλίκων που διαβιούν σε ιδρυματική φροντίδα και η σημαντική μείωση του χρόνου της ιδρυματικής διαβίωσης. Οι πολιτικές στήριξης της οικογένειας πρέπει να αποτελέσουν τη βάση των πολιτικών της σύγχρονης παιδικής προστασίας με κριτήριο το συμφέρον του παιδιού.
	Στη σχέση γονέων και τέκνων με τον Ν. 4800/2021 η φιλοσοφία που διέπει το οικογενειακό δίκαιο μετατοπίζεται από τη μονοδιάστατη άσκηση της γονικής μέριμνας, κυρίως από τον ένα γονέα, στην από κοινού πλέον άσκηση και από τους δύο γονείς. Η μέριμνα περιλαμβάνει την επιμέλεια του προσώπου, τη διοίκηση της περιουσίας του και την εκπροσώπηση του τέκνου σε κάθε υπόθεση, δικαιοπραξία ή δίκη που αφορούν το πρόσωπο ή την περιουσία του, πρόκειται δε για δικαιώματα προσωποπαγή (αναπαλλοτρίωτα), που, όμως, την άσκησή τους, είναι δυνατόν να τη στερηθεί (ολικά ή μερικά) ο/η γονέας με δικαστική απόφαση. Αδιαπραγμάτευτο κριτήριο παραμένει ο παιδοκεντρικός χαρακτήρας που αφορά στη ρύθμιση των οικογενειακών σχέσεων και ειδικότερα στις σχέσεις των τέκνων με τους γονείς τους, μετά τη διάσπαση του έγγαμου βίου τους, το διαζύγιο, ή την ακύρωση του γάμου τους.
	Ίσως να είναι αναγκαία σήμερα για λόγους ορθολογικούς, δικαιοπολιτικούς και συνταγματικούς η ίδρυση ενός «Οικογενειακού Δικαστηρίου» που, παρά την πρόβλεψη του άρθρου 48 του Ν. 2447/1996, παραμένει γράμμα κενό. Η προστασία και η μέριμνα πρέπει να περιλαμβάνει και το στάδιο εκείνο, όπου ο γάμος και τα προβλήματα του γάμου, τα προβλήματα της μητρότητας και των παιδιών απασχολούν τα δικαστήρια, γιατί από την ποιότητα, αποτελεσματικότητα και κατεύθυνση της δικαστικής προστασίας εξαρτάται αν θα προστατευθούν ή δεν θα προστατευθούν η οικογένεια, ο γάμος, η μητρότητα και η παιδική ηλικία.
	Τα τελευταία χρόνια, η ισορροπία μεταξύ επαγγελματικής και προσωπικής ζωής έχει καταστεί κεντρικό θέμα στις εργασιακές πολιτικές σε ολόκληρη την Ευρώπη. Ενώ τα κράτη μέλη της ΕΕ έχουν υιοθετήσει διαφορετικές προσεγγίσεις, κοινός στόχος είναι η προώθηση ενός εργασιακού περιβάλλοντος χωρίς αποκλεισμούς. Μια σημαντική κινητήρια δύναμη πίσω από αυτές τις πολιτικές ήταν η Οδηγία 2019/1158 για την ισορροπία μεταξύ επαγγελματικής και ιδιωτικής ζωής. Τα δικαιώματα που έχουν θεσμοθετηθεί από την ΕΕ σχετικά με την ισορροπία μεταξύ επαγγελματικής και ιδιωτικής ζωής καθορίζουν ελάχιστα πρότυπα για την άδεια πατρότητας, τη γονική άδεια και την άδεια φροντίδας και θεσπίζουν πρόσθετα δικαιώματα, όπως το δικαίωμα αίτησης ευέλικτων ρυθμίσεων εργασίας και το δικαίωμα απουσίας από την εργασία για λόγους ανωτέρας βίας.
	Οι καλές πρακτικές από άλλες ευρωπαϊκές χώρες δείχνουν συγκριτικά πλεονεκτήματα σε σχέση με την Ελλάδα. Ενδεικτικά στη Σουηδία και τη Γερμανία, υπάρχει πολύ μεγαλύτερη ασφάλεια αλλά και πρακτική υποστήριξη για γονείς σε άδειες, επίδομα, δυνατότητα μείωσης ωραρίου, προστασία θέσης εργασίας, στις Σκανδιναβικές χώρες η παρέμβαση του κράτους, μέσω κοινωνικής ασφάλισης, φορολογίας και επιδομάτων είναι πιο ισχυρή επιτρέποντας πραγματική ισορροπία, ενώ σε χώρες όπως η Ισπανία, υπάρχει κινητικότητα και πίεση για βελτίωση, υποδεικνύοντας ότι η πολιτική οικογενειακής ισότητας δεν είναι στατική αλλά εξελίσσεται.
	Εμπνεόμενα από τις καλές πρακτικές των άλλων ευρωπαϊκών χωρών θα μπορούσαν στην Ελλάδα να υπάρξουν πολιτικές με λήψη μέτρων προς την κατεύθυνση της στήριξης της οικογένειας και της συμφιλίωσης της οικογενειακής με την επαγγελματική ζωή. Ενδεικτικά μπορεί να αναφερθούν: η επέκταση και ενίσχυση της γονικής άδειας, κίνητρα για τη χρήση άδειας από τους πατέρες, ευέλικτη απασχόληση, επένδυση στη δημόσια παιδική φροντίδα, ενημέρωση επιχειρήσεων και κοινωνίας για τα οφέλη της ισότητας και της συμμετοχής και των δύο γονέων στη φροντίδα.
	Εκτός λοιπόν των συνταγματικών και νομοθετικών ρυθμίσεων, οι οικογενειακές πολιτικές πρέπει να περιλαμβάνουν μέτρα υλικής βοήθειας, όπως επιδόματα για τις οικογένειες με παιδιά, φοροαπαλλαγές, υπηρεσίες όπως: δομές φροντίδας παιδιών, χρονικές διευκολύνσεις και γονικές άδειες. Ιδιαίτερα σε περιόδους οικονομικής κρίσης όλα τα παραπάνω είναι αναγκαία για τη στήριξη της οικογένειας από την πολιτεία.
	
Στη βάση των παραπάνω προτείνονται οι ακόλουθες δράσεις – ενέργειες πολιτικής:
1. Ενίσχυση και επέκταση δημόσιας / δημοτικά υποστηριζόμενης παιδικής φροντίδας και προσχολικής αγωγής
· Να αυξηθούν οι διαθέσιμες θέσεις σε βρεφονηπιακούς και παιδικούς σταθμούς, με έμφαση σε αστικές και αγροτικές/περιφερειακές περιοχές, έτσι ώστε να επεκταθεί η φροντίδα και στην περιφέρεια και να μην περιορίζεται μόνο στα μεγάλα αστικά κέντρα.
· Να υπάρξουν σταθερές δημόσιες χρηματοδοτήσεις, ώστε το κόστος για τους γονείς να παραμένει προσιτό ή ενδεχομένως και επιδοτούμενο, κάτι που μειώνει το οικονομικό βάρος στην ανατροφή των παιδιών για τους/τις εργαζόμενους/ες.
· Να διευρυνθούν οι δομές φροντίδας για βρέφη και νήπια (0–3 ετών), όχι μόνο για μεγαλύτερα παιδιά, καθώς η έλλειψη φροντίδας στα πρώτα χρόνια είναι από τα πιο κρίσιμα εμπόδια για γονείς που εργάζονται.

2. Διασφάλιση και ουσιαστική εφαρμογή αδειών και ευέλικτων μορφών εργασίας
· Να ενισχυθεί αλλά κυρίως να εφαρμόζεται πιστά η δυνατότητα γονικής άδειας και μερικής απασχόλησης ή μειωμένων ωρών ή ευέλικτου ωραρίου για γονείς, ώστε να μπορούν να φροντίζουν τα παιδιά χωρίς να θέτουν σε κίνδυνο την εργασία τους.
· Να ενθαρρύνουν οι πολιτικές την πατρότητα, δηλαδή να αξιοποιούν οι πατέρες τις άδειες που δικαιούνται, ώστε να μοιράζεται πιο ισόρροπα το βάρος της φροντίδας. Αυτό βοηθά και την ισότητα των φύλων στην εργασία και στο σπίτι.
· Να ενσωματωθεί η τηλεργασία και η υβριδική εργασία ως θεσμός για όσους/όσες έχουν οικογενειακές υποχρεώσεις, με σαφή πλαίσια προστασίας, δικαιώματα αποσύνδεσης, και προστασία από διακρίσεις.

3. Δημιουργία κινήτρων για εργοδότες/τριες και επιχειρήσεις, ώστε να υποστηρίζουν εργαζόμενους γονείς
· Να θεσπιστούν, ή εκεί που υπάρχουν να ενισχυθούν, φορολογικά κίνητρα ή επιδοτήσεις για επιχειρήσεις που προσφέρουν οικογενειακά φιλικές πολιτικές: π.χ. παιδικούς σταθμούς στον χώρο εργασίας, επιδότηση babysitting, ευέλικτα ωράρια, δυνατότητα μειωμένου ωραρίου.
· Να ενθαρρύνεται, μέσω νομοθεσίας ή συλλογικών συμβάσεων, η υιοθέτηση εταιρικών πολιτικών «ισορροπίας επαγγελματικής και προσωπικής ζωής», ώστε να είναι ο κανόνας και όχι η εξαίρεση.
· Να υποστηρίζεται η μετατροπή πρακτικών σε θεσμούς (π.χ. πρόγραμμα “οικογενειακή φροντίδα και εργασία” για νεοσύστατες/μικρές επιχειρήσεις), ώστε να μην εξαρτάται η ισορροπία μόνο από μεγάλες επιχειρήσεις ή από προσωπική καλή θέληση.

4. Ενημέρωση και διευκόλυνση πρόσβασης σε υποστηρικτικές δομές και ενίσχυση της διαφάνειας και ορατότητας
· Να ενισχυθεί η πληροφόρηση, έτσι ώστε όλες οι υπηρεσίες, παροχές, άδειες, δομές φροντίδας, επιδόματα να είναι εύκολα προσβάσιμα και κατανοητά. Αξιέπαινη η προσπάθεια της Πύλης Οικογενειακής Πολιτικής του Υπουργείου Κοινωνικής Συνοχής και Οικογένειας (https://oikogeneia.gov.gr/), που θα μπορούσε να αποτελέσει την ψηφιακή όψη μιας σύγχρονης κοινωνικής πολιτικής.
· Να υιοθετηθούν διαδικασίες «μίας-στάσης» για γονείς που αναζητούν παιδική φροντίδα, γονική άδεια ή υποστήριξη, έτσι ώστε να μειωθεί η γραφειοκρατία και να γίνει πραγματικά εύκολη η πρόσβαση.
· Να υπάρχουν μηχανισμοί αξιολόγησης και ανατροφοδότησης, δηλαδή να μετρούνται οι ανάγκες των οικογενειών, οι ελλείψεις και να προσαρμόζονται οι πολιτικές σε πραγματικά δεδομένα.

5. Υποστήριξη ειδικών/ευάλωτων οικογενειών και αναγνώριση διαφορετικών μορφών οικογένειας
· Να υπάρξει στοχευμένη υποστήριξη για μονογονεϊκές οικογένειες, πολύτεκνες, οικογένειες με παιδιά που έχουν αναπηρίες ή ειδικές ανάγκες με ευέλικτα μέτρα φροντίδας, οικονομικής στήριξης, επιδομάτων, υπηρεσιών ειδικής φροντίδας.
· Να προωθηθούν πολιτικές ένταξης, κοινωνικής φροντίδας και παιδικής προστασίας σε συνδυασμό με την εργασία έτσι ώστε όλα τα παιδιά -και όχι μόνο αυτά από «παραδοσιακές οικογένειες»- να έχουν ίσες ευκαιρίες.

6.Συνδυασμός πολιτικών οικογένειας με ευρύτερη κοινωνική και οικονομική πολιτική
· Να συνδεθούν τα μέτρα φροντίδας παιδιών και προστασίας της οικογένειας με πολιτικές στέγασης, στήριξης εισοδήματος, φορολογικών ελαφρύνσεων, κοινωνικής ασφάλισης, έτσι ώστε η απόφαση για οικογένεια να μην είναι οικονομικά δυσβάστακτη.
· Να συνδεθούν τα μέτρα φροντίδας των παιδιών με το δημογραφικό, και τις συνολικές συνθήκες διαβίωσης, που επιτρέπουν σε νέους και νέες να κάνουν οικογένεια με ορθές προοπτικές.
· Να υπάρχει μακροπρόθεσμος σχεδιασμός και όχι αποσπασματικά μέτρα, ώστε οι πολιτικές να είναι βιώσιμες, σταθερές, προβλέψιμες.

ΑΠΟΤΕΛΕΣΜΑΤΑ ΔΕΙΓΜΑΤΟΛΗΠΤΙΚΩΝ ΕΡΕΥΝΩΝ ΕΡΓΟΥ[footnoteRef:28] [28:  Αναλυτικά βλ. ΑΝΑΣΤΑΣΙΑ ΧΑΡΑΛΑΜΠΗ, ΙΩΑΝΝΑ ΤΣΙΓΚΑΝΟΥ, ΠΟΣΟΤΙΚΕΣ ΔΙΕΡΕΥΝΗΣΕΙΣ, ΤΕΛΙΚΗ ΕΚΘΕΣΗ, ΑΘΗΝΑ, ΕΚΚΕ, 2026, αν. σημ. (πολυγραφημένη έκθεση, στο πλαίσιο υλοποίησης του παρόντος έργου).

[bookmark: _Toc221703989]Α. Αποτελέσματα της τηλεφωνικής / διαδικτυακής έρευνας

Ο πληθυσμός της έρευνας

Το δείγμα της τηλεφωνικής/διαδικτυακής έρευνας αποτέλεσαν 1.109 περιπτώσεις, οι οποίες εμφανίζουν τα ακόλουθα κοινωνικο-δημογραφικά χαρακτηριστικά:
Ως προς τις κατανομές κατά φύλο και ηλικιακή κατηγορία, το δείγμα εμφανίζεται σχεδόν ισόποσα κατανεμημένο ανάμεσα σε άνδρες και γυναίκες με μικρή υπεροχή του ποσοστού των γυναικών που αποκρίθηκαν στην έρευνα. Ομοίως, σχεδόν ισόποσα κατανεμημένο εμφανίζεται το δείγμα ανάμεσα στις τέσσερις ηλικιακές κατηγορίες - γενιές - της έρευνας (18-35, 36-50, 51-65, 65+). Ωστόσο, μια ελαφριά υπεροχή σημειώνεται στις αποκρινόμενες γυναίκες ηλικίας 36-50 ετών. 
Το δείγμα εμφανίζεται αναλογικά κατανεμημένο στις Περιφέρειες της χώρας στη βάση της απογραφής πληθυσμού. Όπως είναι φυσικό οι περισσότεροι/ες διαμένουν στις Περιφέρειες Αττικής και, κατά δεύτερο λόγο, Κεντρικής Μακεδονίας. 
Το δείγμα είναι απόλυτα συμπαγές ως προς την εθνικότητα – υπηκοότητα καθώς αποτελείται στο σύνολό του από Έλληνες/ίδες που έχουν γεννηθεί στην Ελλάδα, ενώ το μικρό ποσοστό του 4% (44 περιπτώσεις) που έχουν γεννηθεί σε άλλη χώρα εμφανίζει μεγάλο κατακερματισμό μεταξύ πολλών διαφορετικών χωρών, έτσι ώστε δεν μπορεί να αποτελεί ένα σημαίνον, ως προς τα αποτελέσματα, υποσύνολο. Ας σημειωθεί στο σημείο αυτό ότι αποτελούσε προϋπόθεση -αλλά και μεθοδολογικό περιορισμό- το ότι η έρευνα απευθυνόταν στον ελληνικό πληθυσμό για λόγους διασφάλισης μιας πολιτισμικής ομοιομορφίας, που διευκολύνει την κατανόηση και ερμηνεία των αποτελεσμάτων στο πλαίσιο των στόχων του έργου.
Πρόκειται για έναν πληθυσμό με ισχυρό εκπαιδευτικό αποτύπωμα, καθώς τα μεγαλύτερα ποσοστά συγκεντρώνονται στις κατηγορίες των πτυχιούχων πανεπιστημίου (39,3%) και κατόχων μεταπτυχιακού τίτλου σπουδών (20,4%). Τρίτη είναι η κατηγορία των αποφοίτων Λυκείου (σχεδόν 18%). Αυτές οι κατανομές αντανακλούν τις σύγχρονες τάσεις στην εκπαίδευση του γενικού πληθυσμού.
Πρόκειται για έναν πληθυσμό του μόχθου, της πλήρους απασχόλησης και με φυσική παρουσία, καθώς η πλειονότητα εργάζεται (55,8%), κυρίως ως μισθωτοί/ές και κυρίως στον ιδιωτικό τομέα (42,7%), στη συντριπτική τους πλειονότητα με πλήρη απασχόληση (92,1%) και διά ζώσης - με φυσική παρουσία (83,1%). Ωστόσο, στα ζευγάρια (έγγαμοι/ες ή σε σύμφωνο συμβίωσης) παρατηρείται ότι το δείγμα σχεδόν μοιράζεται ως προς την κατάσταση απασχόλησης του/της συζύγου, καθώς μόνο λίγο πάνω από τους/τις μισούς/ές (55,1%) δήλωσαν ότι ο/η σύζυγος εργάζεται, ποσοστό σχεδόν ισόποσα κατανεμημένο μεταξύ των ανδρών και των γυναικών με μικρή υπεροχή των ανδρών που δήλωσαν ότι η σύζυγος εργάζεται.[footnoteRef:29] [29:  Το 29,4% του συνόλου των έγγαμων ή σε σύμφωνο συμβίωσης και 56,1% των έγγαμων ή σε σύμφωνο συμβίωσης ανδρών) δήλωσαν ότι η σύζυγός τους εργάζεται. Αντίστοιχα, από τις γυναίκες, το 25,7% του συνόλου των έγγαμων ή σε σύμφωνο συμβίωσης και 53,9% των έγγαμων ή σε σύμφωνο συμβίωσης γυναικών δήλωσαν ότι ο σύζυγός τους εργάζεται.] 

Πάνω από τους/τις μισούς/ές συμμετέχοντες/ουσες είναι κατά τον χρόνο της έρευνας, έγγαμοι/ες (57,2%). Tα 2/3 των περιπτώσεων (66,9%) έχουν παιδιά ενώ το ποσοστό έγγαμων με παιδιά φτάνει το 93,6%. Όσοι/ες δήλωσαν ότι δεν έχουν παιδιά, στη συντριπτική τους πλειονότητα -τα 2/3 αυτών (67,3%)- αποκρίθηκαν ότι «κάποια στιγμή θα ήθελαν στη ζωή τους να αποκτήσουν παιδιά». Και σε αυτήν την έρευνα, λοιπόν, επιβεβαιώνεται η υπόθεση ότι, παρά τους σύγχρονους μετασχηματισμούς της ελληνικής οικογένειας που μεταφράζονται αρχικά σε αισθητή μείωση της γονιμότητας, τα διαθέσιμα στατιστικά δεδομένα δεν μπορούν να ερμηνευτούν ως ένδειξη μιας κοινωνίας που απορρίπτει το παιδί, καθώς η επιθυμία τεκνογονίας παραμένει (και με τα αποτελέσματα της παρούσας έρευνας),[footnoteRef:30] εξαιρετικά έντονη. Με βάση τα ευρήματα της παρούσας έρευνας διαπιστώνεται ότι στη χώρα μας η ηθελημένη ατεκνία κυμαίνεται σε χαμηλά ποσοστά. Τα παραπάνω σημαίνουν ότι άλλοι παράγοντες πέραν των προθέσεων παρεμβαίνουν στην απόφαση τεκνογονίας ή μη, όπως, ενδεικτικά και για παράδειγμα, η κατάσταση του ζευγαριού, η απασχόληση, οι οικονομικοί πόροι. Ωστόσο, οι προθέσεις τεκνογονίας είναι αόριστες και τοποθετούνται στο μέλλον.[footnoteRef:31] Στο σημείο αυτό να σημειώσουμε ότι λίγα είναι τα τέκνα εκτός γάμου στη χώρα μας και η αποσύνδεση της γονιμότητας με την γαμηλιότητα, που παρατηρούμε στα δυτικά κράτη, δεν έχει ακόμη επιβεβαιωθεί για τη χώρα μας. [30:  Βλ. ομοίως Τσίγκανου, Ι. (2024). Οικογένεια και σύγχρονη ελληνική κοινωνία. Έκθεση βασικών αποτελεσμάτων. Αθήνα, ΕΚΚΕ. Διαθέσιμο σε έντυπη και ηλεκτρονική μορφή στο https://doi.org/10.17902/famrep1024.]  [31:  Έύρημα που μας καλεί προς περαιτέρω διερεύνηση στην ποιοτική έρευνα του έργου.] 

Όπως φαίνεται, στην Ελλάδα τα ζευγάρια επιθυμούν η έλευση του παιδιού τους να συμβεί ενώ έχουν θεσμοθετήσει την σχέση τους (είτε με θρησκευτικό, είτε με πολιτικό γάμο, είτε με σύμφωνο συμβίωσης), καθώς η θεσμοθέτηση της συμβίωσης επιλέγεται, ακόμη, ως το καλύτερο πλαίσιο για να έχει παιδιά μια οικογένεια.[footnoteRef:32] [32:  Όπως έχει ήδη επισημανθεί η Ελλάδα καταγράφει το χαμηλότερο ποσοστό γεννήσεων εκτός γάμου (12,4% το 2019) στην Ευρώπη με βάση τα στοιχεία της Eurostat. Τα αντίστοιχα ποσοστά για χώρες, όπως, η Ισπανία, η Ιταλία και η Γαλλία είναι 48,4%, 35,4% και 61% αντίστοιχα. Βλ. Μπαλτάς, Π. (2024). Τα δημογραφικά (δευτερογενή) δεδομένα για τον γάμο, τη γονιμότητα και το μέγεθος της οικογένειας στην Ελλάδα του 21ου αιώνα. Στο Ι. Τσίγκανου (επιμ.), Οικογένεια και σύγχρονη ελληνική κοινωνία. Έκθεση βασικών αποτελεσμάτων (σ. 11-21) (ανωτ. σημ.). Αθήνα, ΕΚΚΕ. https://doi.org/10.17902/famrep1024.

] 

Τέλος, το δείγμα εμφανίζεται μοιρασμένο στη βάση του υποκειμενικού δείκτη ικανοποίησης από το εισόδημα του νοικοκυριού καθώς μόνο ελαφρώς πάνω από τους/τις μισούς/ές συμμετέχοντες/ουσες (51,1%) θεωρούν το εισόδημα του νοικοκυριού ικανοποιητικό, ενώ η κατηγορία απόκρισης που συγκεντρώνει τη μεγαλύτερη συχνότητα είναι το «λίγο ικανοποιητικό» (27,1%). Το δε 17,3% του δείγματος δηλώνει ότι τα «βγάζει πέρα με δυσκολία». 
Αυτό το εύρημα σε συνδυασμό με το ότι οι περισσότεροι/ες δήλωσαν ότι δεν έχουν τη φροντίδα κάποιου εξαρτώμενου μέλους δηλώνει ότι είναι η λεγόμενη «πυρηνική οικογένεια» των μικρομεσαίων οικονομικών στρωμάτων που ασφυκτιά λόγω του πλέγματος των σύγχρονων οικονομικών υποχρεώσεων.

Σχέσεις ανάμεσα στα φύλα

Η έρευνα ξεκινά με δύο πολύ γενικές εισαγωγικές ερωτήσεις που διερευνούν γενικές τάσεις και αντιλήψεις για τις σχέσεις ανάμεσα στα φύλα άλλοτε και τώρα.
Γενικά διαπιστώνεται ότι το μισό δείγμα της έρευνας (49,6%) θεωρεί πως αναφορικά με τη ζωή μας όλα γύρω μας αλλάζουν και όλα τα ίδια μένουν, καθώς η πλειονότητα θεωρεί ότι, σε σχέση με παλιότερα, η ζωή δεν έχει κάποια διαφορά. Αυτή είναι διαπίστωση περισσότερο των ανδρών και λιγότερο των γυναικών, καθώς περισσότεροι από τους μισούς άνδρες (52,2%) και, κατά δεύτερο λόγο, λιγότερες από τις μισές γυναίκες (47,1%) δηλώνουν ότι η ζωή μας σήμερα δεν έχει κάποια διαφορά σε σχέση με παλιότερα. Διαφορές, επίσης, παρατηρούνται ανάμεσα στις σχετικές προσλήψεις ανά γενιά αποκρινόμενων, καθώς όσο αυξάνεται η ηλικία τόσο αυξάνονται και τα ποσοστά εκείνων που δηλώνουν ότι η ζωή σήμερα δεν έχει κάποια διαφορά σε σχέση με παλιότερα. Αυτά τα αποτελέσματα υποδηλώνουν ότι το κοινωνικό σώμα εμφανίζει αφενός μια διαίρεση αντιλήψεων - και ως προς το σύνολο και κατά φύλο - για το κοινωνικό αποτύπωμα της προόδου ή της οπισθοδρόμησης που αναπόφευκτα συντελείται από τον διαρκώς και δυναμικά εξελισσόμενο κοινωνικό μετασχηματισμό, ιδιαίτερα εν μέσω επάλληλων κρίσεων και αφετέρου έναν κατακερματισμό των αντιλήψεων ανά γενιά με τους/τις περισσότερο ώριμους/ες ως προς την ηλικία να υιοθετούν μια μοιρολατρική, θα λέγαμε αντίληψη, για τα πράγματα. Ωστόσο, όπως φαίνεται οι γυναίκες συν(αισθάνονται) σε μεγαλύτερο βαθμό από τους άνδρες τις δυσκολίες του σύγχρονου βίου, εύρημα που ενδεχομένως υπογραμμίζει ή/και αντανακλά την επιβάρρυνση που αυτές υφίστανται.
Αυτή η διαπίστωση επιβεβαιώνεται και από τις απαντήσεις στο ευθύ και ειδικό ερώτημα για τις σχέσεις ανάμεσα στα φύλα σήμερα σε σχέση με παλαιότερα, όπου ανεξαρτήτως φύλου, σχεδόν οι μισοί/ές (48,4%) θεωρούν ότι σήμερα οι σχέσεις ανάμεσα στα φύλα είναι πιο δύσκολες (δυνατότητα απαντήσεων που συγκέντρωσε το υψηλότερο ποσοστό). Σημειώνουμε ότι στην ερώτηση αυτή στατιστικά σημαντικό χαρακτηριστικό αναδείχθηκε η ηλικία. Σύμφωνα, λοιπόν, με την κατανομή των απαντήσεων ανά γενιά αποκρινόμενων, όλες οι ηλικιακές κατηγορίες παρουσιάζουν παρόμοια κατανομή στις δυνατότητες απόκρισης. Ωστόσο, η ηλικιακή ομάδα των 36-50 ετών θεωρεί σε μεγαλύτερο ποσοστό (54,4%) σε σχέση με τις ηλικιακές ομάδες των 18-35 (40,4%), 51-65 (51,6%) και 65+ (46,2%) ότι οι σχέσεις ανάμεσα στα φύλα είναι σήμερα πιο δύσκολες. Πρόκειται για την απόλυτα παραγωγική ηλικιακή ομάδα, τόσο με όρους οικονομικούς όσο και δημογραφικούς (τεκνοποιία – γονεϊκότητα), η οποία εμφανίζεται περισσότερο ευάλωτη και επιβαρυμμένη -τόσο με όρους πραγματικούς όσο και με όρους κοινωνικών προσδοκιών και ατομικών επιδιώξεων- από τις λοιπές ηλικιακές κατηγορίες.
Αναφορικά με τις τρέχουσες αντιλήψεις για τις σχέσεις ανάμεσα στα φύλα, η πλειονότητα των αποκριθέντων/θεισών συμφωνεί με το ότι οι γυναίκες στην Ελλάδα αντιμετωπίζουν περισσότερες διακρίσεις σε σχέση με τους άνδρες (72,4%). Συμφωνεί ομοίως, με χαμηλότερο ωστόσο ποσοστό, με το ότι εγκλήματα σε βάρος γυναικών, όπως η βία, η κακοποίηση και η γυναικοκτονία, πρέπει να τιμωρούνται αυστηρότερα σε σχέση με τα λοιπά αδικήματα (64,2%). Η πλειoνότητα, επίσης, συμφωνεί με την άποψη ότι η ελληνική κοινωνία είναι μια «πατριαρχική» κοινωνία (57,3%), ενώ το δείγμα σχεδόν μοιράζεται καθώς το 51% συμφωνεί με την άποψη ότι σήμερα οι άνδρες αισθάνονται ότι χάνουν έδαφος. Αντίθετα, το 46,3% του δείγματος αποδέχεται την άποψη ότι οι άνδρες αισθάνονται ότι απειλούνται από την εξέλιξη των γυναικών. Παράλληλα, η πλειονότητα διαφωνεί με το ότι οι γυναίκες υπερβάλλουν όσον αφορά τις αδικίες που υφίστανται στην Ελλάδα λόγω φύλου (54,7%). Σύμφωνα με το φύλο, εντοπίζονται ορισμένες διαφοροποιήσεις: στη δήλωση ότι οι άνδρες αισθάνονται ότι χάνουν έδαφος, η πλειονότητα των γυναικών συμφωνεί (61,4%), ενώ η πλειονότητα των ανδρών διαφωνεί (41,8%). Αντίστοιχα, στη δήλωση ότι οι άνδρες αισθάνονται ότι απειλούνται από την εξέλιξη των γυναικών, η πλειονότητα των γυναικών συμφωνεί (62,2%) ενώ η πλειονότητα των ανδρών διαφωνεί (51,3%). Στα υπόλοιπα εκ των ανωτέρω, οι γυναίκες εμφανίζουν σταθερά υψηλότερα ποσοστά συμφωνίας ή διαφωνίας αντίστοιχα. Το φύλο σε όλα τα παραπάνω συνιστά στατιστικά σημαντική μεταβλητή.
Τα παραπάνω αποτελέσματα υποδεικνύουν ότι οι έμφυλες ανισότητες, οι οποίες κατά τη γενική ομολογία του δείγματος υφίστανται, γίνονται ευρύτερα αντιληπτές περισσότερο από τις γυναίκες που τις υφίστανται και ότι ακόμη και σήμερα η ισότητα των φύλων απέχει αρκετά από το να επιτευχθεί, καθώς η πατριαρχία «καλά κρατεί» όπως και οι έμφυλες ιεραρχίες.
Η ηλικιακή κατηγορία ομοίως αναδεικνύεται σημαντικό μέγεθος: διαπιστώνεται ότι όσο αυξάνεται η ηλικία τόσο αυξάνονται τα ποσοστά συμφωνίας με τις δηλώσεις ότι τα εγκλήματα σε βάρος γυναικών, όπως η βία, η κακοποίηση και η γυναικοκτονία, πρέπει να τιμωρούνται αυστηρότερα σε σχέση με τα λοιπά αδικήματα και ότι οι άνδρες αισθάνονται ότι απειλούνται από την εξέλιξη των γυναικών. Ωστόσο, όσο αυξάνεται η ηλικία τόσο μειώνονται τα ποσοστά συμφωνίας στις δηλώσεις ότι η ελληνική κοινωνία είναι μια «πατριαρχική» κοινωνία και ότι οι γυναίκες στην Ελλάδα αντιμετωπίζουν περισσότερες διακρίσεις σε σχέση με τους άνδρες. Ωστόσο, όσο αυξάνεται η ηλικία τόσο μειώνονται τα ποσοστά διαφωνίας με τη δήλωση ότι οι γυναίκες υπερβάλλουν όσον αφορά τις αδικίες που υφίστανται στην Ελλάδα λόγω φύλου.
Αυτά τα αποτελέσματα υποδεικνύουν ότι διαγενεακά εντοπίζονται κάποιες διαφοροποιήσεις ως προς την αντίληψη της πορείας προς την πραγμάτωση της ισότητας των φύλων. Οι μεγαλύτεροι/ες σε ηλικία «βλέπουν» σε μικρότερο βαθμό από τους/τις νεότερους/ες το ότι η ελληνική κοινωνία είναι μια «πατριαρχική» κοινωνία και το ότι οι γυναίκες στην Ελλάδα αντιμετωπίζουν περισσότερες διακρίσεις σε σχέση με τους άνδρες. Ωστόσο, σε όλες τις γενιές διαπιστώνεται σε αντίστοιχα ποσοστά ότι οι γυναίκες δεν υπερβάλλουν όσον αφορά τις αδικίες που υφίστανται στην Ελλάδα λόγω φύλου.
Συνολικά, αποτιμώμενα τα παραπάνω αποτελέσματα αναφορικά με τις τρέχουσες αντιλήψεις για τις σχέσεις ανάμεσα στα φύλα υποδεικνύουν ότι η πορεία προς την ισότητα των φύλων εξακολουθεί να παρεμποδίζεται από ένα καθολικά εγκατεστημένο σύστημα πατριαρχίας που τροφοδοτεί την οπισθοδρόμηση και εμποδίζει την πρόοδο. Η πορεία αυτή παρεμποδίζεται συνεκδοχικά από τη συντήρηση των έμφυλων ιεραρχιών αλλά και δομικών παραμέτρων, όπως η διαιώνιση διακρίσεων σε βάρος των γυναικών. Αυτά γίνονται περισσότερο αντιληπτά από τις γυναίκες σε σχέση με τους άνδρες και τους/τις νεώτερους/ες σε ηλικία. Οι διαφοροποιήσεις των μεγαλύτερων ηλικιακά γενιών ενδεχομένως οφείλονται στην προσωπική τους εμπειρία που «κτίστηκε» σε εποχές με εντονότερες έμφυλες ιεραρχήσεις και διακρίσεις από την τρέχουσα κοινωνική πραγματικότητα. 

Διακρίσεις με βάση το φύλο

Η εξειδίκευση των διακρίσεων με βάση το φύλο προσδίδει περαιτέρω δεδομένα προς κατανόηση και ερμηνεία: γενικά μιλώντας, η πλειονότητα των συμμετεχόντων/ουσών θεωρεί ότι οι γυναίκες αντιμετωπίζονται λιγότερα δίκαια από τους άνδρες στην αγορά εργασίας σήμερα ως προς τις προσλήψεις, τις αμοιβές ή τις προαγωγές κυρίως λόγω στερεοτυπικών προσλήψεων για το φύλο. Σημειώνεται ότι άνδρες και γυναίκες παρουσιάζουν παρόμοια κατανομή στις κατηγορίες απόκρισης. Ωστόσο, στις γυναίκες καταγράφεται υψηλότερο ποσοστό σε εκείνες που δηλώνουν ότι οι γυναίκες αντιμετωπίζονται λιγότερα δίκαια από τους άνδρες. Η πλειονότητα των αποκριθέντων/θεισών συμφωνεί με την άποψη ότι τα άτομα με μη διαφοροποίηση φύλου αντιμετωπίζονται λιγότερο δίκαια και από τους άνδρες και από τις γυναίκες ως προς τις προσλήψεις, τις αμοιβές ή τις προαγωγές. Άνδρες και γυναίκες, και στην περίπτωση αυτή, παρουσιάζουν παρόμοια κατανομή στις κατηγορίες απόκρισης.
Η διαγενεακή εξέταση των αποκρίσεων με βάση την ηλικία, ωστόσο, διαφοροποιεί αισθητά τα αποτελέσματα: διαπιστώνεται ότι όσο αυξάνεται η ηλικία τόσο μειώνεται το ποσοστό συμφωνίας με την άποψη ότι οι γυναίκες σήμερα αντιμετωπίζονται λιγότερο δίκαια από τους άνδρες στην αγορά εργασίας. Η συντριπτική πλειονότητα των μεγαλύτερων σε ηλικία αποκρινόμενων δηλώνει ότι δεν έχει αισθανθεί να έχει αδικηθεί ή να έχει υποστεί διάκριση σε πρόσληψη, αμοιβή ή προαγωγή στην εργασία λόγω φύλου. Αυτά τα παράδοξα αποτελέσματα αναφορικά με σχετικά ευρήματα της ελληνικής και διεθνούς βιβλιογραφίας, τα οποία υπογραμμίζουν ότι οι διακρίσεις στο πεδίο της εργασίας λόγω φύλου τόσο κατά το παρελθόν όσο και ακόμη και σήμερα υφίστανται, υπογραμμίζουν ερμηνευτικούς ισχυρισμούς που κατατείνουν στα εξής: α) είναι φυσικό οι μεγαλύτεροι/ες σε ηλικία να αισθάνονται ότι σήμερα υπάρχει μεγαλύτερη έννομη προστασία των εργασιακών δικαιωμάτων ανδρών και γυναικών από ότι στο παρελθόν με μεγαλύτερη στη βάση του σύγχρονου θεσμικού πλαισίου που αφορά τον κόσμο της εργασίας, β) οι νεότερες γενιές είναι περισσότερο ενήμερες, υποψιασμένες, ευαισθητοποιημένες και δραστηριοποιημένες σε θέματα διακρίσεων λόγω φύλου λόγω και της εφαρμογής σχετικών πολιτικών και γ) ενδέχεται σε κάποιο βαθμό τα αποτελέσματα αυτά να οφείλονται εν μέρει και στη συγκρότηση του δείγματος της έρευνας όπου στην παράμετρο της κατάστασης απασχόλησης ένα σημαντικό ποσοστό (30% περίπου) απασχολείται ως μισθωτοί/ές στον δημόσιο τομέα με θεσμικά επιβεβλημένες «ίσες αμοιβές για ίση εργασία» (προκατάληψη λόγω δείγματος το οποίο βεβαίως δεν συγκροτήθηκε με βάση το κριτήριο της κατάστασης απασχόλησης).
Ωστόσο, τα παραπάνω αποτελέσματα υποδεινύουν σε επίπεδο χάραξης και άσκησης πολιτικών για μία ακόμη φορά τη σημασία που έχουν οι καμπάνιες ευαισθητοποίησης για θέματα ισότητας των φύλων, καθώς είναι σαφής η μεγαλύτερη ευαισθητοποίηση των νεότερων συγκριτικά με τους/τις περισσότερο ώριμους/ες σε ηλικία συμπολίτες/τισσές μας. Περαιτέρω, οι νέες συνθήκες στην αγορά εργασίας (ευέλικτες εργασιακές σχέσεις, το σύγχρονο “πρεκαριάτο» κ.λπ.) έχουν οδηγήσει τους/τις νεώτερους/ες σε μεγαλύτερη συνειδητοποίηση και ευαισθητοποίηση αναφορικά με τις διακρίσεις στο τοπίο της αγοράς εργασίας.

[bookmark: _Toc221703993]Στάσεις και αντιλήψεις για την οικογένεια

Στην ανοικτή ερώτηση «ελεύθερου συνειρμού» για την οικογένεια, οι απαντήσεις που αναδύθηκαν αυτόματα υπογραμμίζοντας το συλλογικό ασυνείδητο αφορούν τόσο συναισθηματικές προσεγγίσεις όσο και δομικές και μπορούν να ταξινομηθούν γενικά και συνολικά στις παρακάτω κατηγορίες: 
1) Απαντήσεις που αφορούν συναισθήματα και οι οποίες ήταν οι περισσότερες (πάνω από το 1/3 του δείγματος, στην οποία εντάχθηκαν θετικά συναισθήματα που εκφράστηκαν με λέξεις, όπως αγάπη, ευτυχία, ζεστασιά, στοργή, ασφάλεια, κ.ά. Ωστόσο εκφράστηκαν και σε πολύ μικρό ποσοστό και αρνητικά συναισθήματα, όπως βάρος. 
2) Απαντήσεις που αφορούν τις αξίες με τις οποίες συνειρμικά συνδέεται η οκογένεια, όπως ο σεβασμός, η συνύπαρξη, η ενότητα, η στήριξη, οι οικογενειακοί δεσμοί, οι παραδοσιακές αξίες κ. ά. 
3) Απαντήσεις που αφορούν δομικά χαρακτηριστικά της οκογένειας, όπως η συγκρότησή της (ποια άτομα απαρτίζουν την οικογένεια), με αναφορές στα μέλη της, η συνειρμική αταβιστική σύνδεσή της με το χώρο -κατοικία, στέγαση- και η περισσότερο πολιτικοκοινωνική πρόσληψη της οικογένειας ως κοινωνικού θεσμού.

Με βάση τα παραπάνω, αλλαγές εντοπίζονται στον τρόπο με τον οποίο νοηματοδοτείται η οικογένεια σήμερα καθώς οι κυρίαρχες νοηματοδοτήσεις συνδέονται με τα συναισθήματα και δευτερευόντως με δομικά χαρακτηριστικά της οικογένειας (ρόλος και λειτουργία του θεσμού της οικογένειας στον σύγχρονο κοινωνικό σχηματισμό). Την πρώτη θέση στις συνειρμικές νοηματοδοτήσεις κατακτούν τα θετικά συναισθήματα και το ιδεώδες της συντροφικότητας και της ευτυχίας, ενώ σημαντικές αναδεικνύονται οι στερεοτυπικά εξιδανικευμένες προσλήψεις της διασύνδεσης του νοήματος της οικογένειας με την ασφάλεια και την υποστήριξη. Αυτά τα αποτελέσματα επιβεβαιώνουν την υπόθεση ότι σήμερα η πρόσληψη της οικογένειας επιτελείται εντός ενός «αισθηματοποιημένου» πλαισίου, με θεμέλιο τη διαπροσωπική σχέση. Πρόκειται για την πρόσληψη και στη χώρα μας του προτύπου της «σχεσιακής οικογένειας»[footnoteRef:33] όπου οι ρόλοι του καθενός, αντί να (απο)δίδονται εκ των προτέρων, είναι μονίμως αντικείμενο διαπραγμάτευσης και αναθεώρησης σε συνάρτηση με τις διαπροσωπικές σχέσεις. Επιβεβαιώνεται δηλαδή η αποκρυστάλλωση της μετάβασης σε μια οικογένεια «συντροφικότητας» που στηρίζεται κυρίως σε δεσμούς συναισθήματος και φιλίας. Στη βάση αυτού του «μετασχηματισμού της οικειότητας», στις παραπάνω νοηματοδοτήσεις της οικογένειας από τον πληθυσμό του δείγματος εντοπίζεται μια αγκίστρωση στις διαπροσωπικές αξίες εμπιστοσύνης σε ένα κοινωνικό τοπίο παγκοσμιοποίησης και διακινδύνευσης που χαρακτηρίζεται από μεγάλη ρευστότητα και καμία βεβαιότητα. Αυτή η αγκίστρωση -όπως επιβεβαιώνεται και με τα αποτελέσματα της παρούσας έρευνας- φαίνεται πως επαναφέρει στο προσκήνιο την παραδοσιακά εξιδανικευμένη πρόσληψη της οικογένειας σαν το «λιμάνι» για όλες τις συμφορές του βίου, ενώ η πολιτισμική/αξιακή αυτή αντίληψη συμπληρώνεται με τους θεμελιώδεις εξιδανικευμένους όρους οικογενειακής συνύπαρξης, όπως η «αγάπη και η στοργή», ο «σεβασμός και η αποδοχή», τα οποία επανέρχονται ως κεντρικές αξίες της ελληνικής οικογένειας.[footnoteRef:34] Ενισχυτικά των προαναφερθέντων είναι τα σχετικά αποτελέσματα της παρούσας έρευνας όπου σχεδόν τα 2/3 των περιπτώσεων (64,0%) χαρακτηρίζουν την οικογένειά τους ως «στοργική αγκαλιά» και το 1/3 περίπου των περιπτώσεων χαρακτηρίζουν την οικογένειά τους ως «καταφύγιο στις δυσκολίες». Οι δυνατότητες απάντησης χαρακτηρισμού της οικογένειας ως «αδιάφορη για όσα σας απασχολούν ή σας δυσκολεύουν», ή ως «βάρος, τραύμα, κάτι αρνητικό» συγκέντρωσαν εξαιρετικά χαμηλά ποσοστά. Μάλιστα, οι κατά φύλο κατανομές δείχνουν ότι περισσότεροι άνδρες από γυναίκες –περίπου 7 στους 10 άνδρες (67,1%) και 6 στις 10 γυναίκες (61,1%)– θα χαρακτήριζαν την οικογένειά τους στοργική αγκαλιά. Σύμφωνα δε με την ηλικία, το μεγαλύτερο ποσοστό αποκρινόμενων που θα χαρακτήριζαν την οικογένειά τους ως στοργική αγκαλιά ανήκει στην τρίτη ηλικία (65+) και το μικρότερο στη νεότερη γενιά (18-35 ετών).[footnoteRef:35] [33:  Βλ. και Τσίγκανου, Ι. (2024). Οικογένεια και σύγχρονη ελληνική κοινωνία. Έκθεση βασικών αποτελεσμάτων. Αθήνα, ΕΚΚΕ. https://doi.org/10.17902/famrep1024.]  [34:  Τσίγκανου, Ι. (2024). Οικογένεια και σύγχρονη ελληνική κοινωνία. Έκθεση βασικών αποτελεσμάτων. Αθήνα, ΕΚΚΕ. https://doi.org/10.17902/famrep1024.]  [35:  Με βάση την επεξεργασία των αποτελεσμάτων λίγο πάνω από τις μισές περιπτώσεις 18-35 ετών (55,8%), περίπου 6 στις 10 περιπτώσεις 36-50 (64,8%) και 51-65 (62,9%) και 7 στις 10 περιπτώσεις 65+ (71,5%) θα χαρακτήριζαν την οικογένειά τους ως στοργική αγκαλιά.] 

Μάλιστα, προς επιβεβαίωση των παραπάνω περί της οικογένειας και της ασφάλειας που ο «οίκος» προσφέρει, να αναφέρουμε ότι όπως δήλωσε ο πληθυσμός του δείγματος, στο συντριπτικό ποσοστό του 91,5%, αισθάνονται πάντοτε ασφαλείς μέσα στο σπίτι τους.
Στο σύνολο του δείγματος, η συντριπτική πλειονότητα των αποκρινόμενων ανδρών και γυναικών (73,0%) θεωρεί την οικογένεια παρά πολύ σημαντική. Μάλιστα, όσο αυξάνεται η ηλικία αυξάνεται και η σημαντικότητα της οικογένειας. Όπως διαπιστώνεται, ωστόσο, στις νεότερες γενιές η καθολική αξία της οικογένειας υστερεί ποσοστιαία κατά 20 μονάδες από τη γενιά της τρίτης ηλικίας, καθώς στη γενιά των 18-35 ετών τα ποσοστά αθροίζουν στο 63,7%, ενώ στη γενιά των 65+ στο 83,8%. Στις ενδιάμεσες γενιές των 36-50 και 51-65 τα ποσοστά ακολουθούν ανοδική πορεία με συγκέντρωση ποσοστών στο 67,6% και 75,8%, αντίστοιχα. Αυτά τα ευρήματα υποδεικνύουν ότι στη σύγχρονη ελληνική πραγματικότητα η διαπιστούμενη φιλελευθεροποίηση των ηθών, η οποία καταφανώς συναρτάται με μια εξέλιξη των νοοτροπιών, έχει αφήσει σχεδόν ανέπαφο στη συλλογική συνείδηση τον θεσμό της οικογένειας, ο οποίος εξακολουθεί να εμφανίζεται εξαιρετικά σημαντικός. Ωστόσο, η αξιακή παντοδυναμία του θεσμού, η οποία εμφανίζεται σχεδόν αμετακίνητη στις μεγαλύτερες ηλικίες, φαίνεται να υποχωρεί ως προς τη σημαντικότητα στη νεότερη γενιά.[footnoteRef:36] [36:  Στο σημείο αυτό να υπογραμμίσουμε ότι σε έρευνα του 2023 η καθολική αξία του θεσμού της οικογένειας διέτρεχε όλες τις ηλικίες με ανάλογα εξαιρετικά υψηλά ποσοστά τα οποία στο σύνολο άθροιζαν στο 95%. Η διαφοροποίηση που παρατηρείται δύο χρόνια αργότερα πιστεύουμε πως οφείλεται στο ότι η εν λόγω έρευνα του 2023 διεξήχθη αμέσως μετά την πανδημική κρίση, συνθήκη κατά την οποία η συνεισφορά και η προσφορά της οικογένειας υπήρξε θεαματική και μεγαλειώδης. Το ίδιο ίσχυσε και κατά τη διάρκεια της οικονομικής και της ανθρωπιστικής κρίσης. Άρα το θέμα αυτό προσφέρεται για περαιτέρω διερεύνηση στο πλαίσιο της ποιοτικής έρευνας του έργου.] 

Στη συνέχεια και η παρούσα έρευνα κατέδειξε υψηλή αποδοχή του συγχρονισμού των οικογενειακών μετασχηματισμών και της πολλαπλότητας των μορφών οικογενειακής ζωής, τα οποία είχαν τεθεί ως ερευνητικά ζητούμενα. Το γεγονός ότι σήμερα και στη χώρα μας τα παντρεμένα ζευγάρια συνυπάρχουν με ζευγάρια που συμβιώνουν χωρίς γάμο και εκείνα που συνάπτουν σύμφωνο συμβίωσης, οι πυρηνικές οικογένειες (άνδρας – γυναίκα και τα τέκνα τους) συνυπάρχουν με τις μονογονεϊκές οικογένειες και τις οικογένειες με παιδιά από προηγούμενους γάμους, οι νέες μορφές συζυγικής και οικογενειακής ζωής που εμφανίζονται επιβεβαιώνοντας ότι οι οικογενειακές δομές είναι δυναμικές και δεν παραμένουν ποτέ παγιωμένες μακροχρόνια σε μια μορφή αντιμετωπίζονται εξαιρετικά θετικά από τον πληθυσμό της έρευνας, καταδεικνύει ότι οι παραπάνω μετασχηματισμοί και αλλαγές στην ελληνική οικογένεια συνοδεύονται με μια παράλληλη εξέλιξη αξιών και νοοτροπιών.
Όπως η έρευνα έδειξε, η συντριπτική πλειονότητα (71,8%) ανδρών και γυναικών συμφωνεί με το ότι οικογένεια είναι όταν δύο άνθρωποι έχουν ένα συναισθηματικό δεσμό, ανεξάρτητα από το εάν έχουν παντρευτεί ή έχουν παιδιά. Ομοίως, περίπου 7 στις 10 περιπτώσεις διαφωνούν με το ότι μια γυναίκα μόνη με ένα παιδί ή παιδιά δεν μπορεί να λειτουργήσει ουσιαστικά σαν οικογένεια (76,4%) και με το ότι ένας άνδρας μόνος με ένα παιδί ή παιδιά δεν μπορεί να λειτουργήσει ουσιαστικά σαν οικογένεια (69,0%). Σχεδόν 6 στις 10 περιπτώσεις (57,2%) διαφωνούν με το ότι πραγματική οικογένεια είναι αυτή στην οποία υπάρχουν παιδιά. Περίπου το μισό δείγμα (52,9%) διαφωνεί με το ότι, όταν ζουν δύο άντρες ή δύο γυναίκες μαζί, δεν μπορούμε να το θεωρήσουμε οικογένεια. Ως προς το τελευταίο, μάλιστα, σημειώνουμε ότι στην παρούσα έρευνα σημειώθηκαν υψηλότερα ποσοστά αποδοχής από προγενέστερες διερευνήσεις. Η διερεύνηση κατά φύλο έδειξε ότι άνδρες και γυναίκες παρουσιάζουν παρόμοια κατανομή συμφωνίας ή διαφωνίας αναφορικά με τα παραπάνω. Ωστόσο, οι γυναίκες συγκεντρώνουν σταθερά υψηλότερα ποσοστά συμφωνίας ή διαφωνίας από τους άνδρες με τη διαφορά από τους άνδρες να κυμαίνεται γύρω στις 10 ποσοστιαίες μονάδες σε όλες τις ερωτήσεις. Οι ηλικιακές κατηγορίες παρουσιάζουν παρόμοια κατανομή συμφωνίας και διαφωνίας στις ίδιες ερωτήσεις. Η μεγαλύτερη διαφοροποίηση εντοπίζεται στην ηλικιακή ομάδα 65+ όπου η πλειονότητα συμφωνεί με το ότι, όταν ζουν δύο άντρες ή δύο γυναίκες μαζί, δεν μπορούμε να το θεωρήσουμε οικογένεια (56,9%) και με το ότι πραγματική οικογένεια είναι αυτή στην οποία υπάρχουν παιδιά (44,9%), ευρήματα που συνάδουν με το κυρίαρχο σύστημα αξιών ανά εποχή.
Παραδοσιακές όψεις και απόψεις αναδύονται αναφορικά με τα ποια άτομα αισθάνεται ο πληθυσμός του δείγματος ως οικογένειά τους, καθώς οι απαντήσεις που συγκέντρωσαν τη μεγαλύτερη συχνότητα ήταν οι σύζυγοι/σύντροφοι, τα παιδιά και οι γονείς. Ωστόσο, παρατηρώντας τις κατανομές ανά φύλο, περίπου 7 στις 10 περιπτώσεις (72,9% των ανδρών και 68,6% των γυναικών) θεωρούν σε μεγαλύτερη συχνότητα οικογένεια τους/τις συζύγους/συντρόφους. Ωστόσο, επόμενη σε συχνότητα απάντηση για τους άνδρες είναι οι γονείς τους (69,4%) και για τις γυναίκες τα παιδιά τους (68,5%). Παρατηρώντας τις κατανομές ανά ηλικιακή ομάδα, οι ηλικιακές ομάδες 18-35 και 36-50 ετών αισθάνονται οικογένεια με μεγαλύτερη συχνότητα τους γονείς τους, ενώ οι ηλικιακές ομάδες 51-65 και 65+ ετών αισθάνονται οικογένεια με μεγαλύτερη συχνότητα τα παιδιά τους. Για όλες τις ηλικιακές ομάδες, δεύτερη απάντηση σε συχνότητα είναι ο/η σύζυγος/σύντροφός τους. Σημαντική θέση κατέχουν και οι παππούδες – γιαγιάδες αλλά και λοιποί συγγενείς. Στο σημείο αυτό αξίζει να σημειωθεί ότι φαίνεται να αναβιώνει ο τύπος της κλασικής (διευρυμένης) πυρηνικής οικογένειας με την επιστράτευση της συγγένειας ως απόρροιας και των νέων σχημάτων οικογένειας. Τέλος, σημαντική θέση καταλαμβάνει και το κατοικίδιο ζώο ως μέλος της οικογένειας αλλά και ο κύκλος των στενών φίλων (κοινωνικά δίκτυα). Αξίζει να σημειωθεί ότι οι γυναίκες θεωρούν τους/τις φίλους/ες και τα κατοικίδιά τους ως οικογένεια σε υψηλότερα ποσοστά από τους άνδρες. Η συνολική εικόνα αυτών των αποτελεσμάτων υποδεικνύει ότι οι παραδοσιακές προσλήψεις περί οικογένειας αλλά και των έμφυλων ρόλων εντός του θεσμού εξακολουθούν να υφίστανται και να υπαγορεύουν στάσεις και συμπεριφορές.

[bookmark: _Toc221703994]Βία στην εργασία

Ως προς το θέμα της βίας στην εργασία, σχεδόν το σύνολο του δείγματος (98,0%) δήλωσε ότι υπάρχουν φαινόμενα σεξουαλικής παρενόχλησης στους χώρους εργασίας στην Ελλάδα με την πλειονότητα να θεωρεί ότι αυτά τα φαινόμενα είναι αρκετά συχνά. Άνδρες και γυναίκες παρουσιάζουν παρόμοια κατανομή στις κατηγορίες απόκρισης με σχεδόν 9 στις 10 γυναίκες (87,9%) και 7 στους 10 άνδρες (71,4%) να δηλώνουν ότι τα φαινόμενα αυτά συμβαίνουν πολύ συχνά ή αρκετά συχνά.
Η πλειονότητα των ερωτώμενων επίσης δήλωσε πως γνωρίζει κάποιο άτομο που να έχει υποστεί ή να υφίσταται συμπεριφορές σεξουαλικής παρενόχλησης στο εργασιακό του/της περιβάλλον. Οι άνδρες είναι περισσότερο επιφυλακτικοί ως προς σχετικές αποκαλύψεις καθώς σχεδόν 6 στις 10 γυναίκες (57,6%) δηλώνουν ότι γνωρίζουν κάποιο άτομο, σε αντίθεση με λίγο πάνω από τους μισούς άνδρες (53,9%) που δηλώνουν ότι δε γνωρίζουν κάποιο άτομο που να έχει υποστεί ή να υφίσταται τέτοιες συμπεριφορές στο εργασιακό του περιβάλλον. Σύμφωνα με την ηλικία, η πλειονότητα των περιπτώσεων 18-50 ετών γνωρίζει κάποιο άτομο, ενώ η πλειονότητα των περιπτώσεων 51+ δε γνωρίζει κάποιο άτομο που να έχει υποστεί ή να υφίσταται τέτοιες συμπεριφορές στο εργασιακό του περιβάλλον. Όπως τονίζεται και στη σχετική βιβλιογραφία τα φαινόμενα σεξουαλικής παρενόχλησης στους χώρους εργασίας δύσκολα αποκαλύπτονται και μάλλον συγκαλύπτονται.
Στη συνέχεια, η συντριπτική πλειονότητα των ερωτώμενων πιστεύει ότι πιο συχνά θύματα σεξουαλικής παρενόχλησης στους χώρους εργασίας είναι γυναίκες. Η συντριπτική πλειονότητα ομοίως πιστεύει ότι σε περίπτωση που συμβαίνουν τέτοια περιστατικά, δεν καταγγέλλονται και δε γίνονται γνωστά.
Το θέμα της παρενόχλησης στους χώρους εργασίας με τους όρους που τίθενται σήμερα συνιστά μια νέα συνθήκη και νέα πρόκληση για την ισότητα των φύλων, ιδιαίτερα λόγω του ότι οι σύγχρονες οικονομικές συνθήκες και η λειτουργία της αγοράς εργασίας καθιστούν την εύρεση και διατήρηση μιας θέσης απασχόλησης σημαντικό ζητούμενο.

[bookmark: _Toc221703995]Βία στην οικογένεια

Η συντριπτική πλειονότητα του πληθυσμού του δείγματος θεωρεί ότι η βία στην οικογένεια είναι έγκλημα. Η κατά φύλο κατανομή δείχνει ότι η συντριπτική πλειονότητα ανδρών και γυναικών θεωρεί έγκλημα τη βία στην οικογένεια, με τις γυναίκες να υπεραμύνονται αυτής της άποψης σε μεγαλύτερο ποσοστό από τους άνδρες (85,5% και 77,3%, αντίστοιχα). Χαρακτηριστικό είναι ότι όσο αυξάνεται η ηλικία μειώνεται το ποσοστό εκείνων που θεωρούν έγκλημα τη βία στην οικογένεια. Περίπου το 1/5 των αποκρινόμενων τρίτης ηλικίας (65+) θεωρούν τη βία στην οικογένεια ως λάθος ή ως κάτι που απλά συμβαίνει. Οι νεότεροι/ες σε ηλικία είναι αυτοί/ές που εμφανίζουν ελάχιστη ανοχή στο φαινόμενο σε μεγαλύτερα ποσοστά από τις λοιπές ηλικιακές κατηγορίες.
Μάλιστα η πλειονότητα του πληθυσμού της έρευνας πιστεύει ότι στην Ελλάδα σήμερα είναι πολύ συχνή η άσκηση ενδοοικογενειακής βίας από σύζυγο/σύντροφο. Άνδρες και γυναίκες παρουσιάζουν παρόμοια κατανομή στις κατηγορίες απόκρισης. Ωστόσο, οι γυναίκες διακατέχονται σε υψηλότερο ποσοστό από την πεποίθηση αυτή από τους άνδρες – 6 στις 10 γυναίκες (64,5%) και 5 στους 10 άνδρες (54,3%). Βέβαια, πέπλο σιωπής εξακολουθεί να καλύπτει τις συναφείς συμπεριφορές βίας, καθώς η πλειονότητα δήλωσε πως δε γνωρίζει κάποιο άτομο στο περιβάλλον του/της που σε βάρος του/της να έχει ασκηθεί ή να ασκείται ενδοοικογενειακή βία. Γίνεται επίσης αντιληπτό πως λιγότεροι άνδρες από γυναίκες προβαίνουν σε σχετικές αποκαλύψεις ή συγκαλύψεις με 7 στους 10 άνδρες (73,1%) και ελαφρώς πάνω από τις μισές γυναίκες (52,3%) να δηλώνουν πως δεν γνωρίζουν κάποιο άτομο.
Επιβεβαιώνεται, λοιπόν, και με τα ευρήματα της παρούσας έρευνας ότι η κατάσταση στη στοργική αγκαλιά της οικογένειας δεν είναι πάντα ρόδινη, καθώς εντοπίζεται και το «απόλυτο κοινωνικό χάος της αγάπης» και η πρόσληψη της οικογένειας ως πηγής «κινδύνου». Είναι σαφές από τα αποτελέσματα ότι οι γυναίκες είναι περισσότερο υποψιασμένες, όπως και οι νεότεροι/ες σε ηλικία, ενώ οι μεγαλύτεροι/ες εμφανίζουν μια μεγαλύτερη ανοχή στο φαινόμενο επιβεβαιώνοντας πορίσματα και άλλων ειδικότερων ερευνών. Ωστόσο, γενικά μιλώντας, το κοινωνικό σώμα εμφανίζεται πλέον «θυμωμένο» και επιδεικνύει μια στάση «μηδενικής ανοχής» απέναντι στο φαινόμενο αυτό, καθώς του αποδίδει την εξόχως ηθική απαξία της εγκληματικής συμπεριφοράς. Στο σημείο αυτό εντοπίζεται μια αξιακού τύπου μετατόπιση από την ανοχή ή/και την αποδοχή της κανονικοποίησης της ενδοοικογενειακής βίας στην απόλυτη καταδίκη και εγκληματοποίησή της.
Εντύπωση προκαλούν τα αποτελέσματα σχετικά με το αν εμφανιζόταν περιστατικό βίας στην οικογένεια των αποκρινόμενων σε ποιο άτομο ή φορέα θα μιλούσαν για αυτό: οι απαντήσεις που συγκέντρωσαν τη μεγαλύτερη συχνότητα είναι ότι θα μιλούσαν για το περιστατικό με κάποιο μέλος της οικογένειας και με την Αστυνομία. Οι κατά φύλο κατανομές υποδεικνύουν ότι οι άνδρες θα εμπιστεύονταν περισσότερο κάποιο μέλος της οικογένειας και κατά δεύτερο λόγο την αρμόδια κοινωνική υπηρεσία, ενώ οι γυναίκες θα εμπιστεύονταν κυρίως την Αστυνομία, δευτερευόντως κάποιο μέλος της οκογένειας, κατά τρίτο λόγο κάποιο φιλικό πρόσωπο και κατά τέταρτο λόγο την αρμόδια κοινωνική υπηρεσία. Οι κατανομές κατά ηλικιακή κατηγορία υποδεικνύουν ότι τα άτομα ηλικίας 18-35 ετών θα μιλούσαν για το περιστατικό κυρίως με κάποιο μέλος της οικογένειας και με κάποιο φίλο/η, τα άτομα 36-50 ετών κυρίως με μέλος της οικογένειας και με αρμόδια κοινωνική υπηρεσία, τα άτομα 51-65 ετών κυρίως με μέλος της οικογένειας και με την Αστυνομία και ομοίως τα άτομα 65+ ετών κυρίως με μέλος της οικογένειας και με την Αστυνομία.
Τα ευρήματα αυτά συνάδουν με πρόσφατα αποτελέσματα διεθνών συγκριτικών ερευνών για την εμπιστοσύνη στους θεσμούς, όπου ήδη από το 2020 καταδεικνύεται μια (επι)στροφή στην αύξηση της εμπιστοσύνης στην αστυνομία σε συνδυασμό με την διόγκωση του αισθήματος ανασφάλειας, τόσο στη χώρα μας όσο και διεθνώς.[footnoteRef:37] Τα ευρήματα αυτά, επίσης, συνάδουν με τα παραπάνω αναφερόμενα περί ενίσχυσης ιδιαίτερα στην περίπτωση των γυναικών των οικογενειακών δεσμών ανάμεσα σε συγγενείς και φιλικά πρόσωπα. Τέλος, η μείωση της εμπιστοσύνης στις κοινωνικές υπηρεσίες πρέπει να αποτελέσει νέο ερευνητικό ζητούμενο προς χάραξη και άσκηση σχετικών πολιτικών. [37:  Βλ. European Social Survey (n.d.). https://ess.sikt.no/en/country/321b06ad-1b98-4b7d-93ad-ca8a24e8788a/gr/.] 

Συνολικά θεωρούμενα τα παραπάνω ευρήματα ενδεχομένως υπογραμμίζουν μια νέα τάση αναζήτησης της κανονικότητας μέσα και από την αυξημένη επιρροή της οικογενειακής πραγματογνωμοσύνης (μέλος της οικογένειας) ή της ειδημοσύνης του επίσημου συστήματος κοινωνικού ελέγχου (αστυνομία, δικαστήρια) σε σχέση με τις αρμόδιες κοινωνικές υπηρεσίες. Αυτή η νέα μορφή κοινωνικού ελέγχου του ζευγαριού και της οικογένειας που μοιάζει με μια ειδική στις δημοκρατικές ατομοκεντρικές κοινωνίες κανονικοποίηση, συνδέεται ενδεχομένως με το κλίμα αβεβαιότητας που χαρακτηρίζει τις πρόσφατες εξελίξεις της συζυγικής ζωής ή/και την τάση αξιακής πολιτισμικής οπισθοδρόμησης αλλά και συντηρητικής αναδίπλωσης σε εξουσιαστικές δομές του παρελθόντος.
Αυτό ίσως διαισθητικά υπαινίσσονται και οι αποκρινόμενοι/ες στην έρευνα όταν δηλώνουν στην συντριπτική τους πλειονότητα ότι η οικογένεια στην Ελλάδα σήμερα βρίσκεται σε «κρίση». Μάλιστα, όσο αυξάνεται η ηλικία τόσο αυξάνεται και το ποσοστό εκείνων που πιστεύουν ότι η οικογένεια στην Ελλάδα σήμερα βρίσκεται σε «κρίση».

Συμφιλίωση επαγγελματικής, οικογενειακής/ προσωπικής ζωής

Η ισορροπία ανάμεσα στις επαγγελματικές και οικογενειακές υποχρεώσεις εξακολουθεί να αποτελεί ζητούμενο, καθώς άνδρες και γυναίκες στην πλειονότητά τους (6 στις 10 περιπτώσεις - 60,9%) βρίσκουν εξαιρετικά δύσκολη τη συμφιλίωση επαγγελματικής και οικογενειακής/προσωπικής ζωής. Μάλιστα αυτό ισχύει σε σημαντικό βαθμό για την κατηγορία των αυτοαπασχολούμενων ανδρών και γυναικών καθώς οι αυτοαπασχολούμενοι/νες δήλωσαν ότι η εργασία με την οικογενειακή ζωή σήμερα δεν συνδυάζεται «καθόλου» σε ποσοστό 31,5%, με τους άνδρες να το δηλώνουν αυτό σε ποσοστό 9,5% και τις γυναίκες σε ποσοστό 21,4%.
Άνδρες και γυναίκες, καθώς και όλες οι ηλικιακές κατηγορίες, παρουσιάζουν παρόμοια κατανομή στις κατηγορίες απόκρισης. Ωστόσο, οι γυναίκες κατά το 1/5 περίπου του δείγματος βρίσκουν τη συμφιλίωση επαγγελματικής, οικογενειακής/ προσωπικής ζωής σχεδόν αδύνατη. Το ίδιο σημειώνεται στην ηλικιακή κατηγορία των ατόμων 36-50 ετών, τα οποία κατά 20,5% (η μεγαλύτερη συγκέντρωση ποσοστών στη δυνατότητα απόκρισης «καθόλου») ασφυκτιούν και συμπιέζονται ανάμεσα στα εργασιακά και οικογενειακά τους καθήκοντα και υποχρεώσεις. Πρόκειται για τη γενιά που αφενός «κτίζει» την επαγγελματική της καριέρα, καθώς εκπροσωπεί την απόλυτα παραγωγική ηλικία και αφετέρου έχει πιεστικές οικογενειακές υποχρεώσεις (η λεγόμενη κοινώς γενιά «σάντουιτς», με μικρά παιδιά και ενδεχόμενες υποχρεώσεις και με γονείς). Ωστόσο, η συντριπτική πλειονότητα υποστηρίζει ότι έχει ελεύθερο χρόνο, με τα υψηλότερα ποσοστά ελεύθερου χρόνου να εντοπίζονται στις ηλικιακές κατηγορίες 51-65 και 65+. Αυτό το αποτέλεσμα ενδεχομένως συναρτάται με την κατανομή του δείγματος ως προς τη μορφή απασχόλησης, όπου στην πλειονότητά τους τα άτομα που συμμετείχαν στην έρευνα εντάσσονται στην κατηγορία των μισθωτών και αρκετοί/ές στην κατηγορία των μισθωτών του δημοσίου με σταθερότητα εργασίας και ωραρίων.
Τα παραπάνω ευρήματα υπογραμμίζουν για μια ακόμη φορά ότι σήμερα η συζυγική/συντροφική ζωή φαίνεται να διακατέχεται ολοένα και περισσότερο και από ένα είδος ηθικού ατομισμού που οδηγεί σε μια απροσδιοριστία κανόνων συμπεριφοράς και έγκειται στον καθένα και στην καθεμία να βρει μια ισορροπία ανάμεσα στην ατομική αυτονομία και την κοινωνική ευθύνη, τη μέριμνα για τον εαυτό του/της και τη μέριμνα για τα άλλα άτομα.
Από την άλλη πλευρά, όπως καταδεικνύεται, η κοινωνική δομή εξακολουθεί να καθορίζει και να επιβάλλει την «κοινωνική γείωση της συζυγικής/συντροφικής ζωής». Μία όψη της «γείωσης» αυτής συναρτάται με τον κοινωνικό καταμερισμό των συζυγικών/συντροφικών ρόλων, μεταξύ άλλων, και τον καταμερισμό εργασίας ανάμεσα στον άνδρα και τη γυναίκα, στους κόλπους του ζευγαριού, καθώς η κοινωνική ζωή φαίνεται πως εξακολουθεί να συντηρεί και αναπαράγει το πατριαρχικό, ιεραρχικό σύστημα σχέσεων ανάμεσα στα φύλα.
Ο παραπάνω ισχυρισμός καταδεικνύεται μέσα από την επεξεργασία των σχετικών αποτελεσμάτων της έρευνας: οι συμμετέχοντες/ουσες ως προς την κατανομή των οικιακών υποχρεώσεων και καθηκόντων δηλώνουν ότι κατά κανόνα αυτά αφορούν την αγορά ειδών διατροφής και την πληρωμή λογαριασμών. Οι κατανομές κατά φύλο καταδεικνύουν ότι η πλειονότητα των ανδρών αναλαμβάνει κυρίως την πληρωμή λογαριασμών, την αγορά ειδών διατροφής και τη διαχείριση των οικονομικών, ενώ η πλειονότητα των γυναικών έχει επιφορτιστεί με όλες τις οικιακές εργασίες, το μαγείρεμα και το καθάρισμα του οίκου. Ως προς την ηλικία, διαπιστώνεται μια κάποια διαφοροποίηση ανά ηλικιακή κατηγορία, η οποία αναδεικνύει τις τρέχουσες ανάγκες κάθε γενιάς. Έτσι, η ηλικιακή ομάδα 18-35 ετών αναλαμβάνει κυρίως το καθάρισμα και την αγορά ειδών διατροφής. Οι 36-50 ετών αναλαμβάνουν κυρίως την αγορά ειδών διατροφής και την πληρωμή λογαριασμών. Οι 51+ αναλαμβάνουν όλες τις οικιακές εργασίες και την πληρωμή λογαριασμών. 
Ο κόσμος, ο τόπος και ο χρόνος της εργασίας φαίνεται πως έχει υπεισέλθει σημαντικά στον κόσμο, τον τόπο και τον χρόνο της οικογένειας και της προσωπικής ζωής τους οποίους σήμερα τείνει να καταλαμβάνει και να εξαντλεί: οι εργαζόμενοι/ες της έρευνας στην πλειονότητά τους δήλωσαν ότι εργάζονται καθημερινά (περίπου κατά 1/5), μερικές φορές την εβδομάδα (ομοίως περίπου κατά 1/5) και μερικές φορές το μήνα (ομοίως περίπου κατά 1/5) στον ελεύθερο χρόνο τους λόγω επαγγελματικών απαιτήσεων. Στη συνέχεια, αναδύονται κάποια σχετικά σημαντικά κοινωνικά αιτήματα, καθώς η πλειονότητα των εργαζομένων ανδρών και γυναικών καταθέτουν την επιθυμία τους να έχουν μεγαλύτερη άνεση να απουσιάζουν από την εργασία τους, καθώς στην περίπτωση που προκύψει ένα οικογενειακό / προσωπικό θέμα να είναι ο/η ίδιος/α που θα πρέπει να απουσιάσει από την εργασία του/της για να το λύσει. Μάλιστα η χειραφέτηση για τις γυναίκες αποτελεί σημαντικό κεκτημένο καθώς περισσότερες γυναίκες από άνδρες (κατά 10 περίπου ποσοστιαίες μονάδες) δήλωσαν την επιθυμία τους να έχουν μεγαλύτερη άνεση να απουσιάζουν από την εργασία τους, καθώς στην περίπτωση που προκύψει ένα οικογενειακό / προσωπικό θέμα να είναι οι ίδιες που θα πρέπει να απουσιάσουν από την εργασία τους για να το λύσουν (διαφορά 10 ποσοστιαίων μονάδων σε σχέση με τους άνδρες).
Η εργασία για τον πληθυσμό του δείγματος (άνδρες και γυναίκες) εξακολουθεί να αποτελεί κατοχυρωμένη κοινωνική κατάκτηση, καθώς στην πλειονότητά τους οι αποκρινόμενοι/ες στην έρευνα την επιθυμούν και την επιδιώκουν χωρίς τύψεις και ενοχές όταν απουσιάζουν από το σπίτι για την εκπλήρωση επαγγελματικών υποχρεώσεων και καθηκόντων. Ωστόσο, το 40% περίπου του δείγματος δηλώνει ότι αισθάνεται άγχος και κούραση και εξ αυτών των λόγων δυσκολεύεται να συνδυάσει την εργασία με την οικογενειακή/προσωπική ζωή. Οι γυναίκες επιβαρύνονται περισσότερο σωματικά και ψυχολογικά, καθώς η πλειονότητα των γυναικών συμφωνεί (46,9%) ενώ η πλειονότητα των ανδρών διαφωνεί (48%) με τη δήλωση, ότι αισθάνεται άγχος, κούραση και δυσκολεύεται να συνδυάσει την εργασία με την οικογένεια/προσωπική ζωή. Ως προς την κατανομή σε ηλικιακές κατηγορίες περισσότερο επιβαρυμένα εμφανίζονται τα άτομα της νεότερης γενιάς (μέχρι 35 ετών) τα οποία δηλώνουν σε μεγαλύτερο βαθμό ότι αισθάνονται άγχος και κούραση και εξ αυτών των λόγων δυσκολεύονται να συνδυάσουν την εργασία με την οικογενειακή/προσωπική ζωή. Επιβεβαιώνεται, λοιπόν, και στη βάση των αποτελεσμάτων της παρούσας έρευνας ότι οι σύγχρονες οικονομικές/εργασιακές συνθήκες για τη νεολαία μεταθέτουν στο αόριστο μέλλον ή συνιστούν αποτρεπτική παράμετρο για τη δημιουργία οικογένειας. Κυρίαρχη πηγή δυσκολιών είναι η κατάσταση στην οικονομία και κατά δεύτερο λόγο η επισφάλεια στην εργασία, η οποία είναι παρούσα κυρίως στις απαντήσεις των γυναικών.
Αυτοί οι ισχυρισμοί επιβεβαιώνονται και στη βάση των αποτελεσμάτων της έρευνας ως προς την επιδίωξη καριέρας σε σχέση με τη δημιουργία οικογένειας και την τεκνοποιία. Ως προς το θέμα αυτό, η πλειονότητα του πληθυσμού της έρευνας θεωρεί πως η επιδίωξη καριέρας δεν αντιστρατεύεται τη δημιουργία οικογένειας ούτε την απόκτηση τέκνων. Άλλωστε, όπως έχει διαπιστωθεί, η ηθελημένη ατεκνία στη χώρα μας κυμαίνεται σε εξαιρετικά χαμηλά επίπεδα.[footnoteRef:38] Αυτό ισχύει τόσο για τους άνδρες όσο και για τις γυναίκες, και για όλες τις ηλικιακές κατηγορίες. Ωστόσο, η πλειονότητα των αποκρινόμενων (65,5%) διακατέχεται από τη γενική αντίληψη ότι η οικογενειακή ζωή έρχεται σε δεύτερη μοίρα, όταν και οι δύο σύζυγοι/σύντροφοι είναι άτομα καριέρας ενώ σχεδόν 6 στις 10 περιπτώσεις (58,7%) διαφωνούν με την άποψη ότι οι πιο πολλές γυναίκες μπορεί να επιδιώκουν να εργαστούν, όμως αυτό που στην πραγματικότητα θέλουν είναι σπίτι και παιδιά. Οι γυναίκες διαφωνούν περισσότερο και ηχηρά (2/3 των γυναικών, ποσοστό 66,5%) από τους άνδρες (μόνο οι μισοί άνδρες, ποσοστό ακριβώς 50,0%) με την άποψη αυτή, ενώ παρατηρούνται και διαγενεακές μετατοπίσεις: όσο αυξάνεται η ηλικία αυξάνονται και τα ποσοστά συμφωνίας με την παραπάνω άποψη.  [38:  Βλ. Μπαλτάς Π., (2024). Τα δημογραφικά (δευτερογενή) δεδομένα για το γάμο, τη γονιμότητα και το μέγεθος της οικογένειας στην Ελλάδα του 21ου αιώνα. Στο Ι. Τσίγκανου (επιμ.), Οικογένεια και σύγχρονη ελληνική κοινωνία. Έκθεση βασικών αποτελεσμάτων (σ. 11-21). Αθήνα, ΕΚΚΕ. https://doi.org/10.17902/famrep1024.] 

Για την πλειονότητα των αποκρινόμενων, οι άνθρωποι σήμερα δυσκολεύονται να κάνουν οικογένεια κυρίως για οικονομικούς λόγους. Σχεδόν το σύνολο του δείγματος διαφωνεί με την άποψη ότι, όταν και οι δύο γονείς εργάζονται, την ευθύνη για τη φροντίδα των παιδιών θα πρέπει να την έχει μόνον η γυναίκα. Επίσης, η πλειονότητα (τα 2/3 περίπου του δείγματος) διαφωνεί με την άποψη ότι οι άνδρες δεν μπορούν να φροντίσουν σωστά τα παιδιά. Ενώ η πλειονότητα του δείγματος διαφωνεί με την άποψη ότι οι άνδρες πρέπει να συντηρούν την οικογένεια και οι γυναίκες να δουλεύουν για να συμπληρώνουν το οικογενειακό εισόδημα, οι γυναίκες διαφωνούν περισσότερο ηχηρά (κατά 10 ποσοστιαίες μονάδες) από τους άνδρες. Επίσης, ενώ η πλειονότητα του δείγματος διαφωνεί με την άποψη ότι οι άνδρες ενδιαφέρονται για την καριέρα τους περισσότερο από όσο οι γυναίκες και στην περίπτωση αυτή, οι γυναίκες που συμφωνούν (35,6%) είναι ομοίως πολύ περισσότερες από τους άνδρες (28,7%). Στις παραπάνω περιπτώσεις διαπιστώνονται διαγενεακές μετατοπίσεις, καθώς όσο αυξάνεται η ηλικία αυξάνονται και τα ποσοστά συμφωνίας με τις παραπάνω απόψεις. Μάλιστα, η πλειονότητα των ατόμων ηλικίας 65+ συμφωνεί με τη δήλωση ότι οι άνδρες ενδιαφέρονται για την καριέρα τους περισσότερο από όσο οι γυναίκες.
Όλα τα παραπάνω δεδομένα της έρευνας για τον καταμερισμό των οικιακών και γονικών καθηκόντων υποδεικνύουν ότι οι νοοτροπίες και οι πρακτικές αντιφάσκουν όσον αφορά τον καταμερισμό καθηκόντων στους κόλπους του ζευγαριού. Η ισότητα υπάρχει στο μυαλό όσο και εάν δεν υπάρχει στις οικογενειακές πρακτικές. Παρά τους μετασχηματισμούς του, το ζευγάρι παραμένει ο συντηρητής της παραδοσιακής έμφυλης ανισότητας, η οποία εμφανίζεται περισσότερο αφελώς ενσωματωμένη και εγκατεστημένη ως ένα σύνολο πεποιθήσεων σε άτομα μεγαλύτερης ηλικίας – περισσότερο ηλικιωμένα. Ο χρόνος που αφιερώνεται στις οικιακές εργασίες και τις γονικές δραστηριότητες δεν ισοκατανέμεται ανάμεσα στον άνδρα και τη γυναίκα. Ο καταμερισμός του χρόνου, που αφιερώνεται στις οικιακές εργασίες και τα παιδιά/ηλικιωμένα άτομα συνδέεται στενά με την επαγγελματική δραστηριότητα της γυναίκας. Οι γυναίκες εμφανίζονται σχεδόν πάντα πιο διαθέσιμες.
Βεβαίως σήμερα κυριαρχούν οι αντιλήψεις ότι η ισομέρεια στην κατανομή των οικογενειακών καθηκόντων φαίνεται να έχει κατακτηθεί ως προς το ότι σήμερα οι σύζυγοι/σύντροφοι μοιράζονται εξίσου τις δουλειές του σπιτιού και τις ευθύνες φροντίδας, ανατροφής και διαπαιδαγώγησης των παιδιών. Ωστόσο, η εναρμόνιση εργασίας και ανατροφής των παιδιών φαίνεται να εξαντλεί τους γονείς, ιδιαίτερα υπό το υπερβολικό φορτίο των σύγχρονων απαιτήσεων της αγοράς εργασίας αλλά και των απαιτήσεων της δέουσας φροντίδας και σωστής διαπαιδαγώγησης των παιδιών. Ωστόσο, το στοίχημα της δέουσας ανατροφής των παιδιών το κερδίζουν οι νεότεροι σε ηλικία και οι γυναίκες ως προς την συνειδητοποιημένη αντίληψη της ευθύνης του γονικού τους ρόλου.

Όλες οι παραπάνω μεταβλητές της έρευνας ελέγχθηκαν με βάση την έκφραση συγκεκριμένων γενικών ή/και παγιωμένων απόψεων του κοινωνικού σώματος για τις έμφυλες σχέσεις στο μακροεπίπεδο.
Έτσι, όπως διαπιστώθηκε, οι συμπολίτες/τισσές μας θεωρούν σε σημαντικό βαθμό πολύ σημαντικό για την πολιτική να αναλαμβάνει ηγετικές πολιτικές θέσεις στην Ελλάδα ίσος αριθμός γυναικών με τον αριθμό των ανδρών, καθώς τα μεγαλύτερα ποσοστά συγκεντρώθηκαν στις υψηλότερες τιμές της κλίμακας. Ας σημειωθεί, ωστόσο, ότι ένα αξιόλογο ποσοστό του δείγματος (12,4%) επέλεξε τη βάση της κλίμακας (καθόλου σημαντικό). Στη συνέχεια, ωστόσο, διαπιστώνονται διαφοροποιημένες απόψεις κατά φύλο: ενώ το μεγαλύτερο ποσοστό αποκρίσεων των γυναικών και ανδρών συγκεντρώθηκε στο υψηλότερο άκρο της κλίμακας (πολύ σημαντικό), το δεύτερο και το τρίτο υψηλότερο ποσοστό των αποκρίσεων των ανδρών συγκεντρώθηκε στη βάση και στη μέση της κλίμακας (καθόλου / όχι και τόσο σημαντικό αντίστοιχα).
Ανάλογα εμφανίζονται τα αποτελέσματα ως προς το πόσο σημαντικό είναι για τις επιχειρήσεις στην Ελλάδα να αναλαμβάνει υψηλότερες διοικητικές θέσεις ίδιος αριθμός γυναικών με τον αριθμό των ανδρών. Στην περίπτωση αυτή ομοίως τα μεγαλύτερα ποσοστά του συνόλου του δείγματος συγκεντρώθηκαν στις υψηλότερες τιμές της κλίμακας. Ωστόσο, το τέταρτο υψηλότερο ποσοστό συγκεντρώθηκε στη βάση της κλίμακας (καθόλου σημαντικό). Στην περίπτωση αυτή διαπιστώνονται επίσης διαφοροποιημένες απόψεις κατά φύλο: ενώ το μεγαλύτερο ποσοστό αποκρίσεων γυναικών και ανδρών συγκεντρώθηκε στο υψηλότερο άκρο της κλίμακας, το δεύτερο υψηλότερο ποσοστό αποκρίσεων των ανδρών συγκεντρώθηκε στη βάση της κλίμακας (καθόλου σημαντικό).
Τέλος, ως προς το πόσο σημαντικό είναι για την ελληνική οικονομία άνδρες και γυναίκες να λαμβάνουν ίση αμοιβή για την ίδια εργασία τα μεγαλύτερα ποσοστά αποκρίσεων συγκεντρώθηκαν στις υψηλότερες τιμές της κλίμακας. Μάλιστα, το μεγαλύτερο ποσοστό αποκρίσεων τόσο των ανδρών όσο και των γυναικών -και με μεγάλη διαφορά- συγκεντρώθηκε στο υψηλότερο άκρο της κλίμακας (πάρα πολύ σημαντικό). Σε συνδυασμό με το παραπάνω, η πλειονότητα των αποκρινόμενων τόσο των ανδρών όσο και των γυναικών πιστεύει ότι συχνά οι γυναίκες αμείβονται λιγότερο από τους άνδρες για την ίδια εργασία στην Ελλάδα. Ωστόσο, υπάρχουν και κάποιες περιπτώσεις ανδρών που πιστεύουν σε μεγαλύτερο βαθμό από ότι οι γυναίκες ότι «ποτέ» ή/και «σπάνια» οι γυναίκες αμείβονται λιγότερο από τους άνδρες για την ίδια εργασία στην Ελλάδα.
Όπως διαπιστώνεται, βαθειά συγκροτημένες στερεοτυπικές προσλήψεις για τις έμφυλες σχέσεις τόσο στην εργασία όσο και στην οικογένεια εξακολουθούν να ταλαιπωρούν την επίτευξη της ισότητας των φύλων ακόμη και σε τομείς όπως η πολιτική, η ισχύς και η εργασία παρά τις σημαντικές κατακτήσεις του γυναικείου κινήματος ως προς τα πεδία αυτά. Με τον τρόπο αυτό, η πατριαρχία και παλιές και νέες κοινωνικές ιεραρχίες αναδύονται και δομούνται τόσο στον δημόσιο όσο και στον ιδιωτικό βίο και παρεμποδίζουν την πορεία της γυναίκας ως αυτόνομου κοινωνικού υποκειμένου.

Β. Αποτελέσματα της έρευνας πρόσωπο με πρόσωπο

Ο πληθυσμός της έρευνας

Όπως έχει ήδη αναφερθεί στο τμήμα της μεθοδολογίας της έρευνας, η δειγματοληπτική τηλεφωνική/διαδικτυακή έρευνα συμπληρώθηκε με μια δειγματοληπτική έρευνα πρόσωπο με πρόσωπο, προκειμένου να διερευνηθούν και να διευκρινιστούν περισσότερο σε βάθος και στη βάση ανοικτών ερωτήσεων οι στάσεις και αντιλήψεις του κοινού για τις έμφυλες σχέσεις σήμερα και τη θέση της γυναίκας στην οικογένεια και την εργασία. Έτσι το δείγμα (ευκολίας) της έρευνας πρόσωπο με πρόσωπο αποτέλεσαν 383 περιπτώσεις. Το δείγμα αυτό καταβλήθηκε προσπάθεια να μην διαφοροποιείται ως προς τα κοινωνικο-δημογραφικά χαρακτηριστικά αισθητά από το δείγμα της τηλεφωνικής/διαδικτυακής έρευνας. Ωστόσο, ακριβώς λόγω της δειγματοληψίας ευκολίας, ο πληθυσμός περιορίστηκε στην Περιφέρεια Αττικής. Έτσι, ως προς τα δημογραφικά δεδομένα ο πληθυσμός και αυτού του δείγματος εμφανίζεται περίπου ισοκατανεμημένος ως προς το φύλο και την ηλικία, με ελαφρά υπεροχή των αποκρινόμενων ηλικίας 18-35 ετών. Ως προς τα λοιπά χαρακτηριστικά πρόκειται ομοίως για πληθυσμό Ελλήνων/ίδων με ικανό εκπαιδευτικό κεφάλαιο με τους/τις περισσότερους/ες να είναι πτυχιούχοι ΑΕΙ, έγγαμοι/ες με παιδιά. Επίσης, ο πληθυσμός της έρευνας είναι ομοίως ενταγμένος στην αγορά εργασίας, καθώς πρόκειται κυρίως για μισθωτούς/ές πλήρους απασχόλησης και μάλιστα στον ιδιωτικό τομέα με φυσική παρουσία, και με σύντροφο/σύζυγο που εργάζεται. Διαφοροποιήσεις εμφανίζονται ως προς την επιθυμία για τεκνοποιία, καθώς η πλειονότητα δηλώνει μεν την επιθυμία για τεκνοποιία, ωστόσο σε χαμηλότερα ποσοστά από την δειγματοληπτική τηλεφωνική έρευνα – λίγο πάνω από τις μισές περιπτώσεις (55,1%) αποκρίνονται καταφατικά. Αυτό επιβεβαιώνει ενδεχομένως τον ισχυρισμό ότι τα νεότερα σε ηλικία άτομα μεταθέτουν τη δημιουργία οικογένειας και την τεκνοποιία για το μέλλον, ή ίσως και να οφείλεται στην ηλικιακή κατανομή του δείγματος με την υπεροχή της ηλικιακής κατηγορίας της νεότερης γενιάς. Επίσης, η πλειονότητα του πληθυσμού στην περίπτωση αυτή, θεωρούν το εισόδημα του νοικοκυριού τους μάλλον ικανοποιητικό.

[bookmark: _Toc221704000]Σχέσεις ανάμεσα στα φύλα

Ως προς την ενότητα των σχέσεων ανάμεσα στα φύλα, η πλειονότητα θεωρεί ότι, σε σχέση με παλιότερα, οι σχέσεις ανάμεσα στα φύλα είναι πιο δύσκολες, κυρίως λόγω γενικών κοινωνικών αλλαγών στις αντιλήψεις/αξίες και την αποξένωση των ανθρώπων. Επίσης, το κοινωνικό σώμα πιστεύει ότι οι δυσκολίες στις έμφυλες σχέσεις οφείλονται στη διατάραξη των παραδοσιακών προκαταλήψεων και στερεοτύπων αναφορικά με το φύλο, στον σύγχρονο τρόπο ζωής, στους νέους τρόπους επικοινωνίας και διαλόγου (από απόσταση, ή με τη χρήση τεχνολογίας – όχι άμεση επαφή). Με βάση τις απαντήσεις στην ανοικτή ερώτηση διαπιστώνεται ότι οι έμφυλες σχέσεις στην αντίληψη του κοινού είναι θα λέγαμε «σχέσεις υπό μετάβαση», καθώς, όπως διαπιστώνεται, η δυσκολία στις έμφυλες σχέσεις εν πολλοίς οφείλεται στη διαταραχή των παραδοσιακών επαρκώς οριοθετημένων ρόλων, οι οποίοι σήμερα χαρακτηρίζονται από ασάφεια και αβεβαιότητα και στην άρνηση των ανδρών να αποδεχτούν το αυτονόητο: ότι η γυναίκα σήμερα αποτελεί ένα αυτόνομο κοινωνικό υποκείμενο. Από την άλλη πλευρά, ασκείται έντονη κριτική στο γεγονός ότι οι πολιτικές για την ισότητα των φύλων δεν έχουν επιφέρει την αναγκαία πρόοδο και τις αλλαγές που απαιτούνται.
Αυτά γίνονται περισσότερο κατανοητά σε συνάρτηση με τα παρακάτω: Η πλειονότητα των αποκρινόμενων θεωρεί ότι, σε σχέση με παλιότερα, η ζωή έχει γίνει πιο δύσκολη για τις γυναίκες. Αυτό μάλιστα συμβαίνει κυρίως λόγω του βάρους των αυξημένων υποχρεώσεων που υφίστανται οι γυναίκες, στην αλλαγή των παραδοσιακών ρόλων, σε δυσκολίες λόγω της αυτονόμησης των γυναικών (που δεν «υποτάσσονται», ούτε πλέον «ανέχονται»), στις εγκατεστημένες ανισότητες που πάντοτε υπήρχαν και εξακολουθούν να υπάρχουν, στις οικονομικές δυσκολίες, την αύξηση του κόστους ζωής, την αβεβαιότητα στην αγορά εργασίας που πλήττει κυρίως τις γυναίκες και στη βία κατά των γυναικών. Ενδιαφέρον εμφανίζουν οι κατανομές κατά φύλο (στατιστικά σημαντικό μέγεθος), καθώς, όπως διαπιστώνεται, πάνω από τις μισές γυναίκες του δείγματος (58,1%) θεωρούν ότι η ζωή έχει γίνει πιο δύσκολη για τις γυναίκες, ενώ η πλειονότητα των ανδρών θεωρεί ότι η ζωή δεν έχει κάποια διαφορά σε σχέση με παλιότερα, καθώς οι δυσκολίες ισχύουν και για τα δύο φύλα, κάθε εποχή έχει τις δυσκολίες της και οι υποχρεώσεις για τους άνδρες είναι περισσότερο αυξημένες.
Στη συνέχεια, η συντριπτική πλειονότητα του συνολικού δείγματος συμφωνεί με την άποψη ότι σήμερα στις σχέσεις των φύλων ισχύουν λιγότερο οι παραδοσιακές αξίες για τα φύλα και με την άποψη ότι οι γυναίκες στην Ελλάδα αντιμετωπίζουν περισσότερες διακρίσεις σε σχέση με τους άνδρες. Παράλληλα, η πλειονότητα συμφωνεί με την άποψη ότι εγκλήματα σε βάρος γυναικών, όπως η βία, η κακοποίηση και η γυναικοκτονία πρέπει να τιμωρούνται αυστηρότερα σε σχέση με λοιπά αδικήματα, με την άποψη ότι οι άνδρες αισθάνονται ότι χάνουν έδαφος, με την άποψη ότι οι άνδρες δε ξέρουν πώς να φερθούν στις γυναίκες σήμερα, με το ότι η ελληνική κοινωνία είναι μια «πατριαρχική» κοινωνία, με το ότι οι άνδρες αισθάνονται ότι απειλούνται από την εξέλιξη των γυναικών, με το ότι ο «φεμινισμός» μπορεί να βοηθήσει τις γυναίκες να διεκδικήσουν μια καλύτερη ζωή, αλλά και με το ότι οι γυναίκες καταπιέζουν / δυναστεύουν ορισμένες φορές τους άνδρες. Η κατανομή σε ηλικιακές κατηγορίες – γενιές – των απαντήσεων υποδηλώνει ότι όσο αυξάνεται η ηλικία τόσο αυξάνονται τα ποσοστά συμφωνίας με τις παραπάνω απόψεις.
Η πλειονότητα των αποκρινόμενων στο σύνολο του δείγματος διαφωνεί με την άποψη ότι οι άνδρες δουλεύουν πιο σκληρά από τις γυναίκες για να βγάλουν περισσότερα χρήματα, με την άποψη ότι συχνά οι γυναίκες επινοούν ισχυρισμούς ή υπερβάλλουν σχετικά με υποθέσεις κακοποίησης ή βιασμού και με την άποψη ότι οι γυναίκες υπερβάλλουν όσον αφορά τις αδικίες που υφίστανται στην Ελλάδα λόγω φύλου. Η κατανομή σε ηλικιακές κατηγορίες – γενιές – των απαντήσεων εμφανίζει ιδιαίτερα έντονη διαφοροποίηση των απαντήσεων στη δήλωση ότι οι γυναίκες υπερβάλλουν όσον αφορά τις αδικίες που υφίστανται στην Ελλάδα λόγω φύλου, όπου η πλειονότητα των ατόμων ηλικίας 18-65 διαφωνεί ενώ η πλειονότητα εκείνων ηλικίας 65+ συμφωνεί.
Η κατανομή των απαντήσεων κατά φύλο υποδεικνύει ότι οι γυναίκες εκφράζουν τις απόψεις τους με μεγαλύτερη σιγουριά και βεβαιότητα, καθώς εμφανίζουν σταθερά υψηλότερα ποσοστά συμφωνίας ή διαφωνίας (κατά περίπτωση) με τις παραπάνω απόψεις. Επίσης, ενδιαφέρον προκαλεί το ότι η συντριπτική πλειονότητα των γυναικών συμφωνεί, ενώ η πλειονότητα των ανδρών διαφωνεί με τη δήλωση ότι οι άνδρες αισθάνονται ότι απειλούνται από την εξέλιξη των γυναικών.

Στην ενότητα αυτή δόθηκε η ευκαιρία εντοπισμού περισσότερων «τόπων» και «πόλων» διακρίσεων με βάση το φύλο ως ακολούθως:
Έχει καταστεί πλέον κοινός τόπος ότι υφίστανται διακρίσεις σε βάρος των γυναικών, κυρίως στο πεδίο της εργασίας. Η πλειονότητα των συμμετεχόντων/ουσών θεωρεί ότι οι γυναίκες αντιμετωπίζονται λιγότερα δίκαια από τους άνδρες στην αγορά εργασίας σήμερα ως προς τις προσλήψεις, τις αμοιβές ή τις προαγωγές. Σύμφωνα με το φύλο, άνδρες και γυναίκες παρουσιάζουν παρόμοια κατανομή στις κατηγορίες απόκρισης. Ωστόσο, στις γυναίκες καταγράφεται υψηλότερο ποσοστό σε εκείνες που δηλώνουν ότι οι γυναίκες αντιμετωπίζονται λιγότερα δίκαια από τους άνδρες – περίπου 7 στις 10 γυναίκες (74,5%) κι οι μισοί άνδρες (50%) δηλώνουν ότι οι γυναίκες αντιμετωπίζονται λιγότερα δίκαια από τους άνδρες ως προς τις προσλήψεις, τις αμοιβές ή τις προαγωγές. Με βάση την συγκέντρωση των ποσοστών των απαντήσεων των αποκρινόμενων αυτό οφείλεται κυρίως λόγω των στερεοτυπικών προσλήψεων ως προς το φύλο. Σύμφωνα με το φύλο, άνδρες και γυναίκες παρουσιάζουν παρόμοια κατανομή στις κατηγορίες απόκρισης. Ωστόσο, στον πληθυσμό των αποκρινόμενων γυναικών καταγράφεται υψηλότερο ποσοστό σε εκείνες που δηλώνουν ότι οι γυναίκες αντιμετωπίζονται λιγότερα δίκαια από τους άνδρες. Επιπροσθέτως, η πλειονότητα συμφωνεί ότι τα άτομα με μη διαφοροποίηση φύλου αντιμετωπίζονται λιγότερο δίκαια ως προς τις προσλήψεις, τις αμοιβές ή τις προαγωγές. 
Στη συνέχεια, η πλειονότητα των αποκρινόμενων δηλώνει ότι οι γυναίκες και οι άνδρες αντιμετωπίζονται εξίσου δίκαια/άδικα από την αστυνομία, (σε ποσοστό, ωστόσο 49%, με το 32%, 1/3 περίπου του δείγματος, να δηλώνει ότι οι γυναίκες αντιμετωπίζονται λιγότερο δίκαια από τους άνδρες) κυρίως λόγω του ότι δε γίνονται διακρίσεις βάσει φύλου, καθώς άνδρες και γυναίκες αντιμετωπίζονται το ίδιο βάσει νόμου (θεσμική, ρεαλιστική - πραγματιστική άποψη). Σύμφωνα με το φύλο, ωστόσο, ενώ η πλειονότητα των ανδρών θεωρεί ότι οι γυναίκες και οι άνδρες αντιμετωπίζονται εξίσου δίκαια/άδικα από την αστυνομία, η πλειονότητα των γυναικών θεωρεί ότι η αστυνομία αντιμετωπίζει τις γυναίκες λιγότερο δίκαια από τους άνδρες.
Οι απαντήσεις στη συγκεκριμένη ερώτηση και οι δικαιολογητικοί λόγοι των απαντήσεων, όπως αυτοί καταγράφηκαν στην ανοικτή ερώτηση, εμφανίζουν ιδιαίτερο ενδιαφέρον ως προς τα εξής: αρχικά, επιβεβαιώνεται μια «στροφή» προς μια αυξητική τάση στη γενική εμπιστοσύνη στις Αστυνομικές Αρχές, η οποία σήμερα εμφανίζεται με αυξημένο θετικό πρόσημο, αντίθετα με ερευνητικά πορίσματα ερευνών του παρελθόντος.[footnoteRef:39] Ωστόσο, στη σύγχρονη αυτή θετική εικόνα του θεσμού αντιπαραβάλλονται ισχυρές ενστάσεις και ηχηρές αντιλήψεις, οι οποίες υπογραμμίζουν και επιβεβαιώνουν βαθειά ριζωμένες και κυρίαρχες πεποιθήσεις περί διακρίσεων με βάση το φύλο, όπως: υπάρχει πιο ευνοϊκή μεταχείριση προς τις γυναίκες, υπάρχει λιγότερος σεβασμός προς τους άνδρες. Κατά δεύτερο λόγο, δηλαδή, η γενική εμπιστοσύνη προς τις Αστυνομικές Αρχές υποσκάπτεται από τη μεγαλύτερη καχυποψία των γυναικών απέναντι στον θεσμό της Αστυνομίας, καθώς όπως δηλώνεται, οι γυναίκες αντιμετωπίζονται με δυσπιστία, υπάρχουν στερεοτυπικές αντιλήψεις για τα φύλα, είναι ένας ανδροκρατούμενος χώρος. Ομοίως, υποσκάπτεται από τη δυσπιστία απέναντι στην εφαρμογή της πολιτικής της μη διάκρισης από την Αστυνομία, καθώς όπως το κοινό αντιλαμβάνεται, η πολιτική αυτή εφαρμόζεται κατ’ επίφασιν και υποκριτικά διότι επικρατεί φόβος για κοινωνική κατακραυγή. Μάλιστα η πλειονότητα των αποκρινόμενων συμφωνεί με το ότι τα άτομα με μη διαφοροποίηση φύλου αντιμετωπίζονται λιγότερο δίκαια από την αστυνομία. [39:  Βλ. ενδεικτικά Τσίγκανου, Ι. (2024). Οικογένεια και σύγχρονη ελληνική κοινωνία. Έκθεση βασικών αποτελεσμάτων. Αθήνα, ΕΚΚΕ. https://doi.org/10.17902/famrep1024.] 

Η αμεροληψία της Δικαιοσύνης τίθεται ομοίως στο μικροσκόπιο: ενώ η συντριπτική πλειονότητα των αποκρινόμενων δηλώνει ότι οι γυναίκες και οι άνδρες αντιμετωπίζονται εξίσου δίκαια/άδικα από τα Δικαστήρια (άποψη που συγκεντρώνει ποσοστό 77% των απαντήσεων) λόγω του ότι η δικαιοσύνη είναι αμερόληπτη ως προς το φύλο και εφαρμόζει τον νόμο με παρόμοια κατανομή ανδρών – γυναικών στις κατηγορίες απόκρισης, εντοπίζονται και λόγοι άρνησης της αμεροληψίας της δικαιοσύνης όπως: τα δικαστήρια δεν προστατεύουν τις γυναίκες θύματα κακοποίησης, οι γυναίκες αντιμετωπίζονται με περισσότερη επιείκεια, ιδιαίτερα σε περιπτώσεις διαζυγίων και επιμέλειας παιδιών, υπάρχει συστημική δυσλειτουργία, κυριαρχούν πατριαρχικές αντιλήψεις, οι άνδρες κρίνονται αυστηρότερα γιατί οι γυναίκες θεωρούνται το αδύναμο φύλο, υπάρχει μεγαλύτερη προβολή υπέρ των δικαιωμάτων των γυναικών και η δικαιοσύνη απονέμεται ανάλογα με τα χαρακτηριστικά των δικαστών. Μάλιστα εντοπίζεται ένα αξιοσημείωτο ποσοστό της τάξης του 13-15% που υποστηρίζει ότι και στο πεδίο της Δικαιοσύνης δεν υπάρχει πλήρης αμεροληψία ως προς το φύλο. Το κοινό, επίσης, εκφράζει στην πλειονότητά του μια αμφιθυμία ως προς τη λιγότερο δίκαιη αντιμετώπιση ατόμων με μη διάκριση φύλου από τα Δικαστήρια, με το αμέσως επόμενο σε συχνότητα ποσοστό, ωστόσο, να τείνει ελαφρώς προς τη συμφωνία.
Όλα τα παραπάνω βασίζονται αφενός σε βαθιά εδραιωμένες στερεοτυπικές προσλήψεις και πεποιθήσεις αλλά και -αν και σε μικρότερο βαθμό- σε προσωπικές εμπειρίες: χαρακτηριστικό είναι το ότι, ενώ η συντριπτική πλειονότητα του πληθυσμού της έρευνας δηλώνει ότι δεν έχει αισθανθεί να έχει αδικηθεί ή να έχει υποστεί διάκριση σε πρόσληψη, αμοιβή ή προαγωγή στην εργασία λόγω φύλου, οι γυναίκες δηλώνουν σε μεγαλύτερο βαθμό από τους άνδρες ότι έχουν αισθανθεί και υποστεί τις παραπάνω διακρίσεις (32,8% των γυναικών έναντι 9,7% των ανδρών). Διαγενεακά εμφανίζονται ομοίως μετατοπίσεις, καθώς οι νεότερες γενιές (18-50) εμφανίζονται περισσότερο ευαισθητοποιημένες ως προς το ζήτημα αυτό και δηλώνουν σε μεγαλύτερο ποσοστό -σχεδόν το διπλάσιο- από τις μεγαλύτερες γενιές ότι έχουν υποστεί διάκριση κατά τα ανωτέρω. Ομοίως, η πλειονότητα των αποκρινόμενων στην έρευνα δηλώνει ότι δεν έχει αισθανθεί ότι η αστυνομία τους έχει φερθεί άδικα/υποτιμητικά λόγω φύλου. Ωστόσο, οι γυναίκες και στην περίπτωση αυτή δηλώνουν σε μεγαλύτερο ποσοστό ότι έχουν αισθανθεί ότι η αστυνομία τους έχει φερθεί άδικα/υποτιμητικά λόγω φύλου (16,1% έναντι 9,2% των αντίστοιχων αποκρίσεων των ανδρών). Τέλος, ως προς το αν οι αποκρινόμενοι/ες έχουν αισθανθεί ότι τα δικαστήρια τους έχουν φερθεί άδικα λόγω φύλου, η πλειονότητα (63,6%) δηλώνει ότι δεν είχε ποτέ καμία επαφή με τη δικαιοσύνη. Άνδρες και γυναίκες παρουσιάζουν παρόμοια κατανομή στις κατηγορίες απόκρισης, με 7 στις 10 γυναίκες (69,9%) και σχεδόν 6 στους 10 άνδρες (56,6%) να δηλώνουν ότι δεν είχαν ποτέ καμία επαφή με τη δικαιοσύνη. Αντίστοιχα, όλες οι ηλικιακές κατηγορίες παρουσιάζουν παρόμοια κατανομή στις κατηγορίες απόκρισης και όσο αυξάνεται η ηλικία τόσο μειώνεται και το ποσοστό εκείνων που δηλώνουν ότι δεν είχαν ποτέ καμία επαφή με τη δικαιοσύνη.

Στάσεις και αντιλήψεις για την οικογένεια

Στην έρευνα πρόσωπο με πρόσωπο η συντριπτική πλειονότητα των αποκρινόμενων (76,4%) θεωρεί την οικογένεια παρά πολύ σημαντική. Στατιστικά σημαντικά αποτελέσματα προέκυψαν μόνο για την ηλικία. Σύμφωνα με την ηλικία, όσο αυξάνεται η ηλικία αυξάνεται και η σημαντικότητα της οικογένειας.
Η έρευνα πρόσωπο με πρόσωπο έδωσε την ευκαιρία της επιβεβαίωσης των αποτελεσμάτων της τηλεφωνικής έρευνας και ισχυρότερης τεκμηρίωσης των επιχειρημάτων που διατυπώθηκαν αναφορικά με την ενότητα αυτή κατά την επεξεργασία και ανάλυση των αποτελεσμάτων της τηλεφωνικής/διαδικτυακής έρευνας. Έτσι, καταδείχθηκε και με τα αποτελέσματα της έρευνας αυτής το ότι σήμερα η οικογένεια βασίζεται πλέον στις διαπροσωπικές σχέσεις, οι οποίες παραμένουν αντικείμενο συνεχούς (ανα)διαπραγμάτευσης εντός ενός διαρκώς (ανα)διαμορφούμενου «αισθητοποιημένου» πλαισίου, όπου κυρίαρχο ρόλο διαδραματίζουν τα συναισθήματα, καθώς η πλειονότητα των συμμετεχόντων/ουσών συνδυάζει τη λέξη «οικογένεια» με τη συναισθηματική σύνδεση και (δι)επαφή ανάμεσα στα μέλη της, και, μάλιστα, με μεγάλη διαφορά ως προς τα ποσοστά από τις λοιπές κατηγορίες (ενδεικτικά, δομικά χαρακτηριστικά της οικογένειας).
Στη συνέχεια, και στην περίπτωση αυτής της έρευνας -αλλά με πιο ξεκάθαρο τρόπο- οι τρεις αξίες που θεωρούνται πιο κεντρικές για την ελληνική οικογένεια σήμερα είναι: α) η αγάπη/στοργή, β) η υποστήριξη (προσωπική, κοινωνική, οικονομική) και γ) η ασφάλεια/προστασία (προσωπική, κοινωνική). Διαφοροποιήσεις εντοπίζονται κατά φύλο και ηλικία, καθώς, ενώ οι δύο πρώτες αξίες με τη μεγαλύτερη συχνότητα (αγάπη, υποστήριξη) είναι κοινές για άνδρες και γυναίκες, στην τρίτη θέση τα πράγματα διαφοροποιούνται με τις γυναίκες να δίνουν έμφαση στην ασφάλεια/προστασία (προσωπική, κοινωνική) και τους άνδρες στις αξίες του σεβασμού και της αποδοχής.
Παρατηρώντας τις κατανομές ανά ηλικιακή ομάδα, κοινή αξία με τη μεγαλύτερη συχνότητα σε όλες τις ηλικιακές ομάδες είναι η αγάπη και η στοργή. Η υποστήριξη (προσωπική/κοινωνική/οικονομική) αποτελεί επίσης κεντρική αξία για τα άτομα όλων των ηλικιακών ομάδων ιδίως μεταξύ των 18-65 ετών. Η ασφάλεια/προστασία αναδεικνύεται σημαντική κυρίως για τις ηλικίες 18-50, ενώ στις μεγαλύτερες ηλικίες (51+) παρατηρείται ενίσχυση της σημασίας του σεβασμού/αποδοχής και της φροντίδας.
Είναι αυτές οι λεπτές αποχρώσεις που αναδύονται -λόγω των δυνατοτήτων της έρευνας πρόσωπο με πρόσωπο που επιτρέπει μεγαλύτερο εύρος ποιοτικών κυρίως διερευνήσεων από τις τηλεφωνικές έρευνες- οι οποίες ενισχύουν τους ισχυρισμούς αφενός για τις αντιστάσεις του ανδρικού φύλου στην αμφισβήτηση του παραδοσιακά καθιερωμένου ρόλου τους και αφετέρου των αγκιστρώσεων των γυναικών στην παραδοσιακή πρόσληψη και λειτουργία του θεσμού της οικογένειας ως «τόπου προστασίας, ασφάλειας και στήριξης». Είναι αυτή η τελευταία αντίληψη που (ανα)παράγει την καθολική σχεδόν σημαντικότητα του θεσμού σε εποχές κρίσεων, ρευστότητας και αβεβαιοτήτων. Μάλιστα τα παραπάνω ενισχύονται και από την κατανομή των κυρίαρχων αξιών ανά ηλικιακή κατηγορία με τις περισσότερο ευάλωτες ηλικιακές κατηγορίες στους κλυδωνισμούς των καιρών να υπερτονίζουν την προστατευτική αξία της οικογένειας και τους/τις εκπροσώπους της τρίτης ηλικίας να τονίζουν την επιφόρτιση του θεσμού και με τα καθήκοντα της φροντίδας σε συνθήκες έλλειψης, ανεπάρκειας ή υπολειτουργίας κρατικής μέριμνας και φροντίδας. Στο σημείο αυτό εντοπίζεται και η κρίση της φυσιογνωμίας ενός κράτους αρωγού στη χρεία των πολιτών που έχουν τις περισσότερες ανάγκες προστασίας και φροντίδας. Έτσι, όπως έχουμε υποστηρίξει και αλλού[footnoteRef:40] αναφορικά με τη χάραξη και την άσκηση κρατικών πολιτικών επισημαίνεται για άλλη μια φορά η μετάθεση των ευθυνών του κράτους στους κόλπους της οικογένειας και η, με αυτόν τον τρόπο, υποκατάσταση κρατικών λειτουργιών της δημόσιας σφαίρας στην ιδιωτική. Αυτός είναι ένας άλλος λόγος που η οικογένεια εξακολουθεί να προσλαμβάνεται από το συλλογικό ασυνείδητο ως σημαντική αξία και με αυτόν τον τρόπο να (ανα)παράγεται η λειτουργία της ως «κυττάρου» της κοινωνίας. [40:  Τσίγκανου, Ι. (1999). Η οικογένεια ως μηχανισμός άσκησης κοινωνικού ελέγχου στη σύγχρονη ελληνική κοινωνία. Επιθεώρηση Κοινωνικών Ερευνών, Τεύχος 98-99, σσ. 121-136.] 

Αυτοί οι ισχυρισμοί ενισχύονται και από τα ευρήματα της έρευνας που αφορούν τους «σημαντικούς άλλους» στους κόλπους της οικογένειας, με τη μεγαλύτερη συχνότητα των απαντήσεων των αποκρινόμενων να συγκεντρώνεται στην κατηγορία «γονείς» (83,6%), ακολουθούν οι «σύντροφοι/σύζυγοι» (77,8%), τα «παιδιά» (62,7%), οι «παπούδες/γιαγιάδες» (55,9%) και οι «λοιποί συγγενείς» – το σόι (47,8%). Η κατηγορία των φίλων εντοπίζεται στην 6η θέση ενώ το «κατοικίδιό μου» συγκεντρώνει το εντυπωσιακό ποσοστό του 37,6%. Σε σχέση με πορίσματα προγενέστερων ερευνών αυτά τα δεδομένα διαγράφουν ένα τοπίο «επιστροφών». Αφενός διαγράφεται μια εικόνα επιστροφής σε δομές και λειτουργίες σχημάτων μιας ευρύτερης οικογένειας με τη συγγένεια (kinship) να (ανα)καταλαμβάνει δυναμικό ρόλο και τα «οικόσιτα» ζώα να ανακτούν την παραδοσιακή τους θέση στη δομή και τη λειτουργία του «οίκου». Αυτή η ανανέωση των οικογενειακών δεσμών, ωστόσο, δεν προέκυψε αυτόματα. Οι κρίσεις (τόσο η οικονομική όσο και η πανδημική) και οι κοινωνικές αλλαγές τις οποίες αυτές επέφεραν ενέτειναν το δέσιμο των μελών της οικογένειας και η σημασία του οίκου ως «τόπου» ασφάλειας και προστασίας ενισχύθηκε. Παππούδες/γιαγιάδες και τέκνα επιστρατεύτηκαν για να καλύψουν τα κενά του κράτους πρόνοιας και να προσδώσουν με τις όποιες δυνάμεις τους υποστήριξη, ελπίδα, προστασία, φροντίδα και ασφάλεια. Όπως μάλιστα καταδεικνύεται από συνοδά αποτελέσματα και αυτής της έρευνας, σχεδόν όλες οι περιπτώσεις αισθάνονται ασφαλείς μέσα στο σπίτι τους.
Οι παραπάνω θεσμικές και αξιακές μετατοπίσεις αναφορικά με τον θεσμό και τις λειτουργίες της οικογένειας, ωστόσο, έχουν γίνει αντιληπτές από τους/τις αποκρινόμενους/ες στην έρευνα, καθώς η συντριπτική πλειονότητα πιστεύει ότι η οικογένεια στην Ελλάδα σήμερα βρίσκεται σε «κρίση». Τα στατιστικά σημαντικά αποτελέσματα που προέκυψαν μόνο για το φύλο καταδεικνύουν ότι αυτή είναι κοινή πεποίθηση τόσο για τους άνδρες όσο και -σε μεγαλύτερο βαθμό- για τις γυναίκες καθώς 9 στις 10 γυναίκες (94,3%) και 8 στους 10 άνδρες (84,3%) δηλώνουν ότι η οικογένεια στην Ελλάδα σήμερα βρίσκεται σε «κρίση». Για τους/τις αποκρινόμενους/ες αυτό συμβαίνει κυρίως λόγω της αποδυνάμωσης θεσμών και αξιών, αλλά και λόγω έλλειψης επικοινωνίας και της σύγχρονης συνθήκης κοινωνικής απομόνωσης των ατόμων. Έπονται οι οικονομικοί λόγοι, η αλλαγή κοινωνικών ρόλων και προτύπων, η κοινωνική αστάθεια, τα προβλήματα και η δυσαρμονία που σχετίζονται με την ανατροφή των παιδιών, ενώ δηλωτικά της κρίσης στην οικογένεια είναι και τα αυξημένα περιστατικά βίας. Βεβαίως εντοπίστηκαν και λίγες -ελάχιστες- περιπτώσεις που θεωρούν ότι η οικογένεια παραμένει ισχυρή παρά τις όποιες κοινωνικές συνθήκες (16 περιπτώσεις), η οικογένεια εξελίσσεται και προσαρμόζεται – και άρα δεν μπορούμε να μιλάμε για κρίση αλλά για μετασχηματισμό του θεσμού (9 περιπτώσεις) και ότι συγκριτικά με άλλες χώρες, η οικογένεια στην Ελλάδα δεν βρίσκεται σε κρίση (2 περιπτώσεις).
Από την άλλη πλευρά, η πολλαπλότητα των οικογενειακών σχημάτων διαγράφει μια πολύ θετική υποδοχή στις μέρες μας, καθώς και στην περίπτωση αυτή η πλειονότητα των αποκρινόμενων διαφωνεί με την άποψη ότι όταν ζουν δύο άντρες ή δύο γυναίκες μαζί, δεν μπορούμε να το θεωρήσουμε οικογένεια, με την άποψη ότι η πραγματική οικογένεια είναι αυτή στην οποία υπάρχουν παιδιά, με το ότι ένας άνδρας μόνος με ένα παιδί ή παιδιά δεν μπορεί να λειτουργήσει ουσιαστικά σαν οικογένεια και με το ότι μια γυναίκα μόνη με ένα παιδί ή παιδιά δεν μπορεί να λειτουργήσει ουσιαστικά σαν οικογένεια. Παράλληλα, η συντριπτική πλειονότητα συμφωνεί με το ότι οικογένεια είναι όταν δύο άνθρωποι έχουν ένα συναισθηματικό δεσμό ανεξάρτητα από το εάν έχουν παντρευτεί ή έχουν παιδιά. Σύμφωνα με την ηλικία, όλες οι ηλικιακές κατηγορίες παρουσιάζουν παρόμοια κατανομή συμφωνίας ή διαφωνίας με τα παραπάνω. Ωστόσο, προϊούσης της ηλικίας εντοπίζεται μια μείωση της αποδοχής της πολυμορφίας των νέων οικογενειακών σχημάτων με την τρίτη ηλικία (65+ και άνω) που οι περισσότεροι/ες συμφωνούν με το ότι πραγματική οικογένεια είναι αυτή στην οποία υπάρχουν παιδιά και διαφωνούν με το ότι όταν ζουν δύο άντρες ή δύο γυναίκες μαζί, μπορούμε να το θεωρήσουμε οικογένεια. Όπως φαίνεται, εντοπίζονται ακόμη κάποιες αντιστάσεις στην πορεία από την παράδοση στη νεωτερικότητα. 

Βία στην εργασία και την οικογένεια

Σχεδόν το σύνολο του δείγματος πιστεύει ότι υπάρχουν φαινόμενα σεξουαλικής παρενόχλησης στους χώρους εργασίας στην Ελλάδα, στο συντριπτικό ποσοστό του 99,2%. Μάλιστα η πλειονότητα των αποκρινόμενων θεωρεί ότι αυτά τα φαινόμενα είναι αρκετά συχνά. Σύμφωνα με την ηλικία, όλες οι ηλικιακές κατηγορίες παρουσιάζουν παρόμοια κατανομή στις κατηγορίες απόκρισης. 
Η πλειονότητα του δείγματος δηλώνει πως γνωρίζει κάποιο άτομο που να έχει υποστεί ή να υφίσταται συμπεριφορές σεξουαλικής παρενόχλησης στο εργασιακό του/της περιβάλλον. Στην περίπτωση αυτή οι άνδρες αναδεικνύονται περισσότερο αδαείς από τις γυναίκες, καθώς η πλειονότητα των γυναικών δηλώνει πως γνωρίζει κάποιο άτομο που να έχει υποστεί ή να υφίσταται συμπεριφορές σεξουαλικής παρενόχλησης στο εργασιακό του/της περιβάλλον, ενώ η πλειονότητα των ανδρών δηλώνει προσωπική άγνοια. Ένα πέπλο σιωπής καλύπτει τις σχετικές συμπεριφορές, καθώς η συντριπτική πλειονότητα πιστεύει ότι σε περίπτωση που συμβαίνουν τέτοια περιστατικά, δεν καταγγέλλονται και δε γίνονται γνωστά κυρίως λόγο του φόβου απώλειας εργασίας ή/και των επαγγελματικών/εργασιακών ιεραρχιών που υφίστανται στους χώρους μισθωτής κυρίως εργασίας. Σημαντική θέση στις απαντήσεις καταλαμβάνουν, επίσης, η παράμετρος του κοινωνικού στιγματισμού, της ντροπής από τη στοχοποίηση που ενδεχομένως συνεπιφέρουν οι σχετικές αποκαλύψεις, η ψυχολογική πίεση και ο φόβος που προκαλείται από τις ενδεχόμενες αντιδράσεις των δραστών, αλλά και η έλλειψη εμπιστοσύνης στο σύστημα κυρώσεων και τη διάχυτη αντίληψη περί ατιμωρησίας τέτοιων συμπεριφορών, η έλλειψη υποστηρικτικών μηχανισμών ή η δυσκολία πρόσβασης σε όποιους μηχανισμούς και διαδικασίες υπάρχουν και τέλος η κανονικοποίηση ή αποδοχή τέτοιων συμπεριφορών. Ωστόσο, το κοινό αναγνωρίζει ότι σήμερα υπάρχουν κάποιες αλλαγές ως προς το θέμα αυτό, καθώς έχει μειωθεί ο κοινωνικός στιγματισμός (11 περιπτώσεις), το φαινόμενο είναι πιο ορατό από ΜΜΕ και μέσα κοινωνικής δικτύωσης (5 περιπτώσεις), υπάρχει νομική προστασία και θεσμική υποστήριξη (5 περιπτώσεις), τα κινήματα έχουν οδηγήσει σε κοινωνική αφύπνιση (3 περιπτώσεις), οι γυναίκες πλέον είναι πιο δυναμικές (3 περιπτώσεις) και υπάρχουν πλέον διαδικασίες προστασίας ή/και τιμωρία του δράστη (2 περιπτώσεις). 
Το φαινόμενο φαίνεται πως είναι εδαφοποιημένο και περιχαρακωμένο στο επαγγελματικό/εργασιακό περιβάλον, καθώς ο κόσμος της ενεργού απασχόλησης -η πλειονότητα των περιπτώσεων 18-65 ετών- γνωρίζει κάποιο άτομο που να έχει υποστεί ή να υφίσταται τέτοιες συμπεριφορές στο εργασιακό του/της περιβάλλον, ενώ η πλειονότητα των περιπτώσεων 65+ δηλώνει πως δεν έχει τέτοια γνώση. Ωστόσο, η συντριπτική πλειονότητα πιστεύει -και σε μεγάλο ποσοστό μετά λόγου γνώσεως- ότι πιο συχνά θύματα σεξουαλικής παρενόχλησης στους χώρους εργασίας είναι γυναίκες.
Όπως διαπιστώνεται, τα αποτελέσματα και αυτής της έρευνας επιβεβαιώνουν τους ισχυρισμούς που έχουν διατυπωθεί στη σχετική διεθνή και εγχώρια βιβλιογραφία.

Με τα αποτελέσματα της έρευνας πρόσωπο με πρόσωπο διαπιστώνουμε επίσης ότι η βία στην οικογένεια δεν γίνεται πλέον ανεκτή, καθώς η συντριπτική πλειονότητα του δείγματος (85,1%) δηλώνει ότι η βία στην οικογένεια είναι έγκλημα προβάλλοντας κυρίως τη θεσμική καταδίκη της βίας, απάντηση που συγκέντρωσε τη μεγαλύτερη συχνότητα (43,5%). Σημαντικές συχνότητες συγκέντρωσαν και απαντήσεις που υπογραμμίζουν λοιπές αξιακές και ιδεολογικές τοποθετήσεις όπως η έντονη ηθική απαξία με ρητές δηλώσεις για την ηθική καταδίκη του φαινομένου, η παραδοξότητα της βίας στην οικογένεια που αντιστρατεύεται την αξιακή συγκρότηση του θεσμού, η ιδεολογικοπολιτική καταδίκη μιας βίας που συνιστά κατάφορη παραβίαση/καταστρατήγηση κεκτημένων, καθώς συνιστά καταπάτηση των ανθρωπίνων δικαιωμάτων. Γενικά η βία στην οικογένεια είναι φαινόμενο μη κοινωνικά αποδεκτό.
Σύμφωνα με το στατιστικά σημαντικό μέγεθος της ηλικίας, ωστόσο, διαπιστώνεται ότι όσο αυξάνεται η ηλικία μειώνεται το ποσοστό εκείνων που θεωρούν «έγκλημα» τη βία στην οικογένεια με το μεγαλύτερο ποσοστό εκείνων που πιστεύουν ότι πρόκειται για «λάθος» ή ότι «είναι κάτι που απλά συμβαίνει» (28% περίπου) να εντοπίζεται στην ηλικία των ατόμων ηλικίας 65+. Προϊούσης δηλαδή της ηλικίας διαπιστώνεται μια αποδοχή της κανονικοποίησης της βίας, μια μοιρολατρική αντιμετώπιση του φαινομένου, ένας εγκιβωτισμός των συναφών συμπεριφορών και εμπειριών στα άδυτα του οίκου αλλά και η εγκαρτέρηση και υπομονή που χαρακτηρίζει τα άτομα της τρίτης ηλικίας. Αυτή η αποδοχή «του πεπρωμένου» δεν οφείλεται κατά τη γνώμη μας σήμερα σε έλλειψη συνειδητοποίησης των βίαιων συμπεριφορών που ασκούνται εντός του οίκου αλλά κυρίως στην ορθολογική προτεραιοποίηση των αναγκών, την αποτίμηση των αντοχών, τον συνυπολογισμό των συνεπειών και μια υποβόσκουσα, πλην όμως συγκροτημένη, πολιτισμική αντίληψη περί θυσίας. Αυτό το τελευταίο, υποδεικνύει τον τρόπο με τον οποίο παραδοσιακές πολιτισμικές, ιδεολογικές και αξιακές αποκρυσταλλώσεις (όπως, ενδεικτικά, οι ιδεότυποι: η γυναίκα ηρωίδα, η γυναίκα μάρτυρας, η θυσία της μάνας), εξακολουθούν να υφίστανται και φαινομενικά να απομειώνουν στις υποκειμενικές προσλήψεις των θυμάτων το ιδεολογικό αποτύπωμα της πατριαρχίας και των κυρίαρχων κοινωνικών ιεραρχήσεων κατά φύλο.
Στη συνέχεια, λοιπά αποτελέσματα υπογραμμίζουν και στην περίπτωση αυτής της έρευνας ότι το κοινωνικό σώμα στην πλειονότητά του θεωρεί ότι η άσκηση ενδοοικογενειακής βίας εξακολουθεί να αποτελεί «προνόμιο» των συζύγων/συντρόφων, καθώς η ενδοοικογενειακή βία από σύζυγο/σύντροφο στην Ελλάδα σήμερα είναι πολύ συχνή. Άνδρες και γυναίκες όλων των ηλικιακών κατηγοριών παρουσιάζουν παρόμοια κατανομή στις κατηγορίες απόκρισης. Φαίνεται ότι οι καμπάνιες ευαισθητοποίησης και το κίνημα metoo# έχουν επιφέρει κάποιο αποτέλεσμα, καθώς τα «θύματα δεν σιωπούν» όλο και περισσότερο υπερκερνώντας τα σύνδρομα αυτοενοχοποίησης («το ένοχο θύμα»), ταπείνωσης και ντροπής του παρελθόντος. Επίσης, διαπιστώνουμε ότι σήμερα η επιρροή του φανταστικού – της μυθοπλασίας επί του πραγματικού εμφανίζεται μειωμένη, καθώς η γνώση και η γνώμη του κοινού διαμορφώνεται τόσο από τη διαμεσολάβηση των ΜΜΕ και των ΜΚΔ αλλά και σε σημαντικό βαθμό από διάχυση πραγματικών γεγονότων και της βιωμένης εμπειρίας των θυμάτων που πλέον «μιλούν». Η διαπίστωση αυτή είναι πολύ σημαντική, καθώς οι αλήθειες αποκαλύπτονται όλο και περισσότερο και δεν συγκαλύπτονται με αποτέλεσμα να «απειλούν» τα ψέματα που παραποιούν τα δράματα και διαιωνίζουν τις κυρίαρχες κοινωνικές ιεραρχήσεις και ιεραρχίες. Αυτά καθίστανται σαφή, μεταξύ άλλων, και από το ότι οι συμμετέχοντες/ουσες δήλωσαν ότι διαμόρφωσαν την άποψή τους αυτή κυρίως από τα ΜΜΕ (τηλεόραση, ραδιόφωνο, εφημερίδες), σε ποσοστό 71,3% και από συζητήσεις με φίλους/ες (κοινωνικός περίγυρος) σε ποσοστό 63,2%. Άνδρες και γυναίκες παρουσιάζουν παρόμοια κατανομή στις κατηγορίες απόκρισης. Ως προς την ηλικία, παρατηρείται μια αναμενόμενη διαφοροποίηση ως προς τις πηγές διαμόρφωσης άποψης, καθώς τα άτομα 18-35 ετών έχουν σχηματίσει την άποψη αυτή κυρίως από συζητήσεις με φίλους/ες και το διαδίκτυο. Στις ηλικίες 36+, κυριαρχεί η επιρροή των ΜΜΕ, με τις συζητήσεις με φίλους/ες να διατηρούν επίσης ισχυρή παρουσία. Στις μεγαλύτερες ηλικιακές ομάδες (51+), τα ΜΜΕ αποτελούν την κύρια πηγή, ενώ η χρήση του διαδικτύου φθίνει σταδιακά.
Ενδιαφέρον εμφανίζουν τα αποτελέσματα αναφορικά με το αν εμφανιζόταν περιστατικό βίας στην οικογένεια των αποκρινόμενων σε ποιον/α θα μιλούσαν για αυτό: η οικογένεια αναδεικνύεται -πλέον των ανωτέρω περί πρόσληψης της οικογένειας- και ο κυρίαρχος θεματοφύλακας αλλά και διαχειριστής των μυστικών του οίκου, καθώς οι απαντήσεις που συγκέντρωσαν τη μεγαλύτερη συχνότητα είναι το ότι οι αποκρινόμενοι/ες θα μιλούσαν για το περιστατικό με μέλος της οικογένειας. Ωστόσο, σε αντίστοιχο ποσοστό οι αποκρινόμενοι/ες δηλώνουν ότι θα μιλούσαν στην Αστυνομία. Άνδρες και γυναίκες παρουσιάζουν παρόμοια κατανομή στις κατηγορίες απόκρισης. Τα άτομα 18-35 ετών φαίνεται να προτιμούν να απευθυνθούν κυρίως στο οικογενειακό και φιλικό τους περιβάλλον, ενώ τα άτομα 36-65 ετών επιλέγουν σε μεγαλύτερο βαθμό την Αστυνομία. Στην ηλικιακή ομάδα 65+ ετών καταγράφεται μια σχετική ισορροπία ανάμεσα στο οικογενειακό περιβάλλον και την Αστυνομία. Ενδιαφέρον εμφανίζει το εύρημα ότι οι αποκρινόμενοι/ες δηλώνουν ότι θα απευθύνονταν σε κάποια κοινωνική υπηρεσία με ποσοστά που απέχουν 10 ποσοστιαίες μονάδες από τα ποσοστά που συγκεντρώνουν τα μέλη της οικογένειας και η Αστυνομία. Είναι σαν να υπογραμμίζεται και με τα δεδομένα αυτής της έρευνας ότι η σε συνθήκες γενικευμένης (αν)ασφάλειας η Αστυνομία κερδίζει έδαφος όχι μόνο ως φορέας επιβολής του νόμου και της τάξης αλλά και προστασίας. Στη συνέχεια, ομοίως, και στην έρευνα αυτή, αναδεικνύεται το γεγονός ότι παρά τις καμπάνιες ευαισθητοποίησης στις σύγχρονες συνθήκες κοινωνικής απομόνωσης και αποξένωσης, το θέμα εξακολουθεί να παραμένει ένα καλά κρυμμένο μυστικό, καθώς η πλειονότητα των αποκρινόμενων δηλώνει πως δεν γνωρίζει κάποιο άτομο στο περιβάλλον τους που σε βάρος του να έχει ασκηθεί ή να ασκείται ενδοοικογενειακή βία με την πλειονότητα των γυναικών, ωστόσο, να τείνει να μοιράζεται σχετικές εμπειρίες σε μεγαλύτερο ποσοστό από τους άνδρες (αναμενόμενο εύρημα τη στιγμή που το μεγαλύτερο ποσοστό που υφίστανται τη βία είναι γυναίκες).

Οι περισσότερες περιπτώσεις συνδέουν τη συμφιλίωση επαγγελματικής και οικογενειακής/προσωπικής ζωής με την αρμονία/ψυχική ηρεμία (55,8% των απαντήσεων). Ένα 20% περίπου την εκλαμβάνει ως ισορροπία στη διάθεση του χρόνου, ένα 10% περίπου εκφράζει δυσπιστία ως προς το κατά πόσον μπορεί να επιτευχθεί, ενώ μικρά ποσοστά καταγράφουν οι εννοιολογήσεις/προσλήψεις περί υποστήριξης (από το εργασιακό και το οικογενειακό περιβάλλον) και η έννοια του συμβιβασμού.
Οι περισσότερες περιπτώσεις αποκρινόμενων θεωρούν πως η συμφιλίωση επαγγελματικής και οικογενειακής/προσωπικής ζωής δύσκολα επιτυγχάνεται (64,6%).
Αφενός οι συμμετέχοντες/ουσες δηλώνουν ότι οι ίδιοι/ες αναλαμβάνουν συνήθως τις οικιακές εργασίες και τη φροντίδα του νοικοκυριού (αγορά ειδών διατροφής, καθάρισμα), αποτέλεσμα που υποδεικνύει ότι στις σύγχρονες κοινωνικο-οικονομικές συνθήκες ο πληθυσμός του δείγματος δεν συντρέχει σε εξωτερική οικιακή βοήθεια και άρα επιβαρύνονται οι ίδιοι/ες με τα οικιακά καθήκοντα και τη φροντίδα των του οίκου. Αφετέρου η κατανομή των υποχρεώσεων και καθηκόντων κατά φύλο υποδεικνύει ότι εξακολουθεί να υφίσταται ο παραδοσιακός καταμερισμός των «ανδρικών» και «γυναικείων» καθηκόντων, καθώς η πλειονότητα των ανδρών αναλαμβάνει κυρίως την πληρωμή λογαριασμών, τη διαχείριση των οικονομικών και την αγορά ειδών διατροφής σε μεγαλύτερο ποσοστό από τις γυναίκες και η πλειονότητα των γυναικών την αγορά ειδών διατροφής αλλά και το καθάρισμα, το μαγείρεμα και τη διαχείριση και προγραμματισμό καθηκόντων σε μεγαλύτερο ποσοστό από τους άνδρες.
Όταν μάλιστα γίνεται λόγος ειδικά για την κατανομή της φροντίδας εντός του οίκου, σχεδόν το σύνολο του δείγματος συμφωνεί με την άποψη ότι οι υποχρεώσεις φροντίδας μελών της οικογένειας ή/και ηλικιωμένων θα πρέπει να μοιράζονται εξίσου ανάμεσα σε συζύγους/συντρόφους. Η συντριπτική πλειονότητα, ωστόσο, πιστεύει ότι «εν τοις πράγμασι» δε μοιράζονται εξίσου οι υποχρεώσεις φροντίδας ανάμεσα σε συζύγους/συντρόφους στην Ελλάδα σήμερα. Κατά τους/τις αποκρινόμενους/ες αυτό συμβαίνει διότι οι γυναίκες επωμίζονται το μεγαλύτερο βάρος (35% των απαντήσεων). Λοιποί ισχυρισμοί συμπεριλαμβάνουν το ότι παρά την πρόοδο που έχει σημειωθεί: εξακολουθούν να υφίστανται οι παραδοσιακοί ρόλοι / δεν υπάρχει καλή επικοινωνία στο ζευγάρι / συνήθως το βάρος πέφτει στη μία πλευρά / οι άνδρες δεν ασχολούνται και τόσο / εξαρτάται από τον χρόνο που μπορεί να διαθέσει ο κάθε άνθρωπος. Ωστόσο, διατυπώθηκαν και κάποιοι θετικοί λόγοι και ερμηνείες (66 μόλις περιπτώσεις) του τύπου ότι σήμερα είναι περισσότερο ισότιμα τα πράγματα σε σχέση με παλιότερα, ότι μοιράζονται οι υποχρεώσεις καθώς εργάζονται κι οι δύο, ότι υπάρχει αλληλοϋποστήριξη και σεβασμός μέσα στην οικογένεια, ότι έχουν αλλάξει οι κοινωνικές αντιλήψεις, λόγω διεκδικήσεων των γυναικών.
Η δυσκολία της συμφιλίωσης επαγγελματικής και οικογενειακής/προσωπικής ζωής αναδεινύεται και στη βάση αποτελεσμάτων που αφορούν τους/τις εργαζόμενους/ες  οι οποίοι/ες αναγκάζονται συχνά να διαθέσουν τον ελεύθερο χρόνο τους για να καλύψουν επαγγελματικές απαιτήσεις και υποχρεώσεις. Έτσι, από όσους/ες εργάζονταν κατά τον χρόνο της έρευνας το 12% περίπου δηλώνει πως εργάζεται καθημερινά στον ελεύθερο χρόνο του λόγω επαγγελματικών απαιτήσεων, το 16,3% δηλώνει πως εργάζεται μερικές φορές το μήνα στον ελεύθερο χρόνο του λόγω επαγγελματικών απαιτήσεων και το 24% περίπου (1/4 των απαντήσεων) δηλώνει πως εργάζεται μερικές φορές την εβδομάδα στον ελεύθερο χρόνο του λόγω επαγγελματικών απαιτήσεων. Στη συνέχεια εντοπίζονται λοιπές παράμετροι εξισορρόπησης και από τις απαντήσεις του δείγματος ως προς τους λόγους αποδοχής της τρέχουσας εργασίας, καθώς οι εργαζόμενοι/ες του δείγματος δηλώνουν ότι επέλεξαν την τρέχουσα εργασία τους σε μεγαλύτερο βαθμό στη βάση της επαγγελματικής ασφάλειας που αυτή τους προσφέρει, το ενδιαφέρον αντικείμενο της εργασίας και τις ικανοποιητικές αποδοχές και παροχές. Παρατηρώντας τις κατανομές ανά φύλο, τόσο οι άνδρες όσο και οι γυναίκες φαίνεται να θέτουν τις παραμέτρους της επαγγελματικής ασφάλειας και το ενδιαφέρον αντικείμενο της εργασίας ως βασικούς λόγους αποδοχής της τρέχουσας εργασίας. Ωστόσο, διαφοροποίηση παρατηρείται στο ότι κατά τρίτο βαθμό οι άνδρες δίνουν έμφαση στις ικανοποιητικές αποδοχές και παροχές ενώ οι γυναίκες αναδεικνύουν τη σημασία της ισορροπίας επαγγελματικής και προσωπικής ζωής. Παρατηρώντας τις κατανομές ανά ηλικιακή ομάδα, το ενδιαφέρον αντικείμενο εργασίας αποτελεί βασικό κριτήριο αποδοχής της θέσης απασχόλησης/εργασίας για τις νεότερες και τις παραγωγικές ηλικίες 18-50 ετών, ενώ η επαγγελματική εξασφάλιση αναδεικνύεται εξίσου σημαντική για τις ηλικίες 36+. Στις νεότερες ηλικίες (18-35 ετών), ιδιαίτερη βαρύτητα αποδίδεται και στην απόκτηση επαγγελματικής εμπειρίας, ενώ στην ηλικιακή ομάδα 65+, τα ποσοστά όλων των κινήτρων είναι χαμηλά, με σχετική έμφαση στην επαγγελματική εξασφάλιση και τις ικανοποιητικές αποδοχές και παροχές.
Στη συνέχεια, η πλειονότητα του δείγματος συμφωνεί με την άποψη ότι θα ήθελε να είχε μεγαλύτερη άνεση να απουσιάζει από την εργασία, με την άποψη ότι θα ήθελε να έχει λιγότερες επαγγελματικές υποχρεώσεις όσον αφορά τη διάθεση του χρόνου της μετά την τυπική λήξη των επαγγελματικών/εργασιακών υποχρεώσεων και με την άποψη ότι σε περίπτωση που προκύψει ένα οικογενειακό/προσωπικό θέμα ο/η ίδιος/α είναι που θα πρέπει να απουσιάσει από την εργασία για να το επιλύσει. Παράλληλα, η πλειονότητα του δείγματος θεωρεί θεμιτό το να αισθάνεται άσχημα όταν χρειάζεται να απουσιάσει από την εργασία για οικογενειακούς λόγους, ομοίως με το ότι δυσκολεύεται να συγκεντρωθεί στην εργασία λόγω προσωπικών ζητημάτων, με το ότι αισθάνεται τύψεις όταν απουσιάζει από το σπίτι για επαγγελματικούς λόγους, με το ότι εργάζεται αποκλειστικά για οικονομικούς λόγους και θα προτιμούσε να μην εργαζόταν και με το ότι αισθάνεται άγχος, κούραση και δυσκολεύεται να συνδυάσει την εργασία με την προσωπική ζωή. Οι κατανομές των απαντήσεων κατά φύλο αποκαλύπτουν ότι οι γυναίκες εμφανίζουν μεγαλύτερο ποσοστό συμφωνίας σε σχέση με τους άνδρες ως προς το ότι είναι εκείνες που θα πρέπει να απουσιάσουν από την εργασία τους για να λύσουν ένα οικογενειακό/προσωπικό θέμα σε περίπτωση που προκύψει, ενώ παρουσιάζουν χαμηλότερο ποσοστό διαφωνίας σε σχέση με τους άνδρες ως προς το ότι αισθάνονται άσχημα όταν χρειάζεται να απουσιάσουν από την εργασία τους για οικογενειακούς λόγους. Η ηλικία διαδραματίζει στην περίπτωση αυτών των απόψεων σημαντικό ρόλο, καθώς οι μεγαλύτεροι/ες σε ηλικία συναισθάνονται σε μεγαλύτερο βαθμό την προτεραιότητα της οικογενειακής vis-à-vis της οικογενειακής/προσωπικής ζωής, καθώς η πλειονότητα των περιπτώσεων 51+ ετών συμφωνεί με την άποψη ότι θα πρέπει να απουσιάσουν από την εργασία για να λύσουν ένα οικογενειακό / προσωπικό θέμα σε περίπτωση που προκύψει, ενώ η πλεινότητα των περιπτώσεων των ηλικιών 18-35 ετών διαφωνεί με την άποψη αυτή.

[bookmark: _Toc221704006]Επιδίωξη καριέρας / δημιουργία οικογένειας / τεκνοποιία

Σχεδόν τα 2/3 των περιπτώσεων (63,3% των ποσοστών απόκρισης του δείγματος) πιστεύουν ότι η επιδίωξη καριέρας συνδυάζεται με την απόκτηση παιδιών αρκεί να υπάρχει θέληση και ικανότητα συνδυασμού επιδίωξης επαγγελματικής καριέρας και δημιουργίας οικογένειας, κατάλληλη οργάνωση και ισορροπία χρόνου, υλοποίηση της ανάγκης για οικογενειακή και επαγγελματική συνύπαρξη, υποστήριξη από το οικογενειακό περιβάλλον, ενώ ο συδυασμός αυτός εκλαμβάνεται και ως κοινωνική καταξίωση μέσω εκπλήρωσης κοινωνικών προσδοκιών και προτύπων συμπεριφοράς. Κατ’ ομολογίαν η επιδίωξη καριέρας συνδυάζεται περισσότερο για τους άνδρες αλλά λιγότερο για τις γυναίκες.
Ως προς την ενότητα της επιδίωξης καριέρας και οικογένειας / τεκνοποιίας διαπιστώνεται ότι η πλειονότητα του δείγματος συντάσσεται με την άποψη ότι αυτό είναι εφικτό κυρίως αν υπάρχει η θέληση και η ικανότητα συνδυασμού επαγγελματικής και οικογενειακής ζωής, καθώς και η κατάλληλη οργάνωση και η επίτευξη της ισορροπίας διάθεσης του χρόνου. Οι περιπτώσεις που δηλώνουν ότι η επιδίωξη καριέρας δεν συνδυάζεται με την απόκτηση παιδιών, βασίζουν την απάντησή τους κυρίως στη σύγκρουση ρόλων (39,3%) και στην έλλειψη χρόνου / υπερβολικών απαιτήσεων της εργασίας αλλά και της δημιουργίας οικογένειας/τεκνοποιίας (25,0%, το 1/4 του δείγματος). Λοιπές δυσκολίες εντοπίζονται σε απαντήσεις περί αδυναμίας πρακτικής εφαρμογής μιας ουσιαστικής εξισορρόπησης, στις κοινωνικές / εργασιακές συνθήκες στην Ελλάδα και σε οικονομικά εμπόδια αλλά και στην έλλειψη υποστηρικτικών δικτύων και δομών.
Στη συνέχεια, η πλειονότητα του δείγματος συμφωνεί με την άποψη ότι ένα άτομο καριέρας μπορεί να δημιουργήσει μια εξίσου ζεστή σχέση με τα παιδιά του όσο ένα άτομο που δεν εργάζεται, με το ότι γενικά, η οικογενειακή ζωή έρχεται σε δεύτερη μοίρα όταν και οι δύο σύζυγοι / σύντροφοι είναι άτομα καριέρας και με το ότι ένα παιδί προσχολικής ηλικίας είναι πιθανόν να υποφέρει εάν η μητέρα του εργάζεται. Παράλληλα, η πλειονότητα του δείγματος διαφωνεί με την άποψη ότι οι πιο πολλές γυναίκες μπορεί να επιδιώκουν να εργαστούν όμως αυτό που στην πραγματικότητα θέλουν είναι σπίτι και παιδιά. Σύμφωνα με την παράμετρο της ηλικίας, όσο αυξάνεται η ηλικία αυξάνονται και τα ποσοστά συμφωνίας, ενώ στην ερώτηση-μονάδα που η πλειονότητα διαφωνεί, όσο αυξάνεται η ηλικία τόσο μειώνονται τα ποσοστά διαφωνίας.
Για την πλειονότητα του δείγματος, οι άνθρωποι σήμερα δυσκολεύονται να κάνουν οικογένεια κυρίως για οικονομικούς λόγους (68,1%), ενώ κατά δεύτερο λόγο και με διαφορά αναφέρεται η παντελής απουσία του Κράτους και των υποστηρικτικών υπηρεσιών. Σχεδόν το σύνολο του δείγματος διαφωνεί με το ότι όταν και οι δύο γονείς εργάζονται, την ευθύνη για τη φροντίδα των παιδιών θα πρέπει να την έχει μόνο η γυναίκα. Επιπλέον, η πλειονότητα διαφωνεί με το ότι οι άνδρες δεν μπορούν να φροντίσουν σωστά τα παιδιά, με το ότι οι άνδρες πρέπει να συντηρούν την οικογένεια και οι γυναίκες να δουλεύουν για να συμπληρώνουν το οικογενειακό εισόδημα και με το ότι οι άνδρες ενδιαφέρονται για την καριέρα τους περισσότερο από όσο οι γυναίκες. Σύμφωνα με την ηλικία, όσο αυξάνεται η ηλικία τόσο μειώνονται τα ποσοστά διαφωνίας.

Στην έρευνα πρόσωπο με πρόσωπο παρατηρούνται παρόμοιες με την τηλεφωνική δειγματοληπτική έρευνα αγκιστρώσεις σε στερεοτυπικές προσλήψεις για τη θέση της γυναίκας στην κοινωνία με όρους πολιτικής, δυναμισμού, παραγωγικότητας και ισχύος: και στην έρευνα πρόσωπο με πρόσωπο στην ερώτηση σχετικά με το πόσο σημαντικό είναι για την πολιτική να αναλαμβάνει ηγετικές πολιτικές θέσεις στην Ελλάδα ίσος αριθμός γυναικών με τον αριθμό των ανδρών, τα μεγαλύτερα ποσοστά συγκεντρώθηκαν στις υψηλότερες τιμές της κλίμακας (πολύ σημαντικό). Σύμφωνα με το φύλο, το μεγαλύτερο ποσοστό γυναικών και ανδρών συγκεντρώθηκε στο υψηλότερο άκρο της κλίμακας. Ωστόσο, να σημειωθεί ότι το τρίτο υψηλότερο ποσοστό των ανδρών συγκεντρώθηκε στη βάση της κλίμακας (καθόλου σημαντικό).
Στην ερώτηση σχετικά με το πόσο σημαντικό είναι για τις επιχειρήσεις στην Ελλάδα να αναλαμβάνει υψηλότερες διοικητικές θέσεις ίδιος αριθμός γυναικών με τον αριθμό των ανδρών, τα μεγαλύτερα ποσοστά συγκεντρώθηκαν στις υψηλότερες τιμές της κλίμακας. Ωστόσο, να σημειωθεί ότι το δεύτερο υψηλότερο ποσοστό συγκεντρώθηκε στη μέση της κλίμακας. Σύμφωνα με το φύλο, το μεγαλύτερο ποσοστό γυναικών και ανδρών συγκεντρώθηκε στο υψηλότερο άκρο της κλίμακας. Ωστόσο, να σημειωθεί ότι το δεύτερο και το τρίτο υψηλότερο ποσοστό των ανδρών συγκεντρώθηκε στη μέση και στη βάση της κλίμακας, αντίστοιχα.
Ως προς το πόσο σημαντικό είναι για την ελληνική οικονομία άνδρες και γυναίκες να λαμβάνουν ίση αμοιβή για την ίδια εργασία τα μεγαλύτερα ποσοστά συγκεντρώθηκαν στις υψηλότερες τιμές της κλίμακας. Σύμφωνα με το φύλο, το μεγαλύτερο ποσοστό γυναικών και ανδρών με μεγάλη διαφορά συγκεντρώθηκε στο υψηλότερο άκρο της κλίμακας.
Τέλος, η πλειονότητα πιστεύει ότι συχνά οι γυναίκες αμείβονται λιγότερο από τους άνδρες για την ίδια εργασία στην Ελλάδα, με την πλειονότητα ανδρών και γυναικών να δηλώνει το ίδιο. Ωστόσο, οι γυναίκες συγκέντρωσαν πολύ χαμηλότερα ποσοστά στις απαντήσεις «ποτέ» και «σπάνια» σε σύγκριση με τους άνδρες.

Γ. Καταληκτικό συμπέρασμα 
 
Τα αποτελέσματα και των δύο δειγματοληπτικών ερευνών του έργου ενισχύουν τους ισχυρισμούς της αποτίμησης του Δείκτη Ισότητας των Φύλων, ο οποίος τονίζει ότι στις σύγχρονες συνθήκες η επίτευξη της ισότητας των φύλων τόσο στη χώρα μας όσο και στην ΕΕ εξακολουθεί να παραμένει τουλάχιστον 50 χρόνια μακριά.[footnoteRef:41] [41:  European Institute for Gender Equality (2025). Gender Equality Index 2025: Sharper data for a changing world. EIGE.] 

Πράγματι, και με βάση τα αποτελέσματα που προεκτέθηκαν, το τοπίο της ισότητας των φύλων αλλάζει και είναι πιο ρευστό.
Οι έμφυλες σχέσεις στην Ελλάδα σήμερα μπορούν να περιγραφούν ως σχέσεις υπό μετάβαση προς άδηλες κατευθύνσεις, καθώς κατά τον χρόνο της έρευνας εμφανίζονται να παραπαίουν ανάμεσα στην παράδοση και τον εκσυγχρονισμό. Τη στιγμή που εντοπίζεται πράγματι ένας εκσυγχρονισμός των αντιλήψεων αναφορικά με το φύλο, ταυτόχρονα παρατηρούνται παραδοσιακές μεταβιβάσεις και «επιστροφές» που παρεμποδίζουν την πορεία από την παράδοση προς τη νεωτερικότητα. Παράλληλα, διαπιστώνονται κυρίαρχες αξιακές μετατοπίσεις που υπογραμμίζουν μια πολιτισμική ανάδραση και οπισθοδρόμηση σε νόρμες, αξιακά πρότυπα και κοινωνικές ιεραρχίες του παρελθόντος. Τα δεδομένα δείχνουν πόσο βαθιά ριζωμένοι είναι οι κοινωνικοί κανόνες του φύλου και πώς συνεχίζουν να επηρεάζουν την καθημερινότητα του βίου, επιλογές και ευκαιρίες. Οι άνδρες εξακολουθούν να θεωρούνται ευρέως ως οι κύριοι προμηθευτές του «οίκου» και οι ηγέτες, ενώ οι γυναίκες αντιμετωπίζουν βαθιά εγκατεστημένες προκαταλήψεις που φαίνεται πως επηρεάζουν την αυτοπεποίθηση, τη φιλοδοξία και την ασφάλειά τους. Αν και οι στάσεις αλλάζουν αργά, η διάλυση των στερεοτύπων φύλου συνεχίζει να αποτελεί ακόμη και σήμερα ζητούμενο.
Οι κρίσεις (οικονομική, υγειονομική) έπληξαν βάναυσα την ισότητα των φύλων: στο πλαίσιο ενός μεταβαλλόμενου κόσμου εργασίας και ενώ περισσότερες γυναίκες έχουν ενταχθεί στην αγορά εργασίας τα τελευταία χρόνια, η πρόσβασή τους σε θέσεις ευθύνης/διευθυντικές θέσεις, και άλλες καλύτερα αμειβόμενες θέσεις, παραμένει περιορισμένη. Η ισότητα των φύλων στις αμοιβές για ίση εργασία εξακολουθεί να αποτελεί ζητούμενο. Στον τομέα της ισχύος ομοίως η πρόοδος είναι άνιση. Οι διακρίσεις σε βάρος των γυναικών εμμένουν και αναπαράγονται τόσο στο πεδίο της απασχόλησης/εργασίας όσο και στο πεδίο της διαδικαστικής δικαιοσύνης.
Η συνύπαρξη των γυναικών-ανδρών ως ζευγάρι με παιδιά ενισχύει τις επαγγελματικές προοπτικές των ανδρών αλλά περιορίζει εκείνες των γυναικών, αντικατοπτρίζοντας την επίδραση των στερεοτύπων φύλου στις οικονομικές ευκαιρίες αλλά και στη διαχείριση του οίκου. Στο πεδίο της φροντίδας και της διαχείρισης του χρόνου, οι γυναίκες συνεχίζουν να αναλαμβάνουν το μεγαλύτερο μέρος της μη αμειβόμενης και εντατικής φροντίδας, ενώ η συμμετοχή των ανδρών στη φροντίδα παραμένει περιορισμένη. Οι καθημερινές οικιακές εργασίες επιβαρύνουν σε μεγάλο βαθμό τις γυναίκες, ιδιαίτερα όσες έχουν παιδιά, και μάλιστα, τις γυναίκες της απόλυτα παραγωγικής ηλικίας των 30-50 ετών. Όπως δείχθηκε, τα στερεότυπα φύλου διαμορφώνουν έντονα τους ρόλους φροντίδας και τις λειτουργίες της φροντίδας εντός του οίκου.
Τέλος, στον τομέα της βίας τα δεδομένα δείχνουν ότι η βία κατά των γυναικών τόσο στην εργασία όσο και στην οικογένεια είναι διαδεδομένη, σοβαρή και υποαναφερόμενη, με τις γυναίκες να είναι περισσότερο εκτεθειμένες. Μάλιστα, σήμερα, και παρά την πρόοδο που έχει συντελεστεί από τη δραστηριοποίηση του γυναικείου κινήματος, διαπιστώνονται ‘επιστροφές’ που εμμένουν και (ανα)παράγονται κυρίως λόγω του φόβου του στίγματος από το ‘κουτσομπολιό’ της αγοράς αλλά και της γειτονιάς. Στο πλαίσιο αυτό, η οικογένεια επιστρέφει ως ‘πανδαμάτωρ τόπος’ σημαντικός και αναντικατάστατος, και μάλιστα, στην προνεωτερική μορφή, δομή και λειτουργία της, με την επιστροφή της συγγένειας στο προσκήνιο. Με το κοινωνικό κράτος σε αδράνεια επιστρέφει και η Αστυνομία ως φορέας κοινωνικής προστασίας. Ας σημειωθεί στο σημείο αυτό ότι παρά την πρόοδο ως προς την αποενοχοποίηση του θύματος και την άμβλυνση του στερεοτύπου της γυναίκας θύματος ενδοοικογενειακής βίας ως του «ένοχου θύματος», η διαπιστούμενη στροφή της εμπιστοσύνης προς την Αστυνομία, υποδεινύει μια επίταση του στερεοτύπου της γυναίκας θύματος ενδοοικογενειακής βίας ως του «αδύναμου θύματος». Ταυτόχρονα, αυτή η τάση προβληματίζει την ανάλυση και ως προς την κατά τα φαινόμενα ανάδυση μιας προνεωτερικής αντίληψης ανταπόδοσης μάλλον παρά αποκατάστασης των ρωγμών στις κοινωνικές σχέσεις.
Βεβαίως εντοπίζονται και διαγενεακές διαφοροποιήσεις καθώς η νέα γενιά, οι νέες γυναίκες ιδιαίτερα, αναγνωρίζουν σε μεγαλύτερο βαθμό τη λειτουργία των στερεοτύπων και των προκαταλήψεων για το φύλο ενώ για τους/τις μεγαλύτερους/ες σε ηλικία διαπιστώνονται κενά σε σχετικές αντιλήψεις που υπογραμμίζουν μια αυξανόμενη επιρροή των οπισθοδρομικών αφηγήσεων φύλου. Ωστόσο, να αναγνωρίσουμε ότι, ταυτόχρονα, οι μεγαλύτεροι/ες σε ηλικία είναι οι πλέον σημαντικοί/ές πρέσβεις/βειρες της προόδου που έχει συντελεστεί ως προς την ισότητα των φύλων. Όπως φάνηκε αν και οι διαγενεακές σχέσεις μεταβάλλονται και διαφοροποιούνται, δε χάνουν τη σημαντική τους θέση αλλά και τη συμβολική τους αξία. Όπως φάνηκε, η ανάδυση νέων κοινωνικών κινδύνων και καταστάσεων, ενίσχυσε τις «ανταλλαγές» ανάμεσα στις γενιές και κατέδειξε ότι η οικογένεια (αλλά και το κοινωνικό κεφάλαιο με τη μορφή ισχυρών οικογενειακών δεσμών) μπορεί, αφενός να λειτουργεί ως δίχτυ ασφαλείας σε περιόδους κρίσης για τα μέλη της, όπου οι μηχανισμοί οικονομικής διακυβέρνησης είναι αδύναμοι, και αφετέρου να ενσταλάζει στα μέλη της παραδοσιακές αξίες.[footnoteRef:42] [42:  Βλ. σχετικά και Χριστοφόρου, Α., Μακαντάση, Φ., Πιερρακάκης, Κ., & Τσακλόγλου, Π. (2018). Διαγενεακή μεταβίβαση πόρων και αξιών σε περιόδους κρίσης: Μεταβολές στην απασχόληση και εκπαίδευση των νέων στην Ελλάδα. Αθήνα: Διανεόσις.] 

Ειδικότερα ως προς τις διαγενεακές διαφοροποιήσεις, από τα δεδομένα και των δυο ποσοτικών διερευνήσεων διαπιστώνουμε ότι όπου το φύλο διασταυρώνεται με το επάγγελμα (ως πόρο κοινωνικού κεφαλαίου) και τη φροντίδα, (ηλικιακή ομάδα 36-50 ετών) οι έμφυλες σχέσεις ασφυκτιούν εντός μιας απαιτητικής και εγκλωβιστικής συνθήκης του βίου.
Από την άλλη πλευρά οι μεγαλύτερες σε ηλικία γενιές χαρακτηρίζονται από καρτερία και μεγαλύτερη ανθεκτικότητα στις δυσκολίες του βίου από τις νεότερες γενιές. Αυτό ενδεχομένως έρχεται σε αντίφαση με ευρήματα που αφορούν φαινόμενα βίας κατά των γυναικών, όπου, αφενός το φαινόμενο της σεξουαλικής παρενόχλησης στον χώρο εργασίας δεν αναγνωρίζεται ούτε αξιολογείται από τα άτομα τρίτης και τέταρτης ηλικίας, ενώ, αφετέρου και αναφορικά με την αντιμετώπιση των δραστών αδικημάτων βίας κατά των γυναικών, το αίτημα για αυστηροποίηση των ποινών που διατυπώνουν, αυτό εδράζεται στο υπαρξιακό άγχος και τον φόβο του εγκλήματος που κατατρύχει αυτές τις ηλικιακές κατηγορίες σε συνδυασμό με την αυξημένη προσφυγή σε φορείς ασφάλειας,[footnoteRef:43] μάλλον, παρά σε μια ενσυνείδητη αντίληψη περί μηδενικής ανοχής της βίας κατά των γυναικών ή άρνησης της κανονικοποίησης του φαινομένου. [43:  Ενδεικτικά βλ. Τσίγκανου Ι. (2007). «Ο φόβος του εγκλήματος: Δεδομένα και μεθοδολογικά παραλειπόμενα» στο συλλογικό τόμο, Π. Καφετζής, Θ. Μαλούτας, Ι. Τσίγκανου (επιμ.): «Πολιτική, Κοινωνία, Πολίτες Αναλύσεις Δεδομένων της Ευρωπαϊκής Κοινωνικής Έρευνας», Αθήνα, ΕΚΚΕ, σελ. 194-217.
] 

Ωστόσο, οι μεγαλύτερες διαγενεακές διαφοροποιήσεις παρατηρούνται κυρίως ως προς τους αξιακούς προσανατολισμούς με τις μεγαλύτερες σε ηλικία γενιές -και ιδιαίτερα τα άτομα ηλικίας 65+- να έχουν ενσωματώσει περισσότερο από τις νεότερες γενιές τις πατριαρχικές ιεραρχικές νόρμες (ενδεικτικά, δεν θεωρούν, σε μεγαλύτερο ποσοστό, ότι η ελληνική κοινωνία είναι μια «πατριαρχική» κοινωνία δεν θεωρούν ότι οι γυναίκες στην Ελλάδα αντιμετωπίζουν περισσότερες διακρίσεις σε σχέση με τους άνδρες, θεωρούν σε μεγαλύτερο βαθμό από τις λοιπές γενιές ότι οι άνδρες αισθάνονται ότι απειλούνται από την εξέλιξη των γυναικών και ότι οι γυναίκες υπερβάλλουν όσον αφορά τις αδικίες που υφίστανται στην Ελλάδα λόγω φύλου). Στη συνέχεια διαπιστώνουμε ότι τα μεγαλύτερης ηλικίας άτομα θεωρούν σε μεγαλύτερο βαθμό την οικογένεια πολύ σημαντική, ωστόσο εμμένουν στην πρόσληψη της οικογένειας στην παραδοσιακή πυρηνική εκδοχή της, καθώς η πλειονότητα στην ηλικιακή κατηγορία 65+ συμφωνεί με την άποψη ότι όταν ζουν δύο άντρες ή δύο γυναίκες μαζί, δεν μπορούμε να το θεωρήσουμε οικογένεια, με το ότι πραγματική οικογένεια είναι αυτή στην οποία υπάρχουν παιδιά, ότι μια γυναίκα μόνη με ένα παιδί ή παιδιά δεν μπορεί να λειτουργήσει ουσιαστικά σαν οικογένεια και ότι ένας άνδρας μόνος με ένα παιδί ή παιδιά δεν μπορεί να λειτουργήσει ουσιαστικά σαν οικογένεια, ενώ διαφωνεί με την άποψη ότι οικογένεια είναι όταν δύο άνθρωποι έχουν ένα συναισθηματικό δεσμό ανεξάρτητα από το εάν έχουν παντρευτεί ή έχουν παιδιά. Επίσης, όσο αυξάνεται η ηλικία τόσο αυξάνεται το ποσοστό εκείνων που πιστεύουν ότι η οικογένεια στην Ελλάδα σήμερα βρίσκεται σε «κρίση».
Από την άλλη πλευρά, τα άτομα 65+ ετών σε μεγαλύτερο βαθμό από λοιπές γενιές και σε πολύ μεγάλο ποσοστό (της τάξης του 72-73%) θεωρούν ότι η επιδίωξη καριέρας μπορεί να συνδυαστεί με την απόκτηση παιδιών, καθώς μπορεί η εργασία για τη γυναίκα να είναι θεμιτός στόχος αυτό όμως που στην πραγματικότητα οι γυναίκες θέλουν είναι σπίτι και παιδιά. Ο ρόλος της γυναίκας στην οικογένεια και τη φροντίδα θεωρείται αναντικατάστατος από τα άτομα 65+ ετών, καθώς σε μεγαλύτερο βαθμό τοποθετούνται θετικά με την άποψη ότι όταν και οι δύο γονείς εργάζονται, την ευθύνη για τη φροντίδα των παιδιών θα πρέπει να την έχει μόνον η γυναίκα, με το ότι οι άνδρες δεν μπορούν να φροντίσουν σωστά τα παιδιά και με το ότι οι άνδρες πρέπει να συντηρούν την οικογένεια και οι γυναίκες να δουλεύουν για να συμπληρώνουν το οικογενειακό εισόδημα. Παράλληλα, η πλειονότητα των 65+ ετών ατόμων συμφωνεί με την άποψη ότι οι άνδρες ενδιαφέρονται για την καριέρα τους περισσότερο από όσο οι γυναίκες. Ομοίως, τα άτομα 65+ ετών σε μεγαλύτερο βαθμό από λοιπές γενιές τοποθετούνται θετικά με την άποψη ότι ένα παιδί προσχολικής ηλικίας είναι πιθανόν να υποφέρει εάν η μητέρα του εργάζεται και ότι γενικά, η οικογενειακή ζωή έρχεται σε δεύτερη μοίρα όταν και οι δύο σύζυγοι / σύντροφοι είναι άτομα καριέρας. Ομοίως τα άτομα 65+ ετών σε μεγαλύτερο βαθμό από λοιπές γενιές τοποθετούνται θετικά με την άποψη ότι οι άνδρες δεν μπορούν να φροντίσουν σωστά τα παιδιά.
Συνοδά με τα παραπάνω είναι και τα ευρήματα που αφορούν τους λόγους αποδοχής του αντικειμένου επαγγελματικής ενασχόλησης, όπου όσο αυξάνεται η ηλικία αυξάνονται και τα ποσοστά των ατόμων που έχουν επιλέξει απασχόληση που τους παρέχει πρωτίστως επαγγελματική ασφάλεια και κατά δεύτερο λόγο ικανοποιητικές αποδοχές και παροχές, ενώ η ηλικιακή κατηγορία των ατόμων 18-35 ετών επιλέγει εργασία κυρίως για το ενδιαφέρον αντικείμενο και την απόκτηση επαγγελματικής εμπειρίας.
Ενδιαφέρον εμφανίζει η διαγενεακή διαφοροποίηση αναφορικά με τις επιπτώσεις του γυναικείου κινήματος στις έμφυλες σχέσεις καθώς στα άτομα στην ηλικιακή ομάδα 65+ συγκεντρώνεται το υψηλότερο ποσοστό συμφωνίας με την άποψη ότι ο «φεμινισμός» μπορεί να βοηθήσει τις γυναίκες να διεκδικήσουν μια καλύτερη ζωή.
Διαπιστώνονται λοιπόν αξιακές μετατοπίσεις ανάμεσα στις γενιές οι οποίες οφείλονται σε πλειάδα παραμέτρων. Σημαντική όπως φαίνεται είναι η επίδραση πραγματολογικών κοινωνικών παραμέτρων αλλά και θεσμικών μεταρρυθμίσεων και μεταβολών που διαμορφώνουν συνειδήσεις, ως φαίνεται, και ως προς τα ζητήματα φύλου.
Στο σημείο αυτό να υπογραμμίσουμε ότι τα μεγαλύτερης ηλικίας άτομα που συμμετείχαν στην έρευνα ανήκουν κατά τη σχηματική τυπολογία των γενεών είτε στη «σιωπηλή γενιά» (γεννηθέντες/θείσες ανάμεσα στα έτη 1928-1945) είτε στη γενιά των «Baby Boomers» (γεννηθέντες/θείσες ανάμεσα στα έτη 1946–1964), στη Gen X (γεννηθέντες/θείσες ανάμεσα στα έτη 1965 – 1980) και φέρουν τα χαρακτηριστικά της γενιάς που ανήκουν. Όπως τονίζεται η σιωπηλή γενιά βίωσε τη Μεγάλη Οικονομική Κρίση και τον Β’ Παγκόσμιο Πόλεμο που συνέβαλαν στη διαμόρφωση συμπεριφορών και κοινωνικών πρακτικών που χαρακτηρίζονται από σκληρή δουλειά, προσεκτική οικονομική διαχείριση και βαθιά αίσθηση καθήκοντος. Η ίδια η ονομασία “silent” (σιωπηλή) υποδηλώνει την παρατηρούμενη προσήλωσή των ατόμων αυτής της γενιάς στην τήρηση των κανόνων και την αποφυγή της πολιτικής ή κοινωνικής αναταραχής, προτιμώντας μια πιο συγκρατημένη και διακριτική συμπεριφορά. Από την άλλη πλευρά η γενιά των Baby Boomers γεννήθηκαν σε μια εποχή που ο κόσμος μόλις είχε αρχίσει να μοιάζει λίγο πιο αισιόδοξος. Οι Baby Boomers επηρέασαν την οικονομία, την πολιτική και την κουλτούρα, επιδιώκοντας αλλαγές και αντιμετωπίζοντας προκλήσεις. Η Gen X έχει ζήσει στην περίοδο σημαντικής πολιτικής και οικονομικής μετάβασης, όπως η λήξη του ψυχρού πολέμου, η πτώση του Τείχους του Βερολίνου και η αρχή της παγκοσμιοποίησης. Χαρακτηρίζεται από την ανεξαρτησία, την εργατικότητα και την ευελιξία, με έναν ισχυρό πρακτικό ρεαλισμό και την τάση να αμφισβητεί την αυθεντία. Ως η πρώτη γενιά που μεγάλωσε με την τηλεόραση ως κύριο μέσο ενημέρωσης και διασκέδασης, η Gen X παρέχει έναν μοναδικό συνδυασμό της παραδοσιακής αξίας της σκληρής δουλειάς με μια προσαρμογή στις αρχές της ψηφιακής εποχής. Μαζί με εκπροσώπους της γενιάς των Baby Boomers αμφισβήτησαν θεσμούς και παραδόσεις και χαρακτηρίζονται και ως γενιά των κινημάτων.
Αντίθετα η Gen Y ή Millennials (γεννηθέντες/θείσες ανάμεσα στα έτη 1981 – 2000). Γενιά είναι η πρώτη γενιά που έδωσε έμφαση στις αξίες που αφορούν τη βιωσιμότητα και την κοινωνική δικαιοσύνη, καθώς έχουν ζήσει σημαντικές παγκόσμιες αλλαγές, όπως η οικονομική κρίση του 2008, 2 σημαντικοί πόλεμοι σε Ιράκ και Αφγανιστάν αλλά και τα γεγονότα της 11ης Σεπτεμβρίου, τα οποία έχουν επηρεάσει σε σημαντικό βαθμό τις αξίες και τις προτεραιότητές τους. Η Gen Z (γεννηθέντες/θείσες ανάμεσα στα έτη 2000 – 2010) αποτελείται από άτομα που έχουν μεγαλώσει σε έναν κόσμο, όπου η τεχνολογία και το διαδίκτυο είναι εντελώς δεδομένα και αδιαχώριστα εργαλεία της καθημερινότητάς τους. Είναι γενιά με αυξημένη ευαισθησία σε σχέση με παλαιότερες γενιές, σε θέματα όπως η κλιματική αλλαγή, η κοινωνική δικαιοσύνη και η πολυμορφία.
Στο σημείο αυτό να τονίσουμε ότι επειδή οι διατομές των γενεών είναι τεχνητές κατατμήσεις και εννοιακές αποκρυσταλλώσεις και δεν συνιστούν αντικειμενικές ομάδες γενεθλίων σε κάποιες περιπτώσεις αναγνωρίζονται στάσεις και αντιλήψεις, οι οποίες εκφράζονται με χαμηλότερα ποσοστά και εκφράζουν τις λεγόμενες «ενδιάμεσες γενιές» που προέκυψαν λόγω της ταχείας κοινωνικής και τεχνολογικής εξέλιξης. Αυτές οι γενιές ενώνουν τα χαρακτηριστικά δύο μεγαλύτερων γενιών και συχνά βιώνουν τις προκλήσεις και τις αλλαγές από τις μεταβάσεις που φέρνουν οι εποχές. Κάποιες από τις γνωστότερες ενδιάμεσες γενιές είναι: Οι Xennials (γενιά μεταξύ των Gen X και Millennials) που περιλαμβάνει άτομα που γεννήθηκαναπό το 1977 έως το 1983. Είναι μια γενιά που μεγάλωσε χωρίς ψηφιακές συσκευές, αλλά ενηλικιώθηκε με την άνοδο του διαδικτύου και της τεχνολογίας. Τα Xennials έχουν την αναλογική παιδική ηλικία της Gen X και την ψηφιακή ενήλικη ζωή των Millennials. Οι Zillennials (μεταξύ Gen Z και Millennials) που είναι άτομα γεννημένα από το 1993 έως το 1998 και νιώθουν ότι δεν ανήκουν απόλυτα ούτε στη Gen Z ούτε στους Millennials. Μεγάλωσαν με το διαδίκτυο αλλά πρόλαβαν και εποχές χωρίς smartphones, ενώ ήταν έφηβοι/ες κατά την άνοδο των social media. Οι Perennials οι οποίοι/ες διαθέτουν μια διαγενεακή ταυτότητα. Πρόκειται περισσότερο για μια κουλτούρα και τρόπο ζωής, παρά για μια γενιά. Οι Perennials είναι άτομα ανεξαρτήτως ηλικίας που διατηρούν νεανική, ανοιχτή νοοτροπία, μαθαίνουν συνεχώς και προσαρμόζονται σε νέες καταστάσεις, είτε είναι 20 είτε 80 ετών. Αυτές οι μικρο-γενιές δημιουργούνται κυρίως για να περιγράψουν με κάπως μεγαλύτερη ακρίβεια τις εμπειρίες και την κοσμοθεωρία των ανθρώπων που βρίσκονται ανάμεσα σε πιο ευρέως αναγνωρισμένες γενιές, οι οποίες επηρεάζονται ιδιαίτερα από τις αλλαγές σε τεχνολογία, κοινωνία και οικονομία.[footnoteRef:44]  [44:  Βλ. ενδεικτικά, Generations by Year: Boomers, Gen X, Millennials, Gen Z, Alpha, Beta, By DueDateLab Editorial·April 24, 2026·Last updated May 2, 2026, https://duedatelab.com/articles/generations-by-year.
] 

Είναι αυτά ακριβώς τα χαρακτηριστικά κάθε γενιάς τα οποία σμίλευσαν συνειδήσεις, καλλιέργησαν νοοτροπίες και αξιακές προτεραιότητες που αντανακλώνται και στα ευρήματα της έρευνας. Καθίσταται σαφές από τα παραπάνω ότι επειδή, όπως ήδη σημειώθηκε, οι διατομές των γενεών είναι τεχνητές κατατμήσεις και εννοιακές αποκρυσταλλώσεις και δεν συνιστούν αντικειμενικές «ομάδες γενεθλίων» για τον λόγο αυτό και παρατηρούνται και κάποιες ενδο-γενεακές διαφοροποιήσεις, οι οποίες ωστόσο δεν αναιρούν τη γενικότερη εικόνα στάσεων και αντιλήψεων ανά γενιά -όπως τις ορίζει η παρούσα έρευνα- και η οποία εκφράζεται με τη συγκέντρωση των ποσοστών αποκρίσεων στα αιτούμενα της έρευνας.
Τέλος, ως καταληκτική παρατήρηση σημειώνουμε ότι όπου το έμφυλο διασταυρώνεται με κυρίαρχα συστήματα κοινωνικών ιεραρχιών και ιεραρχήσεων (πατριαρχία, πρότυπα κοινωνικής καταξίωσης, επαγγελματικές ιεραρχίες, κυρίαρχο σύστημα αξιών κ.λπ.) εξακολουθεί ακόμη να ηττάται κατά κράτος.

Η ΝΕΑ ΓΕΝΙΑ (20-35 ΕΤΩΝ) ΓΙΑ ΤΗ ΓΥΝΑΙΚΑ ΣΤΗΝ ΕΡΓΑΣΙΑ ΚΑΙ ΤΗΝ ΟΙΚΟΓΕΝΕΙΑ ΣΤΗΝ ΕΛΛΑΔΑ ΣΗΜΕΡΑ
ΑΠΟΤΕΛΕΣΜΑΤΑ ΜΕΛΕΤΗΣ ΠΕΡΙΠΤΩΣΗΣ[footnoteRef:45] [45:  Βλ. αναλυτικά, Τσίγκανου Ιωάννα, Η νέα γενιά για τη γυναίκα στην εργασία και την οικογένεια στην Ελλάδα σήμερα. Μελέτη Περίπτωσης, Έκθεση πολυγραφημένη στο πλαίσιο υλοποίησης του παρόντος έργου, Αθήνα, ΕΚΚΕ, 2026. ] 


Στο παρόν κείμενο αναλύεται ο λόγος και οι λόγοι της νέας γενιάς ως προς τα ζητούμενα του έργου, ένας λόγος πλούσιος και χειμαρρώδης που εκφέρεται με ειλικρίνεια, χωρίς αναστολές, εν πολλοίς, ωστόσο, στερεοτυπικός και επαναληπτικός, επιρρεπής στο ‘copy-paste’ αφηγημάτων των Μέσων Μαζικής Ενημέρωσης (ΜΜΕ) και των Μέσων Κοινωνικής Δικτύωσης (ΜΚΔ). Πρόκειται για έναν λόγο που υποδεικνύει ότι η ηλικιακή κατηγορία των 20-35 ετών (η οποία στο εσωτερικό της συγκροτείται από τη λεγόμενη γενιά των ‘millenials’ και τη λεγόμενη ‘generation Z’), αμφιταλαντεύεται ανάμεσα στα αξιακά προαπαιτούμενα της παράδοσης και του εκσυγχρονισμού. Πρόκειται για ένα λόγο που υπογραμμίζει ότι η νέα γενιά βρίσκεται ως προς τα θέματα που διερευνά το ερευνητικό μας έργο σε ένα τοπίο ρευστό και υπό μετάβαση. Πρόκειται, τέλος για ένα λόγο που εκφράζει με αξιοπρέπεια, ωστόσο, ένα παράπονο, για την ικανή προετοιμασία τους από την πολιτεία, έτσι ώστε να αντιμετωπίζουν τους μετασχηματισμούς και τις κοινωνικές αλλαγές που συντελούνται στη χώρα και διεθνώς.
Η ηλικιακή γενιά των 20-35 ετών είναι η γενιά των κρίσεων, τόσο της οικονομικής όσο και της υγειονομικής. Όπως αποδεικνύεται από την έρευνα, η κάθε μία από αυτές τις κρίσεις άφησε το δικό της αποτύπωμα στη διαμόρφωση των στάσεων και των αντιλήψεών τους. Η μεν πρώτη διότι αναδιαμόρφωσε βίαια το τοπίο της εργασίας ή δε δεύτερη διότι επέφερε αλλαγές στον «οίκο» σε συνθήκες «κοινωνικής ενδόρρηξης» και «κοινωνικής ατροφίας».[footnoteRef:46] Σε αυτό το πλαίσιο καθίστανται κατανοητά και ερμηνεύσιμα τα αποτελέσματα της έρευνας. [46:  Βλ. σχετικά, Chtouris, S., & Zissi, A. (2020). Social self, family, and social attitudes during the period of the Covid-19 pandemic constraints in 2020. The Greek Review of Social Research, 154, 41–64. https://doi.org/10.12681/grsr.23228.
] 

Ο πληθυσμός της έρευνας που διεξήχθη μέσω προσωπικών συνεντεύξεων σε βάθος κατά το χρονικό διάστημα Ιούλιος 2025 – Νοέμβριος 2025 εμφανίζει τα ακόλουθα κοινωνικο-δημογραφικά χαρακτηριστικά. Βασικό κριτήριο επιλογής των ερωτώμενων ήταν το κριτήριο της ηλικίας, καθώς η μελέτη αυτή περίπτωσης αφορά τη νέα γενιά. Έτσι συμπεριελήφθησαν νέοι και νέες 20-35 ετών με βάση τον σχεδιασμό της ποιοτικής έρευνας του έργου. Πρόσθετα κριτήρια ήταν η ελληνική καταγωγή και η συμπερίληψη τόσο ανδρών όσο και γυναικών της ως άνω ηλικιακής κατηγορίας. Ως αποτέλεσμα η ποιοτική έρευνα με τη μέθοδο των ποιοτικών δια ζώσης συνεντεύξεων διεξήχθη με 12 γυναίκες και 4 άνδρες, από τις οποίες αξιοποιήθηκαν για τη σύνταξη του παρόντος κειμένου οι ποιοτικές δια ζώσης συνεντεύξεις που διεξήχθησαν με 11 γυναίκες και 3 άνδρες ελληνικής καταγωγής. Η επιλογή αυτή έγινε καθώς η έρευνα αφορά θέματα αξιών και πολιτισμικών δομών, η δε συμπερίληψη νέων με διαφοροποιημένη εθνοτική - και άρα και πολιτισμική - καταγωγή κρίθηκε ότι θα δημιουργούσε σύγχυση κατά την ανάλυση των αποτελεσμάτων ως προς τους στόχους του έργου. Η ανισσοροπία αυτή ως προς τους/τις συμμετέχοντες/ουσες κατά φύλο διορθώθηκε με την συγκρότηση της ομάδας εστιασμένης συνέντευξης όπου συμμετείχαν 7 άνδρες και 5 γυναίκες. Συνολικά τα αποτελέσματα στηρίζονται σε 26 συνεντεύξεις νέων ηλικίας 20-35 ετών ελληνικής καταγωγής. 
Πρόκειται για έναν πληθυσμό με κατά κανόνα αυξημένα εκπαιδευτικά προσόντα -απόφοιτοι/ες ΑΕΙ, αλλά και ΠΜΣ, θεωρητικών και θετικών επιστημών- κατά κανόνα ανέργων ή περιστασιακά/ευκαιριακά ετεροαπασχολούμενων, στην πλειονότητα άγαμων, χωρίς παιδιά, που διαμένουν στην Περιφέρεια Αττικής, και με καταγωγή από διάφορες περιοχές της ηπειρωτικής ή/και της νησιωτικής Ελλάδας. Τα χαρακτηριστικά του πληθυσμού αυτού, εν πολλοίς, αντανακλούν την κοινωνική κατάσταση της νεολαίας στη χώρα και την γεωγραφική και κοινωνική κινητικότητα και ως εκ τούτου βρίσκεται σε αντιστοιχία με τα χαρακτηριστικά του γενικού πληθυσμού και ειδικότερα: όπως προκύπτει από μελέτες κοινωνικής δημογραφίας, απασχόλησης και κοινωνικής γεωγραφίας πράγματι διαπιστώνεται για μία ακόμη φορά η εσωτερική μετανάστευση και κινητικότητα πληθυσμού από την ελληνική ύπαιθρο προς τα μεγάλα αστικά κέντρα και η ερημοποίηση της υπαίθρου. Επίσης διαπιστώνεται η μετάθεση της δημιουργίας οικογένειας και της τεκνοποιίας κατά μία τουλάχιστον δεκαετία, με τη νεολαία να αναλώνεται σε σπουδές, και να κατατρύχεται από την ετεροαπασχόληση και την ανεργία. Μάλιστα στη βάση ερευνητικών αποτελεσμάτων προγενέστερων ερευνών για τις επιπτώσεις των κρίσεων οι απόφοιτοι/ες των θεωρητικών επιστημών φαίνεται πως επλήγησαν περισσότερο από τις πολλαπλές και επάλληλες κρίσεις (οικονομική, ανθρωπιστική, υγειονομική, ενεργειακή) αλλά και γενικότερα ο πληθυσμός των γυναικών.[footnoteRef:47] Επιπρόσθετα διαπιστώνεται η παράταση της διαμονής των νέων στην πατρογονική στέγη για οικονομικούς λόγους, με επιπτώσεις ως προς την χειραφέτηση και την αυτόνομη πορεία τους στη ζωή.[footnoteRef:48] Όλα αυτά συνεκτιμώμενα υποδεικνύουν μια λιμνάζουσα κοινωνική κινητικότητα αν όχι καθοδική.  [47:  Βλ. ενδεικτικά, Θανοπούλου Μ., Τσίγκανου Ι., (2016), «Εισαγωγικό Σημείωμα», στο Θανοπούλου Μ., Τσίγκανου Ι., (επ. έκδ.), Γυναίκες ανάμεσα στην εργασία και την οικογένεια εν μέσω κρίσης, Αθήνα, ΕΚΚΕ, σελ. 13-26.]  [48:  Μπαλτάς Π. , (2024). Τα δημογραφικά (δευτερογενή) δεδομένα για το γάμο, τη γονιμότητα και το μέγεθος της οικογένειας στην Ελλάδα του 21ου αιώνα, στο Τσίγκανου Ι. κ. ά. (επ). Οικογένεια και σύγχρονη ελληνική κοινωνία, Αθήνα, ΕΚΚΕ, 2024, σελ. 11-21. Βλ. και https://doi.org/10.17902/famrep1024.
] 

Οι αναλύσεις οι οποίες στο παρόν κείμενο παρουσιάζονται συνθετικά, αφορούν τις πληροφορίες, εμπειρίες, απόψεις και αντιλήψεις του εν λόγω πληθυσμού της έρευνας. Ακολουθεί συνοπτική έκθεση των αποτελεσμάτων της συγκεκριμένης μελέτης πρίπτωσης ανά ενότητα διερεύνησης.

Έμφυλες σχέσεις
Αρχικά διαπιστώνεται μια διάσταση απόψεων ως προς την πρόοδο που έχει συντελεστεί αλλά και ως προς τα χαρακτηριστικά των έμφυλων σχέσεων σήμερα. Οι ίδιοι/ες συμμετέχοντες/ουσες στην έρευνα εντοπίζουν διαγενεακές μετατοπίσεις και διαφοροποιήσεις ενώ αναδύεται η πρόσληψη της επαναφοράς της νεολαίας στην πρωτοπορία ως καθοδηγητή των μεγαλύτερων γενεών. Κάποιοι/ες επαναφέρουν στο προσκήνιο τη θεωρία περί «χάσματος των γενεών» και μάλιστα μεταθέτοντάς την από το οικονομικό πεδίο στο κοινωνικό υπογραμμίζοντας αντιλήψεις περί ύπαρξης μιας διαιρετικής τομής με όρους κοινωνικού διαχωρισμού τόσο ανάμεσα στα φύλα όσο και ανάμεσα στις γενιές. Κάποιοι/ες άλλοι/ες τονίζουν την αναδραστική συνέπεια των κρίσεων στις έμφυλες σχέσεις και στην πορεία προς κατάκτηση της ισότητας των φύλων. Είναι σαφές ότι η κοινωνική συνθήκη μιας παρατεταμένης παρουσίας επάλληλων κρίσεων (οικονομικής, πανδημικής, ενεργειακής) κατά την τελευταία 15ετία έχει δημιουργήσει τους όρους για (ανα)παραγωγή των κυρίαρχων κοινωνικών ιεραρχήσεων τόσο στο πεδίο της εργασίας όσο και στο πεδίο του «οίκου» εντός του σύγχρονου κοινωνικού σχηματισμού.
	Στη συνέχεια τα αποτελέσματα υποδεικνύουν ότι οι σχέσεις ανάμεσα στα φύλα δεν εξαντλούνται στη διερεύνηση αποκλειστικά και μόνον της σχέσης μεταξύ ανδρών και γυναικών αλλά συμπεριλαμβάνουν και σχέσεις ανάμεσα σε όλα τα φύλα. Αμφιθυμία κατατρύχει τον πληθυσμό της έρευνας ως προς το ζήτημα αυτό, υποδεικνύοντας ότι συνιστά ένα ‘νέο τόπο’ διαπραγμάτευσης η οποία δεν έχει ολοκληρωθεί. 
Οι συμμετέχοντες/ουσες διατυπώνουν διαγενεακές μετατοπίσεις αναφορικά με το ζήτημα αυτό εμφανιζόμενοι/ες ως περισσότερο ενήμεροι/ες και απαλλαγμένοι/ες από παραδοσιακές στερεοτυπικές προσλήψεις και αντιλήψεις σε σχέση με τους/τις μεγαλύτερους/ες σε ηλικία. Κάποιοι/ες εμφανίζονται ηθικά και αξιακά ευθυγραμμισμένοι/ες με τη σύγχρονη αντίληψη περί μη αποδοχής του δυαδικού φύλου. Κάποιοι/ες άλλοι/ες ωστόσο και παρά το ‘νεαρόν’ της ηλικίας εμφανίζονται εξαιρετικά δέσμιοι/ες των παραδοσιακών αντιλήψεων στις οποίες και εμμένουν. Μάλιστα εντοπίζονται και οι ακραίες απόψεις περί της κοινωνικής ή/και βιολογικής παθολογίας των ατόμων με μη διαφοροποίηση φύλου,  ομοφυλόφυλων, διεμφυλικών, λοιπών θηλυκοτήτων, ατόμων που εντάσσονται στη γενική κατηγορία των «transgender», που «χρήζουν ιατρικής βοήθειας». 
Τέλος, κάποιοι/ες άλλοι/ες επισημαίνουν ότι το ζήτημα της  ύπαρξης αποκλειστικά και μόνο του δυαδικού φύλου υπογραμμίζει τη δύναμη ενός παρελθόντος το οποίο εξακολουθεί να υπαγορεύει τις σύγχρονες αντιλήψεις.


Έμφυλες ταυτότητες
	Χαρακτηριστικές είναι οι νοηματοδοτήσεις της θηλυκότητας και της αρρενωπότητας από τον πληθυσμό της έρευνας, όπου εντοπίζεται ένα αμάλγαμα παραδοσιακών στερεοτύπων για τα διαφοροποιητικά χαρακτηριστικά των φύλων με ευθείες αναφορές σε βιολογικές διαφοροποιήσεις, σε κοινωνικά επιβεβλημένους κανόνες και πρότυπα συμπεριφοράς αλλά και σε εγκατεστημένους από την πατριαρχία κοινωνικούς ρόλους. Ταυτόχρονα αναδύονται αναπαραστάσεις που βασίζονται στις σύγχρονες πεποιθήσεις για το φύλο. Συχνά αυτά τα δύο διαπλέκονται. Έτσι, διακρίνουμε προσλήψεις εδραιωμένες σε νοηματοδοτήσεις όψεων της γυναικείας χειραφέτησης και του φεμινιστικού λόγου ή/και λόγων για το φύλο, που συνοδεύονται ωστόσο από παραδοσιακές προσλήψεις για το γυναικείο και ανδρικό φύλο, οι οποίες αναδύονται συνειρμικά αυτόματα. Παράλληλα κοινωνικά πρότυπα συμπεριφοράς και αξιακού τύπου συμφραζόμενα υποδεικνύουν ένα βαθειά συγκροτημένο πολιτισμικό αποτύπωμα στον τρόπο που η θηλυκότητα και η αρρενωπότητα νοηματοδοτούνται στο σύγχρονο ελληνικό κοινωνικό σχηματισμό:
Έτσι η θηλυκότητα συνειρμικά συνδέεται με τη χειραφέτηση, την ανεξαρτησία, την ωριμότητα αλλά και την παθητικότητα και τη συστολή (παραδοσιακή γυναικεία αρετή), ενώ η αρρενωπότητα με την προστασία, τη δύναμη, την ηγεσία. Χαρακτηριστικό είναι ότι οι παραδοσιακές προσλήψεις αναδύονται στον ανδρικό λόγο, ενώ οι περισσότερο μοντέρνες εκδοχές στον γυναικείο λόγο. Επίσης να τονίσουμε ότι και από τα δύο φύλα αναγνωρίζεται η επιρροή της πατριαρχίας και του κυρίαρχου συστήματος αξιών.
Στη συνέχεια, χαρακτηριστικές είναι νοηματοδοτήσεις που εδαφοποιούνται στο «σώμα» αλλά και στο «πνεύμα» και στην «ψυχή». Οι νοημαστοδοτήσεις αυτές συχνά διαπλέκονται με τους αναμενόμενους παραδοσιακούς κοινωνικούς ρόλους των φύλων και τις βαθειά εγκατεστημένες κυρίαρχες προσλήψεις και λειτουργίες αναφορικά με το «άρρεν» και το «θήλυ». Η ομορφιά και η ‘τσαχπινιά’ εξακολουθούν να παραμένουν διαφοροποιητικό χαρακτηριστικό των γυναικών ενώ η ρώμη και η γοητεία των ανδρών, τόσο για τους άνδρες συμμετέχοντες, όσο και για τις γυναίκες συμμετέχουσες. Κοινή πρόσληψη και της θηλυκότητας και της αρρενωπότητας αναδύεται η εξυπνάδα, αταβιστικό χαρακτηριστικό του γένους. Ωστόσο, δειλά-δειλά εμφανίζονται και κοινωνικά χαρακτηριστικά και κατακτήσεις όπως η μόρφωση και η δημόσια παρρησία:
Χαρακτηριστική είναι η συμβολική φιγούρα της ιδεοτυπικής ευγονικής λειτουργίας του γυναικείου σώματος που συνοδεύεται, ωστόσο με την παρουσία αρχετυπικών προσλήψεων του ρόλου της «ελληνίδας μάνας», μιας μάνας στοργικής, προστατευτικής, συναισθηματικής, σοφής. Αντίθετα η αρρενωπότητα εκλαμβάνεται με όρους μιας παραδοσιακά ταυτισμένης σοβαρότητας που εμποδίζει την έκφραση του όποιου συναισθήματος (οι άνδρες δεν κλαίνε) αλλά και νεανικής επιπολαιότητας (ατίθασα νιάτα). Χαρακτηριστική είναι η πρόσληψη μιας αρρενωπότητας που εκπέμπει κοινωνική καταξίωση (κοινωνικό status) μέσω του κλασικά ανδρικού ενδυματολογικού κώδικα παρελθόντων ετών.
Λοιπές νοηματοδοτήσεις υποδεικνύουν την κυριαρχία παραδοσιακών και αξιακά - πολιτισμικά προσδιορισμένων στερεοτυπικών προσλήψεων. Έτσι, οι γυναίκες εμφανίζονται ενδεδυμένες με έναν φαντασιακό αλλά και συμβολικό μανδύα της δυναμικής, αυτόνομης, ανεξάρτητης, σοβαρής και ώριμης σύγχρονης γυναίκας, μιας γυναίκας έξυπνης, όμορφης, ελκυστικής, καλλωπισμένης, μορφωμένης, μιας γυναίκα, ήρεμης, γλυκιάς, ευαίσθητης, στοργικής και χαμογελαστής, αλλά και συνεσταλμένης, παθητικής και χαδιάρας. Οι άνδρες συνειρμικά εμφανίζονται κατ’ αντιπαραβολή ως σοβαροί αλλά και ανώριμοι, τραχείς, σκληροί, δυνατοί, κυρίαρχοι αλλά και επιπόλαιοι και χειριστικοί, που συχνά επιβάλλονται με τη ρώμη και τη βία. Βασική έκφραση του θηλυκού εμφανίζεται η μάνα και βασική έκφραση του αρσενικού η ισχύς. Ενδιαφέρον εμφανίζουν τα πρότυπα που ξεθωριάζουν, όπως, ενδεικτικά, της ‘αφελούς ξανθιάς’ με τον υπερτονισμό της εξυπνάδας ως χαρακτηριστικού της θηλυκότητας στο πλαίσιο της γυναικείας χειραφέτησης αλλά και εκείνα που εμμένουν, όπως του άνδρα ‘γόη’ ως χαρακτηριστικό της αρρενωπότητας.
Ενδιαφέρον εμφανίζει επίσης η πρόσληψη του καλλωπισμού τόσο για το γυναικείο όσο και για το ανδρικό σώμα: εδώ, η ‘περιποίηση’ ταυτίζεται με τη ‘νοικοκυροσύνη’ και την ‘τακτοποίηση’ - παραδοσιακά γυναικείες ιδιότητες - η ‘κόμη’ με τη θηλυκότητα, η ‘γενειάδα’ με την αρρενωπότητα και η δημοφιλής στους νέους πρακτική του ‘piercing’ και του ‘τατουάζ’ ενισχύει την πληττόμενη εικόνα του κυρίαρχου αρσενικού επαναφέροντας στο προσκήνιο ηγεμονικές μορφές ανδρισμού του παρελθόντος - ενδεικτικά, ο άνδρας πειρατής, κατάδικος, στρατιώτης. Βεβαίως οι δι’ αυτού του τύπου μεταμορφώσεις του σώματος ευρύτατα μετερχόμενες από κορίτσια και αγόρια στις μέρες μας διαγράφουν και την ανάδυση ενός θολού τοπίου -όπως τονίστηκε- στη σύγχρονη πρόσληψη της θηλυκότητας και της αρρενωπότητας.
	Όπως ήδη τονίστηκε πράγματι, πρόκειται για μια περίπτωση κοινωνικής μνήμης, μιας κοινωνικής κατασκευής του παρελθόντος στο παρόν, μιας σύνθεσης της πραγματικότητας, του φαντασιακού και του συμβολικού από ενσυνείδητες ή μη ενθυμίσεις γεγονότων που μεταβιβάζονται από το παρελθόν, στο παρόν και στο μέλλον.[footnoteRef:49] Όπως ήδη τονίστηκε επαληθεύεται ο φεμινιστικής προέλευσης ισχυρισμός ότι οι κατηγορίες του φύλου -κυρίως η θηλυκότητα και λιγότερο ο ανδρισμός- συνιστούν οικουμενικές κατηγορίες που έχουν βιολογικό υπόβαθρο.[footnoteRef:50] Επίσης, με την ανάδυση της παραδοσιακής πρόσληψης της ιδιαιτερότητας του γυναικείου σώματος, επαληθεύεται το επιχείρημα ότι η ανατομία και φυσιολογία των γυναικών, που ταυτίζεται με το βιολογικό πεπρωμένο τους ως μητέρων και τροφών είναι αυτή που καθορίζει την κοινωνική τους θέση και αξία.[footnoteRef:51] Ομοίως, όπως καταδείχθηκε «οι αναλυτικές κατηγορίες ‘φύλο’ ‘γυναίκες’ και ‘άνδρες’, ‘θηλυκότητα’ και ‘ανδρισμός’ δεν παραπέμπουν σε ενιαίες ταυτότητες ή υποστασιοποιημένα συλλογικά υποκείμενα, αλλά σε πολιτισμικά προσδιορισμένες, ασταθείς και αμφιλεγόμενες θέσεις πειθαρχικής υποκειμενοποίησης και εμπρόθετης δράσης».[footnoteRef:52] [49:  Μαντόγλου, Α. (2010). «Κοινωνικές μνήμες και «αμνησίες» του ιστορικού παρελθόντος της Ελλάδας», ΕΛΨΕ, Ψυχολογία, 17 (2), 121-139.]  [50:  Haraway D., (1992), The Promise of Monsters: A Regenerative Politics for Inappropriate/d Others, London, Routledge.]  [51:  Όπως παραπέμπει και η Αθανασίου Α. (2004) Γυναίκες και φύλα: Ανθρωπολογικές και ιστορικές προσεγγίσεις. Η μελέτη του φύλου ως αναλυτικού εργαλείου στο χώρο της υγείας. Μελέτη έργου ΕΠΕΑΕΚ ΙΙ, «ΠΜΣ-Γυναίκες και Φύλα: Ανθρωπολογικές και ιστορικές προσεγγίσεις». Πανεπιστήμιο Αιγαίου: Τμήμα Κοινωνικής Ανθρωπολογίας και Ιστορίας, σελ. 4-5. Επίσης, βλ., Παπαταξιάρχης Ε., & Παραδέλλης Θ., (επ)., (1992), Ταυτότητες και Φύλο στη Σύγχρονη Ελλάδα, Αθήνα, Αλεξάνδρεια. Αθανασίου, Α. (2003). Η Πειθαρχία της Συνέχειας: Χρόνος, Σώμα και Βιοπολιτική στη Σύγχρονη Ελλάδα. Σύγχρονα Θέματα νο 82, σελ. 45-52.]  [52:  Αθανασίου Α., (2004), ανωτ., σελ. 4.] 

Στη συνέχεια, με τα αποτελέσματα της έρευνας υποστηρίζεται και η άποψη ότι το γυναικείο «σώμα-σε-φόρμα», μπορεί να αναδειχθεί ως ένα πεδίο (μάχης) της δυτικής έμφυλης ταυτότητας.[footnoteRef:53] Ο Foucault ομοίως επιβεβαιώνεται στο ότι το σώμα είναι η επιφάνεια πάνω στην οποία εγγράφονται και αρθρώνονται σχέσεις ισχύος, αλλά και εκ-δραματίζονται αμφισβητήσεις, αναδιοργανώσεις και αντιστάσεις.[footnoteRef:54] Πράγματι όπως φάνηκε, στις δυτικές καπιταλιστικές καταναλωτικές κοινωνίες το πρότυπο του σώματος «σε φόρμα» μέσω του οποίου αρθρώνονται οι πολιτισμικές αξίες της δύναμης, της νεότητας και της ανταγωνιστικότητας, αφορά και τους άνδρες και τις γυναίκες, αν και με άνισους τρόπους. Το ιδεατοποιημένο πρότυπο, δηλαδή, του λεπτού, δυνατού, γυμνασμένου και υγιούς σώματος είναι ένα έμφυλα διαρθρωμένο πεδίο άσκησης ισχύος και ρήξεων, ενώ και η αισθητική της αυτο-παρουσίασης είναι έμφυλα τοποθετημένη. Ενώ το ανδρικό σώμα υποβάλλεται πρωτίστως στη νόρμα του ρωμαλέου σώματος, οι πειθαρχικές τεχνολογίες στις οποίες υπόκειται το γυναικείο σώμα περιστρέφονται γύρω από την εμφάνιση. Όπως τονίζεται, το γυναικείο σώμα έχει γίνει ένα είδος πολιτισμικού πλαστικού, ένα πραγματικό πεδίο μάχης όπου αναμετριούνται και εγκαθιδρύονται αμφιλεγόμενες εννοιολογήσεις της έμφυλης ταυτότητας. Το γυναικείο σώμα αναδεικνύεται σε αρένα πάνω στην οποία οι παθολογίες της θηλυκότητας εξημερώνονται ή εξαλείφονται και η κανονιστική θηλυκότητα κατασκευάζεται ως ένα σύμπλεγμα πειθαρχικών πρακτικών που ορίζουν και οριοθετούν το σώμα, τις χειρονομίες του, το σχήμα, το βάρος του, την όρεξη, την κίνηση, την εμφάνιση, τις επιθυμίες του. Είναι μέσα σ’ αυτό το πλαίσιο συμβολικής βίας και πολιτισμικά αναγνωρίσιμης έμφυλης κανονικότητας που γυναίκες προσλαμβάνουν τον ενσώματο και έμφυλο εαυτό τους ως αρκετά ή όχι θηλυκό, ή αρκετά ή μη ελκυστικό.[footnoteRef:55] Όπως και η Bordo διατείνεται, «το σώμα δεν είναι μόνον ένα πολιτισμικό κείμενο. Είναι επίσης ένας πρακτικός, άμεσος τόπος κοινωνικού ελέγχου … Μέσω της οργάνωσης και της ρύθμισης του χρόνου, του χώρου και των κινήσεων της καθημερινής μας ζωής, τα σώματά μας ασκούνται, διαπλάθονται και σφραγίζονται με τη στάμπα των κυρίαρχων ιστορικών μορφών αίσθησης του εαυτού».[footnoteRef:56] [53:  Αθανασίου, Α., (2004), ανωτ.]  [54:  Foucault M., (1977), Discipline and Punish: The Birth of the Prison, London, Penguin.]  [55:  Βλ. σχετική επισκόπηση θεωριών στο Αθανασίου 2004, ανωτ., σελ. 27.]  [56:  Bordo S., (1999), The Male Body: A New Look at Men in Public and in Private, N. Y., Farrar, Straus, and Giroux, pp. 165-6.] 

Στη συνέχεια εντοπίζουμε, ωστόσο, και δεδομένα που υποστηρίζουν μια μετάβαση από μια εννοιολόγηση του φύλου και των έμφυλων σχέσεων στη βάση της βιολογικής ομοιότητας προς τον προσδιορισμό του φύλου και των έμφυλων σχέσεων ως συστήματος κοινωνικών σχέσεων που διαμορφώνει έμφυλες ιεραρχίες αλλά και τη συγκρότηση πολιτιστικών προτύπων και πρακτικών. Με αυτόν τον τρόπο αυτό το «κοινωνικό φύλο» φωτίζει και τους τρόπους που ορίζεται και κατασκευάζεται το περιεχόμενο της θηλυκότητας και της αρρενωπότητας.[footnoteRef:57] Κατ’ ακολουθία, οι έμφυλες ταυτότητες εννοιολογούνται και ως προϊόντα παραστασιακών επιτελέσεων όπου «το φύλο δεν εγγράφεται παθητικά πάνω στο σώμα ούτε καθορίζεται από τη φύση, τη γλώσσα, το συμβολικό ή ακόμα από την καταδυναστευτική ιστορία της πατριαρχίας».[footnoteRef:58] Αχνοφαίνεται λοιπόν και με τα αποτελέσματα της παρούσας έρευνας ότι η νεολαία μας βρίσκεται μπροστά σε ένα τοπίο υπό μετάβαση όπου οι γυναίκες και οι άνδρες διαμορφώνουν οι ίδιοι τις κοινωνικές προσδοκίες για τη θηλυκότητα και την αρρενωπότητα. [footnoteRef:59] [57:  Στρατηγάκη Μ. (2007). Το φύλο της Κοινωνικής Πολιτικής. Αθήνα: Μεταίχμιο, σελ. 25.]  [58:  Butler Judith, 2006, «Παραστασιακές επιτελέσεις και συγκρότηση του φύλου: Δοκίμιο πάνω στη φαινομενολογία και τη φεμινιστική θεωρία», στο Α. Αθανασίου (επ.), Φεμινιστική θεωρία και πολιτισμική κριτική, Αθήνα, Νήσος, 381-407, εδώ, 404-5.]  [59:  Στρατηγάκη Μ. (2007), σελ. 31, και όπως αυτή παραπέμπει στην Butler Judith.] 


Η θέση της γυναίκας στην κοινωνία, την οικογένεια και την εργασία σήμερα
Η διερεύνηση των αντιλήψεων για τη θέση της γυναίκας σήμερα στην κοινωνία, την οικογένεια και την εργασία σε σχέση με το παρελθόν, συνέβαλε στην ανάδυση περαιτέρω νοηματοδοτήσεων για το «άλλοτε και το τώρα». Όπως φαίνεται οι νέοι και οι νέες αντιλαμβάνονται αυτήν την πολιτισμική ανάδραση (cultural backlash)[footnoteRef:60] και διακατέχονται από την πεποίθηση ότι τα πράγματα έχουν αλλάξει μεν αλλά είναι θολή η έκβαση αυτών των αλλαγών. Όπως φαίνεται στην πλειονότητά τους οι συμμετέχοντες/ουσες στην έρευνα θεωρούν ότι ακόμη και σήμερα οι κυρίαρχες κοινωνικές ιεραρχίες του παρελθόντος παρεμποδίζουν την επίτευξη της ισότητας των φύλων. [60:  Ενδεικτικά, βλ. Inglehart, R. & Norris, P (2003). Rising tide: Gender equality and cultural change around the world. Cambridge: Cambridge University Press. Norris P., & Inglehart R., (2019), CULTURAL BACKLASH, Cambridge University Press.] 

Συχνές είναι αναφορές σε δίπολα που συγκροτούνται γύρω από ένα παραδοσιακό παρελθόν που εμμένει και δυναστεύεται από την πατριαρχία και ένα μετασχηματισμένο παρόν που καθοδηγείται από τον εκσυγχρονισμό και διαδικασίες κοινωνικών αλλαγών που αργούν, ωστόσο, να ολοκληρωθούν. Μάλιστα, οι συμμετέχοντες/ουσες στην έρευνα στην πλειονότητά τους διαβλέπουν μια επιβάρυνση των γυναικών στο σύγχρονο κοινωνικό γίγνεσθαι, καθώς η κοινωνική τους θέση παραπαίει ανάμεσα στην παράδοση και τη νεωτερικότητα.
Αρχικά εντοπίζεται η δυσκολία επίτευξης ισότητας στο πεδίο της εργασίας καθώς υπάρχουν φίλτρα που παρεμποδίζουν την ισότιμη εξέλιξη των γυναικών, όπως το φαινόμενο της ‘γυάλινης οροφής’, οι δομικού τύπου αποκλεισμοί από την απόλαυση βασικών δικαιωμάτων και αγαθών, οι κοινωνικές ιεραρχίες στον κρατούντα καταμερισμό της εργασίας και οι εγκλεισμοί σε παραδοσιακούς βασικούς στερεοτυπικούς ρόλους όπως το κοινωνικά κατασκευασμένο καθήκον ή η ‘θυσία’ της μάνας για την ανατροφή των τέκνων. Λοιπές τοποθετήσεις επικεντρώνονται στο πεδίο των διακρίσεων και της ισότητας των ευκαιριών.
Λοιπά εμπόδια στην επίτευξη ισότητας είναι οι νοοτροπίες που έχουν κτισθεί και αμετακίνητα εγκατασταθεί αλλά και τα στερεότυπα που εμμένουν κυρίως ως προς την αντικειμενικοποίηση της γυναίκας. Πολύ χαμηλά -στην κατώτατη θέση- στον δείκτη επίτευξης ισότητας βρίσκονται τα άτομα με διαφορετικό σεξουαλικό προσανατολισμό από τη δυαδική κανονικότητα ή τη μη διάκριση φύλου.
Μάλιστα, τα δομικά εμπόδια και οι κοινωνικά κατασκευασμένες προϊδεάσεις είναι τόσο ισχυρές παράμετροι που κάποιοι/ες οδηγούνται σε μια μοιρολατρική ή/και ντετερμινιστική πρόσληψη της εργασίας ή μη για τις γυναίκες ως ζήτημα «τύχης» ή πεπρωμένου. Από την άλλη πλευρά, όπως φαίνεται στερεοτυπικές προσλήψεις της γυναίκας ως ‘νοικοκυράς’ καθοδηγούν τις αποφάσεις για προσλήψεις γυναικών σε εργασιακές θέσεις «κατώτερες» ή «κατώτατες» στην ιεραρχία των θέσεων εργασίας/απασχόλησης, ενώ παράλληλα οι γυναίκες ακόμη και όταν δραστηριοποιούνται στον δημόσιο στίβο εξακολουθούν να ‘φιμώνονται’. Μάλιστα το να μην ‘υψώνει η γυναίκα φωνή’ στο πεδίο του «οίκου» επαναφέρει στο προσκήνιο το σύνδρομο της «κρεβατομουρμούρας», ή το στερεότυπο της ‘γκρινιάρας’ συζύγου.
Μέσα στο πλαίσιο αυτό η ισορροπία στις έμφυλες σχέσεις, ρόλους και ιεραρχίες φαίνεται πώς εξακολουθεί να παραμένει ανοικτό θέμα προς διεκδίκηση, οι δε σχέσεις ανάμεσα στα φύλα στην ηλικιακή κατηγορία των νέων 20-35 ετών εμφανίζονται ‘μεταλλαγμένες’. Σήμερα το βάρος στις έμφυλες σχέσεις δεν τίθεται στην επιδίωξη κοινωνικής καταξίωσης αλλά στην αναζήτηση συναισθημάτων και αισθημάτων που, ωστόσο, χαρακτηρίζονται κυρίως από παροδικότητα. Στο πλαίσιο δε της «αισθηματοποιημένης -πλην αβέβαιης- σχέσης» η τεκνοποιία ανατοποθετείται και είτε αποκλείεται δια βίου είτε μετατίθεται σε ένα περισσότερο σταθερό από οικονομική άποψη κυρίως μέλλον. Σε άλλες περιπτώσεις η τεκνοποιία ‘τρομάζει’ αυτή τη «γενιά μινιατούρα», καθώς συνεπάγεται μείωση της δύσκολα κατακτημένης ελευθερίας αλλά και ένταση της ευθύνης. Μιας ευθύνης που οι γυναίκες αισθάνονται πως αναλαμβάνουν κατ’ ολοκληρίαν.
	
Τα κινήματα στην υπηρεσία της ισότητας των φύλων
Η συμβολή των κινημάτων, του γυναικείου κινήματος ιδιαίτερα, αναγνωρίζεται από τους/τις περισσότερους/ες των συμμετεχόντων/ουσών στην έρευνα. Η συμβολή του γυναικείου κινήματος επικεντρώνεται σε θέματα κοινωνικής καταξίωσης των γυναικών, χειραφέτησης, κατάκτησης δικαιωμάτων σε όλα τα πεδία, ενίσχυσης της ανοδικής κοινωνικής κινητικότητας των γυναικών και αναγνώρισης της γυναίκας ως αυτόνομου κοινωνικού υποκειμένου. 
Ωστόσο τίθενται και σημαντικοί αστερίσκοι που ποδηγετούνται από παραδοσιακά δομικά και πολιτισμικά συμφραζόμενα. Αστερίσκοι τίθενται τόσο από άνδρες όσο και από γυναίκες που συμμετείχαν στην έρευνα και σχετίζονται με έναν «φόβο» ή/και «αμηχανία» απέναντι σε μια υπερβολή που μπορεί να βλάψει τα κεκτημένα, σε έναν ενδεχόμενο κίνδυνο μιας υποθετικής αντεπίθεσης της ηγεμονικής θέσης των ανδρών, που βρίσκονται στη χειρότερη περίπτωση σε άμυνα και στην καλύτερη σε αμηχανία, σε μια απειλή που εκπορεύεται από τη διασάλευση της καθεστηκυίας τάξης αλλά και τη ρήξη που δημιουργείται στις παραδοσιακές έμφυλες σχέσεις.
Και στο σημείο αυτό διακρίνουμε την ισχύ που έχουν οι παραδοσιακές νόρμες της συνύπαρξης των φύλων στην κοινωνία με τον άνδρα που κυριαρχεί και τη γυναίκα που υποτάσσεται... διαφορετικά... επέρχεται το χάος!

Η θέση της γυναίκας στην οικογένεια και την εργασία
Η νέα γενιά -άνδρες και γυναίκες- προσλαμβάνει την οικογένεια κυρίως συναισθηματικά, καθώς νοηματοδοτούν την οικογένεια ως ένα τοπίο που χαρακτηρίζεται από τη ρομαντική αγάπη που ανθίζει, αλλά και που παρέχει ταυτόχρονα ασφάλεια και σιγουριά. Στο πλαίσιο αυτό, μεγάλη σημασία αποδίδεται στην αγάπη, τη στήριξη και την αλληλοβοήθεια, σε ένα συλλογικό ‘μαζί’ που εκφράζει συντροφικότητα αλλά και μοίρασμα ευθυνών και καθηκόντων. Ενδιαφέρον εμφανίζουν οι νοηματοδοτήσεις που συνδέουν την οικογένεια με τον «οίκο», την «εστία», το «σπίτι» τόσο οντολογικά όσο και συμβολικά ως τόπων ζεστασιάς, ασφάλειας αλλά και ενός ονείρου προς επίτευξη. Η εικόνα του «λιμανιού» που αναδύεται αυτόματα συμπληρώνει τις νοηματοδοτήσεις για το προστατευτικό κέλυφος της οικογένειας στην πορεία των νέων στον αβέβαιο σύγχρονο κόσμο.
Λοιπές νοηματοδοτήσεις της οικογένειας διαφεύγουν, ωστόσο, του παραπάνω «αισθηματοποιημένου» πλαισίου και υπογραμμίζουν τις παραδοσιακές δομο-λειτουργικές όψεις του θεσμού της οικογένειας, ως παρούσες και στο σύγχρονο κοινωνικό σχηματισμό: οι όψεις αυτές δεν είναι άλλες από αυτές που σχετίζονται με μηχανισμούς ‘εξάρτησης’ και ‘αναπαραγωγής’. Με τον τρόπο αυτό επιστρέφουν οι αντιλήψεις για τη λειτουργία του θεσμού ως προς το αναπαραγωγικό καθήκον αλλά και την αναπαραγωγή του κυρίαρχου συστήματος αξιών, μέσω των ‘προτύπων’.
Ωστόσο κοινή φαίνεται να είναι η αντίληψη ότι ο θεσμός της οικογένειας σήμερα βρίσκεται σε «κρίση». Αφενός έχουν υποχωρήσει τα αξιακά προαπαιτούμενα της δημιουργίας οικογένειας και απόκτησης τέκνων ενώπιον ενός προεξάρχοντος ιδιάζοντος ηθικού ατομισμού, ενώ αφετέρου σημαντική παράμετρος αναδεικνύεται η οικονομική δυστοκία, δυσπραγία και αβεβαιότητα που καθορίζουν πλέον την εργασία ή την ανεργία. Σημαντικές παράμετροι αναδεικνύονται τόσο τα διαζύγια όσο και η βία στην οικογένεια. Από την άλλη πλευρά, ο σύγχρονος τρόπος ζωής, η καταχρηστική είσοδος της τεχνολογίας στην ζωή μας που δημιουργεί νέες αποστάσεις, η έλλειψη της εκ του σύνεγγυς επικοινωνίας και η κοινωνική απομόνωση και αποξένωση στη σύγχρονη μεγαλούπολη, θεωρούνται πως έχουν τη δική τους συνεισφορά στην ‘κρίση’ της οικογένειας. Ως αποτέλεσμα, ανιχνεύεται μια ρομαντικοποιημένη επιθυμία της επαναφοράς των πραγμάτων στην προτέρα κατάσταση, είτε με την έλευση των ορίων, είτε με την παραδοσιακή διάκριση των ρόλων στο πλαίσιο λειτουργίας της οικογένειας.
	Αυτό το τελευταίο εντοπίζεται συχνότερα στον λόγο της νεολαίας, αναφορικά με το θέμα της συμφιλίωσης επαγγελματικής και οικογενειακής/προσωπικής ζωής, το οποίο φαίνεται να ενεργοποιεί ρομαντικές προϊδεάσεις και επιστροφές σε ένα πανταχού παρόν παρελθόν, καθώς επαναφέρει στο προσκήνιο παραδοσιακές προσλήψεις για τον ρόλο των φύλων στο πλαίσιο της παραδοσιακής οικογένειας. Eξίσου συχνά, οι αποστροφές του λόγου των συμμετεχόντων/ουσών στην έρευνα παραπαίουν ανάμεσα σε βιωματικές εμπειρίες από την πατρική τους οικογένεια, την προσωπική τους ρευστή εργασιακή και αισθηματική καθημερινότητα και σε ανεπιθύμητες προβολές της ζωής τους σε ένα εξίσου αδιανόητο μέλλον (impossible future), που κατατρύχεται από ένα αέναο και εξοντωτικό κυνήγι του χρόνου μέσα στην καθημερινότητα ιδιαίτερα της μεγαλούπολης.
Ενδιαφέρον εμφανίζουν ωστόσο και τοποθετήσεις που προβάλλουν μια αντίληψη του κοινωνικού εαυτού της νεολαίας ως ενός υπεύθυνου εαυτού που αντιμετωπίζουν το ζήτημα με ορθολογισμό και υπευθυνότητα, αντικρούοντας με τον τρόπο αυτό προβολές εικόνων της νεολαίας ως επιπόλαιων, ανώριμων και ανεύθυνων κοινωνικών υποκειμένων που ‘δεν ξέρουν τί θέλουν’ και αναζητούν τον 'κίνδυνο’ και την περιπέτεια. Ωστόσο διατυπώνονται και απόψεις αισιόδοξες, μετριοπαθείς και ισορροπημένες αναφορικά με τη συμφιλίωση επαγγελματικής και οικογενειακής/προσωπικής ζωής, κατ’ ακολουθία της επιταγής «πάν μέτρον άριστον». Πέρα, δηλαδή, από την οικονομική παράμετρο η οποία είναι κυρίαρχη στις σχετικές τοποθετήσεις, η δημιουργία οικογένειας και η τεκνοποιία καθορίζονται ομοίως σημαντικά και από τις ατομικές επιδιώξεις, φιλοδοξίες και επιθυμίες των νέων, έναν νέου τύπου ηθικό ατομικισμό. Άλλοι/ες υπογραμμίζουν τη σημασία της συγκυρίας (το timing) και τη συμβολή ενός αναπόδραστου βιολογικού, κυρίως, momentum. Άλλοι/ες εκλαμβάνουν τη συμφιλίωση ως «συμφωνία» (ένα deal) και την τεκνοποιία ως τυχαίο συμβάν. Τέλος μια άλλη παράμετρος που αναδύεται από τον λόγο των ερωτώμενων γυναικών και ανδρών της έρευνας αφορά στον σύγχρονο τρόπο της μοναχικής ζωής - του εργένικου βίου, τόσο για τους άνδρες όσο και για τις γυναίκες, που σταδιακά λαμβάνει τα χαρακτηριστικά μιας νέας ευδιάκριτης τάσης και στάσης. Από την άλλη πλευρά, η «εργένικη ζωή» δεν φαίνεται ότι συνεπάγεται αναγκαστικά τη μοναξιά αλλά ενδέχεται να εκφράζει την πίεση της αυξανόμενης διεκδίκησης ατομικής αυτονομίας.
	Στη συνέχεια, διαπιστώνεται ότι οι συμμετέχοντες/ουσες στην έρευνα αντιλαμβάνονται ότι στην οικογένεια δεν είναι όλα πάντα ρόδινα: Ως προς την ενότητα της βίας στην οικογένεια και ειδικότερα την άσκηση ενδοοικογενειακής βίας κατά των γυναικών η συγκομιδή στάσεων, αντιλήψεων και απόψεων ήταν ιδιαίτερα πλούσια. Το ζήτημα αυτό απασχολεί σε σημαντικό βαθμό τη νεολαία. Όλοι και όλες οι συμμετέχοντες/ουσες ομονοούν στο ότι υπάρχει πολύ βία κυρίως κατά των γυναικών στην κοινωνία μας. Ωστόσο αξίζει να σημειωθεί, ότι και ως προς το ζήτημα αυτό ο λόγος των συμμετεχόντων/ουσών στην έρευνα βρίθει στερεοτυπικών προσλήψεων για το φύλο και τις έμφυλες σχέσεις στην οικογένεια, σε βαθμό που ομοίως δικαιολογεί τους ισχυρισμούς για μια πολιτισμική ανάδραση των σχετικών αντιλήψεων και προσλήψεων. Θα λέγαμε, μάλιστα, χωρίς κανέναν δισταγμό, ότι εντοπίζεται η ανάδυση ενός νέου τύπου φοβικού κοινωνικού υποκειμένου εξ αντανακλάσεως εμπειριών άλλων, η οποία υπογραμμίζει και την ακραία αυστηρότητα που χαρακτηρίζει τον πληθυσμό της έρευνας ως προς τα μέτρα αντιμετώπισης αυτής της βίας (βλ. κατωτέρω), που υπογραμμίζει ομοίως ένα αίτημα για περισσότερη ασφάλεια. Αυτό πιστεύουμε ότι συνδυάζεται ερμηνευτικά με τη διαπιστούμενη στις δειγματοληπτικές έρευνες του έργου αύξηση της εμπιστοσύνης στην Αστυνομία για τη διαχείριση θεμάτων βίας στην οικογένεια. Επίσης, αξίζει να σημειωθεί ο εντοπισμός ενός στερεοτυπικά επαναλαμβανόμενου λόγου των ειδικών για τις αιτίες του φαινομένου με κυρίαρχη την έμφαση σε ατομικά χαρακτηριστικά των δραστών και των θυμάτων και στον ‘κύκλο της βίας’ στο πλαίσιο ενός κατακυριευτικού ψυχολογισμού, αλλά και η επίδραση των ΜΜΕ και των ΜΚΔ. Επίσης να σημειώσουμε ότι ο ανδρικός πληθυσμός της έρευνας χαρακτηρίζεται από αμηχανία και συχνά λαμβάνει μια αμυντική στάση αναφορικά με τη συζήτηση της εν λόγω θεματικής ενότητας.
Περαιτέρω, αρχικά εντοπίζουμε ότι ο πληθυσμός της έρευνας επικεντρώνεται στην άσκηση σωματικής, ψυχολογικής, λεκτικής, σεξουαλικής βίας κυρίως σε βάρος των γυναικών, με μικρές παρεκβάσεις για την ύπαρξη φαινομένων άσκησης βίας και σε βάρος ανδρών αλλά και παιδιών. Ο δράστης είναι συνήθως ο σύζυγος/σύντροφος, ο οποίος φέρει τα χαρακτηριστικά της πατριαρχικής προέλευσης ηγεμονικής αρρενωπότητας, ενός προτύπου που κατακρίνεται και στηλιτεύεται συλλήβδην. Σημαντικά επαναλαμβανόμενη εμφανίζεται η θεωρία του ‘κύκλου της βίας’ η οποία διαρκώς αναπαράγεται και μια έμφαση σε ατομοκεντρικές και ψυχολογικές θεωρήσεις, ακόμη και από άτομα που δεν διαθέτουν σχετικές σπουδές. Εδώ εντοπίζεται μια επιλεκτική επιδραστική διαμεσολάβηση των μίντια, η οποία ωστόσο έχει αφυπνίσει τις συνειδήσεις αναφορικά με τις γυναικοκτονίες.
Έτσι διακρίνουμε την ανάδυση των στερεοτύπων για τον ελέω πατριαρχίας εξουσιαστικό άνδρα-δράστη, τον ρωμαλέο-δυνατό δράστη, τον κτητικό και ζηλόφθονο δράστη αλλά και την αντικειμενικοποίηση της γυναίκας. Επίσης ανιχνεύουμε τη στερεοτυπική πρόσληψη για τη γυναίκα ως το «ένοχο θύμα» (victim blaming) ή/και, διαφορετικά, το στερεότυπο του τύπου ‘τα’ θελε και τά’παθε, όπου ο δυνατός άνδρας κατισχύει της αδύναμης γυναίκας. Επίσης, διακρίνουμε και την ανάδυση της ‘ύπουλης’ βίας των γονέων αλλά και τη βία που ασκείται στο παιδί-θεατή. Η βία στην οικογένεια εξακολουθεί ασκείται εν κρυπτώ, ‘πίσω από κλειστές πόρτες’ και ‘κλειστά στόματα’. Έτσι συμβολοποιείται ως βία που λανθάνει, είτε είναι κραυγαλέα, είτε υποβόσκουσα, ως μη συνειδητή ή αναμενόμενη με βάση τα κρατούντα. Άλλοι/ες τονίζουν θυματοκεντρικές προσεγγίσεις, ενώ εντοπίζονται και αναφορές σε σχέσεις ανταγωνισμού ανάμεσα στα φύλα. Συχνά το στερεότυπο του άνδρα κυρίαρχου συγχέεται με το συναίσθημα της ζήλιας και οι σχέσεις εκμετάλλευσης με την κτητικότητα. Τέλος θίγεται και το ζήτημα του εθισμού στη βία. Η διαμεσολάβηση των ΜΜΕ και των ΜΚΔ έχουν διαδραματίσει σημαντικό ρόλο στη διαμόρφωση των αντιλήψεων με τρόπο που το φαντασιακό επιβάλλεται του πραγματικού.
Στη συνέχεια, κατά τον πληθυσμό της έρευνας ο σκοτεινός αριθμός της βίας στην οικογένεια φαντάζει ως απροσδιόριστο μέγεθος. Οι συγκαλύψεις και οι αποκαλύψεις επαφίενται κυρίως στα χέρια των γυναικών θυμάτων που, κατά κανόνα, σιωπούν γιατί φοβούνται τα αντίποινα από τον δράστη ή τη δευτερογενή θυματοποίηση από τις Αρχές, των γυναικών θυμάτων που ανέχονται γιατί κατατρύχονται από την ανέχεια, την ταπείνωση και τη ντροπή που, όπως γίνεται αντιληπτό από τον πληθυσμό της έρευνας, επιτείνονται από την κοινωνική κατακραυγή που υφέρπει και το συνεπακόλουθο στίγμα. Οι κλειστές πόρτες ομοίως ενέχονται αλλά και οι αδιάφοροι τρίτοι που δεν μιλούν, ούτε καταμαρτυρούν. Εντοπίζονται και απόψεις που υποστηρίζουν τη γενναιότητα ή/και τον ηρωισμό του θύματος αλλά και τους μηχανισμούς ενοχοποίησης του θύματος (blaming the victim).
Η υποενότητα για τη βία στην εργασία και ειδικότερα για τη σεξουαλική παρενόχληση στους χώρους εργασίας έδωσε περαιτέρω βήμα στους/στις συμμετέχοντες/ουσες στην έρευνα να αναπτύξουν τις γνώμες, απόψεις και εμπειρίες τους αλλά και οδήγησε κι εμάς να αντιληφθούμε την ευαλωτότητα της νέας γενιάς (20-35 ετών) στο πλαίσιο των ευέλικτων συνθηκών που επικρατούν στην αγορά εργασίας, την ανεργία ή/και ετεροαπασχόληση των νέων. Όπως διαπιστώθηκε το ζήτημα αυτό απασχολεί έντονα τη νέα γενιά, η οποία εμφανίζεται αρκετά ευαισθητοποιημένη και ενήμερη για τις σχετικές πρακτικές τόσο στον δημόσιο όσο και στον ιδιωτικό τομέα. Κατά τη γνώμη τους, αυτό το φαινόμενο αναδεικνύει ομοίως με την άσκηση της βίας στην οικογένεια τις πατριαρχικές κοινωνικές ιεραρχίες σε ένα πεδίο που σηματοδοτεί την ‘έξοδο της γυναίκας’ από το σπίτι. Πρόκειται για ένα ύπουλο κτύπημα στην κατάκτηση του κοινωνικού πλέον δικαιώματος της γυναίκας, στη δικαιωματική επίτευξη της ανεξαρτησίας, της αυτονομίας και της καταξίωσής της στον επαγγελματικό στίβο, που συνήθως λανθάνει, γιατί τα θύματα δύσκολα μιλούν. 
	Κατά τον πληθυσμό της έρευνας το φαινόμενο στην πλειονότητα των περιπτώσεων εκδηλώνεται από συμπεριφορές ανδρών σε βάρος γυναικών συναδέλφων τους. Ασκείται κατά κανόνα από άνδρες ανώτερης ιεραρχικά θέσης στο επάγγελμα σε βάρος γυναικών κατώτερης εργασιακής θέσης στην επαγγελματική ιεραρχία. Σε κάποιες περιπτώσεις αναδύεται και το αρχαιοελληνικό στερεότυπο του άνδρα ‘σάτυρου’. Περαιτέρω ανιχνεύονται και αταβιστικές νοηματοδοτήσεις του ‘άνδρα κυνηγού’ αλλά και νοηματοδοτήσεις της αντικειμενικοποίησης της γυναίκας που εδράζεται στην πατριαρχία. Όπως φαίνεται αυτή η γερά κτισμένη νοοτροπία συντηρεί τις καθεστηκυίες κοινωνικές ιεραρχίες και ταλαιπωρεί τη γυναίκα όχι μόνο στο σπίτι αλλά και στη δουλειά. Στην περίπτωση αυτή η ‘δύναμη’ του άνδρα δεν υποστασιοποιείται στη ρώμη αλλά στο κύρος που προσδίδουν οι θέσεις απασχόλησης στην επαγγελματική ιεραρχία.
	Στη συνέχεια εντοπίζονται και στρατηγικές αντιμετώπισης του φαινομένου που αναπτύσσονται από τις, κατά κανόνα, γυναίκες θύματα. Οι στρατηγικές αυτές, σχεδόν κατά κανόνα, περιλαμβάνουν την αποχώρηση από τον συγκεκριμένο χώρο εργασίας, αλλά και την ανοχή και τη σιωπή μπροστά στον φόβο της απώλειας της θέσης εργασίας στις δύσκολες σύγχρονες οικονομικές συνθήκες. Έτσι, αντί για την αναμενόμενη ‘ικανοποίηση εκ της εργασίας’, τα θύματα εκβιάζονται και βασανίζονται καθημερινά με κόστος ακόμη και για την προσωπική τους υγεία. Σε κάποιες περιπτώσεις αναδύεται, ωστόσο, και το στερεότυπο της στοχοπροσηλωμένης γυναίκας που μπορεί να ανταπεξέλθει στον σύγχρονο ανταγωνισμό των φύλων.
	Διασπορά των απόψεων επικρατεί ως προς τον σκοτεινό αριθμό των περιστατικών που δεν γίνονται ορατά, δεν καταγγέλλονται και δεν τιμωρούνται. Κάποιοι/ες πιστεύουν ότι τα περιστατικά γίνονται γνωστά. Οι περισσότεροι/ες ωστόσο θεωρούν ότι αποσιωπώνται. Επιχειρήματα κατατίθενται και για τις δυο περιπτώσεις αντιλήψεων: Σημαντικό ρόλο στην αποσιώπηση των συμβάντων διαδραματίζουν διαφορετικές κατηγορίες φόβων: άλλοι συναρτώνται με τα δομικά χαρακτηριστικά μιας ‘κλειστής’ αγοράς εργασίας σε συνθήκες οικονομικής δυσπραγίας (φόβος απόλυσης ή απώλειας εργασίας) αλλά και κοινωνικής καταξίωσης (κύρος – κατ’ αντιδιαστολή με το στίγμα) και άλλοι με κυρίαρχες ηθικές αξιολογήσεις που εδράζονται στη δόμηση του πολιτισμικού κώδικα αξιών της κοινωνίας μας (απαξίωση, αναξιοπιστία, ντροπή, χλευασμός) ο οποίος, ωστόσο, υποστηρίζει το προσωπείο των αναμενόμενων χαρακτηριστικών του σύγχρονου εργαζόμενου ανθρώπου (αξιοπιστία, αποτελεσματικότητα, δυναμισμός). Άλλοι/ες υποστηρίζουν ότι η βία στην εργασία ‘δεν κρύβεται’. Κάποιοι/ες ισχυρίζονται ότι στη βία αυτή είναι ευάλωτα και τα δύο φύλα στον ίδιο βαθμό. Μάλιστα οι άνδρες είναι περισσότερο ευάλωτοι, καθώς λόγω των κοινωνικών κανόνων διστάζουν να προβούν σε σχετικές αποκαλύψεις για να μη χάσουν το κύρος που προσιδιάζει στην ηγεμονική αρρενωπότητα (fear of losing face).

Διακρίσεις και Ισότητα των Φύλων
	Κατά τη νέα γενιά στη σύγχρονη Ελλάδα εξακολουθούν να υφίστανται διακρίσεις ως προς όλα τα φύλα που παρεμποδίζουν την επίτευξη ισότητας των φύλων. ΄Εμφαση αποδίδεται από τους/τις ερωτώμενους/ες στις διακρίσεις που υφίστανται άτομα διαφορετικού σεξουαλικού προσανατολισμού και ταυτότητας φύλου από τον παραδοσιακό και βιολογικά προσδιορισμένο διαχωρισμό σε άρρεν και θήλυ.
Το πεδίο της εργασίας/απασχόλησης αναγορεύεται στον πλέον ευάλωτο τομέα σε διακρίσεις σε βάρος των γυναικών. Αρχικά εντοπίζονται διακρίσεις στην κατάληψη θέσεων ευθύνης και ισχύος. Ομοίως στο πεδίο της εξέλιξης καριέρας.
Στο πεδίο του νόμου και της κρατικής προστασίας οι ερωτώμενοι/ες ομονοούν ως προς το ότι ο νόμος είναι ουδέτερος ως προς το φύλο. Στην απονομή, ωστόσο, της διαδικαστικής ή/και ουσιαστικής ποινικής δικαιοσύνης οι γνώμες διίστανται. Για κάποιους τα «πάντα είναι θέμα ανθρώπου» με ανάδυση της στερεοτυπικής αναπαράστασης του αστυνομικού ως «στραβόξυλου». Άλλοι/ες θεωρούν ότι τόσο η αστυνομία όσο και -κυρίως- η δικαιοσύνη διακατέχονται από αμεροληψία στην άσκηση των καθηκόντων τους. Οι περισσότεροι/ες, ωστόσο, αισθάνονται ότι ο νόμος και η τάξη δεν επιβάλλονται όπως θα έπρεπε από τα Δικαστήρια και την Αστυνομία, οι δε διακρίσεις μπορεί να αφορούν τόσο τους άνδρες όσο και τις γυναίκες. Στο σημείο αυτό να τονίσουμε ότι οι ερωτώμενοι/ες καθοδηγούνται στις σχετικές τοποθετήσεις τους κατά κανόνα από τη μιντιακή διαμεσολάβηση παρά από την προσωπική εμπειρία, η οποία φαίνεται πως απουσιάζει.
Τέλος στο πεδίο της κοινωνικής πρόνοιας και προστασίας οι συμμετέχοντες/ουσες θεωρούν ότι κατά κανόνα δεν υφίστανται διακρίσεις, οι οποίες όταν εντοπίζονται επιτελούνται κατά κανόνα εις βάρος των ανδρών οι οποίοι φέρονται ως οι λιγότερο προστατευμένοι. 


Τί πρέπει να γίνει; Προτάσεις πολιτικής
Αναφορικά με όλα τα θέματα που συζητήθηκαν στο πλαίσιο της έρευνας με νέους και νέες 20-35 ετών την πρωτοκαθεδρία στις προτεινόμενες προτάσεις και σε όλα τα πεδία έχει η εκπαίδευση. Το σχολείο αναδεικνύεται σημαντικός τόπος για την ευαισθητοποίηση και ενημέρωση των παιδιών και των νέων καθώς «είναι η μόρφωση και όχι το φύλο» που καθοδηγεί συμπεριφορές μέσα από την ενίσχυση της αξιοκανονιστικής πανοπλίας των νέων μελών της κοινωνίας μας.
Στη δεύτερη θέση επισημαίνεται η σημασία της οικογένειας που θέτει τα πρότυπα και την ηθική ευθυγράμμιση ή μη των νέων μελών με παραδοσιακές, ωστόσο αξίες και πρότυπα. 
Άλλοι/ες προτείνουν μια πιο ολιστική και πολυεπίπεδη προσέγγιση με την Πολιτεία, γενικά, να φέρει το βάρος με μέτρα και δράσεις ενίσχυσης της οικογένειας και της εκπαίδευσης σε θέματα ισότητας όλων των φύλων και με την ενεργοποίηση δράσεων ενημέρωσης του κοινού με τη μορφή δημόσιων διαλέξεων.
Μεγάλη έμφαση τίθεται στην προτεραιότητα που πρέπει να δοθεί από την πολιτεία σε αυστηρές πολιτικές αντι-βίας στην οικογένεια και την εργασία, που θα απευθύνονται σε όλα τα φύλα, στη χάραξη και άσκηση εμπειρικά τεκμηριωμένης και ορθολογικής πολιτικής αλλά και στον ρόλο των ίδιων γυναικών, ως φορέων αλλαγής της κοινωνικής τους θέσης και κατάστασης. 
Η Δικαιοσύνη και η Αστυνομία βρίσκονται στο στόχαστρο των επικρίσεων. Σχετικές προτάσεις περιλαμβάνουν αυστηροποίηση των ποινών για τους δράστες, ενίσχυση των σχετικών ποινικών διατάξεων με την νομοθέτηση ακόμη πιο βαρύτερων ποινών για τους δράστες βίαιων ‘εγκλημάτων’ στην οικογένεια και την εργασία και μεγαλύτερη σοβαρότητα από τις Αστυνομικές Αρχές. Στο πλαίσιο αυτό προτείνονται, δηλαδή, μέτρα ενίσχυσης της επιτήρησης και της τιμωρίας, καθώς το ζήτημα της συλλογής αποδείξεων έρχεται και επανέρχεται στους λόγους των ερωτώμενων με κάποιους/ες να θεωρούν τα ψηφιακά μέσα παρακολούθησης ως τα πλέον ενδεδειγμένα, ακόμη κι αν αυτά συνεπάγονται περιορισμό ατομικών δικαιωμάτων.
Οι κοινωνικές υπηρεσίες στο μυαλό των ερωτώμενων που μπορούν να προσφέρουν κοινωνική πρόνοια και προστασία εξαντλούνται στον έλεγχο του περιβάλλοντος. Είναι σαφής η υποχώρηση του κλάδου στη συνείδηση της νεολαίας που καλύπτεται από ένα πέπλο αγνοίας. Από την άλλη πλευρά, κάποιες από τις παρεχόμενες υπηρεσίες ενημέρωσης δεν κρίνονται πλέον αποτελεσματικές. Στις υπηρεσίες αντιμετώπισης προτείνεται να εισέλθουν περισσότερο δυναμικά και οι Δήμοι, που χαρακτηρίζονται από μεγαλύτερη εγγύτητα με τον/την πολίτη. 
Οι συμμετέχοντες/ουσες στην έρευνα θεωρούν ότι απαιτείται μεγαλύτερη προστασία των εργαζομένων από το Κράτος, τη νομοθεσία, αλλά και την ίδια την επιχείρηση με επίταση των κρατικών ελέγχων, σύσταση ομάδων εργασίας και υποστήριξης στο εργασιακό περιβάλλον, δράσεις ενημέρωσης εντός και εκτός εργασιακού περιβάλλοντος και προβλέψεις σοβαρών κυρώσεων για τους δράστες και γενικότερα μηχανισμοί επιτήρησης και τιμωρίας.  
Τέλος είναι εμφανής η υποστήριξη απόψεων που υποστηρίζουν τη συμβολή της νέας γενιάς ως φορέα κοινωνικής αλλαγής και προόδου και υπερτονίζουν τη σημασία των κοινωνικών αγώνων και διεκδικήσεων, μέσω μιας ενεργοποίησης μιας νέας μορφής ενσυνείδητης πολιτότητας.



ΑΝΔΡΕΣ ΚΑΙ ΓΥΝΑΙΚΕΣ ΗΛΙΚΙΑΣ 36-50 ΕΤΩΝ

ΓΙΑ ΤΗ ΓΥΝΑΙΚΑ ΣΤΗΝ ΕΡΓΑΣΙΑ ΚΑΙ ΤΗΝ ΟΙΚΟΓΕΝΕΙΑ ΣΤΗΝ ΕΛΛΑΔΑ ΣΗΜΕΡΑ

ΑΠΟΤΕΛΕΣΜΑΤΑ ΜΕΛΕΤΗΣ ΠΕΡΙΠΤΩΣΗΣ[footnoteRef:61] [61:  Αναλυτικά βλ. Σπυροπούλου Ναταλία, Άνδρες και γυναίκες ηλικίας 36-50 ετών. Μελέτη περίπτωσης, Έκθεση ποιοτικής έρευνας έργου (πολυγραφημένη στο πλαίσιο υλοποίησης του παρόντος έργου). ] 


Στην παρούσα έκθεση επιχειρείται η ανάλυση του ποιοτικού υλικού που συγκεντρώθηκε από τη διεξαγωγή συνεντεύξεων με δεκαέξι άνδρες και γυναίκες ηλικίας 36-50 ετών, με στόχο τη διερεύνηση της θέσης της γυναίκας στην οικογένεια και την εργασία στην Ελλάδα σήμερα και την ανάδειξη των νέων συνθηκών και προκλήσεων που διαμορφώνονται σήμερα και επηρεάζουν την ισότητα των φύλων. 
	Πριν προχωρήσουμε στην παρουσίαση των αποτελεσμάτων της ποιοτικής έρευνας κρίνεται σκόπιμη η αναφορά στα κύρια χαρακτηριστικά του γενικού πληθυσμού ηλικίας 36-50 στην Ελλάδα, όπως αυτά αποτυπώνονται στις επίσημες στατιστικές της χώρας. Σύμφωνα λοιπόν με την Απογραφή Πληθυσμού 2021, ο πληθυσμός 30-50 ετών αποτελεί περίπου το 27% του συνολικού πληθυσμού της Ελλάδας με περίπου το 33% του πληθυσμού αυτής της ηλικίας να διαμένει στην Περιφέρεια Αττικής. Επίσης, ο πληθυσμός ηλικίας 36-50 ετών εμφανίζει υψηλά ποσοστά αποφοίτων τριτοβάθμιας εκπαίδευσης, με τις γυναίκες να υπερτερούν των ανδρών (με 38% έναντι 29%). Στην αγορά εργασίας, η ηλικία αυτή θεωρείται και η πλέον παραγωγική αφού συγκεντρώνει υψηλά ποσοστά απασχόλησης (87% των ανδρών και 70% των γυναικών). Όμως, οι γυναίκες εμφανίζουν υψηλά ποσοστά στη μερική απασχόληση σε σχέση με τους άνδρες (26% έναντι 6%)[footnoteRef:62]. Φαίνεται λοιπόν, ότι στην Ελλάδα, 1 στις 4 εργαζόμενες γυναίκες ηλικίας 35-50 ετών εργάζεται με μερική απασχόληση. Όσον αφορά την οικογενειακή κατάσταση του πληθυσμού 36-50 ετών, το 65% δηλώνει έγγαμο/σε σύμφωνο συμβίωσης (60% στους άνδρες και 70% στις γυναίκες), το 26% δηλώνει άγαμο (33% στους άνδρες και 19% στις γυναίκες) και το 8% διαζευγμένο/σε διάσταση (6% στους άνδρες έναντι 10% στις γυναίκες). Εξετάζοντας τους εθνικούς δείκτες ισότητας, στοιχεία του 2024 φανερώνουν ότι οι γυναίκες ηλικίας 25-49 απασχολούνται καθημερινά σε διπλάσιο ποσοστό από τους άνδρες σε οικιακές εργασίας όπως καθαριότητα, μαγείρεμα κ.λπ. (61% έναντι 31%, EIGE CARE 2024), ενώ ξοδεύουν τον τετραπλάσιο χρόνο σε αυτές (ELSTAT Time Use Survey, 2014). [62:  Eurostat LFS, 2023.] 

	Για τη συγκεκριμένη μελέτη περίπτωσης πραγματοποιήθηκαν συνολικά δεκαέξι συνεντεύξεις σε βάθος με άνδρες και γυναίκες (8 γυναίκες και 8 άνδρες) που εντάσσονται στην ηλικιακή κατηγορία 36-50 ετών ετών και πιο συγκεκριμένα διανύουν την τέταρτη δεκαετία της ζωής τους. Για την επιλογή του πληθυσμού της έρευνας χρησιμοποιήθηκε δείγμα ευκολίας. Λόγω της μικρής κλίμακας της ποιοτικής έρευνας, τέθηκαν εξαρχής ως κριτήρια επιλογής πέραν από την ηλικία, η οικογενειακή κατάσταση και η ύπαρξη παιδιών. Θεωρήθηκε σκόπιμο δηλαδή ο πληθυσμός της έρευνας να διαθέτει εμπειρία συμβίωσης αλλά και προσωπική εμπειρία ανατροφής παιδιών, προκειμένου να ανταποκριθεί πληρέστερα στον στόχο της ποιοτικής έρευνας, δηλαδή στη διερεύνηση των αντιλήψεων και των εμπειριών για τη θέση της γυναίκας στην οικογένεια και την εργασία, ειδικότερα όσον αφορά στην επιδίωξη καριέρας και τη συμφιλίωση επαγγελματικής και προσωπικής/οικογενειακής ζωής. Η διεξαγωγή των συνεντεύξεων έγινε δια ζώσης στην πλειονότητα, αλλά και μέσω ηλεκτρονικής πλατφόρμας, όπου δεν ήταν εφικτή η δια ζώσης παρουσία, ενώ χρησιμοποιήθηκε οδηγός ημι-δομημένης συνέντευξης με συγκεκριμένες ενότητες στη βάση των οποίων παρουσιάζονται και τα αποτελέσματα. Ο πληθυσμός της έρευνάς μας με βάση τα γενικότερα κοινωνικο-επαγγελματικά χαρακτηριστικά του εκτιμάται ότι ανήκει, ως επί το πλείστον, στα μεσαία εισοδηματικά στρώματα.
Από την ανάλυση των συνεντεύξεων με άνδρες και γυναίκες που εντάσσονται στην ηλικιακή κατηγορία 35-50 ετών προκύπτουν τα εξής συμπεράσματα: 
Οι έμφυλες σχέσεις σήμερα παρουσιάζονται ως πιο συνειδητές, ισότιμες, ενώ η χειραφέτηση των γυναικών έχει ως αποτέλεσμα τον σημαντικό περιορισμό εξαναγκαστικών ή εξαρτητικών σχέσεων που ήταν συχνές στο παρελθόν. Ωστόσο, η ποιότητα των σύγχρονων σχέσεων και η διάρκειά τους επηρεάζονται από νέους κοινωνικούς, οικονομικούς και τεχνολογικούς παράγοντες. Οι μεταβαλλόμενοι έμφυλοι ρόλοι και η διεκδίκηση από τις γυναίκες ισότιμης μεταχείρισης, η επικράτηση του ατομικισμού, οι αυξημένες κοινωνικο-οικονομικές απαιτήσεις, η έλλειψη χρόνου και τα social media, δημιουργούν μία πιεστική καθημερινότητα που αντικατοπτρίζεται σε σχέσεις όπου η σταθερότητα, η επένδυση σε άλλον άνθρωπο, η βαθιά επικοινωνία και το συναίσθημα υποχωρούν.
Εξετάζοντας τις σχέσεις μέσα από την οπτική των έμφυλων ρόλων, οι γυναίκες περιγράφονται ως πιο δυναμικές και διεκδικητικές, ενώ οι άντρες φαίνεται να καθυστερούν να αναπροσαρμόσουν την ταυτότητά τους στο νέο μεταβαλλόμενο περιβάλλον. Σε κάποιες περιπτώσεις δυσκολεύονται να παραχωρήσουν παλαιά κεκτημένα. Αυτή η αντίθεση μεταξύ παλιών ρόλων και νέων προσδοκιών πολλές φορές οδηγεί σε συγκρούσεις μεταξύ των φύλων. Αν και αναγνωρίζεται ότι το παρελθόν δεν ήταν ιδανικό, η διατήρηση υγιών και σταθερών σχέσεων σήμερα φαντάζει δύσκολη, αφού οι σύγχρονες σχέσεις θεωρούνται πιο απαιτητικές, επιφανειακές και λιγότερο διαπραγματευτικές, με αποτέλεσμα η μοναχικότητα και η ατομικότητα να αναδεικνύονται ως οι βέλτιστες επιλογές. 
Αναφερόμενοι στη θηλυκότητα και την αρρενωπότητα, ο πληθυσμός της έρευνας αναγνωρίζει τα στερεότυπα και τις κοινωνικές κατασκευές, κατανοεί το ευρύτερο κοινωνικό πλαίσιο και εμφανίζεται κριτικός απέναντι στην υιοθέτησή τους. Υποστηρίζει ότι τα φύλα είναι δύο, με βάση τα βιολογικά χαρακτηριστικά τους και δεν συμφωνεί με την καθιέρωση άλλων φύλων πέραν του αρσενικού και του θηλυκού. Ταυτόχρονα, αναγνωρίζει το δικαίωμα του κάθε ατόμου στον ελεύθερο αυτοπροσδιορισμό της ταυτότητας φύλου και του σεξουαλικού προσανατολισμού του, στο πλαίσιο του σεβασμού των ανθρωπίνων δικαιωμάτων. 
Όσον αφορά τη θέση της γυναίκας στην κοινωνία και την εργασία, η πλειονότητα συμφωνεί ότι έχει βελτιωθεί σημαντικά σε σχέση με το παρελθόν, στους τομείς των δικαιωμάτων, της κοινωνικής συμμετοχής, της ανεξαρτησίας, της οικονομικής αυτονομίας, και των ευκαιριών συμμετοχής στην αγορά εργασίας και επαγγελματικής ανέλιξης. Το γυναικείο κίνημα φαίνεται να έχει συμβάλει σε αυτό, με μεγαλύτερη αναφορά από τους άνδρες στο κίνημα #metoo. Παρά την εμφανή βελτίωση, παραμένουν ακόμα ανισότητες, τόσο στον εργασιακό χώρο όσο και στην οικογένεια, αλλά και στην κατανομή των οικιακών εργασιών όπου οι γυναίκες επιβαρύνονται πολλαπλά. Η γυναίκα κατέχει κεντρικό ρόλο στην οικογένεια, ενώ η συνύπαρξη επαγγελματικών και οικογενειακών υποχρεώσεων εξανεμίζει τον προσωπικό της χρόνο, δυσκολεύει την επαγγελματική απόδοση και επιβαρύνει την ψυχική της υγεία. Όσον αφορά την οικογένεια, ο κυρίαρχος ρόλος της γυναίκας σύμφωνα με τους άνδρες συνομιλητές μας, είναι αυτός της μητρότητας. Από την άλλη πλευρά, για τις γυναίκες συνομιλήτριες, οι αναφορές στην οικογένεια περιστρέφονται γύρω από τις απαιτήσεις του ρόλου και την έλλειψη υποστήριξης. Από αυτή την άποψη, η θέση της γυναίκας σήμερα αντιμετωπίζει σημαντικές προκλήσεις, επιφορτισμένη με πολλαπλούς ρόλους, τόσο νέους όσο και παραδοσιακούς.
Η ισότητα των φύλων στην Ελλάδα δεν έχει επιτευχθεί πλήρως σύμφωνα με τους συνομιλητές και τις συνομιλήτριές μας. Ισότητα καταγράφεται στα πολιτικά δικαιώματα, στη συμμετοχή των γυναικών στην εκπαίδευση, την εργασία και τη λήψη αποφάσεων, ενώ αναγνωρίζεται η διασφάλιση της ισότητας, κυρίως σε θεσμικό και νομοθετικό επίπεδο. Ωστόσο, στην καθημερινή ζωή εξακολουθούν να υφίστανται ανισότητες, γεγονός που φανερώνει ένα χάσμα μεταξύ θεωρίας και πράξης. Αντιθέσεις στην εφαρμογή της ισότητας εντοπίζονται, μεταξύ άλλων, στον δημόσιο-ιδιωτικό χώρο, μεγάλων-μικρών πόλεων κ.λπ. Όσον αφορά τις προσωπικές απόψεις, οι γυναίκες αναφέρονται κυρίως στις ανισότητες που αντιμετωπίζουν στην καθημερινή ζωή και ιδίως στον ιδιωτικό χώρο της οικογένειας, όπου εξακολουθούν να επωμίζονται το μεγαλύτερο βάρος της φροντίδας παιδιών και νοικοκυριού, ενώ οι άνδρες τονίζουν περισσότερο τα θεσμικά κατοχυρωμένα νομοθετήματα, που έχουν ληφθεί για την προστασία της γυναίκες και την προώθηση της ισότητας. Επιπρόσθετα, αναγνωρίζονται από κοινού τάσεις ανισότητας στην αγορά εργασίας, κυρίως σε θέματα αμοιβών, πρόσληψης και αξιολόγησης. Μεταξύ των παραγόντων που επηρεάζουν την επίτευξη ισότητας αναφέρθηκαν: το οικογενειακό και κοινωνικό περιβάλλον, η εκπαίδευση, τα κοινωνικά στερεότυπα και οι προκαταλήψεις.
Η οικογένεια εκλαμβάνεται, τόσο από τους άνδρες όσο και από τις γυναίκες, ως ένας χώρος αγάπης, ασφάλειας, φροντίδας και αμοιβαίας στήριξης. Χαρακτηρίστηκε δε ως «το υπέρτατο αγαθό». Παράλληλα, διατυπώνονται και πιο επιχειρησιακοί ορισμοί της οικογένειας, στους οποίους επικρατεί η πυρηνική οικογένεια, αλλά και η αναφορά σε έννοιες όπως: ομάδα, δέσμευση, αντοχή, προτεραιότητα.
Ως προς το ερώτημα για το αν υπάρχει «κρίση» στην οικογένεια, η πλειονότητα υποστηρίζει ότι πράγματι, ο θεσμός της οικογένειας αντιμετωπίζει κρίση με αποτέλεσμα την αύξηση των διαζυγίων, την καθυστέρηση δημιουργίας οικογένειας, καθώς και την αυξανόμενη τάση των ατόμων να ζουν μόνα. Από την άλλη πλευρά διατυπώνεται η άποψη ότι η οικογένεια δεν βρίσκεται σε κρίση, αλλά απλώς αλλάζει μορφή, επηρεαζόμενη από όλες τις αλλαγές που διαδραματίζονται στη σύγχρονη κοινωνική πραγματικότητα. Τέλος, μία μειονότητα ανδρών συνομιλητών δε αντιλαμβάνεται, τουλάχιστον στο κοινωνικό της μικρο-περιβάλλον, κάποια κρίση στην οικογένεια.
Η συμφιλίωση επαγγελματικής και οικογενειακής ζωής σήμερα χαρακτηρίζεται ως δύσκολη. Απαιτεί οργάνωση, συνεργασία συντρόφων, κοινωνική υποστήριξη και ισχυρή προσωπική δέσμευση. Για τις γυναίκες συνομιλήτριες και τους πολλαπλούς ρόλους που αναλαμβάνουν, συμμετέχοντας στην αγορά εργασίας και αναλαμβάνοντας την προσωπική και οικογενειακή φροντίδα, η επίτευξη ισορροπίας είναι στενά συνδεδεμένη με την κοινωνική και οικονομική στήριξη που λαμβάνουν. Χωρίς τέτοια στήριξη, η συμφιλίωση των διαφορετικών ρόλων καθίσταται πρακτικά ανέφικτη, με πολλές γυναίκες συνομιλήτριες να θυσιάζουν, τις περισσότερες φορές έναντι των ανδρών, τον προσωπικό τους χρόνο και την επαγγελματική τους διαδρομή υπέρ της οικογένειας. Τονίστηκε ωστόσο, ότι για οικογένειες που δεν έχουν δυνατότητες επιλογής και ταυτόχρονα αδυνατούν να εξισορροπήσουν οικογένεια και εργασία, η σύγχρονη κατάσταση οδηγεί συχνά σε μειωμένη ενασχόληση με τα παιδιά με αρνητικές επιπτώσεις που είναι ήδη ορατές στη σύγχρονη κοινωνία και σε βάρος των παιδιών. Τέλος, ο ρόλος της πολιτείας κρίνεται ανεπαρκής ως προς τη διευκόλυνση της εξισορρόπησης επαγγελματικής και οικογενειακής ζωής.
Αναφορικά με τον ρόλο της οικονομικής εξασφάλισης στην καθυστέρηση δημιουργίας οικογένειας, η οικονομική διάσταση αναδεικνύεται σημαντική σε πολλές μαρτυρίες, ειδικά μετά την οικονομική κρίση αλλά και το αυξημένο κόστος ζωής των τελευταίων ετών. Οι μειωμένοι μισθοί, οι σύγχρονες βιοτικές ανάγκες και η δυσκολία οικονομικής ανεξαρτησίας των ζευγαριών επιδρούν στην απόφαση για τη δημιουργία οικογένειας. Έτσι λοιπόν, η διασφάλιση επαρκών οικονομικών πόρων θεωρείται σημαντική για το επόμενο βήμα της δημιουργίας οικογένειας και για την κάλυψη των αναγκών της, ιδίως των παιδιών, ιδιαίτερα στην ελληνική πραγματικότητα, όπου το κοινωνικό κράτος δεν παρέχει επαρκή υποστήριξη. Ωστόσο, η απόφαση για τεκνοποίηση δεν επηρεάζεται μόνο από οικονομικούς παράγοντες, αλλά και από τις προσωπικές επιδιώξεις, τους στόχους και τις επιθυμίες των ίδιων των υποκειμένων. Ειδικότερα, στην περίπτωση των γυναικών επισημάνθηκε, μεταξύ άλλων παραγόντων και η γενική τάση της απόκτησης προσωπικών και επαγγελματικών εμπειριών πριν προχωρήσουν στη δημιουργία οικογένειας.
Παρά το γεγονός ότι η τεκνοποιία κοινωνικά συνδέεται με επαγγελματική και οικονομική σταθερότητα, οι μαρτυρίες τόσο των γυναικών όσο και των ανδρών αποκαλύπτουν μια πιο σύνθετη εικόνα. Οι προσωπικές τους ιστορίες δεν επιβεβαιώνουν τον παραπάνω κανόνα, καταδεικνύοντας ότι, στην απόφαση για την τεκνοποιία, παίζουν πρωταρχικό ρόλο πολλοί άλλοι παράγοντες, πέραν της οικονομικής και επαγγελματικής αποκατάστασης, όπως η χρονική συγκυρία, η ωριμότητα της σχέσης, η προσωπική επιθυμία, η ηλικία και η ψυχοσυναισθηματική ετοιμότητα των ίδιων των ανθρώπων.
Όσον αφορά την ενδοοικογενειακή βία στην Ελλάδα σήμερα, αναγνωρίζεται ως υπαρκτό φαινόμενο που δεν αφορά αποκλειστικά τη σωματική βία, για την οποία συνήθως υπάρχει μεγαλύτερη προβολή, αλλά συχνότερα τη λεκτική και ψυχολογική βία μέσω προσβολών, χειραγώγησης, έντασης και εξουσιαστικών συμπεριφορών. Η ενδοοικογενειακή βία δεν είναι άγνωστη, καθώς υπάρχει εμπειρία με περιστατικά κακοποίησης στο έμμεσο ή ευρύτερο περιβάλλον τους. Ως αίτια της ενδοοικογενειακής βίας αναφέρθηκαν ατομικοί παράγοντες, όπως η οικονομική πίεση, το άγχος, η εργασιακή ανασφάλεια, συναισθηματικά τραύματα και ψυχολογικά προβλήματα, αλλά και κοινωνικοί παράγοντες, όπως η υποβάθμιση της θέσης της γυναίκας, η κοινωνική αποδοχή και η αναπαραγωγή της βίας, τα οικογενειακά πρότυπα και τα κοινωνικά στερεότυπα και οι αντιλήψεις που παραμένουν ανθεκτικά στο χρόνο.
Η ενδοοικογενειακή βία εξακολουθεί σε μεγάλο βαθμό να παραμένει αόρατη, παρά την αυξημένη κοινωνική ευαισθητοποίηση της τελευταίας δεκαετίας. Υποστηρίζεται πάντως ότι οι νεότερες γενιές είναι λιγότερο διατεθειμένες να ανεχτούν τη βία και έχουν μεγαλύτερη αυτονομία να αποχωρήσουν από σχέσεις κακοποίησης σε σχέση με το παρελθόν. Οι μηχανισμοί για την αντιμετώπιση της ενδοοικογενειακής βίας κρίνονται εξαιρετικά περιορισμένοι και αποσπασματικοί, ενώ διαπιστώνεται αδυναμία αποτελεσματικής προστασίας των θυμάτων. Στο σημείο αυτό να σημειώσουμε ότι το εν λόγω εύρημα δεν είναι αντιφατικό με την εν γένει αύξηση της εμπιστοσύνης στην αστυνομία (βλ. σχετικά ευρήματα των ποσοτικών διερευνήσεων). Αφορά τις στάσεις και αντιλήψεις των συγκεκριμένων ατόμων της ηλικιακής κατηγορίας 36-50 που συμμετείχαν στην έρευνα, τα οποία και διατυπώνουν ένα ηχηρό αίτημα για μεγαλύτερη και αποτελεσματικότερη ενεργοποίηση των αρμοδίων. Η πρόσβαση στη δικαιοσύνη και η προστασία των θυμάτων επηρεάζεται από την πολύ αργή ανταπόκριση και τη γραφειοκρατική διαδικασία, τη δυσκολία υλοποίησης των περιοριστικών μέτρων, την έλλειψη επαρκών δομών και την ύπαρξη στερεοτύπων που μειώνουν την αποτελεσματικότητα των μέτρων. Για την καταπολέμηση του φαινομένου, προτείνεται η έμφαση στην πρόληψη, μέσω της ενίσχυσης της εκπαίδευσης και της συστηματικής καλλιέργειας στάσεων μηδενικής ανοχής στη βία.
Η σεξουαλική παρενόχληση στους χώρους εργασίας στην Ελλάδα παραμένει ένα διαδεδομένο φαινόμενο, αν και υπάρχει η αίσθηση ότι η κατάσταση έχει βελτιωθεί σε σχέση με το παρελθόν, κυρίως λόγω των αυστηρότερων κοινωνικών ορίων. Ορισμένοι άνδρες αναφέρθηκαν στην αυστηροποίηση του πλαισίου επικοινωνίας στους επαγγελματικούς χώρους, με αποτέλεσμα την αντικατάσταση του αυθορμητισμού από την τυπικότητα στις επαγγελματικές σχέσεις, λόγω φόβου παρερμηνειών των προθέσεων. Η σεξουαλική παρενόχληση αφορά συνήθως λεκτικές και άλλες συμπεριφορές σε βάρος κυρίως νέων γυναικών, στην αρχή της επαγγελματικής τους καριέρας, από άνδρες που βρίσκονται συνήθως σε σχέση ισχύος. Η πλειονότητα των γυναικών συνομιλητριών έχουν να περιγράψουν προσωπικές εμπειρίες σεξουαλικής παρενόχλησης, αλλά και οι άνδρες συνομιλητές μας είναι γνώστες τέτοιων περιστατικών από το κοινωνικό τους περιβάλλον. Τα περισσότερα θύματα επιλέγουν τη σιωπή και την αποχώρηση από την εργασία επηρεαζόμενα κυρίως από το στίγμα, τις επαγγελματικές συνέπειες και τη δυσκολία τεκμηρίωσης της πράξης και απονομής της δικαιοσύνης. Σε κάποιες περιπτώσεις αντίδρασης των θυμάτων επιλέχθηκε η ιδιωτική επίλυση του ζητήματος με τους θύτες, ενώ στις λίγες περιπτώσεις που πραγματοποιήθηκαν καταγγελίες στην εργοδοσία, οι θύτες δεν αντιμετώπισαν συνέπειες και παρέμειναν στις θέσεις τους. Ο ρόλος της πολιτείας ως προς τη σεξουαλική παρενόχληση κρίνεται περιορισμένος και αναποτελεσματικός, τόσο ως προς την πρόληψη όσο και ως πρις την καταστολή του φαινομένου.
Όσον αφορά τις διακρίσεις, είναι παρούσες παντού στην κοινωνία, τόσο στον εργασιακό χώρο, όσο και σε άλλους τομείς και στην καθημερινή ζωή γενικότερα και αφορούν την ηλικία, το φύλο, την εθνοτική καταγωγή, το χρώμα, τον σεξουαλικό προσανατολισμό, καθώς και την κοινωνική και οικονομική θέση του κάθε ατόμου. Οι διακρίσεις κατά των γυναικών εντοπίζονται πρωταρχικά στην αγορά εργασίας, κυρίως σε ζητήματα πρόσληψης, αμοιβών, επαγγελματικής ανέλιξης και αφορούν τον συνδυασμό εργασίας-οικογένειας. Η μητρότητα, η πιθανότητα εγκυμοσύνης ή ακόμα και η επιστροφή από άδεια μητρότητας αποτελούν βασικούς λόγους άνισης μεταχείρισης στις προσλήψεις και στην επαγγελματική εξέλιξη, γεγονός που τονίζεται από το σύνολο του πληθυσμού της έρευνάς μας.
Σε σχέση με την ίση μεταχείριση από δημόσιες αρχές και θεσμούς, όπως η αστυνομία και τα δικαστήρια, οι εμπειρίες διαφοροποιούνται. Οι άνδρες συνομιλητές υποστηρίζουν ότι οι γυναίκες τυγχάνουν συχνά αυξημένης προστασίας ή ευνοϊκότερης αντιμετώπισης από την αστυνομία και τα δικαστήρια αποδίδοντάς το στη βιολογική ή κοινωνική τους ευαλωτότητα και στην ανάγκη προστασίας τους. Από την άλλη πλευρά, οι γυναίκες θεωρούν ότι η αντιμετώπιση εξαρτάται από παράγοντες διαφορετικούς σε κάθε περίπτωση, όπως είναι η εξωτερική εμφάνιση, η οικονομική επιφάνεια και οι στερεοτυπικές αντιλήψεις για το φύλο, αλλά και ανάλογα το συμβάν.
Ισότιμη και δίκαιη μεταχείριση υποστηρίζεται ότι παρέχουν οι υπηρεσίες κοινωνικής πρόνοιας και φροντίδας, εξυπηρετώντας χωρίς διακρίσεις ως προς το φύλο, ενώ οι υπάλληλοι θεωρούνται πιο ευαισθητοποιημένοι/ες, γεγονός που αποδίδεται στη θεσμική αποστολή της κοινωνικής πρόνοιας και στον επαγγελματισμό των στελεχών. Μία έμφυλη διαφοροποίηση που αναδείχθηκε αφορά τον βαθμό χρήσης των υπηρεσιών αυτών, με τις γυναίκες και ιδίως τις μητέρες με παιδιά να θεωρούνται συχνότερες χρήστριες των υπηρεσιών αυτών. Η διαφοροποίηση αυτή αποδίδεται στη διατήρηση των στερεοτύπων που θέλει τους άνδρες «δυνατούς», «ηγετικούς» και άρα χωρίς ανάγκη για βοήθεια. Παρόλα αυτά, τα τελευταία χρόνια παρατηρείται μία αλλαγή και σε αυτόν τον τομέα.
Οι παρεμβάσεις της πολιτείας πρέπει να εστιάσουν στην προσπάθεια αλλαγής των νοοτροπιών και των κοινωνικών αντιλήψεων και στην αποδοχή της έμφυλης ισότητας. Οι κύριες πολιτικές θα πρέπει να ξεκινούν από την ενίσχυση των σχολείων με νέες κοινωνικές δεξιότητες και με τον εμπλουτισμό της παρεχόμενης εκπαίδευσης με βιωματικές προσεγγίσεις και αντικείμενα, που άπτονται ζητημάτων κρίσιμων για την κοινωνική συνοχή και τον σεβασμό των ανθρώπινων δικαιωμάτων. Επιπλέον, απαραίτητη κρίνεται η λήψη κατάλληλων μέτρων, ώστε να διασφαλίζεται η απρόσκοπτη εφαρμογή στην πράξη όλων όσων προβλέπονται σε θεσμικό επίπεδο για την προώθηση της ισότητας των φύλων.
Οι γυναίκες συνομιλήτριές μας υπογραμμίζουν ότι η εκπαίδευση αποτελεί το θεμέλιο για την πρόληψη ανισοτήτων, διακρίσεων και βίας. Επισημαίνουν ότι είναι σημαντικό να ενταχθούν μαθήματα ισότητας των φύλων και κοινωνικής δικαιοσύνης ήδη από την προσχολική ηλικία, ακόμα και στους βρεφονηπιακούς σταθμούς, ώστε τα παιδιά να αναπτύξουν σωστή αντίληψη για τη θέση των ανθρώπων στην κοινωνία και στην εργασία, ανεξάρτητα από το φύλο τους. Η εκπαίδευση αυτή πρέπει να καλύπτει τόσο τις κοινωνικές σχέσεις και τη σεξουαλική ισότητα, όσο και προγράμματα ενίσχυσης των παιδιών στην κατανόηση των κοινωνικών ρόλων και στερεοτύπων, δημιουργώντας ακόμα και σε περιβάλλοντα, όπου η ισότητα δεν εφαρμόζεται στο σπίτι.
Σημαντική θεωρείται και η ενημέρωση και επιμόρφωση των γονέων, ώστε να μπορούν να ανταποκριθούν στις προκλήσεις της σύγχρονης κοινωνίας και της ψηφιακής εποχής. Οι συμμετέχουσες τόνισαν ότι οι γονείς συχνά έχουν χάσει τον προσανατολισμό τους, γεγονός που επηρεάζει αρνητικά τα παιδιά, και προτείνουν τη δημιουργία συστηματικών προγραμμάτων εκπαίδευσης και υποστήριξης γονέων και παιδιών.
Στον τομέα της εργασίας και της επαγγελματικής ισότητας, οι γυναίκες αναφέρουν την ανάγκη ενίσχυσης της δικαιοσύνης, μέσα από αποτελεσματικότερες και ταχύτερες διαδικασίες καταγγελίας περιστατικών σεξουαλικής παρενόχλησης. Ακόμα προτάθηκε η ενίσχυση της πληροφόρησης των εργαζομένων, ειδικά των γυναικών, ώστε να γνωρίζουν τα δικαιώματά τους. Τονίστηκε ότι θα πρέπει να θεσμοθετηθούν κριτήρια πρόσληψης και διαδικασίες ελέγχου που να διασφαλίζουν ότι οι παραβιάσεις και οι διακρίσεις θα τιμωρούνται άμεσα και αποτελεσματικά, αποτρέποντας την επανάληψη των φαινομένων.
Επιπλέον, υπογραμμίζεται η σημασία της ισότιμης διαχείρισης της γονικής άδειας και της συμφιλίωσης οικογενειακής-επαγγελματικής ζωής. Οι συνομιλήτριες προτείνουν μεγαλύτερη ευελιξία, ώστε και οι άντρες να συμμετέχουν στη γονική άδεια, γεγονός που θα διευκολύνει την ισότιμη κατανομή ευθυνών και θα μειώσει την επαγγελματική «ποινή», που συχνά αντιμετωπίζουν οι γυναίκες λόγω μητρότητας. Αναφέρθηκε επίσης η ανάγκη για θεσμοθετημένα μέτρα που διασφαλίζουν την παρουσίαση των δικαιωμάτων και των διαδικασιών στους/στις πολίτες, ώστε τα νέα παιδιά και οι οικογένειες να αντιλαμβάνονται έμπρακτα την ισότητα και τη δικαιοσύνη.
Στο πλαίσιο της πρόληψης της βίας, οι γυναίκες επισήμαναν ότι τα παιδιά εκτίθενται από πολύ μικρή ηλικία σε περιβάλλοντα και μέσα που περιέχουν βία και επιθετικές συμπεριφορές, γεγονός που επηρεάζει αρνητικά την ανάπτυξή τους και τις κοινωνικές τους δεξιότητες. Η πρόταση αφορά τόσο τη διαχείριση των ψηφιακών μέσων και της έκθεσης σε περιεχόμενο βίας, όσο και τη δημιουργία ασφαλών και εποπτευόμενων εκπαιδευτικών χώρων, όπου οι εμπειρίες βίας και οι διακρίσεις μπορούν να αναγνωριστούν και να αντιμετωπιστούν.
Οι άνδρες συνομιλητές μας επίσης αναφέρθηκαν στο ρόλο της εκπαίδευσης και στην ανάγκη οι παρεμβάσεις να ξεκινούν από το δημοτικό σχολείο. Τονίστηκε ότι τα παιδιά σε μικρές ηλικίες δεν εμφανίζουν ρατσιστικές ή διακριτικές συμπεριφορές και ότι αυτές μεταδίδονται αργότερα από το οικογενειακό ή ευρύτερο κοινωνικό περιβάλλον. Ο ρόλος του σχολείου θα πρέπει να μπορεί να ανατρέψει αυτή τη διαδικασία με την εισαγωγή καινοτόμων μαθημάτων για την καταπολέμηση της βίας, των διακρίσεων, του ρατσισμού και για τη θέση της γυναίκας, που να προάγουν τον διάλογο και την κριτική σκέψη των μικρών μαθητών/τριών, ώστε τα παιδιά να μάθουν να αξιολογούν συμπεριφορές και αντιλήψεις από μικρή ηλικία. Επισημάνθηκε ωστόσο ότι η πρόταση αυτή δεν μπορεί να επιφέρει άμεσες αλλαγές, αλλά θα αποδώσει κυρίως στις μελλοντικές γενιές.
Επιπλέον, η συνεχής εκπαίδευση των ανθρώπων που βρίσκονται σε κομβικές θέσεις και έχουν επαφή με την εξουσία είναι απαραίτητη, ώστε να κατανοούν την ανάγκη ίσης αντιμετώπισης και να αποφεύγεται η μεροληψία (πχ. σε διαδικασίες επιλογής προσωπικού). Στο πλαίσιο αυτό σημαντική κρίνεται επίσης, η ύπαρξη κυρώσεων όταν δεν μπορεί να τεκμηριωθεί μια άνιση απόφαση.
Άλλη πρόταση αφορούσε στην αξιοποίηση των Μέσων Μαζικής Επικοινωνίας και των Μέσων Κοινωνικής Δικτύωσης για τη δημιουργία εκπομπών, διαφημίσεων και γενικότερα περιεχομένου, που να αναδεικνύει και να προωθεί ζητήματα ισότητας, κοινωνικής δικαιοσύνης και υποστήριξης ευάλωτων ομάδων αλλά και να ενημερώνει τους/τις πολίτες για θεσμικές παρεμβάσεις και κοινωνικές δομές που παρέχουν βοήθεια. Ωστόσο, επισημαίνεται ότι αυτή θα πρέπει να συνοδεύεται από ουσιαστική και αποτελεσματική λειτουργία των κοινωνικών δομών, ώστε οι πολίτες που απευθύνονται σε αυτές να λαμβάνουν πραγματική βοήθεια. Επιπλέον, εκφράζεται έντονος προβληματισμός για τη μονοδιάστατη και συχνά διαστρεβλωμένη εικόνα της πραγματικότητας που μεταδίδεται από τα ΜΜΕ, η οποία συμβάλλει στη δημιουργία στερεοτύπων. Η ανάπτυξη της τεχνητής νοημοσύνης και η δυσκολία διάκρισης μεταξύ αληθινού και ψευδούς περιεχομένου, καθιστά αναγκαία, σύμφωνα με συνομιλητή μας, την αναζήτηση τρόπων για την αντιμετώπιση τέτοιων φαινομένων.
Για τη στήριξη της μητρότητας, προτάθηκε να αντιμετωπίζονται η εγκυμοσύνη και η ανατροφή των παιδιών ως εργασία κοινωνικής αξίας και να αμείβονται από το κράτος, ανεξάρτητα από το αν η μητέρα εργάζεται ή όχι. Επιπλέον, προτάθηκε η χορήγηση περισσότερης άδειας, η μείωση των ωρών εργασίας και η οικονομική ενίσχυση των οικογενειών, ιδιαίτερα στα πρώτα χρόνια ζωής του παιδιού.
Σημαντική θεωρήθηκε επίσης η ενεργοποίηση ελέγχων από το κράτος, προκειμένου να μπορεί να τηρείται η εφαρμογή των θεσμικών προβλέψεων στην πράξη. Αναφέρθηκε ότι σε καθημερινό επίπεδο εξακολουθούν να υπάρχουν μεμονωμένες, αλλά ουσιαστικές, ανισότητες σε πολλούς τομείς της ζωής, συμπεριλαμβανομένου του επαγγελματικού και ότι θα πρέπει να εξασφαλίζεται στην πράξη η εφαρμογή του θεσμικού πλαισίου για την ισότητα των φύλων στη χώρα.
Τέλος, ορισμένοι/ες συνομιλητές/τριες εξέφρασαν την άποψη ότι οι προτάσεις δε λαμβάνονται υπόψη από την πολιτεία, και δήλωσαν απογοήτευση και έλλειψη εμπιστοσύνης προς τους θεσμούς και το κράτος, απορρίπτοντας συλλογικές ή θεσμικές διαδικασίες και επικεντρώνοντας αποκλειστικά στην ατομική δράση.
Συνολικά, οι συνομιλήτριες και οι συνομιλητές μας θεωρούν ότι οι προσπάθειες αλλαγής των νοοτροπιών και των κοινωνικών αντιλήψεων χρειάζεται να ξεκινούν από τα σχολεία και την εκπαίδευση, ενώ οι θεσμοί και η πολιτεία θα πρέπει να ενισχύσουν την προστασία, την ενημέρωση και την ισότητα στην πράξη. Οι προτάσεις πολιτικής που αναδεικνύονται μέσα από τις μαρτυρίες τόσο των γυναικών όσο και των ανδρών που έλαβαν μέρος στην έρευνα, επικεντρώνονται στους παρακάτω άξονες:
1. Εκπαίδευση, επιμόρφωση και ευαισθητοποίηση: εισαγωγή μαθημάτων ισότητας και κοινωνικής δικαιοσύνης από τα πρώτα χρόνια της εκπαίδευσης, επιμόρφωση γονέων και κοινωνικής κοινότητας.
2. Θεσμική προστασία και ισότητα στην εργασία: ταχύτερες και αποτελεσματικές διαδικασίες για καταγγελίες, κριτήρια πρόσληψης που εξαλείφουν διακρίσεις, ισότιμη κατανομή γονικών αδειών και έμπρακτη στήριξη της συμφιλίωσης οικογενειακής και επαγγελματικής ζωής. Επιβολή κυρώσεων σε περιπτώσεις άνισης μεταχείρισης.
3. Πρόληψη και αντιμετώπιση βίας, ρατσισμού και στερεοτύπων: περιορισμός της έκθεσης σε βία από νεαρή ηλικία, παρεμβάσεις για την έκθεση των ανηλίκων σε social media και Τεχνητή Νοημοσύνη, δημιουργία ασφαλών χώρων και ενίσχυση της ικανότητας αναγνώρισης και αντιμετώπισης των φαινομένων
4. Ενίσχυση της δικαιοσύνης: μείωση των γραφειοκρατικών εμποδίων, του κόστους πρόσβασης και του χρόνου για την έκδοση δικαστικών αποφάσεων.
5. Αξιοποίηση των μέσων μαζικής ενημέρωσης για κοινωνική ευαισθητοποίηση και πληροφόρηση: προβολή ενημερωτικού περιεχομένου που να αναδεικνύει ζητήματα ισότητας, κοινωνικής δικαιοσύνης και υποστήριξης ευάλωτων ομάδων.
6. Πολιτικές στήριξης της μητρότητας και αναγνώριση της φροντίδας: παροχή οριζόντιου επιδόματος για την ανατροφή παιδιών, ενίσχυση των υποδομών και δυνατότητα δωρεάν πρόσβασης σε βρεφονηπιακούς σταθμούς για όλους/όλες τους/τις πολίτες.
7. Ενεργοποίηση διαδικασιών και πραγματοποίηση ελέγχων για τη αποτελεσματική εφαρμογή του θεσμικού πλαισίου στην πράξη: ενεργοποίηση μηχανισμών για τη διασφάλιση της τήρησης και της εφαρμογής στην πράξη των όσων προβλέπονται από το θεσμικό πλαίσιο. Τόνωση της εμπιστοσύνης των πολιτών στους θεσμούς και στον ρόλο του κράτους.










ΑΝΔΡΕΣ & ΓΥΝΑΙΚΕΣ ΗΛΙΚΙΑΣ 51-65 ΕΤΩΝ
ΓΙΑ ΤΗ ΓΥΝΑΙΚΑ ΣΤΗΝ ΕΡΓΑΣΙΑ ΚΑΙ ΤΗΝ ΟΙΚΟΓΕΝΕΙΑ ΣΤΗΝ ΕΛΛΑΔΑ ΣΗΜΕΡΑ
ΑΠΟΤΕΛΕΣΜΑΤΑ ΜΕΛΕΤΗΣ ΠΕΡΙΠΤΩΣΗΣ[footnoteRef:63] [63:  Αναλυτικά βλ. Βεζυργιάννη Κατερίνα, ΑΝΔΡΕΣ & ΓΥΝΑΙΚΕΣ 50-65 ΕΤΩΝ. ΜΕΛΕΤΗ ΠΕΡΙΠΤΩΣΗΣ, ΕΚΘΕΣΗ ΠΟΙΟΤΙΚΗΣ ΕΡΕΥΝΑΣ ΕΡΓΟΥ, ΑΘΗΝΑ, ΕΚΚΕ, 2026, (πολυγραφημένη στο πλαίσιο υλοποίησης του παρόντος έργου). ] 


Η παρούσα μελέτη περίπτωσης αφορά στην ηλικιακή ομάδα ανδρών και γυναικών μεταξύ 51 και 65 ετών και έχει ως στόχο να διερευνήσει τον τρόπο που αντιλαμβάνονται τη θέση της γυναίκας στην οικογένεια και στην εργασία σήμερα, ποια εμπόδια εντοπίζουν στην ισότητα των φύλων και ποιες λύσεις προτείνονται για τη βελτίωση των συνθηκών ζωής και εργασίας των γυναικών στην Ελλάδα.
Η ηλικιακή ομάδα 51–65 ετών κατέχει σήμερα έναν καίριο ρόλο στο κοινωνικό και οικογενειακό οικοσύστημα της χώρας. Βρίσκεται στο μεταίχμιο ώριμης επαγγελματικής δραστηριότητας αλλά και αυξημένων φροντίδων, αποτελώντας χαρακτηριστικά τη λεγόμενη «γενιά sandwich» (ή older sandwich generation[footnoteRef:64]). Όσον αφορά στην οικογενειακή τους κατάσταση και τις καθημερινές φροντίδες, συχνά άτομα αυτής της ηλικιακής ομάδες ανήκουν σε νοικοκυριά με έφηβα ή νεαρά ενήλικα άτομα (φοιτητές/τριες ή πρόσφατα εισερχόμενους/ες στην αγορά εργασίας), που συχνά παραμένουν οικονομικά εξαρτημένα, λόγω του υψηλού κόστους σπουδών και διαβίωσης. Παράλληλα, μεγάλο ποσοστό καλείται να αναλάβει ρόλο φροντιστή/τριας ηλικιωμένων γονέων (ή/και συντρόφων), συχνά με αυξημένες ανάγκες φροντίδας. Η σύζευξη των δύο αυτών κατευθύνσεων δημιουργεί σημαντική συναισθηματική, οικονομική και χρονική πίεση, με άμεσες επιπτώσεις στη δυναμική των σχέσεων και στη διαχείριση του οικογενειακού χρόνου. Ταυτόχρονα οι κρίσεις της προηγούμενης δεκαπενταετίας (οικονομική και υγειονομική δε διαμόρφωσαν απλώς την καθημερινότητά της εν λόγω γενιάς, αλλά αναδιαμόρφωσαν ριζικά τις σχέσεις μεταξύ ανδρών και γυναικών, τη σταθερότητα των ζευγαριών και τη συνολική ανθεκτικότητα της οικογένειας. [64:  Albertini, M., Tur-Sinai, A., Lewin-Epstein, N., & Silverstein, M. (2022). The older sandwich generation across European welfare regimes: Demographic and social considerations. European Journal of Population, 38(2), 273–300. https://doi.org/10.1007/s10680-022-09606-7 ] 

Συνολικά διενεργήθηκαν 20 συνεντεύξεις σε 11 άνδρες και 9 γυναίκες. Οι συνεντεύξεις διεξήχθησαν δια ζώσης, στο διάστημα Αυγούστου-Οκτωβρίου 2025.
Η ανάλυση των δημογραφικών στοιχείων του πληθυσμού της έρευνας ενισχύει την παραπάνω εικόνα σχετικά με το φορτίο ευθύνης που φέρουν οι γονείς. Στον πληθυσμό συμμετέχουν γυναίκες και άνδρες ηλικίας 51–65 ετών, με την πλειονότητα να βρίσκεται σε έγγαμη κατάσταση, γεγονός που συνδέεται άμεσα με τη λειτουργική οργάνωση του νοικοκυριού και τη διαχείριση της καθημερινότητας. Ιδιαίτερη βαρύτητα εμφανίζει η παρουσία τέκνων, καθώς όλοι/ες οι συμμετέχοντες/ουσες έχουν παιδιά, ωστόσο το είδος της γονικής ευθύνης διαφοροποιείται ανάλογα με την ηλικία τους. Σχεδόν οι μισοί γονείς έχουν ανήλικα τέκνα, γεγονός που συνεπάγεται αυξημένες απαιτήσεις φροντίδας, εποπτείας και καθημερινής ενασχόλησης. Αντίθετα, οι περιπτώσεις με ενήλικα οικονομικά εξαρτημένα μέλη εντός του νοικοκυριού υποδηλώνουν διαφορετικού τύπου επιβάρυνση – λιγότερο καθημερινή αλλά συχνά σταθερή και οικονομικά απαιτητική.
Αξίζει να σημειωθεί ότι σε ορισμένα νοικοκυριά συνυπάρχουν ανήλικα και ενήλικα τέκνα, επιτείνοντας τον πολυδιάστατο χαρακτήρα της γονικής επιβάρυνσης. Η παρουσία ενήλικων τέκνων εκτός νοικοκυριού περιορίζει τις καθημερινές απαιτήσεις, ωστόσο δεν αναιρεί πλήρως τον υποστηρικτικό ρόλο των γονέων, ο οποίος μπορεί να παραμένει ενεργός σε οικονομικό ή συναισθηματικό επίπεδο. Υπάρχει και μια περίπτωση που η συνομιλήτρια έχει και τον ρόλο της γιαγιάς που εργάζεται και ταυτόχρονα αναλαμβάνει τη φροντίδα του εγγονιού (όταν επιστρέφει από την εργασία της), προκειμένου να βοηθήσει την εργαζόμενη κόρη της.
Τέλος, σε ορισμένες περιπτώσεις επιβεβαιώνεται η συστηματική παροχή φροντίδας προς ηλικιωμένους γονείς των πληροφορητών/τριών, η οποία περιλαμβάνει καθημερινές ή τακτικές πρακτικές υποστήριξης (έλεγχο φαρμακευτικής αγωγής, παροχή γευμάτων, συνοδεία σε ιατρικές επισκέψεις). Σε άλλες περιπτώσεις, όπου τα ηλικιωμένα μέλη διατηρούν υψηλό βαθμό αυτονομίας, η φροντίδα δεν λαμβάνει τη μορφή καθημερινής πρακτικής υποστήριξης, αλλά εκφράζεται κυρίως μέσω τακτικής επικοινωνίας και καθημερινού ελέγχου της κατάστασής τους. Παράλληλα, αναδεικνύεται η αμφίδρομη διάσταση της φροντίδας, καθώς οι ηλικιωμένοι γονείς εξακολουθούν να εκφράζουν έγνοια και υποστήριξη προς τα μεσήλικα παιδιά τους, επιβεβαιώνοντας τη διαχρονική ισχύ και συνοχή των οικογενειακών δεσμών και παρέχοντας συχνά φροντίδα στα εγγόνια ή υποστηρίζοντας την προετοιμασία γευμάτων, κυρίως σε περιπτώσεις διαζυγίου ή διάστασης της οικογένειας των παιδιών τους.
Τα ευρήματα της παρούσας μελέτης περίπτωσης αποτυπώνουν τις αντιλήψεις και εμπειρίες γυναικών και ανδρών μέσης ηλικίας (51–65 ετών) και ερμηνεύονται στο πλαίσιο των ιδιαίτερων κοινωνικών και βιωματικών τους αναφορών. Αναδεικνύουν μια σύνθετη και συχνά αντιφατική εικόνα ως προς τις έμφυλες σχέσεις, την οικογένεια, την εργασία και τη βία στη σύγχρονη ελληνική κοινωνία. Παρά τη διαπιστωμένη πρόοδο σε ζητήματα ισότητας, εξακολουθούν να υφίστανται δομικές ανισότητες, κοινωνικά στερεότυπα και θεσμικά ελλείμματα που επηρεάζουν την καθημερινή εμπειρία γυναικών και ανδρών. Η ανάλυση καταδεικνύει ότι οι έμφυλες σχέσεις διαμορφώνονται μέσα από την αλληλεπίδραση οικογενειακών πρακτικών, εργασιακών συνθηκών, κοινωνικών αντιλήψεων και θεσμικών πλαισίων, αναδεικνύοντας την ανάγκη για συνεκτικές παρεμβάσεις πολιτικής και μακροπρόθεσμες κοινωνικές αλλαγές.
Τα δεδομένα επιβεβαιώνουν ότι η οικογενειακή σύνθεση αποτελεί κρίσιμο παράγοντα που επηρεάζει το εύρος και τη μορφή του γονικού και φροντιστικού φορτίου. Ιδίως όταν υπάρχουν ανήλικα τέκνα, το βάρος μετατοπίζεται σε πιο απαιτητικές μορφές φροντίδας, επηρεάζοντας τη λειτουργία, τον χρόνο και τις προτεραιότητες του νοικοκυριού. Στην ηλικιακή ομάδα 50–65 ετών καταγράφεται συχνά ταυτόχρονη ανάληψη πολλαπλών ρόλων φροντίδας —προς παιδιά (ανήλικα και ενήλικα), ηλικιωμένους γονείς ή συζύγους με προβλήματα υγείας, σε μια περίπτωση και εγγόνια— γεγονός που δημιουργεί αυξημένο πρακτικό και συναισθηματικό φορτίο και επηρεάζει την επαγγελματική και προσωπική καθημερινότητα. Οι ευθύνες αυτές επιβαρύνουν συχνότερα τις γυναίκες, αναπαράγοντας υφιστάμενες έμφυλες ανισότητες.
Παρατηρείται συνολικά σημαντική σύγκλιση των απόψεων γυναικών και ανδρών στα ζητήματα που διερευνήθηκαν με την παρούσα μελέτη περίπτωσης για τη συγκεκριμένη ηλικιακή ομάδα.
Η οικονομική και, στη συνέχεια, η υγειονομική κρίση φαίνεται, σύμφωνα με τη γενική παραδοχή των συνομιλητών/τριών, να λειτούργησαν ως καταλυτικοί παράγοντες αναδιάρθρωσης των οικογενειακών και έμφυλων σχέσεων, με παράλληλο αντίκτυπο στη συμπεριφορά των παιδιών. Η συμπεριφορά αυτή, υπό συνθήκες περιορισμένης γονεϊκής διαθεσιμότητας, χαρακτηρίζεται από έλλειψη ορίων, εκτεταμένη διαμεσολάβηση της επικοινωνίας μέσω ψηφιακών μέσων και ενίσχυση του ατομικισμού. Παράλληλα, ο χαρακτηρισμός της σύγχρονης κοινωνίας ως «ναρκισσιστικής» αποτυπώνει μια ευρύτερη κοινωνική μετατόπιση προς σχέσεις επιφανειακές, με περιορισμένη συναισθηματική επένδυση και μειωμένη σταθερότητα, οι οποίες διαμεσολαβούνται σε σημαντικό βαθμό από τα μέσα κοινωνικής δικτύωσης.
Από την άλλη πλευρά, τα ευρήματα υποδηλώνουν ότι κατά τις αντιλήψεις των συμμετεχόντων/ουσών στην έρευνα ατόμων ηλικίας 51-65 ετών,  η νέα γενιά τείνει να υιοθετεί στάσεις μεγαλύτερου σεβασμού προς τα άτομα, ανεξαρτήτως φύλου, αποφεύγοντας διακρίσεις τόσο στην καθημερινή ζωή όσο και στον χώρο εργασίας, ενώ παράλληλα εμφανίζεται περισσότερο εξοικειωμένη με ζητήματα έμφυλης ισότητας. Ωστόσο, διαπιστώνεται ότι κατά τους/τις συνομιλητές/τριές μας μια μερίδα νέων εξακολουθεί να αναπαράγει συντηρητικά πρότυπα και στερεοτυπικές αντιλήψεις που μεταβιβάζονται διαγενεακά, παρά το γεγονός ότι η ενίσχυση της γυναικείας απασχόλησης έχει συμβάλει στη βελτίωση της κοινωνικής θέσης των γυναικών και στον περιορισμό ορισμένων μορφών ανισότητας.
Όσον αφορά την αντίληψη των συμμετεχόντων/ουσών της παρούσας ηλικιακής ομάδας για τη θηλυκότητα και την αρρενωπότητα, διαπιστώνεται μια συνύπαρξη παραδοσιακών στερεοτύπων, ηθικών προσδοκιών και σύγχρονων αντιλήψεων περί ισότητας και συμπληρωματικότητας, όπου η θηλυκότητα και η αρρενωπότητα νοούνται άλλοτε ως διακριτές και άλλοτε ως αλληλοεπικαλυπτόμενες ιδιότητες, οι οποίες δύνανται να συνυπάρχουν στο ίδιο άτομο.
Αναφορικά με την κοινωνική αποδοχή ατόμων της ΛΟΑΤΚΙ κοινότητας, ορισμένοι/ες συμμετέχοντες/ουσες εκτιμούν ότι αυτή έχει αυξηθεί σε σύγκριση με το παρελθόν, αν και επισημαίνεται ότι εξακολουθούν να εκδηλώνονται φαινόμενα έντονης ή απορριπτικής στάσης από σημαντικό μέρος της κοινωνίας. Αναγνωρίζεται, επίσης, ότι η καθημερινότητα των ατόμων αυτών συχνά προϋποθέτει αυξημένη ψυχική ανθεκτικότητα, καθώς η ισότητα σε επίπεδο τυπικών δικαιωμάτων δεν ταυτίζεται πάντοτε με την ισότητα στην καθημερινή πρακτική, ενώ μια μερίδα συνομιλητων/τριών τοποθετεί το ζήτημα στη σφαίρα του ιδιωτικού, δηλώνοντας ότι δεν την αφορά άμεσα.
Ο θεσμός της οικογένειας φαίνεται να βρίσκεται σε διαδικασία μετασχηματισμού υπό την επίδραση οικονομικών πιέσεων, μεταβαλλόμενων κοινωνικών προσδοκιών και αλλαγών στα πρότυπα συμβίωσης. Περιγράφεται ως μια μετάβαση από το μοντέλο της διατήρησης της πυρηνικής οικογένειας «πάση θυσία» σε ένα μοντέλο επαναδιαπραγμάτευσης των ρόλων και των σχέσεων, με έμφαση στη διαχείριση μετά τη διάλυση της συμβίωσης. Η κρίση παρουσιάζεται ως μάλλον μετασχηματισμός των μορφών οικογενειακής οργάνωσης, υπό την επίδραση οικονομικών πιέσεων και αλλαγών στις κοινωνικές νόρμες που διέπουν τη σύναψη και λύση των συντροφικών σχέσεων. 
Επιπρόσθετα, οι αφηγήσεις συγκροτούν ένα ερμηνευτικό σχήμα όπου η αποδυνάμωση της θεσμικής και συλλογικής διάστασης της κοινωνίας αντανακλάται στο μικρο-επίπεδο των διαπροσωπικών σχέσεων, με κυρίαρχο χαρακτηριστικό την ενίσχυση του ατομικισμού και τη συρρίκνωση της κουλτούρας αμοιβαίας προσαρμογής. Κατά συνέπεια, εντοπίζεται αποδυνάμωση της οικογενειακής συνοχής η οποία αποδίδεται περισσότερο σε στάσεις και προτεραιότητες των γονέων παρά σε αντικειμενικούς περιορισμούς. Η διάλυση ή αποδυνάμωση των οικογενειακών δεσμών ερμηνεύεται ως αποτέλεσμα περιορισμένης συναισθηματικής εμπλοκής, ασαφούς γονεϊκού προσανατολισμού και χαμηλής προτεραιοποίησης της ανατροφής των παιδιών έναντι άλλων προσωπικών επιδιώξεων.
Παρά τις ευρύτερες κοινωνικές μεταβολές και τη σταδιακή μετατόπιση των αντιλήψεων που υιοθετούν ολοένα και περισσότερα ζευγάρια, στην εξεταζόμενη ηλικιακή ομάδα η συμφιλίωση επαγγελματικής με την οικογενειακή/προσωπική ζωή εξακολουθεί να δυσχεραίνεται από τη δυσανάλογη κατανομή των οικιακών και φροντιστικών ευθυνών, οι οποίες επιβαρύνουν κυρίως τις γυναίκες, παρά το γεγονός ότι η πλειοψηφία των συμμετεχόντων δηλώνει συμμετοχή στις οικιακές εργασίες. Ωστόσο, καταγράφονται ενδείξεις σταδιακής μετατόπισης, καθώς αρκετοί άνδρες αναφέρουν ενεργή ανάληψη καθημερινών οικιακών και φροντιστικών καθηκόντων, ενώ πολλές γυναίκες περιγράφουν πρακτικές επιμερισμού των ευθυνών. Τα δεδομένα υποδηλώνουν ότι, παρότι οι βαθύτερες αντιλήψεις για τους έμφυλους ρόλους δεν φαίνεται να έχουν μεταβληθεί πλήρως, η σχετική κοινωνική κουλτούρα βρίσκεται σε διαδικασία σταδιακής αναδιαμόρφωσης. Παρά ταύτα, η επιμονή παραδοσιακών προτύπων εξακολουθεί να συνιστά δομικό εμπόδιο για την ουσιαστική ισότητα, με απτές συνέπειες για τη συμμετοχή και την επαγγελματική εξέλιξη των γυναικών. Συνεπώς, φαίνεται να προκύπτει η ανάγκη για στοχευμένες και συνεκτικές πολιτικές παρεμβάσεις που θα ενισχύουν την ισότιμη κατανομή της φροντίδας και τη συμφιλίωση των πολλαπλών κοινωνικών ρόλων.
Η σχέση μεταξύ καριέρας και τεκνοποίησης αναδεικνύεται ως πολυπαραγοντικό φαινόμενο, επηρεαζόμενο από οικονομικές συνθήκες, επαγγελματικές απαιτήσεις και κοινωνικές προσδοκίες. Η αναβολή της δημιουργίας οικογένειας δεν ερμηνεύεται αποκλειστικά ως ατομική επιλογή, αλλά ως αποτέλεσμα δομικών περιορισμών και κοινωνικών μετασχηματισμών.
Ταυτόχρονα, αναδεικνύεται με ιδιαίτερη σαφήνεια από τους/τις συνομιλητές/τριές μας ο καθοριστικός ρόλος του γεωγραφικού πλαισίου διαβίωσης ως παράγοντα που επηρεάζει τη διαμόρφωση στάσεων, αντιλήψεων και κοινωνικών πρακτικών σε ζητήματα έμφυλων σχέσεων, βίας, εργασίας και κοινωνικής συμβίωσης. Οι μεγάλες αστικές περιοχές περιγράφονται ως περιβάλλοντα μεγαλύτερης έκθεσης σε κοινωνική και πολιτισμική ετερότητα, γεγονός που φαίνεται να ευνοεί την υιοθέτηση πιο σύγχρονων και συμπεριληπτικών αντιλήψεων για την ισότητα των φύλων. Αντίθετα, σε μικρότερες κοινότητες και αγροτικές περιοχές καταγράφεται συχνότερα η διατήρηση παραδοσιακών προτύπων, ιεραρχικών οικογενειακών δομών και συντηρητικών αντιλήψεων ως προς τον καταμερισμό ρόλων, ενώ η κοινωνική εγγύτητα και η ένταση των άτυπων κοινωνικών ελέγχων λειτουργούν συχνά αποτρεπτικά ως προς την έκφραση, καταγγελία ή αμφισβήτηση έμφυλων ανισοτήτων. Ο γεωγραφικός παράγοντας καταγράφεται, συνεπώς, ως κρίσιμη διάσταση κοινωνικής διαφοροποίησης που επηρεάζει τόσο την εμπειρία των ανισοτήτων όσο και τις δυνατότητες αντιμετώπισής τους.
Όσον αφορά την ισότητα στον χώρο της εργασίας, τα δεδομένα φανερώνουν μια σύνθετη πραγματικότητα, στην οποία η διατήρηση παραδοσιακών στερεοτύπων συνυπάρχει με δυναμικές κοινωνικής αλλαγής. Οι έμφυλες διακρίσεις εκδηλώνονται με διαφορετική ένταση ανάλογα με τον επαγγελματικό κλάδο, το θεσμικό πλαίσιο λειτουργίας και τις επικρατούσες κοινωνικές αντιλήψεις.
Συνολικά, οι μαρτυρίες αναδεικνύουν ότι η συμβολή του γυναικείου κινήματος στην Ελλάδα αναγνωρίζεται μεν ιστορικά, αλλά αμφισβητείται ως προς τη σημερινή του δυναμική, κοινωνική νομιμοποίηση και οργανωτική επάρκεια. Η έμφαση που αποδίδεται στην εκπαίδευση, την ενημέρωση και τη θεσμική υποστήριξη υποδηλώνει την ανάγκη για πολιτικές που θα γεφυρώνουν τη συλλογική διεκδίκηση με την καθημερινή εμπειρία των γυναικών, ενισχύοντας τη διαφάνεια, τη συμμετοχή και τη μετρήσιμη αποτελεσματικότητα.
Όσον αφορά τη βία, οι συμμετέχοντεςς/ουσες περιγράφουν το παρόν ως επιβαρυμένο και το μέλλον ως ιδιαίτερα δυσμενές, εκφράζοντας ανησυχία για την κλιμάκωση επιθετικών συμπεριφορών. Ιδιαίτερη έμφαση δίνεται στον θυμό και την οργή που παρατηρούνται σε νεότερες ηλικιακές ομάδες, τάση που, σύμφωνα με τους/τις ίδιους/ες, ενισχύεται από τη διαμεσολάβηση των κοινωνικών δικτύων και των ψηφιακών τεχνολογιών, συμπεριλαμβανομένων εφαρμογών τεχνητής νοημοσύνης, που συχνά αναπαράγουν ή οξύνουν συγκρουσιακά πρότυπα λόγου και αλληλεπίδρασης. Υπό το πρίσμα αυτό, διαπιστώνεται και πάλι η ανάγκη για συστηματικές παρεμβάσεις πρόληψης και εκπαίδευσης, με έμφαση στην καλλιέργεια δεξιοτήτων οριοθέτησης, σεβασμού και μη βίαιης επίλυσης διαφορών, καθώς και στην κριτική προσέγγιση στερεοτυπικών αντιλήψεων –ιδίως όσων σχετίζονται με έμφυλους ρόλους και διακρίσεις– που συχνά νομιμοποιούν ή κανονικοποιούν τη βία στις διαπροσωπικές και κοινωνικές σχέσεις.
Η αύξηση της ορατότητας και της καταγγελίας περιστατικών βίας αποδίδεται σε μεγαλύτερη ενημέρωση και κοινωνική ευαισθητοποίηση, ενώ παράλληλα επισημαίνεται η ανάγκη πρόληψης μέσω εκπαίδευσης, καλλιέργειας δεξιοτήτων διαχείρισης συγκρούσεων και αποδόμησης στερεοτυπικών αντιλήψεων που νομιμοποιούν τη βία. Κεντρική παραδοχή αποτελεί ότι η διαδικασία αλλαγής νοοτροπίας είναι μακρόχρονη και δεν μπορεί να επιτευχθεί μέσω αποσπασματικών παρεμβάσεων 
Όσον αφορά τη σεξουαλική παρενόχληση στον χώρο της εργασίας, καταγράφεται διαφοροποίηση ως προς τον τρόπο με τον οποίο νοηματοδοτείται, καθώς για αρκετούς/ές συμμετέχοντες/ουσες τα όρια μεταξύ αποδεκτής συμπεριφοράς και παρενόχλησης δεν θεωρούνται πάντοτε σαφή. Συγχρόνως, αναγνωρίζεται ότι περιστατικά παρενόχλησης συχνά δεν καταγγέλλονται λόγω φόβου απώλειας της εργασίας ή άλλων επαγγελματικών συνεπειών. Τα ευρήματα αναδεικνύουν την ανάγκη μετασχηματισμού της εργασιακής κουλτούρας προς την κατεύθυνση της μηδενικής ανοχής σε βίαιες και παρενοχλητικές συμπεριφορές που εκδηλώνονται στο πλαίσιο της εργασίας, είτε συνδέονται άμεσα με αυτήν είτε προκύπτουν από αυτήν. Η εν λόγω μεταβολή κρίνεται καθοριστική για τη διαμόρφωση ενός υγιούς και ασφαλούς εργασιακού περιβάλλοντος, υπό την προϋπόθεση της τήρησης της εχεμύθειας κατά τη διαδικασία καταγγελίας και της προστασίας της επαγγελματικής θέσης του/της καταγγέλλοντα/ουσας.
Ως προς την ισότιμη μεταχείριση από θεσμικές αρχές και υπηρεσίες κοινωνικής πρόνοιας, αναδεικνύεται μια επίσης σύνθετη εικόνα. Από τη μία πλευρά αναγνωρίζεται πρόοδος ως προς την ισότητα των φύλων, ενώ από την άλλη διατυπώνονται επιφυλάξεις για την αποτελεσματικότητα των θεσμικών μηχανισμών και την ποιότητα των υπηρεσιών. Οι κύριες ανησυχίες αφορούν τη λειτουργική επάρκεια των δομών, την οικονομική ανισότητα και τα επίπεδα εμπιστοσύνης στους θεσμούς. 
Αναφορικά με τις προτάσεις που διατυπώθηκαν συνολικά από τους/τις συνομιλητές/τριες, τα ευρήματα επιβεβαιώνουν τον ρόλο της οικογένειας και του σχολείου ως βασικών φορέων κοινωνικοποίησης, με ιδιαίτερη έμφαση στη συμβολή των εκπαιδευτικών ως προτύπων συμπεριφοράς. Στο πλαίσιο αυτό, ο ρόλος των εκπαιδευτικών και της σχολικής κοινότητας καταγράφεται ως καθοριστικός, τόσο για την αποτροπή της αναπαραγωγής έμφυλων και άλλων διακρίσεων στο σχολικό περιβάλλον όσο και για την προώθηση μιας κουλτούρας συμπερίληψης και σεβασμού, ως βασικής προϋπόθεσης κοινωνικής αλλαγής.
Τέλος, πέραν από τη σημασία της μεταβολής νοοτροπίας και κοινωνικών αντιλήψεων -η οποία αναδεικνύεται ως θεμελιώδης προϋπόθεση για τη νέα γενιά- επισημαίνεται η ανάγκη ενίσχυσης του συντονισμού μεταξύ των εμπλεκόμενων φορέων, όπως η εκπαίδευση, η υγεία, η κοινωνική πρόνοια, η δικαιοσύνη και η τοπική αυτοδιοίκηση, ώστε οι παρεμβάσεις να αποκτούν συνοχή και διάρκεια. Η διατομεακή συνεργασία αναγνωρίζεται ως καθοριστικός παράγοντας για την πρόληψη της βίας, την ουσιαστική προστασία των θυμάτων και την καλλιέργεια μιας κουλτούρας ισότητας και σεβασμού.
Παράλληλα, τα δεδομένα καταδεικνύουν ότι η αποτελεσματικότητα των πολιτικών δεν εξαρτάται μόνον από τον θεσμικό συντονισμό, αλλά και από τη συνεπή εφαρμογή των μέτρων, την αξιοπιστία των μηχανισμών προστασίας και την έγκαιρη ανταπόκριση των θεσμών στις ανάγκες των πολιτών. Οι εμπειρίες των συμμετεχόντων/ουσών αναδεικνύουν τη σημασία ενίσχυσης της εμπιστοσύνης προς τους θεσμούς, της ουσιαστικής προστασίας των θυμάτων και της αντιμετώπισης των κοινωνικών ανισοτήτων που συντηρούν φαινόμενα βίας και διακρίσεων. Ως εκ τούτου, η θεσμική αποτελεσματικότητα και η κοινωνική αποδοχή των παρεμβάσεων συνιστούν κρίσιμες προϋποθέσεις για τη βιώσιμη κοινωνική μεταβολή.
Συνολικά, η παρούσα μελέτη περίπτωσης επιβεβαιώνει ότι η προώθηση της έμφυλης ισότητας και η αντιμετώπιση της βίας και των διακρίσεων αποτελούν πολυδιάστατη πρόκληση που απαιτεί συνδυασμό θεσμικών παρεμβάσεων, κοινωνικής υποστήριξης και μακροπρόθεσμων εκπαιδευτικών στρατηγικών. Παρά τη διαπιστωμένη πρόοδο, οι υφιστάμενες ανισότητες, οι κοινωνικές αντιφάσεις και τα ελλείμματα εμπιστοσύνης στους θεσμούς υποδηλώνουν την ανάγκη για συνεκτικές και συστηματικές πολιτικές που θα ενισχύουν την κοινωνική συνοχή, την ισότητα ευκαιριών και την προστασία των δικαιωμάτων.



ΑΝΔΡΕΣ & ΓΥΝΑΙΚΕΣ ΗΛΙΚΙΑΣ 65+ ΕΤΩΝ
ΓΙΑ ΤΗ ΓΥΝΑΙΚΑ ΣΤΗΝ ΕΡΓΑΣΙΑ ΚΑΙ ΤΗΝ ΟΙΚΟΓΕΝΕΙΑ ΣΤΗΝ ΕΛΛΑΔΑ ΣΗΜΕΡΑ
ΑΠΟΤΕΛΕΣΜΑΤΑ ΜΕΛΕΤΗΣ ΠΕΡΙΠΤΩΣΗΣ[footnoteRef:65] [65:  Αναλυτικά βλ. Βαρουξή Χριστίνα, ΑΝΔΡΕΣ & ΓΥΝΑΙΚΕΣ 65 + ΕΤΩΝ. ΜΕΛΕΤΗ ΠΕΡΙΠΤΩΣΗΣ, ΕΚΘΕΣΗ ΠΟΙΟΤΙΚΗΣ ΕΡΕΥΝΑΣ ΕΡΓΟΥ, ΑΘΗΝΑ, ΕΚΚΕ, 2026, (πολυγραφημένη στο πλαίσιο υλοποίησης του παρόντος έργου). 

Το παρόν κείμενο εκθέτει συνοπτικά τα αποτελέσματα ποιοτικών συνεντεύξεων γυναικών και ανδρών άνω των 65 ετών, οι οποίοι/ες κλήθηκαν να απαντήσουν σε ερωτήσεις σχετικά με τις σχέσεις των φύλων, τη δυναμική της οικογένειας, τη συμμετοχή των γυναικών στην εργασία, τα φαινόμενα βίας και παρενόχλησης, καθώς και τις διακρίσεις που υφίστανται σε θεσμικό, εργασιακό και κοινωνικό επίπεδο. Οι πληροφορητές/τριές μας αντλούν τις επισημάνσεις τους τόσο από τα προσωπικά βιώματα της πατρικής τους οικογένειας και της οικογένειας που οι ίδιοι/ες δημιούργησαν, όσο και από παρατηρήσεις από το περιβάλλον των ενήλικων παιδιών τους, τον φιλικό κύκλο ή τον ευρύτερο κοινωνικό τους περίγυρο. Μέσα από τις αφηγήσεις τους, αναδεικνύονται οι αντιφάσεις μιας κοινωνίας που κινείται ανάμεσα στην παράδοση και τον εκσυγχρονισμό: αναγνωρίζει τη χειραφέτηση της γυναίκας, αλλά εξακολουθεί να διατηρεί πατριαρχικές νοοτροπίες.
Στόχος είναι να διερευνηθεί πώς οι γυναίκες και άνδρες άνω των 65 ετών αντιλαμβάνονται τη θέση της γυναίκας στην οικογένεια και στην εργασία σήμερα, ποια εμπόδια εντοπίζουν στην ισότητα των φύλων και ποιες λύσεις προτείνονται για τη βελτίωση των συνθηκών ζωής και εργασίας των γυναικών στην Ελλάδα.
Η ποιοτική έρευνα διενεργήθηκε με προσωπικές συνεντεύξεις σε βάθος δια ζώσης ή/και διαδικτυακά στη βάση προ-δομημένου οδηγού συνέντευξης. Συνολικά διενεργήθηκαν 21 συνεντεύξεις σε 10 άνδρες και 11 γυναίκες ηλικίας άνω των 65 ετών. Οι συνεντεύξεις διεξήχθησαν στο διάστημα Σεπτεμβρίου-Οκτωβρίου 2025. Την ευθύνη της ποιοτικής έρευνας είχε η Χριστίνα Βαρουξή, Ειδική Λειτουργική Επιστήμονας Α’ βαθμίδας, ΕΚΚΕ. Στο πλαίσιο της έρευνας, υπήρξε μέριμνα έτσι ώστε να καλυφθεί σε μεγάλο εύρος η συγκεκριμένη ηλικιακή κατηγορία 65+ ετών, με συνεντεύξεις που διεξήχθησαν σε άτομα ηλικίας από 67 έως 91 ετών. Επίσης, υπήρξε μέριμνα, ώστε να καλυφθούν διαφορετικές συνθήκες οικογενειακής κατάστασης (έγγαμοι/ες, διαζευγμένοι/ες, χήροι/ες, γονείς και άτεκνοι/ες) καθώς και διαφορετικές συνθήκες πρότερης επαγγελματικής απασχόλησης (ελεύθεροι/ες επαγγελματίες, υπάλληλοι ιδιωτικού και δημόσιου τομέα, οικοκυρές). Όλοι/όλες οι συμμετέχοντες/ουσες είναι πλέον σε συντάξη Ομοίως καταβλήθηκε προσπάθεια να καλυφθούν όλα τα επίπεδα εκπαίδευσης, συμπεριλαμβανομένων αποφοίτων δημοτικού και αποφοίτων τριτοβάθμιας εκπαίδευσης. Με βάση τα κοινωνικο-επαγγελματικά χαρακτηριστικά των συμμετεχόντων/ουσών, εκτιμάται επίσης ότι ο πληθυσμός της έρευνας εντάσσεται στα μικροαστικά-μεσοαστικά κοινωνικά στρώματα. Τέλος, με την εξαίρεση μίας εκ των συμμετεχουσών γυναικών η οποία διαμένει εκτός Αττικής, οι υπόλοιποι/ες διαμένουν επί μακρόν στην Αθήνα. Ορισμένοι/ες εξ’ αυτών κατάγονται από πόλεις της ελληνικής περιφέρειας και ένας εκ των συμμετεχόντων κατάγεται από τη Ρωσία.

Στη συνέχεια εκτίθενται συνοπτικά τα αποτελέσματα της συγκεκριμένης μελέτης περίπτωσης:
Η θέση της γυναίκας στην Ελλάδα σήμερα αντικατοπτρίζει την πορεία μιας κοινωνίας που εξελίσσεται, συγκρούεται και αναζητά νέες ισορροπίες. Η πρόοδος είναι εμφανής, όμως οι προκλήσεις παραμένουν. Η ισότητα δεν είναι μόνο νομικό δικαίωμα, αλλά κοινωνική κατάκτηση που απαιτεί συνεχή προσπάθεια, εκπαίδευση και πολιτική βούληση. Το υλικό αποτυπώνει μια κοινωνία που έχει διανύσει μεγάλη απόσταση προς την ισότητα, αλλά εξακολουθεί να ισορροπεί ανάμεσα σε παλαιές και νέες αντιλήψεις. 
Η έρευνα αναδεικνύει ότι οι Έλληνες και οι Ελληνίδες ηλικίας άνω των 65 ετών, αν και συχνά εγκλωβισμένοι/ες σε παραδοσιακά σχήματα, αναγνωρίζουν την ανάγκη αλλαγής. Η πρόκληση για την επόμενη δεκαετία είναι να μετατραπεί αυτή η αναγνώριση σε πράξη, σε μια κοινωνία όπου άνδρες και γυναίκες θα συνυπάρχουν πραγματικά ισότιμα.
Η ανάλυση των συνεντεύξεων αποκαλύπτει μια πολυσύνθετη και συχνά αντιφατική εικόνα της σύγχρονης ελληνικής κοινωνίας σε σχέση με τη θέση της γυναίκας στην οικογένεια και την εργασία. Οι συμμετέχοντες/ουσες στην έρευνα αναγνωρίζουν μεν τη σημαντική πρόοδο που έχει επιτευχθεί σε θεσμικό και κοινωνικό επίπεδο, ωστόσο η ουσιαστική ισότητα φαίνεται να παραμένει περισσότερο ιδεώδες παρά καθημερινή πραγματικότητα. Τα έμφυλα στερεότυπα παραμένουν. 
Η ελληνική κοινωνία φαίνεται να διανύει μια περίοδο μετάβασης όπου παλαιότερες αντιλήψεις για τα φύλα, τη θηλυκότητα και την αρρενωπότητα συνυπάρχουν με νεότερες, πιο απελευθερωμένες στάσεις. Οι σχέσεις ανάμεσα στα φύλα έχουν απελευθερωθεί και οι γυναίκες έχουν κατακτήσει ζωτικό χώρο σε κοινωνία και εργασία. Ωστόσο, αυτή η πρόοδος δεν είναι πάντα ομαλή, και συχνά συνοδεύεται από αντιστάσεις, νοσταλγία για το παρελθόν ή ηθικά διλήμματα που εκφράζονται με όρους όπως «το σωστό» ή «το φυσιολογικό».
Παρά την πρόοδο, η πλήρης ισότητα και αποδοχή της διαφορετικότητας παραμένουν ζητούμενα. Η κοινωνία φαίνεται έτοιμη για αλλαγή, αλλά χρειάζεται υποστήριξη, παιδεία και πολιτικές που να ενισχύουν την κατανόηση, τον σεβασμό και την ένταξη όλων, ανεξαρτήτως φύλου, ταυτότητας ή σεξουαλικού προσανατολισμού. Δίχως αυτή τη στήριξη, οι νέες σχέσεις μεταξύ των φύλων κινδυνεύουν να παραμείνουν επιφανειακά «απελευθερωμένες», αλλά βαθύτερα αντιφατικές και άνισες.
Η θέση της γυναίκας έχει αναβαθμιστεί σημαντικά στους περισσότερους κοινωνικούς τομείς, αλλά εξακολουθεί να φέρει το βάρος των παραδοσιακών ρόλων, ειδικά μέσα στην οικογένεια. Παρότι οι γυναίκες έχουν αποκτήσει ελευθερία, εκπαίδευση και επαγγελματική καταξίωση, η κοινωνική αποδοχή της ισότητας δεν είναι ακόμα πλήρης. Οι αντιλήψεις γύρω από την «κανονικότητα» επιμένουν, ειδικά στον καταμερισμό της οικιακής εργασίας. Παρότι η γυναίκα εργάζεται ισότιμα με τον άνδρα και συνεισφέρει οικονομικά, εξακολουθεί να επωμίζεται τις περισσότερες οικιακές ευθύνες και τη φροντίδα παιδιών και ηλικιωμένων. Η οικογένεια εξακολουθεί να αποτελεί πυρήνα συνοχής και αλληλεγγύης, αλλά ταυτόχρονα λειτουργεί και ως χώρος όπου αναπαράγονται μορφές ανισότητας.
Η επίτευξη ισορροπίας ανάμεσα στην επαγγελματική και την οικογενειακή ζωή παραμένει δύσκολη υπόθεση. Η έλλειψη υποδομών φροντίδας, τα απαιτητικά ωράρια και οι εργασιακές ανασφάλειες οδηγούν πολλές γυναίκες σε ψυχική και σωματική εξάντληση. Παρότι οι νεότεροι άντρες συμμετέχουν περισσότερο στις οικιακές υποχρεώσεις, η ισοτιμία μέσα στο σπίτι δεν έχει πλήρως κατακτηθεί. Η λεγόμενη «δεύτερη βάρδια» παραμένει αθέατη αλλά θεμελιώδης, επιβεβαιώνοντας ότι η ισότητα εντός του σπιτιού αποτελεί το πιο ανθεκτικό πεδίο ανισότητας. Παράλληλα, η απουσία κρατικών δομών φροντίδας ενισχύει την ιδιωτικοποίηση της ευθύνης, καθώς η φροντίδα μεταβιβάζεται από γυναίκα σε γυναίκα -από τη μητέρα στην κόρη ή τη γιαγιά- αναπαράγοντας διαγενεακά την έμφυλη κατανομή των ρόλων.
Η σύγχρονη ελληνική κοινωνία χαρακτηρίζεται από την ανάδυση νέων μορφών οικογένειας, όπως οι μονογονεϊκές ή ομόφυλες οικογένειες, αλλά και οι «επιλεγμένες οικογένειες» φίλων και ανθρώπων που συνδέονται με δεσμούς αλληλεγγύης. Η παραδοσιακή αντίληψη της οικογένειας μετασχηματίζεται, ενώ η οικονομική ανασφάλεια και η στεγαστική κρίση ωθούν πολλά νέα άτομα να καθυστερούν τη δημιουργία δικής τους οικογένειας. Παρά τις δυσκολίες, η οικογένεια εξακολουθεί να αποτελεί σταθερό σημείο αναφοράς και στήριξης, κυρίως μέσα στις διαδοχικές κοινωνικές κρίσεις. 
Ο θεσμός της οικογένειας δεν αποδομείται, αλλά μετασχηματίζεται κάτω από τις πιέσεις της σύγχρονης ζωής. Η «κρίση» της οικογένειας συνίσταται στην απώλεια επικοινωνίας, στην υπερβολική έμφαση στο εγώ, στην πίεση της καθημερινότητας και στην τεχνολογική αποξένωση. Όμως, οι αφηγήσεις δείχνουν ξεκάθαρα πως η οικογένεια συνεχίζει να αποτελεί σημείο αναφοράς, συναισθηματικό καταφύγιο και βασική αξία ζωής. Η διατήρησή της ως υγιούς κοινωνικού πυρήνα απαιτεί στήριξη από την πολιτεία, επανανοηματοδότηση του ρόλου της στη σύγχρονη εποχή και μια νέα ισορροπία ανάμεσα στην ατομικότητα και τη συλλογικότητα. Το μέλλον του θεσμού εξαρτάται τόσο από τις κοινωνικές πολιτικές όσο και από τη βούληση των ανθρώπων να συνυπάρξουν με αγάπη, σεβασμό και προσπάθεια.
Οι κοινωνικές και οικονομικές μεταβολές των τελευταίων δεκαετιών έχουν επηρεάσει και τη στάση απέναντι στον γάμο και την τεκνοποιία. Τα νέα ζευγάρια καθυστερούν να παντρευτούν και να αποκτήσουν παιδιά, επιδιώκοντας πρώτα την επαγγελματική τους αποκατάσταση και την οικονομική τους ασφάλεια. Η καριέρα, ιδιαίτερα για τις γυναίκες, δεν είναι πλέον απλώς μέσο βιοπορισμού, αλλά τρόπος αυτοπραγμάτωσης και ανεξαρτησίας. Η εξέλιξη αυτή, αν και θετική, συνδέεται με τη χαμηλή γεννητικότητα και την αίσθηση ότι η κοινωνία δεν παρέχει επαρκή στήριξη στα ζευγάρια που επιθυμούν να αποκτήσουν οικογένεια. Όπως αναδεικνύεται, η κοινωνία εξακολουθεί να μετρά τη γυναικεία επιτυχία με «διπλά μέτρα και σταθμά».
Η ανάγκη επαγγελματικής και οικονομικής σταθερότητας, σε συνδυασμό με την ακρίβεια και την έλλειψη κοινωνικών υποδομών, μετατρέπει την απόφαση για δημιουργία οικογένειας σε ένα ρίσκο ή ακόμα και πολυτέλεια. Το αφήγημα των παλαιότερων γενεών συχνά περιλαμβάνει τη θυσία της καριέρας για χάρη της οικογένειας ή το αντίστροφο, ενώ οι νεότερες γενιές επιζητούν μια σύνθεση και ισορροπία, που όμως συχνά δεν είναι ρεαλιστικά εφικτή χωρίς κρατική και θεσμική υποστήριξη. Η καθυστέρηση του γάμου και της τεκνοποιίας είναι αποτέλεσμα αβεβαιότητας, επισφάλειας και δυσπρόσιτων στόχων. Η πολιτεία καλείται να αναγνωρίσει ότι η στήριξη των νέων στη δημιουργία οικογένειας δεν είναι ζήτημα προσωπικής επιλογής αλλά κοινωνικής ευθύνης, προκειμένου να διατηρηθεί ζωντανός ο θεσμός της οικογένειας και να αντιμετωπιστεί το δημογραφικό πρόβλημα.
Οι διακρίσεις κατά των γυναικών εξακολουθούν να υπάρχουν σε πολλαπλά επίπεδα. Στην εργασία παρατηρούνται διαφορές στις αμοιβές, περιορισμένες ευκαιρίες ανέλιξης και στερεοτυπικές αντιλήψεις για τις επαγγελματικές ικανότητες των γυναικών. Επιπλέον, η μητρότητα λειτουργεί συχνά ως εμπόδιο στη σταδιοδρομία, καθώς πολλές επιχειρήσεις θεωρούν τις μητέρες «λιγότερο διαθέσιμες». Η πρακτική αυτή όχι μόνο συντηρεί τον διαχωρισμό των φύλων στην εργασία αλλά και υπονομεύει τη δημογραφική και κοινωνική βιωσιμότητα της χώρας, καθώς η τεκνοποίηση καθυστερεί ή αποτρέπεται. Παρόλο που έχουν γίνει βήματα προς την ισότητα, απαιτούνται συντονισμένες προσπάθειες σε θεσμικό, κοινωνικό και πολιτισμικό επίπεδο για να εξασφαλιστεί ότι οι γυναίκες θα έχουν ίσες ευκαιρίες και δίκαιη μεταχείριση σε όλους τους τομείς της απασχόλησης. Παρά τις θετικές νομοθετικές εξελίξεις, η εφαρμογή των πολιτικών ισότητας παραμένει αποσπασματική, ενώ μεγάλο μέρος των πρωτοβουλιών λαμβάνεται περισσότερο για λόγους συμμόρφωσης με τις ευρωπαϊκές οδηγίες παρά ως εσωτερική πολιτική επιλογή.
Η βία στην οικογένεια αποτελεί μια πραγματικότητα που δυστυχώς έχει ενταθεί στη σύγχρονη Ελλάδα και επηρεάζει ιδιαίτερα τις γυναίκες και τα παιδιά, τα πιο ευάλωτα μέλη της κοινωνίας. Πρόκειται για μια πολύπλευρη κρίση που πηγάζει από κοινωνικές ανισότητες, οικονομική ανασφάλεια και πολιτισμικές παθογένειες. Παρότι υπάρχει μεγαλύτερη ευαισθητοποίηση και αυξημένος αριθμός καταγγελιών, οι θεσμοί εξακολουθούν να παρουσιάζουν ελλείψεις στην προστασία των θυμάτων. Οι μαρτυρίες δείχνουν ότι τα θύματα βίας στην οικογένεια συχνά σιωπούν για λόγους φόβου, ντροπής και αδυναμίας. Η σημερινή αντιμετώπιση από την πολιτεία κρίνεται από τις ερωτώμενες ανεπαρκής, και υπάρχει ισχυρή απαίτηση για αυστηρότερη προστασία των θυμάτων αλλά και για προληπτικές πολιτικές που χτυπούν τη ρίζα του προβλήματος - οικονομική επισφάλεια, έλλειψη εκπαίδευσης, πατριαρχικές νοοτροπίες και κακή διαχείριση συναισθημάτων. Η κοινωνία και το κράτος μαζί οφείλουν να κάνουν ορατά όσα σήμερα κρύβονται, να ακούσουν τις σιωπές και να στηρίξουν όσους/ες το έχουν ανάγκη, ώστε η οικογένεια να είναι χώρος ασφάλειας και όχι φόβου.
Σε ότι αφορά στη σεξουαλική παρενόχληση στον εργασιακό χώρο, κατά την εκτίμηση των συνομιλητών/τριών μας, αποτελεί κοινωνικό πρόβλημα. Η αντιμετώπισή της απαιτεί συντονισμένη δράση σε νομοθετικό, εκπαιδευτικό, εργασιακό και πολιτισμικό επίπεδο. Η σιωπή και ο φόβος που διατρέχουν τα θύματα πρέπει να σπάσουν, ώστε να δημιουργηθούν εργασιακοί χώροι όπου η ισότητα, ο σεβασμός και η ασφάλεια θα είναι αυτονόητες αξίες. Μόνο μέσα από ένα τέτοιο πλαίσιο μπορεί να επιτευχθεί ουσιαστική πρόληψη και δικαιοσύνη.
Η ενδοοικογενειακή βία και η σεξουαλική παρενόχληση αναδεικνύονται ως δύο φαινόμενα που συνδέουν την ανισότητα με την κατάχρηση εξουσίας. Η ενδοοικογενειακή βία και η σεξουαλική παρενόχληση αποτελούν θέματα που παλαιότερα θεωρούνταν ταμπού, σήμερα όμως συζητούνται ανοιχτά. Οι παλαιότερες γενιές θυμούνται εποχές όπου η βία αντιμετωπιζόταν ως ιδιωτική υπόθεση, ενώ πλέον αναγνωρίζεται ως κοινωνικό έγκλημα. Η πρόοδος στη δημόσια αναγνώριση των φαινομένων αυτών είναι εμφανής, ωστόσο η αντιμετώπισή τους παραμένει αποσπασματική. Οι γυναίκες εξακολουθούν να συναντούν γραφειοκρατικά εμπόδια, διστακτική αστυνομική ανταπόκριση και ελλιπή προστασία, στοιχεία που οδηγούν σε δευτερογενή θυματοποίηση. Η πολιτεία δείχνει συχνά αδυναμία να προστατεύσει αποτελεσματικά τα θύματα, καθώς η νομοθεσία εφαρμόζεται άνισα και η κοινωνική προκατάληψη επιμένει. Συχνά, οι αφηγήσεις των ανδρών, άλλοτε συντηρητικές και άλλοτε προοδευτικές, αποδίδουν την ευθύνη για τα φαινόμενα αυτά στα ίδια τα θύματα. Αν και όλοι/ες οι συνομιλητές/τριές μας καταδικάζουν τη βία, δεν την αντιλαμβάνονται πάντα ως απόρροια έμφυλης ανισότητας αλλά συχνά την ερμηνεύουν μέσα από ψυχολογικούς ή οικονομικούς παράγοντες, αγνοώντας τη βαθύτερη διάσταση εξουσίας που υποκρύπτει. Παρόμοια, στη σεξουαλική παρενόχληση επικρατεί σύγχυση ως προς τα όρια μεταξύ «φλερτ» και «παραβίασης», κάτι που αποκαλύπτει την ανάγκη ευρύτερης ενημέρωσης και εκπαίδευσης για τα ζητήματα φύλου στους χώρους εργασίας.
Σχετικά με την ισότητα στη μεταχείριση ανδρών και γυναικών από τις Αρχές στην Ελλάδα, παρά τις εμφανείς προσπάθειες και τη σχετική πρόοδο, η ισότητα αυτή δεν είναι απόλυτα διασφαλισμένη. Η εμπειρία διάκρισης από το κράτος αποτυπώνει τη θεσμική αδυναμία του συστήματος να ανταποκριθεί με την ευαισθησία φύλου. Οι γυναίκες που απευθύνονται στις αρχές συχνά αισθάνονται απαξιωμένες ή αντιμετωπίζονται ως υπαίτιες για τα προβλήματά τους. Αυτή η αντιμετώπιση υπονομεύει την εμπιστοσύνη προς το κράτος και διαιωνίζει τη συστημική ανισότητα μεταξύ πολιτών και θεσμών. Χρειάζεται μια πιο συστηματική και ολιστική προσέγγιση που θα αντιμετωπίσει τις ρίζες των ανισοτήτων και θα εξασφαλίσει ότι η δικαιοσύνη και η ασφάλεια παρέχονται δίκαια και αμερόληπτα σε όλους. Προτείνεται η θέσπιση μηχανισμών διασφάλισης της διαφάνειας και της ίσης πρόσβασης, καθώς και εκπαιδευτικών προγραμμάτων για το προσωπικό των υπηρεσιών, ώστε να εξασφαλιστεί η ισότιμη μεταχείριση χωρίς διακρίσεις. Μόνον έτσι μπορεί να επιτευχθεί μια πραγματικά ισότιμη κοινωνία, όπου το φύλο δεν επηρεάζει την πρόσβαση στην προστασία και τη δικαιοσύνη. 
Συμπερασματικά, οι αφηγήσεις της γενιάς των ανδρών και των γυναικών άνω των 65 ετών αναδεικνύουν ότι, η κοινωνία έχει κάνει μεγάλα βήματα προς την κατεύθυνση της έμφυλης ισότητας, ιδιαίτερα σε επίπεδο επαγγελματικών ευκαιριών. Ωστόσο, παραμένουν βαθιά ριζωμένες αντιλήψεις που συντηρούν ανισότητες στην ιδιωτική ζωή, στις προσδοκίες από τις γυναίκες και στον τρόπο με τον οποίο ορίζεται η επιτυχία ή ο ρόλος τους στην οικογένεια. Η μετάβαση από την παραδοσιακή στην ισότιμη κοινωνία βρίσκεται ακόμη σε εξέλιξη, η πορεία προς την ισότητα αποτελεί μια συνεχή διαδικασία και απαιτεί συνδυασμό πολιτικής βούλησης, θεσμικών παρεμβάσεων και πολιτισμικής αλλαγής. Οι μαρτυρίες δείχνουν ότι η αλλαγή είναι δυνατή, αλλά και ότι χρειάζεται συλλογική προσπάθεια για να μην υπάρξουν άλλες γυναίκες που θα χρειαστεί να εγκαταλείψουν τα όνειρά τους. Παρά τις αντιφάσεις και τις δυσκολίες, το μήνυμα που αναδύεται από τις αφηγήσεις είναι αισιόδοξο: οι γυναίκες έχουν πλέον φωνή, δύναμη και αυτοπεποίθηση να διαμορφώσουν οι ίδιες το μέλλον τους και να συμβάλουν αποφασιστικά σε μια πιο δίκαιη και ισότιμη κοινωνία.
Κατά τους/τις ερωτώμενους/ες ορισμένες προτάσεις πολιτικής που θα μπορούσαν να συμβάλουν ουσιαστικά στην ενίσχυση της ισότητας των φύλων συμπεριλαμβάνουν τα ακόλουθα:
· Νομική και θεσμική αναγνώριση όλων των μορφών οικογένειας (π.χ. μονογονεϊκές, ομόφυλες, ανάδοχες), προκειμένου να διασφαλιστούν ίσα δικαιώματα και υποστήριξη. Αναγνώριση των ομόφυλων οικογενειών και των δικαιωμάτων τους στην τεκνοθεσία, με βάση το συμφέρον του παιδιού και όχι τις προκαταλήψεις.
· Εκπαίδευση για την ισότητα και την έμφυλη ταυτότητα: Εισαγωγή μαθημάτων σε σχολεία και εκπαιδευτικά ιδρύματα που ενισχύουν την κατανόηση των έμφυλων ρόλων, αποδομούν στερεότυπα και καλλιεργούν τον σεβασμό στη διαφορετικότητα και τα LGBTQ+ δικαιώματα.
· Εκστρατείες ευαισθητοποίησης για την αποδόμηση πατριαρχικών στερεοτύπων και την αλλαγή νοοτροπιών, τόσο για τις γυναίκες όσο και για τους άνδρες, ενθαρρύνοντας πιο ισότιμους ρόλους και κατανομές ευθυνών.
· Εκστρατείες δημόσιας ενημέρωσης ενάντια στην έμφυλη βία, την τοξική αρρενωπότητα και την κοινωνική περιθωριοποίηση των LGBTQ+ ατόμων.
· Ενδυνάμωση των γυναικών χωρίς αναπαραγωγή του παραδοσιακού ρόλου. Πολιτικές που προάγουν την ισότιμη συμμετοχή των γυναικών στην οικογένεια και την εργασία, χωρίς να τις δεσμεύουν στους παραδοσιακούς ρόλους της φροντίδας.
· Αναγνώριση και ανακατανομή της οικιακής εργασίας. Εκστρατείες ευαισθητοποίησης για την ισοκατανομή μεταξύ των φύλων στη φροντίδα του σπιτιού και των παιδιών και προώθηση της γονικής άδειας για άνδρες, ώστε να καλλιεργείται η κουλτούρα της κοινής φροντίδας και να περιορίζεται η ανισότητα στη φροντίδα των παιδιών.
· Πολιτικές συμφιλίωσης οικογενειακής και επαγγελματικής ζωής, όπως ευέλικτα ωράρια, γονεϊκές άδειες και προσβάσιμες δομές παιδικής φροντίδας, ώστε η οικογένεια να μην αποτελεί εμπόδιο για την προσωπική και επαγγελματική ανάπτυξη των μελών της.
· Ενίσχυση των δημόσιων υποδομών φροντίδας. Περισσότεροι δωρεάν ή χαμηλού κόστους βρεφονηπιακοί/παιδικοί σταθμοί, προσχολική αγωγή, ολοήμερα σχολεία και δομές παιδικής φροντίδας, ώστε οι εργαζόμενοι γονείς –ιδίως οι γυναίκες– να μπορούν να εργάζονται χωρίς ενοχές ή εξουθένωση.
· Ενίσχυση των δομών στήριξης της οικογένειας με επίκεντρο όχι μόνο την ανατροφή των παιδιών αλλά και τη φροντίδα των ηλικιωμένων, αναγνωρίζοντας τη σημασία της πολυγενεακής οικογένειας.
· Οικονομική στήριξη των οικογενειών. Επιδόματα για εργαζόμενους γονείς, φορολογικές ελαφρύνσεις και υποστήριξη μονογονεϊκών και πολύτεκνων οικογενειών.
· Στήριξη της νέας οικογένειας με επιδόματα και φοροελαφρύνσεις. Οικονομικά κίνητρα για τα νέα ζευγάρια, ειδικά στις ηλικίες 25-40, που επιλέγουν να τεκνοποιήσουν ή να παντρευτούν.
· Πρόσβαση σε προσιτή κατοικία. Δημιουργία προγραμμάτων κοινωνικής ή επιδοτούμενης κατοικίας για νέους/ες και νέα ζευγάρια. Ενίσχυση του θεσμού της κοινωνικής κατοικίας, ώστε οι νέοι/ες να μπορούν να ξεκινήσουν οικογένεια χωρίς υπερχρέωση.
· Προγράμματα επανένταξης στην εργασία για γονείς. Σχεδιασμός πολιτικών που επιτρέπουν σε γονείς να επανέλθουν στην αγορά εργασίας μετά τη γέννηση παιδιών, με ευνοϊκούς όρους, επιδότηση εργοδοσίας και κατάρτιση. Χρηματοδοτικά προγράμματα για εκπαίδευση και επανένταξη γυναικών που διέκοψαν την εργασία λόγω οικογένειας.
· Ευέλικτες μορφές εργασίας με πλήρη δικαιώματα. Κατοχύρωση της τηλεργασίας, ευέλικτου ωραρίου ή/και μειωμένων εβδομαδιαίων ωραρίων για όσους/ες φροντίζουν παιδιά ή ηλικιωμένα άτομα, χωρίς απώλεια αποδοχών ή επαγγελματικών ευκαιριών, ώστε να ενισχύεται η δυνατότητα συνδυασμού οικογένειας και εργασίας.
· Θεσμική στήριξη της ισότητας στην εργασία, με μέτρα που ενισχύουν τη συμμετοχή των γυναικών σε ηγετικές θέσεις, ενθαρρύνουν τη γυναικεία επιχειρηματικότητα και αποτρέπουν τις έμμεσες διακρίσεις σε προσλήψεις και αμοιβές. Εφαρμογή ίσων αμοιβών και διαφανών κριτηρίων προαγωγών.
· Ενίσχυση της εφαρμογής των νόμων περί ισότητας με ουσιαστικό έλεγχο στους χώρους εργασίας και δημόσιας ζωής, ώστε να αποτρέπονται οι έμμεσες διακρίσεις.
· Εκπαίδευση στις έμφυλες σχέσεις και στην ισότητα από την προσχολική ηλικία, ώστε να εμπεδωθούν οι αξίες του σεβασμού, της συνύπαρξης και της αποδοχής της διαφορετικότητας. Εκστρατείες ενημέρωσης κατά των στερεοτύπων φύλου.
· Καθολική πρόσβαση σε συμβουλευτικές υπηρεσίες για οικογένειες, με στόχο την ενδυνάμωση των οικογενειακών σχέσεων, τη διαχείριση συγκρούσεων και τη στήριξη σε περιόδους κρίσης.
· Προγράμματα συμβουλευτικής και στήριξης οικογένειας, τόσο για νέους γονείς όσο και για ζευγάρια που αντιμετωπίζουν κρίσεις. Οι υπηρεσίες ψυχικής υγείας πρέπει να είναι δωρεάν, προσβάσιμες και ενταγμένες σε τοπικές κοινωνικές δομές.
· Ενίσχυση και διάδοση υπηρεσιών στήριξης θυμάτων ενδοοικογενειακής βίας, όπως ξενώνες φιλοξενίας, γραμμές βοήθειας, ψυχολογική υποστήριξη, νομική βοήθεια και συμβουλευτικές υπηρεσίες, ώστε τα θύματα να έχουν άμεση και ασφαλή πρόσβαση. Οικονομική ενίσχυση/επιχορηγήσεις για την ανεξαρτησία των θυμάτων (επιδοτούμενη στέγαση, πρόσβαση σε επιδόματα, προγράμματα απασχόλησης και κατάρτισης). Επισημαίνεται ότι η οικονομική ανεξαρτησία είναι συχνά κλειδί για το σπάσιμο του κύκλου της κακοποίησης.
· Εκπαίδευση και ευαισθητοποίηση του κοινού για την αναγνώριση, πρόληψη και αντιμετώπιση της βίας στην οικογένεια και στην εργασία. 
· Συστηματική εκπαίδευση τόσο των αστυνομικών αρχών όσο και των δικαστικών λειτουργών και των δημόσιων λειτουργών σχετικά με την ισότητα των φύλων και την αντικειμενική αντιμετώπιση όλων, ανεξαρτήτως φύλου. Θεσμοθέτηση αυστηρότερων κατευθυντήριων γραμμών και διαδικασιών για την αποφυγή προκαταλήψεων και την προάσπιση της ισότητας στην εφαρμογή του νόμου.
· Ενίσχυση της θεσμικής και νομοθετικής προστασίας των θυμάτων βίας και αυστηρή εφαρμογή των υφιστάμενων νόμων για την ενδοοικογενειακή βία, ώστε να αποθαρρύνεται η βία και να επιβάλλονται αποτελεσματικές κυρώσεις. Απαιτείται η δημιουργία δικτύου συντονισμένων υπηρεσιών υποστήριξης θυμάτων, με άμεση πρόσβαση, δωρεάν νομική συνδρομή και ψυχολογική φροντίδα.
· Διαφάνεια και ισότητα στην πρόσβαση στη δικαιοσύνη. Μέτρα για να αποφεύγεται η άνιση μεταχείριση λόγω οικονομικής ισχύος (γρήγορες διαδικασίες, ανεξάρτητοι/ες εισαγγελείς για υποθέσεις έμφυλης βίας, έλεγχος εκτελέσεων περιοριστικών μέτρων).
· Καθιέρωση και εφαρμογή αυστηρών κανόνων και διαδικασιών στους χώρους εργασίας που να απαγορεύουν ρητά τη σεξουαλική παρενόχληση και να προβλέπουν σαφείς μηχανισμούς καταγγελίας, με εγγυήσεις ανωνυμίας και προστασίας των καταγγελλόντων από αντίποινα. Η ύπαρξη ανεξάρτητων επιτροπών ή υπηρεσιών που θα αναλαμβάνουν τη διερεύνηση τέτοιων καταγγελιών είναι απαραίτητη.
· Εκπαίδευση και ευαισθητοποίηση όλων των εργαζομένων, ιδιαίτερα των στελεχών, πάνω σε θέματα ισότητας των φύλων, σεξουαλικής παρενόχλησης και δεοντολογίας. Προγράμματα επιμόρφωσης που να περιλαμβάνουν πρακτικά εργαλεία για την αναγνώριση, πρόληψη και αντιμετώπιση περιστατικών.
· Θέσπιση νομικού πλαισίου που να εξασφαλίζει αποτελεσματικές κυρώσεις στους παραβάτες σεξουαλικής παρενόχλησης, χωρίς καθυστερήσεις, και δωρεάν νομική υποστήριξη στα θύματα ώστε να μπορούν να ασκήσουν τα δικαιώματά τους χωρίς φόβο και οικονομικό βάρος.
· Προώθηση πολιτισμικών αλλαγών που θα αποδομούν σεξιστικές αντιλήψεις και στερεότυπα, τα οποία συχνά υποβοηθούν την εμφάνιση και αποσιώπηση της παρενόχλησης, μέσα από εκστρατείες ενημέρωσης και ενσωμάτωση αντίστοιχων θεμάτων στην εκπαίδευση από τις πρώτες βαθμίδες.
· Πολιτικές που θα επικεντρώνονται στην ενίσχυση της ισότητας στην εργασία. Πρωτίστως, είναι αναγκαία η θέσπιση και αυστηρή εφαρμογή νόμων κατά των διακρίσεων, που να προστατεύουν τις γυναίκες από προκαταλήψεις κατά τη διαδικασία πρόσληψης, την κατανομή αρμοδιοτήτων και την εξέλιξη στο επαγγελματικό τους περιβάλλον. Εφαρμογή διαφάνειας στα κριτήρια πρόσληψης και προαγωγής, ώστε να βασίζονται αποκλειστικά σε αντικειμενικά προσόντα και ικανότητες, αποφεύγοντας τα στερεότυπα.
· Προώθηση προγραμμάτων ευαισθητοποίησης και εκπαίδευσης στους χώρους εργασίας, τόσο για την εργοδοσία όσο και για τους/τις εργαζόμενους/ες, τα οποία μπορούν να συμβάλουν στην αλλαγή της κουλτούρας που επιτρέπει ή ανέχεται τις διακρίσεις. Τέτοιες δράσεις θα πρέπει να προάγουν την ισότητα, την αξία της πολυμορφίας και τη σημασία της αξιοκρατίας. 
· Ενίσχυση της γυναικείας παρουσίας στα κέντρα λήψης αποφάσεων και στην πολιτική ζωή ως προϋπόθεση για τον εκδημοκρατισμό των θεσμών. Όσο οι γυναίκες παραμένουν υποεκπροσωπούμενες στην πολιτική, στην τοπική αυτοδιοίκηση και στη διοίκηση, η ισότητα δεν μπορεί να λειτουργήσει οριζόντια. Η συμμετοχή πρέπει να θεωρείται όχι ποσοτικό μέτρο αλλά δείκτης ποιότητας της δημοκρατίας.
Οι προτάσεις αυτές καταδεικνύουν την επίγνωση των κοινωνικών αναγκών και τη σταδιακή μετατόπιση προς μια πιο συμπεριληπτική και ισότιμη κοινωνία. Η εφαρμογή αυτών των πολιτικών μπορεί κατά τους/τις ερωτώμενους/ες να συμβάλει ουσιαστικά στη μετάβαση από τη θεωρητική στην πραγματική ισότητα των φύλων στην Ελλάδα.















ΚΑΤΑΛΗΚΤΙΚΟ ΣΥΜΠΕΡΑΣΜΑ ΣΥΝΔΥΑΣΜΟΥ ΑΠΟΤΕΛΕΣΜΑΤΩΝ

Ξεκινήσαμε την έρευνα στη σύγχρονη κοινωνική συνθήκη της γενικευμένης ρευστότητας, αβεβαιοτήτων, ενδεχόμενων «κινδύνων» και διακινδυνεύσεων που σηματοδοτούν αλλαγές όχι μόνο στην καθημερινότητα των ανθρώπων αλλά στην ίδια την κοινωνική δομή, τους κοινωνικούς θεσμούς και τις κοινωνικές σχέσεις.
Ξεκινήσαμε την έρευνα με βασικό ζητούμενο τη διερεύνηση των αλλαγών αυτών και των κοινωνικών μετασχηματισμών στα πεδία των έμφυλων σχέσεων, της ισότητας και των διακρίσεων ανάμεσα στα φύλα, τη βία στην οικογένεια και την εργασία στο σύγχρονο ελληνικό σχηματισμό.
Ξεκινήσαμε την έρευνα με έμφαση στο γυναικείο φύλο έχοντας κατά νου ότι στη σύγχρονη ελληνική πραγματικότητα το φύλο δεν είναι μια φυσική και αμετάλλακτη πραγματικότητα, ούτε παρουσιάζεται ως κάτι το «καταφανώς αυτονόητο» αλλά μια πραγματωμένη κοινωνική κατηγορία που εφευρίσκεται ασταμάτητα μπροστά στα μάτια μας, τελεί υπό συνεχή διαπραγμάτευση, σημαίνεται από συμβολισμούς και νοηματοδοτήσεις κοινωνικά δρώντων και θεσμών, ο δε ορισμός του αποτελεί πάντα ένα κοινωνικό και πολιτικό διακύβευμα. Ως αποτέλεσμα, διαπιστώσαμε ένα καλειδοσκόπιο έμφυλων σχέσεων, δηλαδή, πολλά «καταφανώς αυτονόητα» και πολλές νομιμότητες. Αυτή η πραγματικότητα διευκολύνεται, φυσικά, από το ισχύον θεσμικό πλαίσιο το οποίο συντονισμένο και επικαιροποιημένο με την ευρωπαϊκή και διεθνή έννομη τάξη ανταποκρίνεται στον μετασχηματισμό των έμφυλων σχέσεων και στον διαφαινόμενο πλουραλισμό των νέων μορφών τους.
Η διερεύνηση των στάσεων και αντιλήψεων των ανδρών και των γυναικών όλων των γενεών αναφορικά με τις έμφυλες σχέσεις, την ισότητα και τις διακρίσεις ανάμεσα στα φύλα, τη βία στην οικογένεια και την εργασία στο σύγχρονο ελληνικό σχηματισμό κατέδειξε συνοπτικά τα ακόλουθα:
Η σε βάθος εξέταση των αιτούμενων του έργου επιβεβαίωσε τα αποτελέσματα των δειγματοληπτικών ερευνών του έργου. Οι ποιοτικές έρευνες που εκτίθενται στην παρούσα ενότητα κατέδειξαν ότι, πράγματι, στον σύγχρονο κοινωνικό σχηματισμό της χώρας μας νέες ‘κανονικότητες’ και παλαιές αλλά και νέες κοινωνικές ιεραρχίες έχουν επηρεάσει τις έμφυλες σχέσεις, καθώς και την κοινωνική θέση αλλά και τη «θέαση» της γυναίκας στην οικογένεια και την εργασία στη χώρα μας σήμερα.
Οι χειραφετητικές πρακτικές που ανέδειξαν τη «δυναμική γυναίκα», τις γυναίκες «διπλής σταδιοδρομίας», αλλά και ο τρόπος λειτουργίας της αγοράς εργασίας, οι εργασιακές σχέσεις, οι ευέλικτες μορφές απασχόλησης, η ανεργία, οι διαδοχικές και επάλληλες κρίσεις (οικονομική, ανθρωπιστική, υγειονομική, ενεργειακή - κλιματική) έχουν δημιουργήσει ένα νέο τοπίο ρευστότητας που δημιουργεί αλλαγές στις έμφυλες σχέσεις και επαναφέρει στο προσκήνιο παραδοσιακές κοινωνικές και επαγγελματικές ιεραρχίες. Μάλιστα στις περιπτώσεις που οι κοινωνικές και επαγγελματικές ιεραρχίες συμπίπτουν, παράγονται σωρευτικές συνέπειες για το φύλο, οι οποίες με τη σειρά τους αναπαράγουν τις πατριαρχικές δομές και στερεοτυπικές προσλήψεις και αποδυναμώνουν τις προσπάθειες επίτευξης της ισότητας με βάση το φύλο.
Οι σημερινές κοινωνικές συνθήκες έχουν επηρεάσει, πλην των άλλων, τη δομή και λειτουργία του θεσμού της οικογένειας στον σύγχρονο κοινωνικό σχηματισμό και μετασχηματισμό. Στο πλαίσιο της πολιτισμικής παραμέτρου αναδιατυπώνεται το δίπολο παράδοση - εκσυγχρονισμός στον τρόπο που τα νέα, ιδιαίτερα, μέλη της κοινωνίας προσλαμβάνουν και τοποθετούνται απέναντι στις έμφυλες σχέσεις, την οικογένεια και την εργασία. Οι στάσεις και οι αντιλήψεις των ανδρών και των γυναικών όλων των γενεών γύρω από τα ζητήματα αυτά διακατέχονται από ένα πλήθος ‘επιστροφών’. Στο πλαίσιο αυτό η έμφυλη βία και η κουλτούρα του σεξισμού αποτελούν κανονικοποιημένο φαινόμενο και βιώνονται καθημερινά από γυναίκες και θηλυκότητες.
Σε αυτό το πλαίσιο ως ισχυρό αντιστάθμισμα αναδύεται η οικογένεια, η οποία αναδύεται ως καθολική και αδιαμφισβήτητη αξία η οποία κυριαρχεί και με διαφορά στο τοπίο της ιεραρχίας των αξιών, παρά τη διαπιστούμενη φιλελευθεροποίηση των ηθών και τη σύγχρονη ελαστικότητα και πολυμορφία των οικογενειακών σχημάτων. Πρόκειται για μια πρόσληψη της οικογένειας που κυριαρχείται από τα συναισθήματα και δευτερευόντως με το αναπαραγωγικό καθήκον. Την πρώτη θέση στις συνειρμικές νοηματοδοτήσεις κατακτά η αγάπη, ακολουθεί η στερεοτυπικά εξιδανικευμένη πρόσληψη της διασύνδεσης του νοήματος της οικογένειας με τα παιδιά, ενώ την τρίτη θέση καταλαμβάνει το ιδεώδες της συντροφικότητας και της ευτυχίας, αλλά και της στήριξης, της σταθερότητας και της ασφάλειας στο σύγχρονο τοπίο ρευστότητας που χαρακτηρίζει την οικονομική και κοινωνική ζωή. Διαπιστώνεται δηλαδή η αποκρυστάλλωση της μετάβασης σε μια οικογένεια «συντροφικότητας» που στηρίζεται κυρίως σε δεσμούς συναισθήματος και φιλίας. Εντοπίζεται επίσης η βάση του λεγόμενου «μετασχηματισμού της οικειότητας», η μετάβαση δηλαδή από το παραδοσιακό πρότυπο της ρομαντικής αγάπης (μονιμότητα της σχέσης - μέχρι να μας χωρίσει ο θάνατος) σε ένα νέο εκσυγχρονιστικό πρότυπο οικειότητας που χαρακτηρίζεται από «τη γνήσια αγάπη»/pure love”. Επιπρόσθετα εντοπίζεται και μια αγκίστρωση στις διαπροσωπικές αξίες εμπιστοσύνης σε ένα κοινωνικό τοπίο παγκοσμιοποίησης και διακινδύνευσης που χαρακτηρίζεται από μεγάλη ρευστότητα και καμία βεβαιότητα.
Το τίμημα ωστόσο που πληρώνει κυρίως η γυναίκα στο σύγχρονο κοινωνικό σχηματισμό και μετασχηματισμό είναι η βία, ακόμη και στην πλέον ακραία μορφή της, τόσο στην οικογένεια όσο και στην εργασία. Μια βία που στις προσλήψεις των ‘ενδιάμεσων’ γενεών (35-65) ετών, διευρύνεται και αγκαλιάζει όχι μόνο τη βία κατά των γυναικών αλλά και τα σύγχρονα φαινόμενα της βίας και της παραβατικότητας των ανηλίκων, τα οποία σε γονείς με παιδιά φαντάζουν το ίδιο απειλητικά με τις μορφές βίας που απασχόλησαν την έρευνα. Στο σημείο αυτό διακρίνουμε μια ρωγμή, ένα χάσμα ίσως ανάμεσα στις γενιές, με τους/τις περισσότερο ηλικιωμένους/ες να αντιμετωπίζουν τα θέματα αυτά με στωϊκότητα και εγκαρτέρηση.
Η πορεία της ισότητας των φύλων πλήττεται σήμερα από ποικιλία διακρίσεων απέναντι σε όλα τα φύλα, κυρίως όμως σε βάρος των γυναικών. Και είναι αυτές οι διακρίσεις που κατακυριεύονται από κυρίαρχες στερεοτυπικές προσλήψεις για το φύλο που διαγράφουν ένα τοπίο ‘επιστροφών’ και πολιτισμικής ανάδρασης –οπισθοδρόμησης– ως προς την ισότητα των φύλων.
Ως αποτέλεσμα, προνεωτερικές προσλήψεις επιτήρησης και τιμωρίας αναδεικνύονται κυρίαρχες οι οποίες αντιπαραβάλλονται ταυτόχρονα με τη νεωτερική συγκρότηση του κοινωνικού υποκειμένου ως φορέα αλλαγής και προόδου με τη νεολαία εκ νέου στην πρωτοπορία. Στο σημείο αυτό να υπογραμμίσουμε ότι εντοπίζουμε μια μετατόπιση ανάμεσα στις γενιές από τις πλέον ανεκτικές μεγαλύτερες ηλικίες στις πολύ αυστηρές και ελάχιστα ανεκτικές νέες ηλικίες. Αυτό ίσως συναρτάται και με την έξαρση του ηθικού ατομισμού στους/στις νεώτερους/ες σε σχέση με τους/τις περισσότερο ηλικιωμένους/ες.
Όλα τα παραπάνω διαγράφουν ένα τοπίο εξαιρετικά ρευστό για τη θέση της γυναίκας στην οικογένεια και την εργασία στην Ελλάδα σήμερα και μια κοινωνική κατάσταση υπό μετάβαση καθοδηγούμενη τόσο από παραδοσιακά όσο και από νεωτερικά προτάγματα.

«Σμιλεύοντας τις έμφυλες σχέσεις στην οικογένεια και την εργασία.
Η περίπτωση των ιδιοκτητών και των ιδιοκτητριών επιχειρήσεων 
πώλησης καφέ»[footnoteRef:66] [66:  Αναλυτικά βλ. Θανοπούλου Μ., Σμιλεύοντας τις έμφυλες σχέσεις στην οικογένεια και την εργασία. Η περίπτωση των ιδιοκτητών και των ιδιοκτητριών επιχειρήσεων πώλησης καφέ, Αθήνα, ΕΚΚΕ, 2026 (πολυγραφημένη έκθεση στο πλαίσιο υλοποίησης του παρόντος έργου).] 

Αποτελέσματα Μελέτης Περίπτωσης 

Τα καφενεία και οι καφετέριες αποτελούν, όπως είναι γνωστό, χώρους κοινωνικότητας και κοινωνικής αλληλεπίδρασης (Arab, 2018) που, μεταξύ άλλων, επιτρέπουν την εγγύτητα μεταξύ των γενεών και των φύλων (Bozon, 1982). Μάλιστα, στην Ελλάδα οι επιχειρήσεις αυτές της εστίασης τα τελευταία χρόνια, ειδικά μετά την οικονομική κρίση του 2009, έχουν πολλαπλασιαστεί απαρτίζοντας ένα ιδιαίτερο κλάδο της ελληνικής οικονομίας, τον επονομαζόμενο κλάδο των καφέ.
Αυτοί είναι και οι λόγοι που επιλέξαμε να μελετήσουμε τις έμφυλες σχέσεις στην εργασία και την οικογένεια δίνοντας έμφαση στην επιχειρηματικότητα που αναπτύσσεται γύρω από την πώληση του καφέ και στρέφοντας το βλέμμα προς επιχειρηματίες –άντρες και γυναίκες– που δραστηριοποιούνται στον λεγόμενο τρίτο χώρο, χώρο ο οποίος εκτείνεται στην δημόσια σφαίρα πέρα από την οικογένεια και την εργασία και αφορά τον ελεύθερο χρόνο και τη σχόλη. Η έρευνά μας, που διεξήχθη το 2025 σε πληθυσμό είκοσι αντρών και γυναικών επιχειρηματιών, 10 ιδιοκτητών και 10 ιδιοκτητριών καφενείων και καφετεριών της πρωτεύουσας, σκοπό είχε, μέσα από την περίπτωση των μικρών αυτών επιχειρήσεων, να ανιχνεύσει δύο ζητήματα: πρώτον, πως εμφανίζονται οι έμφυλες σχέσεις στη δημόσια και την ιδιωτική σφαίρα σε διάφορα επίπεδα και, δεύτερον, κατά πόσον οι σχέσεις αυτές αποκλίνουν ή συγκλίνουν προς την ισότητα των φύλων. Ειδικότερα ο στόχος είναι να «φωτιστεί» η γυναικεία εμπειρία γύρω από τα εξεταζόμενα ζητήματα, εστιάζοντας στις συνθήκες άσκησης του επαγγέλματος, στην εξισορρόπηση επαγγελματικής και προσωπικής ζωής, στη μητρότητα και στις έμφυλες διαστάσεις του επαγγέλματος. 
Μέσα από ημικατευθυνόμενες συνεντεύξεις με άνδρες και γυναίκες επιχειρηματίες η έρευνά μας κατέληξε σε ενδιαφέροντα συμπεράσματα:
Έχοντας προσπαθήσει να σκιαγραφήσουμε την κοινωνική φυσιογνωμία των επιχειρηματιών αυτών καταλήξαμε στο ότι ανήκουν σε διαφορετικές κατηγορίες επαγγελματιών, κατηγορίες από τις οποίες και διαρθρώνεται ο κλάδος πώλησης του καφέ. Υπάρχουν επιχειρηματίες πτυχιούχοι/ες και μη, αυτοί/ες που έχουν προηγούμενη εργασιακή εμπειρία στην εστίαση και οι «νεοφώτιστοι/ες», αυτοί/ες που βρίσκονται σε προσυνταξιοδοτική φάση και αυτοί/ες που είναι σήμερα σε παραγωγική ηλικία. Ειδικότερα, σε σχέση με τις γυναίκες επιχειρηματίες προέκυψε ότι η γυναικεία επιχειρηματικότητα είναι συναρτημένη στις μεν έγγαμες με τις ανάγκες της οικογένειας, στις δε άγαμες με το όνειρο της γυναικείας χειραφέτησης.
Σήμερα οι επιχειρηματίες της έρευνας πιέζονται, από την μια πλευρά, από την συνεχή αύξηση των εξόδων και από την άλλη, από τη σταδιακή μείωση της πελατείας τους. Συνθλίβονται όχι μόνον από την αυξημένη φορολογία και την κρατική πολιτική συνεχών ελέγχων και επιβολής προστίμων σε βάρος των μικρών επιχειρήσεων, αλλά και από τον ανταγωνισμό των μεγάλων αλυσίδων που έχουν εισβάλει στην αγορά της εστίασης αλλάζοντας τα καταναλωτικά ήθη των πελατών (Lozzi, 2011, Huang, 2023). Τη δύσκολη έως ασφυκτική αυτή κατάσταση οι επιχειρηματίες της έρευνας αντιμετωπίζουν εργαζόμενοι/ες οι ίδιοι/ες στις επιχειρήσεις τους ως εάν ήταν και υπάλληλοι και συχνά με την εργασία τους καλύπτουν διπλές βάρδιες. Ειδικότερα οι γυναίκες επιχειρηματίες νοιώθουν να συμπιέζονται ακόμα περισσότερο από την εκμηδένιση του ελεύθερου χρόνου τους, εφόσον καλούνται, πέραν της επιχείρησης, να ανταποκριθούν και στα καθήκοντά τους ως νοικοκυρών και μητέρων.
Οι έμφυλες σχέσεις που αναπτύσσονται στους κόλπους των επιχειρήσεων εστίασης, όπως έδειξε η έρευνά μας, είναι πολυδιάστατες, εφόσον συναρτώνται τόσο με το ιδιωτικό πρόσωπο της επιχείρησης –τις σχέσεις πίσω από τον πάγκο, όσο και με το δημόσιο πρόσωπό της –τις σχέσεις μπροστά από τον πάγκο. Το μεν ιδιωτικό πρόσωπο της επιχείρησης διαμορφώνεται από τις έμφυλες σχέσεις που δημιουργεί ο/η επιχειρηματίας με τους οικείους στις οικογενειακές επιχειρήσεις και με τους/τις συνεταίρους του/της στις συνεταιρικές ή συνεταιριστικές επιχειρήσεις. Έτσι, από την έρευνα προέκυψε ότι, στο επίπεδο των ίδιων των επιχειρήσεων, πολλές είναι οικογενειακές, εφόσον εμπλέκονται στην ιστορία τους και τη λειτουργία τους πολλά μέλη της πυρηνικής, αλλά και της ευρύτερης οικογένειας. Προέκυψε, επίσης, ότι στις οικογενειακές αυτές επιχειρήσεις οι ρόλοι κατανέμονται ανάμεσα στα φύλα ανάλογα με την κατά φύλο σύνθεση της οικογένειας. Όπου υπάρχουν άντρες, αυτοί αναλαμβάνουν τις εξωτερικές εργασίες, τα μαστορέματα κ.λπ., ενώ οι γυναίκες αναλαμβάνουν την κουζίνα. Όταν όμως δεν υπάρχουν άντρες, οι γυναίκες αναλαμβάνουν τα πάντα. Επιπρόσθετα, στο πλαίσιο της επιχείρησης παρατηρήσαμε ότι υπάρχει διαγενεακή σχέση των επιχειρηματιών με τους γονείς τους, είτε γιατί τους διαδέχονται, όταν αυτοί συνταξιοδοτηθούν, είτε γιατί τους έχουν αρωγούς χωρίς αυτοί να φαίνονται στο δυναμικό της επιχείρησης.
Το ιδιωτικό πρόσωπο της επιχείρησης συμπληρώνεται, επίσης, όταν υπάρχουν υπάλληλοι, από τις έμφυλες σχέσεις που αναπτύσσονται ανάμεσα στον/στην επιχειρηματία και το προσωπικό που αυτός/ή προσλαμβάνει. Στο επίπεδο των έμφυλων σχέσεων επιχειρηματιών και προσωπικού, όπως, φάνηκε, δεν υπάρχουν προτιμήσεις για το φύλο του προσωπικού, και σε λίγες μόνον περιπτώσεις οι επιχειρηματίες λειτουργούν με κριτήριο ποιο φύλο προτιμά ο/η πελάτης/ισσα για το service ή το μπαρ. Έτσι οι σχέσεις φύλου επιχειρηματιών και προσωπικού, κατά την άποψη των περισσότερων, δεν έχουν τόση σημασία, όσο έχουν οι κανόνες λειτουργίας του μαγαζιού. Ακόμα, το ιδιωτικό πρόσωπο της επιχείρησης εμμέσως διαμορφώνεται και από τις έμφυλες σχέσεις του/της επιχειρηματία με τους/τις προμηθευτές/τριες που τροφοδοτούν την επιχείρηση με τα προς πώληση προϊόντα.
Το δε δημόσιο πρόσωπο της επιχείρησης –που συνδέεται με τις σχέσεις μπροστά από τον πάγκο– διαμορφώνεται από τις έμφυλες σχέσεις που δημιουργεί ο/η επιχειρηματίας και οι υπάλληλοί του με τους/τις πελάτες/ισσες, αλλά και οι πελάτες/ισσες μεταξύ τους. Στο επίπεδο των έμφυλων σχέσεων του/της επιχειρηματία με τους/τις πελάτες/ισσες ισχύουν οι κανόνες και οι αρχές που υιοθετεί η επιχείρηση περί σεβασμού προς τον/την πελάτη/ισσα και τήρησης ευγενικής απόστασης στο πλαίσιο της εξυπηρέτησής του. Ως εκ τούτου, δύσκολα δημιουργούνται προβλήματα στις σχέσεις φύλου μεταξύ γυναικών επιχειρηματιών και αντρών πελατών. Επίσης, στο επίπεδο των έμφυλων σχέσεων του προσωπικού με τους/τις πελάτες/ισσες ισχύουν και πάλι οι κανόνες του μαγαζιού που θέτουν όρια σε συμπεριφορές μη αρμόζουσες. Εξαίρεση αποτελούν περιπτώσεις αντρών μεγαλύτερης ηλικίας, οι οποίοι παρενοχλούν σερβιτόρες, οπότε παρεμβαίνουν οι ιδιοκτήτες/τριες της επιχείρησης και τους απομακρύνουν. 
Όσο για το επίπεδο των έμφυλων σχέσεων των πελατών/ισσών μεταξύ τους οι επιχειρηματίες της έρευνας ανέφεραν ότι υπάρχουν σχέσεις πελατών/ισσών μεταξύ τους που αναπτύσσονται στον χώρο των επιχειρήσεών τους, πολλές από τις οποίες, μάλιστα, ακολουθούν, στη συνέχεια, τον πλήρη κύκλο ζωής (γάμος, τεκνοποιία, διαζύγιο. Επίσης, σήμερα, την ίδια στιγμή που οι επιχειρηματίες προσπαθούν να διατηρήσουν μια ατμόσφαιρα που να ευνοεί την άμεση επικοινωνία των πελατών/ισσών των δύο φύλων μεταξύ τους (Kvist, 2024), στον χώρο των επιχειρήσεών τους αρχίζουν να εμφανίζονται νέες τάσεις έμμεσης επικοινωνίας μεταξύ των φύλων βασισμένες στις νέες τεχνολογίες˙ τάσεις που σηματοδοτούν γενικότερες αλλαγές στους τρόπους επικοινωνίας μεταξύ των φύλων, οι οποίες αντανακλώνται και στον χώρο των μικρών επιχειρήσεων εστίασης.
Όσο για τις έμφυλες σχέσεις στο σπίτι, όπως έδειξε η έρευνα για τους/τις περισσότερους/ες επιχειρηματίες της έρευνας, ιδίως αυτούς/ές που έχουν οικογενειακές επιχειρήσεις, είναι αλληλένδετες με τις έμφυλες σχέσεις που επικρατούν στην επιχείρηση, συχνά με προεξάρχουσες τις ανάγκες της επιχείρησης. Στο μέτρο που διαθέτουν υποστηρικτικό δίκτυο της οικογενειακής τους ζωής στο σπίτι από τους οικείους, οι επιχειρηματίες της έρευνας επιτυγχάνουν μερική εξισορρόπηση εργασίας-οικογένειας. Εν απουσία οιασδήποτε πρόνοιας και αρωγής από πλευράς του κράτους οι έμφυλες σχέσεις στο πλαίσιο της ευρείας και της συζυγικής οικογένειας είναι αυτές που δημιουργούν ένα πλαίσιο υποστήριξης και προστασίας της επιχειρηματικής δραστηριότητας, κυρίως των γυναικών. Άλλως, ειδικά οι γυναίκες επιχειρηματίες, επιδίδονται με ακόμα μεγαλύτερη ένταση στο κυνήγι του χρόνου σε βάρος της οικογενειακής ή και της προσωπικής τους ζωής.
Κατά συνέπεια, οι επιχειρήσεις της έρευνας «στεγάζουν» στους χώρους τους τούς μικρόκοσμους που φέρουν το προσωπικό και οι πελάτες/ισσες, μικρόκοσμους που παραπέμπουν σ’ ένα αμάλγαμα κοινωνικών καταστάσεων, στις οποίες οι έμφυλες σχέσεις διαμορφώνονται άλλοτε με όρους παραδοσιακούς –στις γενιές των μεγαλύτερων σε ηλικία– και άλλοτε με όρους εκσυγχρονισμού στις γενιές νεότερων σε ηλικία.
Με δεδομένο το πιεστικό έως ασφυκτικό περιβάλλον μέσα στο οποίο ασκούν την επιχειρηματική τους δραστηριότητα οι επιχειρηματίες της έρευνας θεωρούν ότι οι προοπτικές για το μέλλον των επιχειρήσεών τους και για την ισότητα των φύλων είναι θολές ή και ανύπαρκτες. Υπό το κράτος της αβεβαιότητας που επικρέμαται πάνω από τις επιχειρήσεις τους λόγω της κρατικής πολιτικής εξουθένωσης των μικρών επιχειρήσεων και στήριξης των μεγάλων, είναι πολύ δύσκολο για τους/τις περισσότερους/ες να διαβλέψουν ευοίωνες προοπτικές για την εξέλιξη της μικρής επιχειρηματικότητας στην εστίαση. Την δε ισότητα των φύλων αντιμετωπίζουν ως κάτι το ανέφικτο στην πράξη για πολλούς λόγους. Μεταξύ αυτών σημαντικοί λόγοι είναι η απώλεια του μέτρου από πλευράς των φύλων που οδηγεί σε ισοπέδωση των διαφορών και αντιστροφή των ρόλων, αλλά και η ουτοπική προσπάθεια εξίσωσης ανόμοιων κόσμων αντί της αποδοχής της διαφορετικότητας στη βάση της ισοτιμίας και της αναγνώρισης της ίσης αξίας των φύλων.

Κατά πόσον, λοιπόν, οι έμφυλες σχέσεις διαφορετικών επιπέδων στις οποίες αναφερθήκαμε συγκλίνουν ή αποκλίνουν από την ισότητα των φύλων; Όπως παρατηρήσαμε στις οικογενειακές επιχειρήσεις εξακολουθεί να υπάρχει καταμερισμός εργασιών και ευθυνών, ο οποίος εν μέρει παραμένει παραδοσιακός όταν δραστηριοποιούνται και τα δυο φύλα στην επιχείρηση. Ωστόσο, παράλληλα, αρχίζει να παρατηρείται και γυναικεία επιχειρηματικότητα αμιγής, στην οποία η οικογένεια παίζει μικρότερο ρόλο. Άρα, με βάση το ερευνητικό υλικό, διαπιστώνουμε ότι βρισκόμαστε σε μια μεταβατική περίοδο, κατά την οποία οι γυναίκες εξέρχονται από την κουζίνα των επιχειρήσεων και συμμετέχουν πλέον και σε άλλες ευθύνες των επιχειρήσεων ή εξέρχονται από την κουζίνα του σπιτιού τους και διεκδικούν αυτόνομη θέση στην αγορά εργασίας. Ταυτόχρονα, όμως, στο σπίτι εξακολουθούν να έχουν πρωτεύοντα ρόλο, έστω κι αν μοιράζονται σε μεγαλύτερο βαθμό τις οικιακές εργασίες με συντρόφους ή συζύγους. Με λίγα λόγια στις οικογενειακές επιχειρήσεις οι εξελίξεις συγκλίνουν εν μέρει προς την ισότητα των φύλων, ενώ οι γυναίκες εξακολουθούν να επωμίζονται και τα βάρη του σπιτιού.
Επίσης το προσωπικό των μικρών αυτών επιχειρήσεων φαίνεται να προσλαμβάνεται βάσει καταλληλότητας και όχι λόγω φύλου. Στο μέτρο που αληθεύει αυτός ο ισχυρισμός των επιχειρηματιών, η ισότητα των φύλων ως προς την πρόσληψη προσωπικού φαίνεται γενικά να έχει επιτευχθεί ως αντανάκλαση της εξέλιξης που παρατηρείται στη νοοτροπία των εργοδοτών/τριών, αλλά και των υπαλλήλων. Και στο επίπεδο της πελατείας φαίνεται να έχουν βρει απήχηση οι προσπάθειες του κράτους και των γυναικείων οργανώσεων για την καθιέρωση της ισότητας των φύλων. 
Εν τέλει η μικρής κλίμακας έρευνα στα καφενεία και τις καφετέριες που βρίσκονται σε περιοχές της πρωτεύουσας ανέδειξε έμφυλες σχέσεις που συνδέονται τόσο με την επιβίωση παλαιών παραδοσιακών ανισοτήτων μεταξύ των φύλων, όσο και με σταδιακές αλλαγές στους ρόλους των φύλων που είναι διερευνητέες και περαιτέρω για πολλούς λόγους: εκτός του ότι βρίσκονται σε εξέλιξη, μπορεί να μην αφορούν άλλες περιοχές εκτός πρωτεύουσας. Επιπλέον οι αλλαγές στις έμφυλες σχέσεις συμπίπτουν με την μετεξέλιξη της επιχειρηματικότητας λόγω της «εισβολής» στην αγορά πώλησης του καφέ αλυσίδων, αλλά και με την μετεξέλιξη της κοινωνικότητας λόγω της επέκτασης του ρόλου των μέσων κοινωνικής δικτύωσης στην επικοινωνία. Συνδυάζονται, επίσης, με την ευελιξία στην αγορά εργασίας (μερική απασχόληση, μη σταθερή απασχόληση), καθώς και με την μετατροπή της Αθήνας σε τουριστικό προορισμό και τόπο διέλευσης τουριστών/ριών (αύξηση ενοικίων, airbnb, απρόσωπες σχέσεις). Έτσι, ο ίδιος ο χώρος της μικρής επιχειρηματικότητας μετεξελίσσεται και εντός αυτού μετεξελίσσονται και οι σχέσεις των φύλων.
Η μελέτη της μικρής επιχειρηματικότητας των καφέ έφερε στην επιφάνεια την πολύ δύσκολη κατάσταση που αντιμετωπίζουν οι μικρές επιχειρήσεις (αντρικές και γυναικείες) για να επιβιώσουν οι ίδιες, όσο και οι οικογένειες των επιχειρηματιών. Κατά συνέπεια καμία πολιτική για την ισότητα των φύλων δεν μπορεί να ευδοκιμήσει αν δεν συνδεθεί με μια πολιτική στήριξης των μικρών επιχειρήσεων. Όπως προκύπτει από την έρευνα, οι μικροί επιχειρηματίες, άντρες και γυναίκες εξίσου, όχι μόνον δεν έχουν και δεν μπορούν να υπολογίσουν σε κρατική στήριξη, αλλά υφίστανται και «πόλεμο» που απορρέει από κρατικές πολιτικές οι οποίες ευνοούν τη συγκέντρωση της επιχειρηματικότητας στην εστίαση σε μεγάλες εταιρείες. Ειδικότερα σε ό,τι αφορά τις γυναίκες επιχειρηματίες η έρευνα αυτή, σε μικρογραφία, έδειξε ότι όλες οι κατά καιρούς παροτρύνσεις στο πλαίσιο της πολιτικής ισότητας των φύλων να στραφούν οι γυναίκες στην επιχειρηματικότητα παραμένουν κενό γράμμα αν δεν συνοδεύονται από πολιτικές στήριξης των μικρών επιχειρήσεων και συμφιλίωσης επιχειρηματικής και οικογενειακής ζωής.
Είναι πολλαπλοί οι τρόποι με τους οποίους θα μπορούσε να αξιοποιηθεί το παρόν ερευνητικό εγχείρημα και τα πορίσματά του. Σίγουρα η μικρής κλίμακας ποιοτική έρευνα για τις έμφυλες σχέσεις που διεξήχθη σε καφενεία και καφετέριες θα μπορούσε να λειτουργήσει ως έρευνα βάσης ή αναφοράς με αφετηρία την οποία θα μπορούσαν μελλοντικά να διεξαχθούν αντίστοιχες διερευνήσεις και σε άλλες περιοχές της χώρας. Θα παρουσίαζε ιδιαίτερο ενδιαφέρον, σε συγκριτική βάση, μια επανάληψη του εγχειρήματος σε μεγαλύτερη κλίμακα και, κυρίως, σε μικρές πόλεις και σε χωριά όπου δεν γνωρίζουμε πως έχουν εξελιχθεί οι έμφυλες σχέσεις 
Επομένως, σε επίπεδο ερευνητικής πολιτικής για την ισότητα των φύλων θα μπορούσαν να διερευνηθούν τα εξής: 
· Οι έμφυλες σχέσεις στην εργασία και την οικογένεια σε μικρές πόλεις και σε χωριά στο πλαίσιο μικρών επιχειρήσεων καφετεριών και καφενείων.
· Οι έμφυλες σχέσεις στην εργασία και την οικογένεια στην πρωτεύουσα και σε άλλες πόλεις στο πλαίσιο μικρών επιχειρήσεων όπου απασχολείται μεγάλος αριθμός γυναικών (ως επιχειρηματίες ή υπάλληλοι) και όπου, επίσης η πλειοψηφία των πελατών είναι γυναίκες, όπως τα κομμωτήρια, τα ινστιτούτα αισθητικής, τα καταστήματα περιποίησης νυχιών κ.λπ.
Επίσης η συνέχιση της έρευνας για τις έμφυλες σχέσεις θα μπορούσε να αποκτήσει διαφορετικές εμφάσεις όπως είναι: 
· Οι σχέσεις των φύλων μεταξύ των μελών των οικογενειακών επιχειρήσεων (σε εργοδοτικό επίπεδο).
· Οι τρόποι προσέγγισης των φύλων και η μεταξύ τους επικοινωνία (σε επίπεδο πελατείας).
· Οι έμφυλες σχέσεις μεταξύ των υπαλλήλων στην ιδιότυπη αγορά εργασίας της εστίασης (π.χ. μεταξύ αντρών και γυναικών σερβιτόρων).
Πέραν αυτών, τα πορίσματα της έρευνάς μας θα μπορούσαν να αποτελέσουν πηγή προβληματισμού και έναυσμα για τον εμπλουτισμό των πολιτικών και των μέτρων που αφορούν την επίτευξη της ισότητας των φύλων στην πράξη, συγκεκριμένα, υπό το πρίσμα της γυναικείας επιχειρηματικότητας. Σαφώς η γυναικεία επιχειρηματικότητα είναι συνυφασμένη με την άρση των εμποδίων που δεν επιτρέπουν στις γυναίκες να δραστηριοποιούνται στον επιχειρηματικό χώρο (όπως η μη κατοχύρωση δικαιωμάτων σχετικών με την μητρότητα με επιδόματα, άδειες και η μη υποστήριξη γυναικείων επιχειρήσεων). Στην περίπτωση αυτή απαιτούνται πολιτικές και μέτρα στήριξης των γυναικών επιχειρηματιών προς την κατεύθυνση της συμφιλίωσης επιχειρηματικής και οικογενειακής ζωής. Συγκεκριμένα χρειάζονται μέτρα αρωγής και διευκόλυνσης των γυναικών επιχειρηματιών όπως:
· Ειδικές κρατικές δομές φύλαξης παιδιών προσαρμοσμένες στις ανάγκες των επιχειρηματιών ή προσαρμογή των ωραρίων λειτουργίας υπαρχουσών δομών στις ανάγκες των επιχειρηματιών, ώστε να εξυπηρετείται και αυτή η κατηγορία επαγγελματιών.
· Ειδικά εκπαιδευμένο και πιστοποιημένο προσωπικό φύλαξης παιδιών διαθέσιμο ανά πάσα στιγμή, ώστε να επικουρεί τους γονείς επιχειρηματίες και να αναλαμβάνει την φύλαξη των παιδιών τους στα σπίτια.
Όμως, δεν αρκεί η άρση των εμποδίων που δεν επιτρέπουν στις γυναίκες να δραστηριοποιούνται στον επιχειρηματικό χώρο, εφόσον υπάρχουν άλλα σοβαρά εμπόδια που δεν επιτρέπουν σε όλους/ες τους/τις μικρούς/ές επιχειρηματίες να ασκούν σε ένα «αξιοπρεπές» επίπεδο την επιχειρηματική τους δραστηριότητα (όπως οι σοβαρές φορολογικές τους επιβαρύνσεις, οι έλεγχοι και τα εξοντωτικά πρόστιμα, η δυσκολία δανειοδότησης κ.λπ.).Για να μπορούν να διατηρήσουν τις επιχειρήσεις τους άντρες και γυναίκες –και να μην οδηγηθούν στην ανεργία– χρειάζονται πολιτικές και μέτρα στήριξης των μικρών επιχειρήσεων της εστίασης προς διάφορες κατευθύνσεις όπως: 
· μείωση της φορολογίας (μειωμένοι συντελεστές φορολογίας, ΦΠΑ).
· μείωση των ασφαλιστικών εισφορών.
· μείωση των δημοτικών τελών για τα τραπεζοκαθίσματα.
· επιδότηση για την πρόσληψη υπαλλήλων, ώστε να μην χρειάζεται οι ιδιοκτήτες και οι ιδιοκτήτριες των επιχειρήσεων να εργάζονται με εξοντωτικά ωράρια, προκειμένου να επιβιώσουν οι επιχειρήσεις τους.
· μέτρα στήριξης των υπαλλήλων, ώστε να βοηθηθούν –και αυτοί/ες– να εξασφαλίσουν την ισορροπία εργασίας και οικογένειας.
· έλεγχος της αύξησης των ενοικίων.
Τόσο στην περίπτωση της άρσης των εμποδίων για τη γυναικεία επιχειρηματικότητα, όσο και των εμποδίων για τη μικρή επιχειρηματικότητα την ευθύνη έχει το κράτος. Οι πολιτικές που όχι μόνον δεν ευνοούν τη διατήρηση της μικρής επιχειρηματικότητας αλλά βάλλουν τις μικρές επιχειρήσεις σαφώς αναιρούν και όλες τις λοιπές απαιτούμενες προϋποθέσεις για να θεσμοθετηθεί η ισότητα των φύλων στην κατηγορία των μικρών επιχειρηματιών ιδιοκτητών και ιδιοκτητριών καφενείων και καφετεριών.
Επιπλέον δεν μπορεί να νοηθεί οικογενειακή πολιτική που να ωφελεί τους/τις μικρούς/ές επιχειρηματίες αν δεν συνδυάζεται και δεν συνομιλεί με τη μικρή επιχειρηματικότητα στην οποία προσφεύγει, για λόγους επιβίωσης, πολύ μεγάλος αριθμός ελληνικών οικογενειών.
Ουσιαστικά οι πολιτικές με τη μικρή επιχειρηματικότητα, για την ισότητα των φύλων και για την οικογένεια είναι άρρηκτα δεμένες μεταξύ τους και ως τέτοιες πρέπει να νοούνται για να είναι αποτελεσματικές. Αντίθετα, αποσπασματικές ρυθμίσεις που προτάσσουν το ένα σκέλος του τριπτύχου για το οποίο κάναμε λόγο, εκ των πραγμάτων δεν αγγίζουν τον πυρήνα του προβλήματος, που είναι η αλληλεξάρτηση μεταξύ οικονομίας και ισότητας των φύλων˙ αλληλεξάρτηση η οποία, στην περίπτωση της ερευνάς μας για τη μικρή επιχειρηματικότητα, καθορίζεται, σε σημαντικό βαθμό, από τον ρόλο της ελληνικής οικογένειας.
Υπάρχει ένα ακόμα σημαντικό πεδίο που χρήζει ιδιαίτερης μέριμνας εξ απόψεως χάραξης πολιτικής και αφορά τη μικρή επιχειρηματικότητα στο πλαίσιο της οικονομίας των καφέ, όχι μόνον γιατί αποτελούν σήμερα σημαντικό κλάδο ανάπτυξης της ελληνικής οικονομίας, αλλά και για έναν ακόμα σημαντικό λόγο: ότι λειτουργούν ως χώροι αλληλεπίδρασης μεταξύ των φύλων προσφέροντάς τους αναψυχή, εκτόνωση και ευκαιρίες κοινωνικότητας και καλύπτοντας ανάγκες εξωστρέφειας. Επομένως, η διατήρηση των χώρων αυτών είναι αναγκαία σε μια εποχή που η κατάχρηση της προσφυγής στην τεχνολογία τείνει να οδηγήσει σε κοινωνική απομόνωση, άντρες και γυναίκες, ειδικά των νεοτέρων ηλικιών.
Επομένως, η στήριξη των μικρών επιχειρήσεων καφενείων και καφετεριών συνδέεται άμεσα με την ανάγκη διατήρησης του αισθήματος της κοινότητας, σε συνοικίες πόλεων και σε χωριά και ενίσχυσης της ανθρώπινης επαφής. Μέτρα πολιτικής υπέρ της ανάπτυξης της μικρής επιχειρηματικότητας σε συνδυασμό με την ενίσχυση της κοινωνικότητας θα μπορούσαν να είναι, πέραν των λοιπών μέτρων ενίσχυσης της μικρής επιχειρηματικότητας, και τα εξής: 
· Επιδότηση καφενείων και καφετεριών σε συνοικίες ή περιοχές όπου δεν υπάρχουν τέτοιες επιχειρήσεις.
· Πρόσθετη επιδότηση σε γυναίκες επιχειρηματίες που λειτουργούν επιχειρήσεις και καφενείων σε συνοικίες ή περιοχές που κινδυνεύουν από ερήμωση.
· Επιβράβευση αντρών και γυναικών επιχειρηματιών που διατηρούν καφενεία και καφετέριες σε περιοχές απομακρυσμένες ή συνοικίες υποβαθμισμένες.
Όλες αυτές οι πολιτικές, που είναι μεταξύ τους αλληλένδετες, εάν συνδυαστούν με σκοπό τη συντονισμένη υποστήριξη των μικρών επιχειρήσεων καφενείων και καφετεριών –οι οποίες αφθονούν στη χώρα– σίγουρα θα έχουν εκ των πραγμάτων ένα πολύ σημαντικό αποτέλεσμα στην πραγμάτωση της ισότητας των φύλων σε πολλά επίπεδα: στην επιχείρηση, στην οικογένεια που την κινεί, στους/στις υπαλλήλους και, σε κάποιο βαθμό, και στην πελατεία. Η έρευνά μας για τις έμφυλες σχέσεις στις μικρές αυτές επιχειρήσεις έδειξε ότι το σύνθετο πλέγμα έμφυλων σχέσεων υπαγορεύει, με όρους ισότητας των φύλων, τον σχεδιασμό και την υλοποίηση ενός σύνθετου πλέγματος αντίστοιχων πολιτικών.
 




Επιτροπές Ισότητας Φύλων και Καταπολέμησης των Διακρίσεων 
σε ΑΕΙ και Ερευνητικά Κέντρα
Αποτελέσματα μελέτης περίπτωσης[footnoteRef:67] [67:  Αναλυτικά βλ. Κακεπάκη Μ., Επιτροπές Ισότητας Φύλων και Καταπολέμησης των Διακρίσεων σε ΑΕΙ και Ερευνητικά Κέντρα. Μελέτη Περίπτωσης, ΑΘΗΝΑ, ΕΚΚΕ, 2026, (πολυγραφημένη έκθεση στο πλαίσιο υλοποίησης του παρόντος έργου). 
] 


Η μελέτη περίπτωσης εξετάζει τις αντιλήψεις, εμπειρίες, στάσεις και στρατηγικές των μελών των Επιτροπών Ισότητας σε ΑΕΙ και Ερευνητικά Κέντρα. Το ερευνητικό ενδιαφέρον επικεντρώνεται στο πώς τα ίδια τα μέλη αντιλαμβάνονται τον ρόλο τους, τις δυνατότητες και τα όρια των παρεμβάσεων τους, τις αντιστάσεις που αντιμετωπίζουν και τις προσδοκίες που έχουν από τον θεσμικό τους ρόλο. Ο πληθυσμός της μελέτης αφορά μέλη των Επιτροπών Ισότητας σε ΑΕΙ και Ερευνητικά Κέντρα όλης της χώρας. Η μελέτη υλοποιήθηκε μέσω ποιοτικής μεθοδολογίας, με έμφαση σε ομάδες εστιασμένης συζήτησης (focus groups).
Στην ομάδα εστιασμένης συζήτησης δέχτηκαν αρχικά να συμμετάσχουν κατόπιν πρόσκλησης, εννέα εκπρόσωποι ΕΙΦΚΔ, τρεις από ΑΕΙ και έξι από ερευνητικά κέντρα, ωστόσο λόγω κωλύματος ένα μέλος από ΑΕΙ δεν μπόρεσε να συμμετάσχει, συνεπώς συμμετείχαν τελικά οκτώ εκπρόσωποι από ΕΙΦΚΔ. Αν και η εκπροσώπηση των Ερευνητικών Κέντρων είναι εντονότερη, ωστόσο στη σύνθεση της ομάδας συμμετείχαν τα δυο μεγαλύτερα ΑΕΙ της χώρας, εκπροσωπώντας έτσι ένα μεγάλο τμήμα του εγχώριου επιστημονικού δυναμικού.
Όλες οι συμμετέχουσες ενημερώθηκαν για το στόχο της συζήτησης και έδωσαν γραπτή συναίνεση για τη συμμετοχή τους. Και οι οκτώ συμμετέχουσες ήταν γυναίκες, οι έξι από αυτές συντονίστριες και οι υπόλοιπες δυο μέλη των ΕΙΦΚΔ. Εκπροσωπήθηκαν ΑΕΙ της Αθήνας και μιας ακόμα μεγάλης πόλης, και έξι ερευνητικά κέντρα, τα πέντε στην Αθήνα και το έκτο σε άλλη μεγάλη πόλη. Τέσσερις από τις συμμετέχουσες ήταν στις ανώτερες βαθμίδες (Καθηγήτριες ή Διευθύντριες Ερευνών) και οι υπόλοιπες τρεις σε ενδιάμεσες βαθμίδες (κύριες ερευνήτριες). Προέρχονταν από ποικίλα επιστημονικά πεδία (κοινωνικές και ανθρωπιστικές επιστήμες, επιστήμες υπολογιστών, επιστήμες ζωής και υγείας, βιοτεχνολογία κ. ά.) 
Στη συνέχεια παρατίθενται συνοπτικά τα αποτελέσματα της μελέτης :

Η θεσμική συλλογικότητα συγκρούεται με αδύναμες δομές
Οι Επιτροπές Ισότητας στα ΑΕΙ και τα Ερευνητικά Κέντρα συγκροτούνται με στόχο τη συλλογική προώθηση της ισότητας και την καταπολέμηση των διακρίσεων. Ωστόσο, στην πράξη, η συλλογική αυτή προσπάθεια συναντά σημαντικά εμπόδια λόγω αδύναμων θεσμικών δομών. Συγκεκριμένα, το θεσμικό πλαίσιο που διέπει τη λειτουργία των επιτροπών συχνά είναι ασαφές ή ανεπαρκές, ενώ παρατηρείται έλλειψη επαρκών πόρων (ανθρώπινων, οικονομικών, υλικοτεχνικών). Επιπλέον, οι ασάφειες στους ρόλους και τις αρμοδιότητες, καθώς και οι αντιστάσεις από τη διοίκηση ή το προσωπικό, δυσχεραίνουν την αποτελεσματική λειτουργία των επιτροπών. Έτσι, ενώ υπάρχει πρόθεση για αλλαγή, η υλοποίηση συναντά διαρκώς εμπόδια που περιορίζουν το πραγματικό αποτύπωμα των δράσεων.

Το νομικό πλαίσιο είναι κρίσιμο – αλλά ανεπαρκώς ερμηνευμένο
Η ύπαρξη ενός σαφούς και λειτουργικού νομικού πλαισίου είναι απαραίτητη για την αποτελεσματική λειτουργία των επιτροπών. Παρ’ όλα αυτά, κυριαρχεί σύγχυση σχετικά με το ποιοι είναι οι ακριβείς ρόλοι και οι αρμοδιότητες των μελών, καθώς και ποιοι/ες μπορούν να συμμετέχουν (π.χ. εργαζόμενοι/ες με συμβάσεις ορισμένου χρόνου, υποψήφιοι διδάκτορες κ.λπ.). Αυτή η ασάφεια οδηγεί σε διαφορετικές ερμηνείες του νόμου από ίδρυμα σε ίδρυμα, με αποτέλεσμα να υπάρχουν αποκλίσεις στη σύνθεση και τη λειτουργία των επιτροπών. Η έλλειψη εξειδικευμένης νομικής υποστήριξης επιτείνει το πρόβλημα, καθώς τα μέλη συχνά αδυνατούν να ερμηνεύσουν αυτοτελώς το ισχύον πλαίσιο.


Η στάση της διοίκησης είναι καθοριστική
Η στάση της διοίκησης κάθε ιδρύματος αποτελεί τον πιο κρίσιμο παράγοντα για την επιτυχία ή την αποτυχία των επιτροπών. Όταν η διοίκηση στηρίζει ενεργά τις επιτροπές, παρέχοντας πόρους, αναγνώριση και θεσμική κάλυψη, τότε οι επιτροπές μπορούν να αναπτύξουν δράσεις με ουσιαστικό αντίκτυπο. Αντίθετα, όταν η διοίκηση είναι αδιάφορη ή εχθρική, η λειτουργία των επιτροπών γίνεται οριακή, με τα μέλη να αντιμετωπίζουν εμπόδια, έλλειψη υποστήριξης και συχνά απογοήτευση. Η διοικητική κουλτούρα διαμορφώνει το περιβάλλον μέσα στο οποίο καλούνται να δράσουν οι επιτροπές.

Η διαχείριση καταγγελιών είναι το “μεγάλο αγκάθι”
Η διαχείριση καταγγελιών για περιστατικά διακρίσεων ή βίας αποτελεί ένα από τα πιο δύσκολα και ευαίσθητα ζητήματα. Από τη συζήτηση προέκυψε ότι απαιτείται:
· Νομική στήριξη, ώστε οι διαδικασίες να είναι σύμφωνες με τη νομοθεσία και να προστατεύονται τα δικαιώματα όλων των εμπλεκομένων.
· Διαδικαστικά πρωτόκολλα, που να ορίζουν με σαφήνεια τα βήματα υποδοχής, καταγραφής και διαβίβασης των καταγγελιών.
· Τεχνολογική υποδομή, όπως ασφαλείς ηλεκτρονικές φόρμες και συστήματα διαχείρισης δεδομένων, για την προστασία των προσωπικών δεδομένων.
· Θεσμική κάλυψη, ώστε τα μέλη να αισθάνονται ασφαλή και να μην εκτίθενται σε νομικούς ή προσωπικούς κινδύνους.

Παρά τα παραπάνω, συχνά τα μέλη των επιτροπών δεν αισθάνονται άνετα να χειριστούν μόνα του τέτοιες υποθέσεις, γεγονός που αναδεικνύει την ανάγκη για συλλογική και θεσμικά κατοχυρωμένη διαχείριση.

Οι επιτροπές στηρίζονται στον ηρωισμό των μελών
Η καθημερινή λειτουργία των επιτροπών βασίζεται κυρίως στην προσωπική δέσμευση, το πάθος και την αίσθηση ευθύνης των μελών. Συχνά, τα μέλη υπερβαίνουν τον τυπικό τους ρόλο, αφιερώνοντας χρόνο και ενέργεια χωρίς επαρκή αναγνώριση ή ανταμοιβή. Αυτή η προσωπική εργασία είναι που διατηρεί ζωντανή τη λειτουργία των επιτροπών, αλλά δεν μπορεί να αποτελεί τη μοναδική βάση για τη βιωσιμότητά τους μακροπρόθεσμα.

Η δικτύωση είναι το πιο αποτελεσματικό εργαλείο
Η ανταλλαγή εμπειριών, καλών πρακτικών και κοινών στάσεων μεταξύ επιτροπών διαφορετικών ιδρυμάτων αποδεικνύεται το πιο αποτελεσματικό μέσο για την επίτευξη θεσμικών νικών. Μέσα από τη δικτύωση, οι επιτροπές ενισχύουν τη φωνή τους, αποκτούν πρόσβαση σε λύσεις και υποστήριξη, και μπορούν να ασκήσουν συλλογική πίεση για θεσμικές αλλαγές. Η συλλογικότητα και η αλληλεγγύη αποτελούν θεμέλια για την υπέρβαση των διοικητικών και θεσμικών εμποδίων.












Αυτοαπασχόληση, οικογένεια και εργασία
Η περίπτωση των δικηγόρων
[bookmark: _GoBack]Αποτελέσματα Μελέτης Περίπτωσης[footnoteRef:68] [68:  Αναλυτικά βλ. Πανάγος Κ., Αυτοαπασχόληση, οικογένεια και εργασία - Η περίπτωση των δικηγόρων. Μελέτη Περίπτωσης, ΑΘΗΝΑ, ΕΚΚΕ, 2026, (πολυγραφημένη έκθεση στο πλαίσιο υλοποίησης του παρόντος έργου) ] 


Η παρούσα μελέτη περίπτωσης επιδίωξε να αναδείξει τις έμφυλες διαστάσεις της δικηγορίας μέσα από τις βιωματικές αφηγήσεις δικηγόρων που δραστηριοποιούνται στην Ελλάδα. Πιο συγκεκριμένα, ως ερευνητικό εργαλείο αξιοποιήθηκε η ημιδομημένη συνέντευξη με αποκλειστικά ερωτήσεις ανοικτού τύπου. Στο πλαίσιο αυτό, κεντρικό ρόλο κατέλαβε η προσωπική αφήγηση των συμμετεχόντων/ουσών, η οποία αναπτύχθηκε με χρονική ακολουθία, επιτρέποντας την ανασύνθεση της επαγγελματικής και προσωπικής τους διαδρομής. Ως εκ τούτου, οι συνεντεύξεις βασίστηκαν στο πρότυπο των συνεντεύξεων ιστοριών ζωής, δίνοντας έμφαση στη βιωματική διάσταση, σε συνάρτηση με το ευρύτερο επαγγελματικό και κοινωνικοοικονομικό πλαίσιο των συμμετεχόντων/συμμετεχουσών[footnoteRef:69]. Η δυνατότητα της ελεύθερης αφήγησης επέτρεψε στους/στις συμμετέχοντες/ουσες να αναδείξουν όψεις και διαστάσεις του υπό διερεύνηση θέματος που ενδεχομένως να μην είχαν προβλεφθεί στο στάδιο του αρχικού ερευνητικού σχεδιασμού[footnoteRef:70]. [69:  Βλ. Τσιώλης, Γ. (2006). Ιστορίες ζωής και βιογραφικές αφηγήσεις: Η βιογραφική προσέγγιση στην κοινωνιολογική ποιοτική έρευνα. Αθήνα: Κριτική.]  [70:  Βλ. Θανοπούλου (2015). Θανοπούλου, Μ. (2015). Η ποιοτική συνέντευξη: Ένα «ευαίσθητο» προνομιακό εργαλείο κοινωνικής έρευνας. Στο Κ. Φελλάς & Δ. Μπαλούρδος (Επιμ.), Κοινωνία και έρευνα: Σύγχρονες ποσοτικές και ποιοτικές μέθοδοι (σελ. 291-318). Αθήνα: Παπαζήσης.
] 

Η επιλογή των συμμετεχόντων/ουσών και στην παρούσα μελέτη βασίστηκε στη μέθοδο της χιονοστιβάδας. Από τη διαδικασία αποκλείστηκαν εξαρχής άτομα που ανήκαν στο στενό φιλικό ή επαγγελματικό περιβάλλον του ερευνητή. Ο αποκλεισμός αυτός κρίθηκε αναγκαίος, προκειμένου να περιοριστεί ο κίνδυνος συναισθηματικής εμπλοκής και μεροληψίας, καθώς το ερευνητικό αντικείμενο αφορούσε πτυχές της καθημερινότητας των συμμετεχουσών, τις ενδοοικογενειακές τους σχέσεις και ζητήματα προσωπικού και επαγγελματικού βίου, τα οποία θα μπορούσαν να καταστήσουν δυσχερή τη διεξαγωγή της συνέντευξης υπό συνθήκες οικειότητας. Σημειωτέον επίσης ότι ο ερευνητής είναι νομικός, χωρίς εμπειρία στην άσκηση μάχιμης δικηγορίας, καθώς, κατόπιν της ολοκλήρωσης της δικηγορικής του άσκησης στην Εισαγγελία Πρωτοδικών Αθηνών, δραστηριοποιήθηκε αποκλειστικά στον χώρο της τριτοβάθμιας εκπαίδευσης. Η ιδιότητα του νομικού – μη μάχιμου δικηγόρου συνέβαλε αφενός στην εξοικείωση με το νομικό πεδίο, αφετέρου στη διατήρηση μιας αναστοχαστικής απόστασης από την καθημερινή πρακτική της μάχιμης δικηγορίας.
Ειδικότερα, στη μελέτη επιδιώχθηκε η συμμετοχή γυναικών δικηγόρων που διαφοροποιούνταν ως προς την οικογενειακή τους κατάσταση (έγγαμες ή διαζευγμένες με παιδιά, άγαμες ή άτεκνες), το επαγγελματικό τους καθεστώς (μάχιμη δικηγορία ή απασχόληση σε εταιρικά σχήματα) και το επίπεδο εμπειρίας τους στον νομικό χειρισμό υποθέσεων έμφυλης βίας και παιδικής προστασίας (εκτεταμένη, περιορισμένη ή ανύπαρκτη). Καθώς η ερευνητική διαδικασία εξελισσόταν, προστέθηκε επιπλέον η παράμετρος της γεωγραφικής διαμονής, με στόχο την ανάδειξη ενδεχόμενων διαφοροποιήσεων ανάμεσα σε δικηγόρους που δραστηριοποιούνται στην Αθήνα και τον Πειραιά και σε εκείνες που ζουν και εργάζονται στην επαρχία. Στο ίδιο πλαίσιο, κρίθηκε σκόπιμο να πραγματοποιηθούν συνεντεύξεις με γυναίκες νομικούς, οι οποίες, έπειτα από μακρά επαγγελματική διαδρομή στη δικηγορία, επέλεξαν πρόσφατα να αποχωρήσουν από το επάγγελμα και να στραφούν στον συμβολαιογραφικό κλάδο ή στο δικαστικό σώμα. Η μελέτη της εμπειρίας τους κρίθηκε σκόπιμη, καθώς προσέφερε μια αναστοχαστική και συγκριτική οπτική ως προς τα όρια, τις πιέσεις και τις εναλλακτικές επαγγελματικές διαδρομές εντός του νομικού πεδίου, υπό το πρίσμα των έμφυλων και οικογενειακών παραμέτρων που εξετάζει η παρούσα μελέτη.
Όπως έχει ήδη επισημανθεί, η παρούσα μελέτη είχε ως κύριο στόχο να «φωτίσει» τη γυναικεία εμπειρία γύρω από τα εξεταζόμενα ζητήματα, εστιάζοντας στις συνθήκες άσκησης της δικηγορίας, στην εξισορρόπηση επαγγελματικής και προσωπικής ζωής, στη μητρότητα και στις έμφυλες διαστάσεις του επαγγέλματος. Ωστόσο, κρίθηκε σκόπιμο να διεξαχθούν ορισμένες συνεντεύξεις και με άνδρες δικηγόρους, προκειμένου να εμπλουτιστεί η ανάλυση και να καταστεί δυνατή η περαιτέρω διερεύνηση των έμφυλων διαφοροποιήσεων[footnoteRef:71]. Στο πλαίσιο της λογικής της δειγματοληψίας της χιονοστιβάδας, μετά την ολοκλήρωση κάθε συνέντευξης, ο ερευνητής ζητούσε από το ερευνητικό υποκείμενο (συνεντεξιαζόμενο/η) να προτείνει την επόμενη συμμετέχουσα ή τον επόμενο συμμετέχοντα. Ακολουθώντας την ανωτέρω διαδικασία, στη μελέτη συμμετείχαν δεκαοκτώ (18) γυναίκες νομικοί, που έχουν αποκτήσει πολυετή δικηγορική εμπειρία. Η συμμετοχή των ανδρών (5 τον αριθμό) λειτούργησε συμπληρωματικά, επιτρέποντας την ανάδειξη ομοιοτήτων, διαφορών και ενδεχόμενων ασυμμετριών στον τρόπο με τον οποίο βιώνεται και νοηματοδοτείται το επάγγελμα. Η διαδικασία που ακολουθήθηκε επέτρεψε εν τέλει τη συγκρότηση ενός ετερογενούς «δείγματος», από το οποίο παρήχθησαν ερευνητικά δεδομένα που αφορούν σε διαφορετικές ηλικιακές ομάδες, οικογενειακές καταστάσεις και εργασιακά καθεστώτα. Η διαδικασία υλοποίησης των συνεντεύξεων τερματίστηκε με γνώμονα τις χρονικές προδιαγραφές του ερευνητικού έργου και ιδίως όταν διαπιστώθηκε ότι είχε επέλθει κορεσμός των δεδομένων, δηλαδή ότι οι νεότερες συνεντεύξεις δεν παρήγαγαν ουσιωδώς νέα θεματικά μοτίβα σε σχέση με τα ερευνητικά ερωτήματα. [71:  Η αναζήτηση ανδρών εθελοντών δεν ήταν εξίσου εύκολη με εκείνη των γυναικών συμμετεχουσών, καθώς αρκετοί δυνητικοί συμμετέχοντες εξέφρασαν την αίσθηση ότι τα εξεταζόμενα ζητήματα δεν τους αφορούν άμεσα.] 


Μέσα από την ποιοτική ανάλυση των συνεντεύξεων, φαίνεται ότι η δικηγορία αποτελεί ένα απαιτητικό επάγγελμα, αλλά έναν χώρο στον οποίο οι έμφυλες ανισότητες συνεχίζουν να αναπαράγονται κυρίως με έμμεσους και συχνά αόρατους τρόπους. Ειδικότερα, οι έμφυλες ανισότητες δεν παράγονται κυρίως μέσα από άμεσες διακρίσεις, αλλά μέσα από θεσμικές «σιωπές», άτυπες πρακτικές και την απουσία θεσμοθετημένων προστατευτικών μηχανισμών. Στο πλαίσιο αυτό, η μητρότητα λειτουργεί ως ατομικό ρίσκο, με άμεσες συνέπειες στην επαγγελματική πορεία, ενώ η πατρότητα δεν φαίνεται να συνοδεύεται από αντίστοιχο επαγγελματικό κόστος. Η δε ενασχόληση με υποθέσεις έμφυλης βίας αποτελεί ένα νομικό πεδίο με ιδιαίτερες απαιτήσεις και σημαντικό προσωπικό κόστος, το οποίο παραμένει σε μεγάλο βαθμό αόρατο και μη αναγνωρισμένο θεσμικά. Έτσι, η παρούσα έρευνα ανέδειξε με βάση τη σπουδαιότητα που αποδόθηκαν από τους/τις ερωτώμενους/ες τα ακόλουθα σημαντικά θέματα για τους στόχους του έργου:
 Ως προς τη σχέση μητρότητας και επαγγέλματος, για τις συμμετέχουσες που έχουν αποκτήσει παιδιά, οι συνθήκες άσκησης της δικηγορίας εμφανίζονται να επηρεάζουν καθοριστικά τον χρόνο της τεκνοποίησης. Σε αρκετές αφηγήσεις, η απόφαση για παιδί μετατίθεται χρονικά μέχρι να υπάρξει ένα ελάχιστο αίσθημα επαγγελματικής και οικονομικής σταθερότητας, ενώ σε άλλες περιπτώσεις η μητρότητα αναβάλλεται ή περιορίζεται (π.χ. απόφαση για ένα μόνο παιδί) λόγω της έλλειψης χρόνου και αντοχών. Η εμπειρία της εγκυμοσύνης περιγράφεται συχνά ως περίοδος κατά την οποία η εργασία δεν διακόπτεται ουσιαστικά. Πολλές συμμετέχουσες αναφέρουν ότι εργάστηκαν «μέχρι την τελευταία μέρα», είτε από επιλογή είτε από ανάγκη, ενώ επισημαίνεται ότι η δυνατότητα αποχής εξαρτάται περισσότερο από την ατομική διαπραγμάτευση με τον/την εκάστοτε εργοδότη/τρια παρά από θεσμική προστασία. Παράλληλα, αναφέρονται εμπειρίες δικηγόρων με δύσκολες εγκυμοσύνες, όπου η έλλειψη κατανόησης από τους αρμόδιους δικαστικούς λειτουργούς ή επαγγελματικό περιβάλλον καθιστούσε την κατάσταση ακόμη πιο επιβαρυντική.
Η λοχεία και ο θηλασμός αναδεικνύονται ως ιδιαίτερα απαιτητικές φάσεις. Οι αφηγήσεις περιλαμβάνουν πρώιμη επιστροφή στην εργασία, εργασία από το σπίτι, μεταφορά του μωρού στο γραφείο ή στα δικαστήρια, καθώς και πρακτικές δυσκολίες που συνδέονται με τον θηλασμό σε συνθήκες μάχιμης δικηγορίας. Η στάση των πελατών περιγράφεται συχνά ως πιεστική, με χαρακτηριστικές αναφορές στο ότι «δεν τους ενδιαφέρει» η μητρότητα της δικηγόρου, ενώ η κατανόηση από συναδέλφους/ισες  και συνεργάτες/ιδες εμφανίζεται άνιση και αποσπασματική. Για όσες δεν έχουν αποκτήσει παιδιά, η εικόνα της μητρότητας στη δικηγορία διαμορφώνεται μέσα από την παρατήρηση συναδελφισσών, με συχνές αναφορές σε εξάντληση, έλλειψη άδειας και ανάγκη «επανεκκίνησης από το μηδέν» μετά τον τοκετό. Οι εμπειρίες αυτές λειτουργούν, σε ορισμένες περιπτώσεις, ως κίνητρο για την αναζήτηση εναλλακτικής επαγγελματικής σταδιοδρομίας στον νομικό χώρο.
Η ισορροπία ανάμεσα στην επαγγελματική και την προσωπική ζωή περιγράφεται από τις συμμετέχουσες ως μια δυναμική και συχνά εύθραυστη διαδικασία. Δεν παρουσιάζεται ως σταθερή κατάσταση, αλλά ως αποτέλεσμα συνεχούς προσαρμογής και επαναδιαπραγμάτευσης προτεραιοτήτων. Η εργασία συχνά επεκτείνεται στις βραδινές ή νυχτερινές ώρες, ιδιαίτερα για όσες έχουν παιδιά, με την προσωπική ανάπαυση να αποτελεί το βασικό «θύμα» αυτής της εξισορρόπησης. Ως βασικά εμπόδια αναδεικνύονται οι αμετακίνητες απαιτήσεις των δικαστηρίων, οι στενές προθεσμίες, η επισφάλεια της πελατείας και η αδυναμία ουσιαστικής αποσύνδεσης από την εργασία. Το καθεστώς εργασίας διαδραματίζει έναν καθοριστικό ρόλο. Η ελεύθερη δικηγορία προσφέρει μεγαλύτερη ευελιξία ως προς τις συνθήκες εργασίας, αλλά στην πράξη συνοδεύεται από αυξημένη οικονομική ανασφάλεια, ενώ οι έμμισθες ή εταιρικές θέσεις παρέχουν σταθερό εισόδημα με τίμημα την περιορισμένη αυτονομία. Οι παράγοντες που ευνοούν την ισορροπία εμφανίζονται με βάση τις αφηγήσεις κυρίως ως εξωθεσμικοί. Η οικογενειακή υποστήριξη (γονείς, πεθερικά), η ευελιξία ή το ωράριο του συντρόφου, καθώς και ο γενικότερος τρόπος ζωής εκτός μεγάλων αστικών κέντρων (μικρότερες αποστάσεις κ.λπ.) λειτουργούν ως κρίσιμα στηρίγματα. Αντίθετα, η απουσία τέτοιων δικτύων καθιστά την καθημερινότητα ιδιαίτερα πιεστική, ιδίως για μητέρες μικρών παιδιών.
Στους άνδρες, η πατρότητα εμφανίζεται σημαντική ως προσωπικό γεγονός, αλλά σπάνια περιγράφεται ως επαγγελματικό «ρίσκο» ή ως σημείο επαγγελματικής καθήλωσης. Ακόμη και όταν υπάρχουν έντονες οικογενειακές υποχρεώσεις, η πατρότητα φαίνεται ότι μεταφράζεται σε μια προσπάθεια οργάνωσης του χρόνου, χωρίς να περιγράφεται ανάλογο βάρος όπως στην περίπτωση της μητρότητας. Έτσι, αναδύεται μάλλον μια ασυμμετρία: η μητρότητα εμφανίζεται ως περίοδος που «αναδιαμορφώνει» τον επαγγελματικό βίο και τον τρόπο που οι τρίτοι (συνάδελφοι/ισσες και πελάτες/ισες  αντιμετωπίζουν τη δικηγόρο, ενώ η πατρότητα εμφανίζεται περισσότερο ως κάτι που χωρά μέσα στην ήδη απαιτητική επαγγελματική ρουτίνα.
Οι συμμετέχουσες περιγράφουν με συνέπεια την ύπαρξη έμφυλων διαφορών στην άσκηση της δικηγορίας, τόσο σε επίπεδο προσδοκιών όσο και καθημερινής αντιμετώπισης. Οι γυναίκες δικηγόροι αναφέρονται συχνά σε υποτιμητικές προσφωνήσεις, μειωμένη αναγνώριση και ανάγκη διαρκούς απόδειξης της επαγγελματικής τους επάρκειας, ιδίως στα πρώτα χρόνια άσκησης του επαγγέλματος. Η ηλικία αναδεικνύεται, λοιπόν, συνδυαστικά με το φύλο ως παράγοντας διαφοροποίησης. Η μητρότητα αναδεικνύεται επίσης ως κεντρικός άξονας διαφοροποίησης. Οι άντρες δικηγόροι περιγράφονται από τις γυναίκες ως κοινωνικά «ελεύθεροι» να αφιερώνονται απερίσπαστα στην εργασία τους, χωρίς η πατρότητα να επηρεάζει ουσιαστικά την επαγγελματική τους πορεία. Αντίθετα, οι γυναίκες βιώνουν τη μητρότητα ως παράγοντα επαγγελματικής καθήλωσης ή επιβράδυνσης, συνοδευόμενο από ενοχές και αυξημένες προσδοκίες διαθεσιμότητας τόσο στον επαγγελματικό όσο και στον οικογενειακό χώρο. Οι έμφυλες διαφοροποιήσεις δεν περιορίζονται στο ακροατήριο και στις προσδοκίες των εντολέων, αλλά επεκτείνονται και στις ιεραρχίες γραφείων και εταιρειών, όπου οι γυναίκες εμφανίζονται συχνά συγκεντρωμένες σε κατώτερες ή υποστηρικτικές θέσεις, παρά τη μαζική παρουσία τους στο επάγγελμα. Η εικόνα αυτή συμπληρώνεται από την παρατήρηση ότι πολλές γυναίκες επιλέγουν πιο «οριοθετημένες» επαγγελματικές διαδρομές ως στρατηγική επιβίωσης και συνδυασμού ρόλων. 
Οι υποθέσεις έμφυλης βίας περιγράφονται ως ποιοτικά διαφορετικές από άλλες κατηγορίες υποθέσεων λόγω του τρόπου με τον οποίο εμπλέκουν τον/τη δικηγόρο σε ένα πεδίο έντονης συναισθηματικής φόρτισης και διαρκούς αβεβαιότητας. Ο ρόλος του/της δικηγόρου δεν περιορίζεται στην τυπική νομική εκπροσώπηση, αλλά συχνά επεκτείνεται στη διαχείριση φόβου, κρίσεων και αμφιθυμίας των θυμάτων. Τα κριτήρια με βάση τα οποία διαμορφώνονται οι συμβουλές προς τις γυναίκες-θύματα δεν εμφανίζονται ως αποκλειστικά νομικά. Αντίθετα, οι συμμετέχουσες και οι συμμετέχοντες αναφέρονται στην ανάγκη συνεκτίμησης της ψυχικής κατάστασης της γυναίκας, της ύπαρξης παιδιών, του βαθμού εξάρτησης από τον δράστη, της οικονομικής της θέσης και της δυνατότητάς της να αντέξει μια μακρά διαδικασία, που συνδέεται έντονα με τη δευτερογενή θυματοποίηση.
Σχεδόν καθολικά, οι συμμετέχουσες/οντες αξιολογούν το νομικό σύστημα ως περιβάλλον που δυσκολεύει τα θύματα έμφυλης βίας. Παρότι αναγνωρίζεται ότι τα τελευταία χρόνια έχουν πραγματοποιηθεί θεσμικά βήματα, επισημαίνεται ότι η εφαρμογή παραμένει προβληματική. Οι καθυστερήσεις στην απονομή δικαιοσύνης, η έλλειψη συντονισμού μεταξύ των εμπλεκόμενων φορέων και η υποστελέχωση των αρμόδιων υπηρεσιών για την ψυχοκοινωνική υποστήριξη αναφέρονται επανειλημμένα. Ιδιαίτερη έμφαση δίνεται στη δευτερογενή θυματοποίηση. Παράλληλα, επισημαίνεται η περιορισμένη πρόσβαση σε δωρεάν ουσιαστική νομική υποστήριξη, με πολλές δομές να περιορίζονται στη συμβουλευτική χωρίς δυνατότητα κάλυψης δικαστικών ενεργειών. Η ύπαρξη παιδιών εμφανίζεται ως κρίσιμος παράγοντας που συχνά αποτρέπει την πλήρη ρήξη με τον δράστη, ιδίως σε περιπτώσεις συνεπιμέλειας των τέκνων ή οικονομικής εξάρτησης.
Οι δικηγόροι που δεν έχουν ασχοληθεί άμεσα με υποθέσεις έμφυλης βίας διαμορφώνουν την εικόνα τους, κυρίως μέσα από εμπειρίες συναδέλφων, περιστατικά που έχουν παρακολουθήσει στο επαγγελματικό τους περιβάλλον και δημόσιες αφηγήσεις. Οι υποθέσεις αυτές περιγράφονται ως ιδιαίτερα απαιτητικές και «βαριές», όχι μόνο λόγω του αντικειμένου τους, αλλά και λόγω της συνεχούς διαθεσιμότητας που φαίνεται να απαιτούν από τον/τη δικηγόρο. Σε αρκετές συνεντεύξεις, όσες δεν έχουν αναλάβει τέτοιες υποθέσεις δηλώνουν ρητά ότι αποφεύγουν τη σχετική ενασχόληση, αναγνωρίζοντας τα προσωπικά τους όρια. Η ανάγκη γνώσεων ψυχολογίας, η διαχείριση κρίσεων εκτός ωραρίου και η δυσκολία οριοθέτησης ανάμεσα στην επαγγελματική και την προσωπική ζωή προβάλλονται ως βασικοί αποτρεπτικοί παράγοντες. Παράλληλα, εκφράζεται η αίσθηση ότι το νομικό σύστημα δεν προσφέρει επαρκή εργαλεία προστασίας, γεγονός που καθιστά τον ρόλο του/της δικηγόρου ακόμη πιο επιβαρυντικό. 
Ο νομικός χειρισμός των υποθέσεων έμφυλης βίας προϋποθέτει συνεκτίμηση ψυχολογικών και κοινωνικών παραμέτρων, ενώ η έκθεση σε επαναλαμβανόμενες αφηγήσεις βίας επηρεάζει τον τρόπο με τον οποίο οι δικηγόροι αντιλαμβάνονται την οικειότητα, τις σχέσεις εξουσίας και την ανατροφή των παιδιών τους. Οι συμμετέχουσες αναφέρονται σε μια αρχική περίοδο όπου οι υποθέσεις αυτές «μπαίνουν στο σπίτι», επηρεάζοντας τον ύπνο, τη διάθεση και τη συναισθηματική τους διαθεσιμότητα. Μία ερωτώμενη δικηγόρος  προσθέτει μια ιδιαίτερη διάσταση, καθώς η συμμετέχουσα στην έρευνα αναφέρεται ρητά στον τρόπο με τον οποίο η ενασχόληση με υποθέσεις σεξουαλικής βίας επηρέασε την αντίληψή της για τα όρια της συναίνεσης στη σεξουαλική πράξη. Η επαγγελματική εμπειρία μεταφέρεται στην προσωπική ζωή, οδηγώντας σε αυξημένη εγρήγορση, ανάγκη ρητής επικοινωνίας και επαναδιαπραγμάτευση της οικειότητας. Ορισμένες συμμετέχουσες περιγράφουν ότι η καθημερινή επαφή με ιστορίες βίας τις καθιστά πιο ευαίσθητες σε ζητήματα ορίων, σεβασμού και έμφυλων στερεοτύπων, στοιχεία που προσπαθούν να ενσωματώσουν συνειδητά στην ανατροφή των παιδιών τους. Η μητρότητα, σε αυτό το πλαίσιο, λειτουργεί και ως πεδίο επεξεργασίας της επαγγελματικής εμπειρίας. Η ανάγκη οριοθέτησης και ψυχολογικής υποστήριξης (εποπτείας) προβάλλεται ως κρίσιμη για τη διατήρηση της προσωπικής ισορροπίας. Η απόσταση δεν περιγράφεται ως απάθεια, αλλά ως αναγκαία συνθήκη για να μπορέσουν οι δικηγόροι να συνεχίσουν να εργάζονται χωρίς να διαβρώνεται η προσωπική τους ζωή και οι στενές τους σχέσεις.
Οι αναφορές των συμμετεχουσών στο φεμινιστικό κίνημα αποτυπώνουν ένα ευρύ φάσμα στάσεων, από σαφή αναγνώριση των ιστορικών του κατακτήσεων έως επιφυλακτικότητα ή απόσταση από τον σύγχρονο φεμινιστικό λόγο. Κοινή αφετηρία στις περισσότερες αφηγήσεις αποτελεί η παραδοχή ότι η μαζική παρουσία των γυναικών στη Νομική Σχολή και στη δικηγορία, καθώς και η δυνατότητα επαγγελματικής και οικονομικής αυτονόμησης, δεν θα ήταν αυτονόητες χωρίς τους αγώνες του φεμινιστικού κινήματος. Η πρόσβαση στην εκπαίδευση, η είσοδος στο επάγγελμα και η θεσμική κατοχύρωση βασικών δικαιωμάτων αναγνωρίζονται ως αποτελέσματα αυτής της ιστορικής διαδρομής. Παράλληλα, όμως, οι συμμετέχουσες επισημαίνουν ότι τα επιτεύγματα αυτά αφορούν κυρίως το επίπεδο της τυπικής ισότητας και δεν έχουν μεταφραστεί σε ουσιαστική βελτίωση των καθημερινών συνθηκών άσκησης της δικηγορίας. Στον λόγο των συμμετεχουσών επισημαίνεται η διάκριση ανάμεσα στο «θεωρητικά είμαστε ίσοι» και στο «πρακτικά δεν είμαστε», ιδίως όταν η επαγγελματική ζωή διασταυρώνεται με τη μητρότητα, τη φροντίδα και την οικονομική επισφάλεια. Η απουσία θεσμικής προστασίας για την εγκυμοσύνη και τη λοχεία, η έλλειψη ουσιαστικών αδειών και η εξάρτηση από άτυπες συμφωνίες παρουσιάζονται ως ενδείξεις ότι η ισότητα δεν έχει κατακτηθεί στο επίπεδο της καθημερινής πρακτικής.
Ορισμένες συμμετέχουσες αναγνωρίζουν ότι ο φεμινιστικός λόγος τους παρείχε ένα πλαίσιο για να «ονοματίσουν» εμπειρίες που παλαιότερα αντιμετωπίζονταν ως ατομικά προβλήματα, όπως η υποτίμηση, ο σεξισμός ή η δυσανάλογη επιβάρυνση με τη φροντίδα. Η επαφή με έννοιες που αφορούν τις έμφυλες ανισότητες περιγράφεται ως διαδικασία αναστοχασμού, μέσα από την οποία επαναξιολογήθηκαν επαγγελματικές εμπειρίες και επιλογές. Ταυτόχρονα, ορισμένες συμμετέχουσες δηλώνουν ότι δεν αυτοπροσδιορίζονται ως φεμινίστριες ή ότι κρατούν απόσταση από τον σύγχρονο φεμινιστικό λόγο, τον οποίο αντιλαμβάνονται ως απομακρυσμένο από τις υλικές και πρακτικές ανάγκες της καθημερινότητάς τους. Ιδιαίτερα έντονη είναι η κριτική που αφορά την αίσθηση ότι οι γυναίκες «κλήθηκαν να τα κάνουν όλα»: να είναι επαγγελματικά επιτυχημένες, οικονομικά ανεξάρτητες, μητέρες, φροντίστριες και οργανώτριες της οικογενειακής ζωής, χωρίς αντίστοιχη ανακατανομή ευθυνών ή θεσμική υποστήριξη.

Προτάσεις θεσμικών παρεμβάσεων και περαιτέρω ερευνητικές κατευθύνσεις

Οι προτάσεις που διατυπώνονται από τις συμμετέχουσες και τους συμμετέχοντες στην παρούσα μελέτη για την ενδυνάμωση των δικηγόρων είναι κατά κύριο λόγο θεσμικές. Η ενδυνάμωση δεν μπορεί να στηριχθεί αποκλειστικά στην ατομική ανθεκτικότητα ή στην «καλή διαχείριση», αλλά απαιτεί ενεργό ρόλο των δικηγορικών συλλόγων και διεκδικήσεις που αφορούν συνολικά τις συνθήκες άσκησης του επαγγέλματος.
Η ευρύτερη βελτίωση των εργασιακών όρων παρουσιάζεται ως προϋπόθεση για την ουσιαστική ισότητα των φύλων, καθώς η επισφάλεια πλήττει δυσανάλογα τις γυναίκες σε αναπαραγωγική ηλικία. Κεντρική θέση κατέχει η ανάγκη ουσιαστικής προστασίας της μητρότητας, ανεξαρτήτως καθεστώτος εργασίας στη δικηγορία, με επαρκή οικονομική στήριξη, σαφείς άδειες για την περίοδο της λοχείας και για τις περιπτώσεις ασθένειας παιδιών, καθώς και η θεσμοθέτηση της εγκυμοσύνης και της λοχείας ως λόγο υποχρεωτικής αναβολής της εκδίκασης υποθέσεων.
Παράλληλα, προτείνεται η δημιουργία ή ενίσχυση δομών φροντίδας παιδιών μέσω των δικηγορικών συλλόγων. Σε ορισμένες αφηγήσεις αναδεικνύεται και η ανάγκη ενίσχυσης της αλληλεγγύης μεταξύ γυναικών στον νομικό χώρο. Γίνεται λόγος για ανταγωνισμό, έλλειψη υποστήριξης ή ακόμη και αναπαραγωγή έμφυλων στερεοτύπων από γυναίκες σε θέσεις ισχύος, γεγονός που αναδεικνύει ότι η ενδυνάμωση δεν αποτελεί αυτονόητο αποτέλεσμα της αυξημένης παρουσίας των γυναικών στο επάγγελμα.
Σε ό,τι αφορά το πεδίο της έμφυλης βίας, αναδεικνύεται ως αναγκαία η περαιτέρω πρόβλεψη προγραμμάτων εποπτείας και ψυχολογικής υποστήριξης για τους/τις δικηγόρους που χειρίζονται τέτοιες υποθέσεις.
Εν κατακλείδι, σε ένα γενικότερο, αμιγώς επιστημονικό, επίπεδο, η παρούσα μελέτη περίπτωσης αναδεικνύει τη σημασία της συστηματικής ανάπτυξης της κοινωνιολογίας των νομικών επαγγελμάτων στον ελλαδικό χώρο, μέσα από τη διενέργεια περαιτέρω εξειδικευμένων εμπειρικών ερευνών και τη διατύπωση σχετικών θεωρητικών πλαισίων. Στο ίδιο πλαίσιο, χρήζει περαιτέρω διερεύνησης το πώς οι δικηγόροι συμβάλλουν στον μετασχηματισμό του νομικού επαγγέλματος, εισάγοντας νέες θεματικές, αλλά και νέες επαγγελματικές πρακτικές που αμφισβητούν το παραδοσιακό ανδροκεντρικό πρότυπο.

